
Kaip atsirado pasakos 
„Tūkstantis ir viena naktis“ 


Genovėj viešpatavo Persijoj galingas sultonas Šachrijaras. Už jo 
teisingą ir išmintingą valdymą žmonės ji praminė geruoju. Tas 
sultonas turėjo pačią, labai ją mylėjo ir jautėsi laimingas. Bet neilgai 
truko jo laimė. | 

Prie sultono kiemo gyveno viena princesė, turėjusi viltį, kad valdo- 
vas ją ves. Bet sultonui ji netiko, ir jis paėmė kitą moterį. Iš pavydo 
ir pykčio ta princesė nusprendė ją nužudyti, nes ji buvo vienintelė kliū- 
tis atsisėsti jai į sostą. Todėl ji nematant įmaišė sultonienei į gėrimą 
stiprių nuodų, o ta, eidama gulti, juos išgėrė. 

Neapsakomas buvo sultono širdies skausmas, kai kitą rytą atsikėlęs 
rado pačią nebegyvą. ir visa tauta jos gailėjo. Netrukus paaiškėjo, kas 
ir kaip sultonienę nužudė. 

Baisią mirtį nuo budelio rankos gavo žudikė, bet kokią naudą turėjo 
iš to sultonas? Iš numirusių pačios nebeprikėlė. Kiaurus metus gedėjo 
pačios sultonas, užsidaręs vienas ir pamiršęs visus valdymo reikalus. 

Kai pagaliau vėl paėmė į savo rankas valdžią, kurią buvo laikinai 
pavedęs didžiajam viziriui, jis pasidarė visai kitoniškas žmogus. Pirmiau 
jis buvo geros širdies ir visiems malonus, paskui tapo piktas, žiaurus ir 
negailestingas. | 

Jis apie nieką daugiau negalvojo, kaip tik apie kerštą, apie kerštą 
visai moterų giminei. Turėjo atsakyti visos moterys už vienos nusidėji- 
mą. Jis išleido paliepimą kasdien jam atvesti naują pačią, paėmus kieno 
nors dukterį, ir ją kitą rytą nužudyti. 

Taip darė apskritus metus. Viena jauna mergaitė paskui kitą guldė 
galvas po budelio kirviu. Nepasotinamas buvo jo kraujo troškimas. Vi- 

sas kraštas iš baimės drebėjo ir dejavo, ir žmonės dabar jį praminė bai- 
siuoju. 

Veltui mėgino didysis viziris sulaikyti valdovą nuo jo baisaus Žiau- 
rumo. Sultonas pagrasė jį patį nužudyti, jei drįs daugiau jam prikaiši- 
nėti, ir tas turėjo nutilti. 

Nematydama kitos išeities, iš tos baisios visą kraštą užgulusios nelai- 
mės, vienturtė didžiojo vizirio duktė, vardu Šachrazada, drąsi ir sumani 
mergaitė, sugalvojo būdą viena sustabdyti nekalto kraujo liejimą, nors 
ir pačiai reiktų netekti galvos. 

Visaip mėgino didysis viziris atkalbėti dukterį nuo jos sumanymo, bet 
niekas nepadėjo. Baisiai nusiminęs, tėvas gavo pats savo dukterį nu- 
vesti sultonui. 


— Nemanyk,— tarė jam sultonas,— kad aš pasigailėsiu tavo dukters, 
ji turės mirti kaip ir kitos! 

Buvo pakeltos puikios vestuvės, ir sosto salėje Šachrazada buvo ap- 
skelbta karaliene. 


Kada sultonas, kaip to reikalavo rytų krašto papročiai, vakarieniavo 
kartu su savo nauja pačia, šalimais su ja sėdėdamas, pirmą kartą paste- 
bėjo Šachrazados malonų veidą, kurį lig tol matė tiktai uždengtą. Šach- 
razada turėjo nepaprastą dovaną gražiai ir patraukiančiai pasakoti ir pa- 
prašė sultono leisti jai apsakyti vieną istoriją, kurios klausytis labai 
mėgęs jos tėvas, didysis viziris. 

Sultonas sutiko, ir gudri mergaitė ėmė taip gražiai pasakoti, jog val- 
dovas nepamatė, kaip greitai laikas praėjo. Jis tiesiog negalėjo savo 
akių atitraukti nuo gražiosios pasakotojos lūpų ir atsigėrėti jos maloniu 
balsu, žavėjusiu jo ausis. 

Taip jie abudu nepamatė, kaip praėjo naktis. Jau pirmas užtekančios 
saulės spindulys švystelėjo pro langą, ir aukšto mečetės minareto mue- 
dzinas garsiai paskelbė tikintiesiems maldos valandą. 

Sachrazada buvo tik įpusėjus savo apsakymą. Ji sustojo laukdama 
iš sultono burnos paliepimo ją nužudyti. Lig tol pirmašiS saulės -spindu- 
lys buvo mirties ženklas valdovo aukai. 

Siandien jis delsė ištarti savo paliepimą, nes kraujo troškimas susi- 
dūrė su jo smalsumu išgirsti apsakymo galą. 

Pagaliau smalsumas nugalėjo. „Tegu ji dar vieną dieną pagyvena",— 
pagalvojo jis ir liepė jai vakare baigti savo apsakymą, o kitą rytą jau 
prisirengti prie mirties. 

Šachrazada praleido tą dieną, iš širdies dėkodama Alachui už jos pir- 
mą pasisekimą ir prašydama jo tolesnės malonės. Jos tėvas ir visas 
miestas didžiai stebėjosi, kad sultonas šiandien pirmą kartą po daug 
laiko neliepė žudyti savo pačios. Jie karštai meldė aukštybių viešpaties, 
kad jis teiktųsi duoti valdovui naują dvasią. 

Pilna geros vilties, vakare Šachrazada pradėjo pasakoti toliau. Savo 
gražiu pasakojimu vėl sužavėjo sultoną ir mokėjo taip gudriai padaryti, 
kad kitas rytas ją užtiko įdomiausioj istorijos vietoj. Sultonas vėl bai- 
siai norėjo išgirsti pabaigą ir davė jai pagyventi dar vieną dieną. 

Taip ėjo toliau dienos, savaitės ir mėnesiai, kol galop sultonas pamilo 
Šachrazadą ir visai nebegalvojo jos žudyti. Ji laimėjo sultono meilę, ir 
ledas, kausteęs tiek laiko jo širdį, pradėjo tirpti. Juk sultonas Šachrijaras 
iš prigimties buvo geras ir kilnus, tik begalinis skausmas dėl pirmosios 
pačios netekimo jį padarė baisiu tironu. 

Šachrazada pasiekė savo tikslą. Kai ji taip išpasakojo tūkstantį ir vie- 
ną naktį, sultono įtūžimas tartum rūkas išnyko. 

Jis suprato Šachrazados tikslo kilnumą, dabar ją mylėjo ne mažiau 
kaip savo pirmąją pačią. Jis vėl tapo savo tautai geras, išmintingas ir 
teisingas valdovas. Dar daug metų viešpatavo laimingai su savo myli- 
mąja Šachrazada. 

Sultonas liepė savo raštininkams surašyti visas Šachrazados jam sa- 
kytas pasakas, ir tuo būdu atsirado pasakos „Tūkstantis ir viena nak- 
tis“. 

Jos pasiekė ir mus. Gražiausios pasakos yra sudėtos į šią knygą. Te- 
gu jos moko jaunuosius skaitytojus jose iškeltų dorybių ir išminties, 
tegu suteikia jiems daug tikro džiaugsmo. 


* Istorija apie žvejį 


(Gyveno kartą senas žvejys, jis buvo labai pavargęs, vos galėjo iš- 
maitinti save, pačią ir trejetą vaikų. Jis ėjo žvejoti kasdien ir buvo 
įpratęs tik keturis kartus leisti savo tinklą į vandenį. 

Vieną kartą nuėjo jis ant jūros kranto ir užmetė tinklą. Palaukęs, kol 
jis pasinėrė, patraukė, bet pamatė, kad jis buvo nepaprastai sunkus. 
Virves pririšo prie basliuko, nusivilko, įbrido į vandenį ir su dideliu 
vargu ištraukė tinklą ant kranto. Ištraukęs žiūri — tinkle padvėses asi- 
las! Pavilkęs asilą į šoną, vėl užmetė tinklą į jūrą. Palaukęs vėl patrau- 
kė, ir pasirodė, kad šį kartą jis buvo dar sunkesnis. Vėl įbrido į vandenį 
ir, gerai pasitampęs, ištraukė tinklą ant kranto. Dabar tinkle buvo kati- 
las, pilnas smėlio ir dumblo. Atsidusęs žvejys išėmė jį, panešęs tolyn 
nubloškė ir trečią kartą užmetė tinklą. To metimo ištraukė pilną tinklą 
visokių šukių ir skeveldrų. 

Žvejys buvo geras musulmonas, sukalbėjo savo maldą, pavedė save 
ir savo reikalus Alachui ir užmetė tinklą ketvirtą kartą. Kaip ir anuos 
kartus, su didžiausiu vargu ištraukė savo tinklą, tik vietoj Žuvies rado 
varinį puodą su užantspauduotu švino dangteliu. Bet jis apsidžiaugė, 
galvodamas: ,„Puodą bent parduosiu varkalai ir už tuos pinigus nusi- 
pirksiu saikelį duonai.“ 

Jis apžiūrėjo puodą iš visų pusių, pakratė, ar viduj nebarška kas, bet 
niekas nebarškėjo. Matydamas dangtį su antspaudu, galvojo, kad viduj 
turi būti koks brangus daiktas. Norėdamas sužinoti, kas yra puodo vi- 
duj, jis išsiėmė peilį ir atlupo dangtelį. Apvertė kaklą žemyn, bet nie- 
kas neiškrito — tai labai jį stebino. Pasistatęs puodą priešais, jis pri- 
kišo akis, kad geriau pamatytų vidų, bet iš jo ėmė virsti tokie tiršti 
dūmai, jog jis kelis žingsnius atšoko atgal. 

Jis išsiėmė peilį ir atlupo dangtelį 


Dūmai iškilo iki debesų, paskui išsisklaidė aplink po žemę, ir pasi- 
darė tokia migla, net žvejui kinkos pradėjo drebėti. Kai visi dūmai iš- 
ėjo iš puodo, jie vėl susirinko į vieną daiktą, ir pasirodė būtybė, dides- 
nė už aukščiausią bokštą. Regėdamas tokį baisumą, žvejys norėjo bėgti 
tolyn, bet iš baimės negalėjo iš vietos žengti. Dvasia pažvelgė rūsčiai 
į žvejį ir suriko baisiu balsu: 


— Pasirenk, aš tave žudysiu! 

— Oi,— atsakė žvejys — už ką mane žudysi? Aš tik išvadavau tave 
iš apkalimo, ir tuojau užmiršai mano gerą darbą! 

— Tavo darbo neužmiršau, bet negaliu tavęs pasigailėti. Tik vieną 
malonę galiu tau padaryti. 

— Kokią malonę? — paklausė žvejys. 

— Duodu pačiam pasirinkti būdą, kaip turiu tave nužudyti! 

— Bet kuo aš tau nusikaltau? — klausė žvejys.— Ar tai yra tavo toks 
atpildas už mano gerą padarymą? 

— Aš negaliu kitaip su tavim pasielgti, — tarė dvasia — Kad supras- 
tum dėl ko, paklausyk mano istorijos. 

Aš esu vienas iš tų dvasių, kur buvo sukilę prieš dangaus valdovą. 
Už pasipriešinimą Salemonas, Dovydo sūnus, liepė uždaryti mane į tą 
varinį puodą ir ant švino dugno uždėti antspaudą su didžiojo Alacho 
vardu. Paskui tą puodą įmetė į jūrą. 

Įmestas į vandenų gilumą, aš pažadėjau padaryti turtingiausią tą, kur 
mane išvaduos iš to baisaus kalėjimo. Praėjo visas šimtas metų, ir nie- 
kas manęs neišvadavo. Tada aš prisiekiau atiduoti tam, kas man grą- 
žins laisve, visas žemės gėrybes. Bet niekas negrąžino lig antro šimto 
metų pabaigos. Tada aš prižadėjau savo išvaduotoją padaryti galingiau- 
siu karalium, nuolat jam tarnauti ir kasdien pildyti tris jo norus, kokius 
jis tik sugalvos. Taip praėjo trečias šimtas metų, ir nesulaukiau išvada- 
vimo. Galop, siusdamas iš pykčio, daviau žodį, kad be jokio pasigailė- 
jimo nužudysiu tą, kur mane paleis iš tos sukaustymo vietos, tik leisiu 
jam pasirinkti mirtį, kokią pats panorės. Todėl, kaip tu šiandien mane 
išvadavai, duodu tau tą pasirinkimą. 

Žvejys ne tiek bijojo mirties, kiek gailėjo palikti varge savo vaikus. 
Jis žinojo, kad jam mirus sunkus bus jų gyvenimas. Norėdamas permal- 
dauti dvasią, jis tarė: 

— Būk maloningas, dovanok man gyvybę už gautą iš manęs laisvę! 

— Aš jau tau sakiau, — atrėžė dvasia, — kad būtent dėl tos priežas- 
ties aš turiu tave nužudyti! Negaišk, sakyk greičiau, kaip nori mirti! 

Bėda duoda gudrumą. Žvejys tuojau sumetė, ką padaryti. Jis tarė 
dvasiai: 

— Jei aš jau turiu mirti, pasiduodu dangaus valiai. Bet prieš pasirink- 
damas mirtį, prašyčiau tavęs didžiojo pranašo Salemono, Dovydo sū- 
naus, vardu stačiai atsakyti į vieną mano klausimą. 

Dvasia nieko pikto nebijojo ir atsakė žvejui: 

— Klausk, ką tu nori, tik sakyk greitai. 

— Aš norėčiau žinoti, — tarė Žvejys, — ar tu tikrai buvai šitam puo- 
de. Ar gali prisiekti didžiojo Alacho vardu, kad tai yra tiesa? 

— Galiu, — atsiliepė dvasia,— ir siekiu tuo didžiu vardu, kad aš ten 
buvau. 

— Niekaip netikiu,— atsakė Žvejys,— kad čia būtų tiesa. Į tą puodą 
negalėtų tilpti viena tavo koja, tai kaip galėjo lįsti visas kūnas? 

— Argi galima netikėti — atšovė dvasia — jei aš iškilmingai prisie- 
kiau? 

— Vis dėlto netikiu — tvirtino žvejys savo, — jei bent vėl įlįstum į tą 
puodą! 

Tada dvasios kūnas pradėjo nykti, virsti į dūmus ir sklisti aplinkui. 
Galop, susirinkę į vieną daiktą, tie dūmai ėmė lįsti į puodą ir lindo tol, 
kol visi sulindo. O žvejys pagriebė švino dangtelį ir džiūkt užvožė su 
juo puodą. 

— Dvasia,— sušuko jis,— dabar tavo eilė prašyti mano malonės! Aš 
tave įmesiu į jūrą, iš kur tave ištraukiau, paskui pasistatysiu ant kran- 
to namus, ten apsigyvensiu ir perspėsiu kiekvieną žvejį, atėjusį tenai 
su tinklais, saugotis tavęs, prisiekusio nužudyti tą, kur tau duos laisvę! 

— Atvožk puodą,— prabilo dvasia,— ir išleisk mane, už tai aš tau at- 
silyginsiu, kuo pats norėsi. 

— Tu esi apgavikas! — atsakė žvejys — Aš būčiau palydėjęs savo 
galvą, jei būčiau buvęs toks kvailas, kaip tu manei! 

— Kausyk,-— sušuko dvasia,— aš prižadu nieko pikto tau nedaryti. 
Priešingai, aš pasakysiu, kaip tau tapti labai turtingam! 

Viltis išlipti iš skurdo didelė buvo žvejui pagunda, ir jis tarė: 

— Aš išklausysiu, ką tu kalbi, ir pažiūrėsiu, ar galima tikėti. Prisiek 
didžiojo Alacho vardu, kad išpildysi, ką prižadi, tada aš atvošiu puodą. 
Aš nemanau, kad tu drįstum laužyti tokią priesaiką! 

Dvasia prisiekė, ir žvejys nuvožė nuo puodo dangtį. Tuojau iškilo dū- 
mai, dvasia vėl atgavo savo pavidalą, pagriebė indą ir nutėškė į jūros 
gilumą. 

— Nebijok,— tarė dvasia žvejui: — aš tai padariau, norėdamas ma- 
tyti, ar tu išsigąsi. Kad žinotum, jog tiesą kalbu, imk savo tinklą ir sek 
paskui mane. 

Jie paėjo toliau už miesto, užlipo ant aukšto kalno, paskui nusileido 
į plačią lygumą, ten telkšojo gražus ežeras. 

Kai jie priėjo prie ežero, dvasia liepė žvejui užmesti tinklą. Žvejys 
matė plaukant po vandenį daugybę žuvų, tik jis labai stebėjosi, kad tos 
žuvys buvo keturių spalvų — baltos, raudonos, mėlynos ir geltonos. Jis 
užmetė tinklą ir ištraukė po vieną žuvį kiekvienos spalvos. Nustebu- 
siam žvejui tarė dvasia: 

— Nunešk tas žuvis sultonui, tau duos už jas daug pinigų. Kiekvie- 
ną dieną gali čia ateiti žvejoti, bet aš tave perspėju, kad neleistum tink- 
lo į ežerą daugiau kaip vieną kartą dienoj, kitaip tu pasigailėsi. 

Sulig tais Žodžiais dvasia trinktelėjo koja į žemę, žemė atsivėrė, įtrau- 
kė dvasią gilyn ir vėl užsivėrė. 


TOLESNI ŽVEJO NUTIKIMAI 


Atsimindamas dvasios patarimą, žvejys nedrįso leisti į ežerą savo tink- 
lą antrą kartą ir smagus sugrįžo į miestą. Daug negaišdamas, jis nuėjo 
pas sultoną ir nunešė tas keturias žuvis. 

Sultonas labai stebėjosi, pamatęs tokias nepaprastas žuvis. Jis ėmė 
vieną paskui kitą ir atsidėjęs apžiūrėjo jas. 

— Imk tas žuvis, — tarė jis viziriui — ir nunešk virėjai. Aš manau, 
jos bus tokios gardžios, kaip yra gražios. Žvejui duok keturis šimtus. 
auksinių. 

Žvejys niekados nebuvo matęs tokios krūvos pinigų ir būtų laikęs 
tą netikėtą turtą sapnu, jeigu, parėjęs namo, nebūtų su pačia prisipirkęs - 
maisto, drabužių ir kitų reikalingų daiktų. 

Nudariusi žuvis, sultono virėja padėjo jas ant keptuvės su alyva, ge- 
rai pačirškino vieną šoną, paskui jas apvertė ant kito, bet — o stebuk- 
las! — vos ji jas apvertė, virtuvės siena prasiskyrė, ir toj vietoj pasiro- 
dė neregėto gražumo moteriškė. Jos drabužiai buvo plono šilko, dei- 
manto auskarai, aplink kaklą perlų vėrinys, ant rankų nusagstytos 
rubinais apyrankės, o rankoj laikė bambuko lazdą. 

Dar didesnis buvo virėjos nustebimas, kai ta moteriškė priėjo prie 
keptuvės, bakstelėjo su lazdos galu į vieną žuvį ir tarė;" 

— Žuvys, žuvys, ar jūs žinote, kaip anksčiau gyvenote? 

Visos žuvys pakėlė galvas ir atsakė: 

— Žinom, žinom! 


Ir gyvensim vėl gerai, 
Kai išnyks mums tie kerai. 


12 


Tada moteriškė apvertė keptuvę ir sugrįžo į prasiskyrusios sienos 
“ vietą. Siena beregint užsidarė, ir atrodė, lyg tartum nieko nebuvo. 

Regėdama tuos stebuklus, virėja iš baimės vos nenumirė. Kiek atsi- 
godusi, priėjo prie židinio paimti žuvų, bet jos buvo juodos kaip anglis 
ir nebetiko nešti sultonui. 

— Kas man dabar bus? — tarė sau virėja.— Jei aš jam pasakysiu, ką 
mačiau, jis niekaip gyvai netikės! 

Kai ji taip griaužėsi, atėjo didysis viziris paklausti, ar žuvys jau iške- 
pė. Ji apsakė jam visą atsitikimą. Galima suprasti, koks buvo jo nuste- 
bimas. Bet sultonui jis to nepasakojo, tik sugalvojo priežastį pasiteisinti 
dėl negalėjimo paduoti žuvį ir tuojau nusiuntė pašaukti žvejo, o tas pri- 
žadėjo kitą dieną vėl pagauti keturias žuvis. 

Kitą rytą anksti Žvejys užmetė tinklą į vandenį, pagavo tokias pat 
keturias žuvis ir nunešė viziriui sutartu laiku. Paėmęs žuvis, ministras 
pats nuėjo į virtuvę ir liepė virėjai Kepti jo akyse. Ta nutaisė žuvis, 
kaip ir anas diena anksčiau, sudėjo į keptuvę ir ėmė čirškinti ant ug- 
nies. Kai pakepinusi apvertė ant kito šono, atsitiko tas pat, kaip buvo 
sakiusi jam virėja. 

— Tas dalykas perdaug nuostabus ir nepaprastas, kad galėčiau slėpti 
nuo sultono, — tarė viziris— Tokį stebuklą reikia tuojau jam apsakyti. 

Baisiai nustebintas, sultonas liepė pašaukti žvejį ir tarė jam: 

— Bičiuli, ar negalėtum man pagauti dar keturias tokias žuvis? 

Žvejys atsakė: 

— Jei šviesiausias valdovas teiksis palaukti ligi kitos dienos ryto, aš 
prižadu pagauti. 

Kaip sakė, kitą rytą jis pagavo keturias žuvis ir atnešė sultonui, o tas 
už atnešimą davė jam keturis šimtus auksinių. Sultonas nusinešė žuvis 
į savo virtuvę, užsidarė vienas su viziriu ir liepė jam kepti. Kai tas pa- 
kepino vieną pusę ir apvertė kitą, staiga atsivėrė virtuvės siena, bet 
vietoj jaunos moteriškės pasirodė juodas milžinas su vergo drabužiais 
ir su didele žalga rankoj. Jis prisiartino prie keptuvės, bakstelėjo vieną 
žuvį su savo žalga ir tarė baisiu balsu: 

— Žuvys žuvys, ar jūs žinot, kaip anksčiau gyvenot? 

Visos žuvys pakėlė galvas ir atsakė: 

— Žinom, žinom! 


Ir gyvensim vėl gerai, 
Kai išnyks mums tie kerai. 


13 


Tik pasakė jos tuos žodžius, milžinas apvertė keptuvę, žuvys sukrito 
ant žarijų ir visos pavirto į juodą anglį. Tai padaręs, jis žengė atgal 
į angą, siena užsidarė, ir vėl viskas paliko, kaip buvo pirmiau. 

Sultonas pasišaukė tą žvejį ir išklausinėjęs, kur jis sugavo žuvis, sėdo 
su visais savo kiemo vyrais ant arklių ir liepė joti į tą vietą. Žvejys ve- 
dė kelią. Netrukus jie prijojo tokį kalną, užlipę į viršų, rado plačią l1y- 
gumą, kurios niekas iš jų lig tol nebuvo regėjęs, o tos lygumos vidury 
telkšojo gražus nedidelis ežeras. 

Priėję prie kranto, jie didžiai stebėjosi, matydami plaukant žuvis ke- 
turių spalvų: baltas, raudonas, mėlynas ir geltonas. Sultono paklausti, 
ar galimas daiktas, kad būtų niekas nematęs ežero, esančio taip arti nuo 
miesto, visi jo kiemiškiai vienu balsu atsakė, kad jie nei vienas apie jo 
buvimą net negirdėje. 

— Kaip jūs nei vienas nieko apie tai negirdėjote ir mane pati tas 
dalykas labai stebina,— tarė sultonas, — aš pasiryžau tol negrįžti į savo 
namus, kol nesužinosiu, kaip čia atsirado tas ežeras ir kodėl jame plau- 
kančios žuvys yra keturių spalvų. 

Taręs tuos žodžius, jis liepė savo vyrams pastatyti ant ežero kranto 
palapines sau ir visiems palydovams. 

Nusprendęs atsitolinti vienas nuo stovyklos, ar kartais jam nepavyks 
kokiu būdu išaiškinti tų nepaprastų dalykų paslaptį, sultonas liepė di- 
džiajam viziriui visiems paskelbti, kad valdovas sunegalęs ir nieko ne- 
priimsiantis, kol nepasveiksiantis. 

Didysis viziris mėgino atkalbėti jį nuo to pavojingo sumanymo, bet 
sultonas nei girdėti nenorėjo. Jis apsivilko keleivio drabužiais, pasika- 
bino išlenktą kardą ir, nurimus visai stovyklai, iškeliavo vienui vienas. 
Kitos dienos anksti rytą, saulei tekant, jis išvydo atokiai dunksant di- 
delius juodo marmuro rūmus su šviesiu kaip stiklas stogu. Apsidžiau- 
gęs, kad dabar galės ką sužinoti, kas jam rūpi, jis netrukdamas priėjo 
prie tų rūmų. Durys buvo praviros. Nors jis galėjo be niekur nieko ženg- 
ti į vidų, bet galvojo, kad bus patogiau pasibeldus. Iš karto jis sudavė 
nelabai į duris, paskui smarkiau, pagaliau ėmė belsti kiek tik gali ir ste- 
bėjosi, kad niekas nesirodo. 

Galop įsidrąsinęs įėjo į priesienį ir sušuko: 

— Aš esu pakeleivingas Žmogus, ar negalėtumėt alkaną papenėti? 

Nors jis šaukė gana garsiai, bet niekas neatsiliepė. Tokia namų tyla 
dar labiau jį stebino. Paskui jis apžiūrėjo aplinkui tuos namus, bet ne- 
Iado jokios gyvos dvasios, iš kurios būtų galėjęs ką sužinoti apie tą 1y- 

—— 


Ant sosto sėdėjo puikiai apsidaręs gražus jaunikaitis 


gumą, ežerą, Žuvis ir tuos tuščius rūmus. Rūmų sienos buvo išmuštos šil- 
kais, sofos užklotos audiniais iš, Mekos, uždangos buvo pasiūtos iš bran- 
giausios Indijos drobės, ataustos auksu ir sidabru. 

Išvargęs nuo ilgos kelionės, jis atsisėdo prie vieno lango su gražiu 
reginiu į daržą. Sėdi ir staiga girdi — kas dejuoja ir vaitoja. Jis pasi- 
klausė ir išgirdo šiuos žodžius: 

— Sunki mano dalia, ji nedavė man džiaugtis laime! Liaukis mane 
persekioti, duok greičiau numirti ir baigti tas kančias! 

Sultonas atsikėlė, priėjo prie tos vietos, iš kur buvo girdėti griaudus 
balsas, ir, pravėręs duris, įžengė į didelę salę. Ant sosto sėdėjo puikiai 
apsidaręs gražus jaunikaitis. Jo veidas buvo nuliūdęs. Sultonas prisiar- 
tino prie jo ir gražiai pasveikino. 

Jaunikaitis galvos linktelėjimu jį atsveikino ir tarė: 

— Viešpatie, aš turėčiau atsikelti ir priimti svečią, bet negaliu pasi- 
judinti iš vietos, todėl prašom neįsižeisti dėl mano nemandagumo. 

— Jaunikaiti, — atsakė sultonas, — tavo gera nuomonė apie mane di- 
delę daro man garbę. Tavo atsiprašymo dėl negalėjimo atsikelti man vi- 

sai pakanka. Išgirdęs dejuojant, aš atėjau tau padėti, jei kuo galėčiau. 
Bet prašom pasakyti, ką reiškia tas arti šių rūmų esantis ežeras, kur Žu- 
vys plauko keturių spalvų, kieno ta pilis, kaip čia tu patekai ir kodėl 
tu esi vienas? 

Vietoj atsakymo į tuos klausimus jaunikaitis ėmė griaudžiai verkti. 

— Kaip nepastovus yra likimas! — tarė jis.— Jis jaučia kažkokį malo- 
numą nutremti žemyn tuos, kuriuos buvo iškėlęs! 

Sulig tais žodžiais jis atvertė savo drabužį ir parodė sultonui, kad jis 
buvo žmogus tik nuo galvos lig juostos, o kita jo kūno dalis buvo iš 
juodo akmens. 

Kiekvienas gali lengvai suprasti sultono nustebimą, kai jis pamatė, 
koks nelaimingas buvo tas jaunikaitis. 

— Siaubas mane pagavo,— tarė jis, — kai pamačiau tavo nelaimę. Pra- 
šom apsakyti man savo gyvenimo istoriją, aš spėju, kad ežeras ir jo 
žuvys bus tos istorijos dalis. 

— Sutinku apsakyti savo nelaimingą istoriją — atsakė jaunikaitis,— 
nors negaliu tai padaryti neatnaujinęs savo kančių. 

Ir jis apsakė Juodųjų Salų karaliaus istoriją. 


JUODŲJŲ SALŲ KARALIAUS ISTORIJA 


Mano tėvas, vardu Mamudas, buvo šitos žemės karalius. Ta žemė va- 
dinasi Juodųjų Salų karalystė, ji gavo pavadinimą nuo keturių mažų 
gretimų kalnų, kurie pirmiau buvo salos; sostinė stovėjo toj vietoj, kur 
dabar yra ežeras su kelių spalvų žuvimis. 

Karalius, mano tėvas, mirė turėdamas septyniasdešimt metų amžiaus. 
Tada aš įžengiau į sostą. ir vedžiau savo pusseserę. Paskui pasirodė, 
ji buvo ragana, mokėjo kerėti. Ji pradžioj mane labai mylėjo: jei aš 
kur išeidavau iš namų, ji negalėdavo viena nei gerti, nei valgyti. Toks 
laimingas gyvenimas truko penketą metų, paskui ji pradėjo bodėtis. 
manim. 

Kartą, po pietų, kai ji išėjo į pirtį, aš atsiguliau ant suolo pasilsėti. 
Atėjo dvi jos tarnaitės, viena atsisėdo mano galvūgaly, kita kojūgaly 
su vėduoklėmis rankose vėsinti kambario orą ir baidyti nuo manęs mu- 
ses. Jos manė, kad aš miegu, ir šnekėjosi tarp savęs pakuždomis, bet aš 
nemiegojau, buvau tik užsimerkęs ir girdėjau viską, ką jos kalbėjo. 

Viena iš jų tarė kitai: 


16 


— Argi ne karalienė kalta, kad nemyli tokį malonų valdovą?“ 

— Žinoma,— atsakė kita: — aš negaliu suprasti, ko ji išeina kasnakt 
ir palieka jį vieną. Ar jis to nemato? 

— Kur jis matys? — atsiliepė pirmoji: — kiekvieną vakarą ji įmaišo 
į jo gėrimą kažkokių žolių skystimo, nuo to jis kietai užminga, tuo lai- 
ku ji gali eiti, kur jai patinka, o rytą vėl grįžta ir išbudina jį, prikišusi 
jam prie nosies kažkokį smarkiai kvepiantį daiktą. 

Gali suprasti, viešpatie, kad jų ta kalba kaip griaustinis mane tren- 
kė, bet aš atsikėliau, dėdamasis visai negirdėjes, ką jos abidvi šnekėjosi. 

Pati sugrįžo iš pirties, ir mes kartu šnekučiuodami pavakarieniavom. 
Po vakarienės ji man padavė išgerti pilną puodelį to gėrimo, kur kas- 
dien iš jos gaudavau prieš gulant. Bet aš negėriau, tik pridėjau puodelį 
prie lūpų ir, eidamas pro atvirą langą, greit išliejau laukan. Ji to ne- 
pastebėjo. 

Netrukus, galvodama, kad aš užmigęs, tarė nors nelabai garsiai, bet 
aš aiškiai galėjau išgirsti jos žodžius: ,„Miegok sau sveikas, gali amži- 
nai nebesikelti!“ Tai pasakiusi, ji gražiai apsivilko ir išėjo iš kambario. 

Jai išėjus, aš, nieko nelaukdamas, apsivilkau, paėmiau savo kardą ir 
išbėgau pro duris — dar buvo girdėti jos kojų tapsėjimas. Keliais šuo- 
liais ją pavijau ir ėmiau iš paskos atsargiai sekti, kad manęs nepaste- 
bėtų. Taip sekiau visomis gatvėmis, kur ji ėjo, lig pat miesto vartų. Už 
vartų tarp didelių medžių šiurpsojo sena aplūžusi trobelė. Iš jos išėjo 
biaurus suskretęs juodasis vergas. Mano pati prišoko prie jo, apkabino 
ir ėmė bučiuoti. 

Nakties tamsumoj aš prislinkau prie jų arčiau, prisišliejau prie vieno 
medžio ir pastatęs ausis klausiau, ką jie kalba. Išgirdau juos tariantis 
mane nužudyti. 

Paimtas pykčio, aš išsitraukiau kardą, prilėkiau artyn ir smogiau tam 
vergui į sprandą. Nuo smūgio jis krioktelėjo ir parvirto žemėn. Pati su- 
riko nesavu balsu ir paėmė į glėbį sužeistąjį. Aš bematant pabėgau, kad 
ji kartais manęs nepažintų. Pasiekęs savo namus, tuojau įlindau į lovą. 
Netrukus taip pat sugrįžo ji ir atsigulė šalia manęs. 

Kitą rytą atsikėlęs Žiūriu — ji nusikirpusi plaukus ir apsidariusi juo- 
dai. Dėl to ji man paaiškino, kad mirusi jos motina, o kare žuvęs tėvas. 

Vietoj priekaištų aš ją paguodžiau, sakydamas, kad per ilgesnį laiką 
jos širdies skausmas turintis praeiti. Bet ji vis verkė ir negalėjo nusira- 
minti. Galop vieną kartą ji sako: 

— Aš norėčiau prie šios pilies pasistatyti mano brangių mirusiųjų at- 
minimui triobesio pavidalo paminklą, kur galėčiau jų gedėti lig savo 
dienų galo. Manyčiau tą paminklą pavadinti ašarų palocium. 

— Labai tai man, — atsakiau jai: — gali statytis. 

Kai paminklas buvo pastatytas, ji ten atsigabeno savo sužeistąjį my- 
limą, jį gydė su tam tikromis žolėmis ir tokiu būdu palaikė jam gyvy- 
bę. Nors jis nemirė, kaip iš karto buvau aš manęs, nuo mano kardo, bet 
kirsta buvo taip smagiai, jog jis negalėjo ne tik vaikščioti, bet ir kal- 
bėti. Kai jis buvo atgabentas į ašarų palocių, mano pati lankė jį kasdien 
rytas vakaras, nešė gerti ir valgyti ir gydė su tuo pačiu vaistu. 

Vieną kartą iš smalsumo pasekiau aš ją ir nuėjau į tą ašarų palocių. 
Stovėdamas už durų, išgirdau ją sakant šiuos žodžius: 

— Man baisiai gaila tavęs, širdis plyšta pusiau. Aš nuolat kalbinu ta- 
ve, o tu nei burnos neatveri. Ar dar ilgai būsi be žado? Guli užmerkęs 
akis, kurios man rodė tiek meilės ir buvo visas mano gyvenimo džiaugs- 
mas! Be tavęs man geriau pūti žemėj! 

Įniršęs nuo tokios jos kalbos, aš puoliau pro duris su kardu rankoj, 
norėdamas ją vietoj užkapoti, ir sušukau: 

— S5upūk gi žemėj, tu žmonių išgama! 

Pamačiusi nuogą ginklą, ji pasišiaušė kaip gyvatė ir ištarė: 

— Niekšai, tu padarei mane nelaimingą! Mano kerų galybe tu būsi 
pusiau žmogus, pusiau akmuo! 

Sulig tais žodžiais aš pasidariau toks, kaip dabar mane matai: numirė- 
lis tarp gyvųjų ir gyvas tarp numirėlių. 

Mane tokį nei gyvą, nei mirusį ta nedora ragana atnešė į šią pilį, pas- 
kui savo kerais sunaikino mano puikiąją sostinę; sugriovė namus, krau- 
tuves ir paminklus, visą tą vietą pavertė į ežerą, o gyventojus į ketu- 
rių spalvų žuvis pagal buvusius tame mieste keturis tikėjimus; balto- 
sios Žuvys yra musulmonai, raudonosios — ugnies garbintojai persai, 
mėlynosios — krikščionys ir geltonosios — žydai. Keturi kalneliai buvo 
salos, davusios vardą šiai karalystei. 

Negana to. Ji kasdien ateina su rimbu ir duoda šimtą kartų per nuo- 
gus pečius, net kraujas ima bėgti. Paskui užtraukia ant kruvino mano 
kūno šiurkščius marškinius iš ožkos vilnų, o ant viršaus dėl pajuokimo 
apvelka karališkais drabužiais. 

Pabaigęs sakyti, nelaimingas karalius sunkiai atsiduso ir ėmė gailiai 
vaitoti. Ramindamas jį, sultonas prabilo: 

— Prašom nesikrimsti. Prašom tik pasakyti, kur yra ta nedorėlė, aš 
jai galą padarysiu! | 

Karalius atsakė: 

— Ašarų palociuj, kur guli tas juodasis vergas. Iš ten ji kasdien at- 
eina mane kapoti. 

— Aš ją ten surasiu,— tarė sultonas, — ir atkeršysiu. 

Jis prasėdėjo visą naktį, šnekučiuodamas su karaliumi, auštant atsikė- 
lė ir nuėjo nurodytu keliu į ašarų palocių. Ten degė daugybė vaško 
žvakių ir sklido gardūs dūmai iš gražių aukso smilkyklių. 

Priėjęs prie be sąmonės gulinčio raganos mylimo, jis išsitraukė kardą, 
atėmė jam likusį gyvybės ženklą, išvilko kūną į kiemą ir įmetė į užgriu- 
vusį šulnį. Paskui sugrįžo atgal, atsigulė toj pačioj vietoj, kur jis gulėjo, 
pasidėjo kardą po apklotu ir ėmė laukti. 

Netrukus ragana atėjo į pilies salę, kur gulėjo jos vyras, Juodųjų 
Salų karalius. Nors jis labai maldavo pasigailėti, bet ta nedorėlė nuplė- 
šė jo drapanas ir atskaitė šimtą kartų per pliką kūną su rimbu. Paskui jį 
vėl apvilko marškinius iš ožkos vilnų ir karališkais drabužiais. 

Tai padariusi, ji nuėjo į ašarų palocių, prisiartino prie sultono, gulin- 
čio jos mylimo vietoj, ir ėmė verkdama dejuoti: 

— Ar tu jau niekados nebeatversi burnos, mano gyvenimo saule? 

Sultonas silpnu balsu, kaip didelis ligonis, prastenėjo keletą žodžių. 

Baisiai nudžiugusi, ragana balsu sušuko: 

— Ar tikrai girdžiu tavo balsą, mano mieliausias? 

— Beširde moteriške,— atsiliepė sultonas,— tu neverta, kad aš su ta- 
vim - kalbėčiau! 

— Atleisk man, jei kas nepatiko, — atsiprašinėjo ji. 

Sultonas tokiu pat silpnu balsu jai atsakė: 

— Tavo kasdien žiauriai kankinamo vyro vaitojimai ir ašaros ne- 
duoda man pasveikti. Tuojau jį atkerėk, kad aš gaučiau ramybę. 

Ragana, nieko negaišdama, išlėkė iš ašarų palociaus pildyti jo pagei- 
davimo ir savo kerais sugrąžino karaliui seną pavidalą, liepdama jam 
toliausiai bėgti jai iš akių. Karalius neprieštaraudamas pasišalino į atša- 
kią vietą ir nekantriai laukė, kuo pasibaigs tas laimingai pradėtas sul- 
tono sumanymas. Tuo tarpu ragana sugrįžo į ašarų palocių ir, galvo- 
dama, kad ji kalba su savo mylimu, pranešė, jog jo paliepimas atliktas. 

Sultonas vėl pakeistu balsu tarė: 

— Ką padarei, to dar toli gražu neužtenka, kad aš visai pasveikčiau. 
Atsimink miestą, salas ir pakerėtus gyventojus. Žuvys kiekvieną dieną 
vidurnaktį iškiša galvas iš ežero ir reikalauja keršto tau ir man. Tai di- 
džiausia mano nepasveikimo priežastis. Eik ir greičiausiai atkerėk tuos 
visus daiktus, vėl sugrįžk čionai, tada aš paduosiu tau savo ranką, ir 
tu pakelsi mane. 

Apsidžiaugusi ragana trūkčiagalviais nulėkė prie ežero, pasisėmė su 
rieškučiomis vandens, paskui tėškė atgal nuo kranto, tardama kažkokius 
žodžius, ir bematant vėl toj vietoj pasidarė miestas. Žuvys atvirto į žmo- 
nes. Vieni buvo musulmonai, kiti persai, treti krikščionys, ketvirti Žy- 
dai. Vieni iš jų buvo laisvi, kiti vergai — kaip prieš pakerėjimą. Namai 
buvo pilni gyventojų, krautuvės užverstos prekėmis, gatvėse kimšosi 
vyrai, moterys ir vaikai. Sultono palydovai labai stebėjosi, vienu metu 
patekę į didelį, gražų ir tirštai apgyventą miestą. 

Stebuklingai atkerėjusi miestą, ragana greičiausiai sugrįžo į ašarų pa- 
locių, tikėdamasi čia tuojau atsiimti savo atpildą. 

— Prieik arčiau! — tarė sultonas. 

Kai ji priėjo visai arti, sultonas, staiga pašokęs, čiupo už rankos ir 
su savo kardu perkirto ją pusiau. 

Nužudęs raganą, sultonas tuojau išvyko iš ašarų palociaus pažiūrėti, 
ką veikia Juodųjų Salų karalius. 

— Bičiuli. — tarė jis, širdingai sveikindamas karalių — dabar gali 
džiaugtis ir ramiai gyventi savo sostinėj, tavo baisiosios priešininkės 

nebėra. Bet man padarytum didelį malonumą, jei sutiktum mane paly- 
dėti į mano žemę, esančią per keturias ar penkias valandas kelio nuo 
čia. 

— Viešpatie, — atsakė karalius — aš nei kiek neabejoju, kad tu atvy- 
kai čionai iš savo krašto per minėtas kelias valandas, nes mano sostinė 
buvo pakerėta. O dabar, kerams išnykus, viskas pasikeitė: grįžti atgal 
reikia mažiausiai ištisų metų laiko, bet aš neatsisakau lydėti, nors tektų 
keliauti į tolimiausią žemės pakraštį. 

Sultonas didžiai stebėjosi, girdėdamas, kad jis atsidūręs taip toli nuo 
savo namų. 

— Bet vis tiek,— tarė jis: — už grįžimo vargus aš būsiu gausiai atly- 
gintas. Kad sutinki mane lydėti, aš padarysiu tave savo sūnum ir įpė- 
diniu. 

Sultonas ir karalius iškeliavo su šimtu kuprių, apkrautų visokiais 
brangiausiais daiktais. Juos lydėjo penkiasdešimt narsių raitelių ant gra- 
žių žirgų. Grįžtantį valdovą pasitiko su džiaugsmu didžiausios minios 
žmonių ir linksminosi kelias dienas. 

Kitą dieną po savo sugrįžimo sultonas plačiai apsakė namiškiams visus 
nutikimus, sulaikiusius jį taip ilgai svetur. Kartu paskelbė, kad jis įsū- 
nijęs Juodųjų Salų karalių, sutikusį palikti savo karalystę, jį lydėti ir 
gyventi drauge. To džiaugsmo atminimui jis gausiai apdovanojo visus 
savo kiemo žmones. 

O žvejui jis paskyrė tiek turto, jog tas su pačia ir vaikais, nieko ne- 
trūkdamas, gyveno laimingai lig savo dienų galo. 


I ENA 


Pirklys ir Džinas 


Labai seniai. gyveno toks pirklys, jis turėjo daug žemės, prekių ir pi- 
nigų. Kartą jam reikėjo keliauti toli su svarbiais reikalais. Jis jojo rai- 
tas, įsidėjęs nemažą krepšį sausainių su datulėmis, nes jo kelias ėjo per 
didelę dykumą, kur negalėjo gauti jokių valgomų daiktų. Tą vietą jis 
pasiekė laimingai, atliko reikalus ir grįžo jau atgal. 

Ketvirtą kelionės dieną, išvargintas kepinančios saulės, pasuko iš ke- 
lio, norėdamas pasilsėti po medžiais, po kuriais rado šaltinį skaidraus 
vandens. Nulipęs nuo balno, pririšo arklį prie medžio, atsisėdo pas šal- 
tinį ir ėmė valgyti iš savo krepšio sausainius ir datules. Valgydamas 
datules, mėtė kaulelius į visas puses. Būdamas geras musulmonas, po 
valgymo nusimazgojo veidą, rankas ir kojas ir atsiklaupęs ėmė melstis. 

Besimelsdamas jis išvydo artinantis prie jo neregėto didumo biaurią 
būtybę ir mojuojant išlenktą kardą. Tai buvo džinas, pikta dvasia. 

Priėjęs arčiau, džinas sukriokė baisiu balsu: 

— Kelkis, aš turiu nukirsti su tuo kardu tavo galvą už mano sūnaus 
nužudymą! 

Baisiai išsigandęs tų žodžių, pirklys, drebėdamas iš baimės, atsakė: 

— Kaip aš galėjau nužudyti tavo sūnų, kad aš jo visai nepažįstu ir 
niekados nemačiau? 

— Sakyk, ar atsisėdęs čia,— klausė džinas,— netraukei datules iš sa- 
vo krepšio ir valgydamas nemėtei kaulelių į visas puses? 

— Tiesa, taip buvo, kaip tu sakai, — atsiliepė pirklys: — tikra tiesa! 

— Kai tu mėtei taip kaulelius,— toliau kalbėjo džinas, — ėjo mano 
sūnus pro šalį, vienas kaulelis pataikė jam į akį ir užmušė jį. Už tai aš 
turiu nužudyti tave! 

— O viešpatie, dovanok man! — sušuko pirklys. 

— Jokio dovanojimo,— tarė griežtai džinas,— jokio pasigailėjimo! 
Teisybė reikalauja nužudyti tą, kas nužudė kitą! 

— Aš sutinku su tuo, — atsakė pirklys, — bet aš tikrai nenužudžiau 
tavo sūnaus. O jei ir būčiau nužudęs, būčiau tai padaręs iš nežinojimo. 
Todėl prašom atleisti ir dovanoti man gyvybę. 

— Ne, ne, — atkirto piktai džinas: — tu nužudei mano sūnų, o aš nu- 
žudysiu tave! 

Sulig tais žodžiais griebė jis pirklį už rankos, trenkė kniūpsčią į žemę 
ir išsitraukė kardą kirsti galvą. 

Pamatęs džino kardą, iškeltą ties savo galva, pirklys sušuko: 

— Leisk man pasakyti vieną žodį! Palauk metus mane žudyti, duok 
atsisveikinti su pačia ir vaikais ir padalinti jiems turtą. Aš prižadu ly- 
giai tą pačią dieną už metų sugrįžti prie tų medžių ir atiduoti savo 
galvą. 

— Ar tą prižadėjimą duodi Alacho akyse? — tarė džinas. 

— Alacho akyse! — tvirtai atsakė pirklys — Mano prižadėjimu gali 
pasitikėti! 

Tada džinas paleido jį iš rankos ir ta akimirka išnyko. 

Sugrįžęs pirklys kaip apsakė, kas jam nutiko su džinu, jo pati ėmė 
balsu raudoti, muštis į krūtinę ir rauti sau plaukus nuo galvos. Vaikai 
taip pat labai gailėjo tėvo ir griaudžiai visi verkė, jokie žodžiai nega- 
lėjo jų nuraminti. Pats tėvas, matydamas tokį namiškių sielvartą, iš 
nebesusivaldymo kartu su visais ašarojo. | 

Netruko praeiti metai, ir jis turėjo keliauti. Kelionei nieko daugiau 
neėmė, tik įsidėjo įkapes. Neapsakomas jam suspaudė širdį skausmas, 
kai pradėjo sakyti pačiai ir vaikams sudieu. Taip griaudžiai atsisveiki- 
nęs su artimaisiais, jis nuvyko į tą vietą, kur buvo prižadėjęs džinui. 

Atsisėdo ten pas šaltinį ir nuliūdęs laukė pasirodant džino. Belaukda- 
mas pamatė ateinant kokį keleivį su stirna. Kai jie pasisveikino, kelei- 
vis paklausė, ką jis čia veikia tokioj vietoj, kur nieko nėra. 

Pirklys apsakė visą istoriją, ir keleivis labai stebėjosi. 

Bešnekučiuojant pirkliui su keleiviu, atsivedusiu stirną, staiga priėjo 
kitas keleivis su dviem juodais šunimis. Išgirdęs, kaip atsirado pirklys 
toj dykumoj, jis panorėjo kiek palaukti su jais ir pažiūrėti, kas toliau 
bus. 

Netrukus jie pamatė tirštą dulkių debesį sukantis viesulu ir lekiantį 
artyn. Visai prisiartines, viesulas išnyko, ir staiga pasirodė džinas. Nei 

nepasisveikinęs jis tiesiai priėjo prie pirklio, iškėlęs aukštyn kardą, pa- 
griebė jį už rankos ir tarė: 

— Stok, atėjo tau galas už mano sūnaus nužudymą! 

Pirklys ir tie abudu nepažįstami keleiviai pradėjo balsu raudoti: 

Kai tas keleivis, kur buvo atsivedęs stirną, pamatė džiną pagriebus 
pirklį ir užsimojus kardą kirsti jam galvą, puolė keliais prieš jį ir, bu- 
čiuodamas jo kojas, ėmė maldauti: 

— Dvasių viešpatie, aš labai žemai prašau sulaikyti savo rūstybę ir 
leisti man apsakyti mano gyvenimo istoriją ir istoriją tos stirnos, kurią 
čia regi, ir, jei ji pasirodys nepaprastesnė ir nuostabesnė už to pirklio 
istoriją, tikiuosi, tu dovanosi tam nelaimingam žmogui pusę jo kaltybės! 

Džinas kiek pagalvojo ir pagalvojęs tarė: 

— Gerai, sutinku! 

Tada tas keleivis su stirna apsakė savo istoriją: 


KELEIVIS SU STIRNA 


Ta stirna, kur čia matote, yra mano pati. Ją vedžiau, kai ji buvo dvy- 
likos metų, mes pragyvenom kartu dvidešimt metų ir neturėjom vaikų. 

Aš norėjau turėti įpėdinį ir įsūnijau vergės vaiką. Mano pati iš pa- 
vydo ėmė nekęsti to vaiko ir jo motinos, bet savo neapykantą mokėjo 
gerai slėpti, ir aš sužinojau tai, kada buvo per vėlu. 

Kartą aš ilgai buvau kelionėj, ji mokėjo kerėti, pavertė vaiką į jau- 
čiuką, o jo motiną į karvę ir juos abudu pavedė ganyti mano kerdžiui. 

Sugrįžęs pačios paklausiau, kur yra vaikas ir jo motina. Pati man at- 
sakė: 

— Ta vergė mirė, o kur pasidėjo tavo įsūnis, aš nieko nežinau, bus 
jau dvejetas mėnesių, kaip jo nebematau. 

Vergės aš labai gailėjau, o dėl dingusio sūnaus turėjau tvirtą viltį, kad 
jis kaip netrukus atsiras. Bet praėjo aštuonetas mėnesių, ir nieko apie 
jį vis nebuvo girdėti. Artinantis didžiajai Bairamo šventei, liepiau ker- 
džiui atvesti man riebią karvę aukai. Jis atvedė, o kai aš norėjau ją au- 
koti, ji ėmė gailiai baubti, iš jos akių riedėjo ašaros. Tai buvo labai ne- 
paprastas daiktas, man jos pagailo piauti, ir aš liepiau kerdžiui atvesti 
kitą karvę. 

Tai girdėdama, mano pati baisiai įniršo dėl mano pasigailėjimo ir pik- 
tai sušuko: 

— Ar tu iš galvos kraustaisi, seni? Neieškok kitos, aukok šitą kar- 
vę! Nerasi gražesnės ir tinkamesnės šventei! 

Nenorėdamas bartis su pačia, liepiau kerdžiui, turėjusiam kietesnę 
širdį kaip aš, paaukoti tą pačią karvę. Bet nulupęs kailį, rado jos tik 
vienus kaulus, nors anksčiau rodėsi ji labai riebi. 

— Sventės aukai tie kaulai netinka, — tariau aš jam: — atiduok elge- 
toms ar dėk kur sau nori. Jei turi riebų veršį, atvesk man jos vietoj. 

Jis atvedė riebų veršį, kuris, pamatęs mane, šoko su tokiu smarkumu 
į mano pusę, jog nutraukė virvę, puolė man prie kojų, nuleidęs galvą 
žemyn, lyg maldaudamas jo pasigailėti ir nežudyti. 

Tas mane dar labiau nustebino ir sujaudinho kaip karvės ašaros, ir aš 
pačiai tariau: 

— Aš jo negaliu aukoti, tu man prieštarauti nemėgink! 

Ta nedorėlė visai nepaisė mano noro ir tol mane ėdė, kol aš nusilei- 
dau. Aš surišau vargšą gyvulėlį, paėmiau peilį ir jau pridėjau prie gerk- 
lės piauti, bet jis, apsipylęs ašaromis, ėmė taip gailiai vaitoti, ir man 
taip suspaudė širdį, jog aš nebetekau drąsos jį žudyti. Peilis man iškri- 
to iš rankų, ir aš griežtai pasakiau pačiai, kad aukai reikalauju kito 
veršio, ir ją kiek apmaldžiau, žadėdamas tą paaukoti kitų metų Bairamo 
šventei. 

Kitą dieną mano kerdžius atėjęs prašė leidimo pakalbėti su manim 
vienu. Jis pasakė, kad jo duktė prisimananti kerėti ir norėtų su manim 
„pasimatyti. Aš liepiau ateiti, ir ji man pasakė, kad, kai buvau kelionėj, 
mano pati pavertusi vergę į karvę, o vaiką į jaučiuką. Ji nebegalinti 
atgydyti vergės, paaukotos karvės pavidalu, bet ji galinti man grąžinti 
įsūnį, jei aš sutikčiau ją paimti už marčią ir leisti nubausti mano pačią, 
kaip ji nusipelnė. 

Gavusi mano sutikimą, mergaitė paėmė indą, pilną vandens, ištarė 
kokius man nesuprantamus žodžius ir apliejo tuo vandeniu veršiuką, ir 
tas ta pačia akimirka atvirto į vaikiną. 

— Sūnau mano, brangiausias mano sūnau, — sušukau aš, neapsakytai 
nudžiugęs, ir glausdamas jį prie krūtinės — ta mergaitė išvadavo tave 
iš baisių kerų, ir aš tik norėčiau paklausti, ar sutinki savo išvaduotoją 
paimti už pačią, kaip aš jau pažadėjau. 

Mergaitė buvo labai graži, ir jis su džiaugsmu sutiko, bet prieš vestu- 
ves ji pavertė mano pačią į stirną, ir štai ją čia matote! 


gaudamas žinių apie jį jau keleri metai, aš einu per žmones, bene išgir- 

Ir tas ta pačia akimirka atvirto į vaikiną 


siu, kur jis dingo. Bijodamas palikti kam pačią, kol grįšiu namo, ją 
vedžioju visur su savim. Tokia tai mano ir mano pačios istorija. Argi ji 
nėra labai nepaprasta ir nuostabi? 

— Tiesą kalbi, — atsakė džinas, — ir dėl tos priežasties dovanoju pirk- 
liui pusę kaltybės. 

Baigus istoriją pirmajam keleiviui, antrasis, kur buvo atsivedęs du 
juodus šunis, kreipdamasis į džiną, tarė: 

— Aš apsakysiu, kas atsitiko man ir tiem dviem juodiem šunim, kur 
čia prie manęs yra. Išgirdęs tą apsakymą, tikiuosi, tu dovanosi pirkliui 
antrą kaltės pusę. 

— Sutinku dovanoti, — atsakė džinas, — jei tavo istorija bus įdomesnė 
už stirnos istoriją. 

Ir antrasis keleivis pradėjo pasakoti. 


KELEIVIS IR DU JUODI ŠUNYS * 


Didis dvasių viešpatie, žinok, jog mes čia trys broliai, aš ir tie du 
juodi šunys. Mūsų tėvas mirdamas paliko mums po tūkstantį auksinių. 
Su tais pinigais mes visi pradėjom varyti prekybą. Aš palikau namie, o 
mano broliai pasitraukė iš savo krašto ir ėmė prekiauti svetur. 

Jiems verstis nepasisekė, viską prakišo ir po metų grižo nieko netų- 
rėdami. Aš džiaugiausi juos pamatęs, man geriau buvo pavyke, ir aš 
jiems daviau po tūkstantį auksinių, kad vėl galėtų kibti i prekybą. Tada 
jie ėmė prikalbinėti mane leistis kartu su jais į užjūrius su prekėmis. Aš 
iš pradžių atsisakiau. Jei ir toliau nesiliovė prikalbinėję, aš priešinausi 
ištisus penkerius metus, bet pagaliau nusileidau. 

Kai atėjo metas apsirūpinti prekėmis apyvartai, tai pasirodė, kad jie 
nei vienas nebeturėjo nieko iš tų tūkstančių auksinių, kur buvau jiems 


Likusius tris tūkstančius 
užkasiau į žemę 


davęs. Bet aš jiems nei pusę žodžio nesakiau. Priešingai, tuomet mano 
turtas buvo išaugęs lig šešių tūkstančių auksinių, jiems vėl daviau po 
tūkstantį, tiek pat pasiėmiau sau, o likusius tris tūkstančius užkasiau 
į žemę vienam savo namų kampely. 

Prisipirkę prekių, mes nusisamdėm laivą ir, sulaukę gero vėjo, išplau- 
kėm į jūrą. Po dviejų mėnesių kelionės mes privažiavom vieną uostą, 
išlipome tenai ir turguj pelningai pardavėme savo prekes. Ypač gerai 
pardaviau aš, laimėjau dešimt už vieną. 

Mums susirengus grįžti atgal, aš patikau ant jūros kranto moterį, la- 
bai gražią, bet vargingai apsidariusią. Ji stačiai priėjo prie manęs, pa- 
bučiavo ranką ir rimčiausiai pasakė, kad aš ją vesčiau. Pradžioj aš ne- 
norėjau sutikti, visaip atsisakinėjau, bet ji prikalbėjo tiek gerų daiktų 
apie save, kad ji būsianti geriausia man žmona pasauly, kad nereikėtų 
žiūrėti į menką jos apdarą, ir pagaliau nusileidau. Aš daviau pasiūti jai 
gerus drabužius, paskui padarėm vedybų raštus ir kartu išplaukėm iš 
tos vietos. Mano pati pasirodė visais atžvilgiais tikrai puiki moteriškė, 
ir aš pradėjau kasdien labiau ją mylėti. 

O mano abu broliai, kuriems reikalai ne taip gerai klojosi, ėmė pa- 
vydėti man laimės. Jiems buvo baisiai pikta, kad aš visur turėjau geres- 
nį pasisekimą, ir jie nutarė mane nužudyti. Vieną naktį mane ir pačią 
miegant paėmė ir įmetė į jūrą. 

Vos įmestą į vandenį paėmė ji mane ir išnešė ant salos. Išaušus ji 
man tarė: 

— Matai, vyreli, kad, gelbėdama tau gyvybę, aš nemenkai atsilygi- 
nau už tavo gerą širdį. Žinok, kad aš esu fėja ir tau pasirodžiau su pras- 
tu apdaru ant jūros kranto, kada rengeisi išplaukti, tik norėdama iš- 
bandyti tavo gerumą. Tu pasielgei kilniai, ir aš džiaugiuosi gavusi pro- 
gą tau atsidėkoti. Bet aš esu didžiai pasipiktinusi tavo broliais, ir tik jų 
gyvybė gali mane nuraminti. 

Tie jos žodžiai mane be galo nustebino. Aš gražiausiai padėkojau fė- 
jai už jos man parodytą malonę, o paskui tariau: 

— Mano brangioji, prašom dovanoti mano broliams. Nors jie labai 
man nusikalto, bet aš nesu toks žiaurus, kad norėčiau jų mirties. 

Aš apsakiau tada, ką buvau jiems gero padaręs, bet tas dar padidino 
jos pasipiktinimą, ir ji sušuko: 

— Tuojau griebsiu tuos nedėkingus išdavikus ir atkeršysiu už viską! 
Aš sunaikinsiu laivą ir prigirdysiu juos jūroj! 

— Mano geroji, — maldavau aš,— dėl viešpaties aukštybių dovanok 
jiems! Pamiršk savo rūstybę, atsimink, kad jie yra mano broliai ir kad 
mes už piktą turime mokėti geru! 

Tie Žodžiai apramino ją. Ji paėmė mane ir vienu akimirksniu nunešė 
nuo salos ant mano namų stogo. Aš nusileidau į apačią, atsidariau duris 
ir iškasiau iš žemės tuos tris tūkstančius auksinių, kur buvau paslėpęs. 
Pažįstami pirkliai ir kaimynai sveikino mane laimingai sugrįžus. Parėjęs 
namo, radau du juodus šunis, ir jie priėjo prie manęs nuleidę galvas. 
Aš labai stebėjausi ir negalėjau spėti, iš kur tie šunys atsirado. Bet tuo- 
jau pasirodė fėja ir pasakė: 

— Mano žmogau, nesistebėk, iš kur tie šunys atsirado! Tai yra tavo 
broliai! 

Tas jos pasakymas mane baisiai sujaudino, ir aš paklausiau, kokia ga- 
lybė juos taip pakeitė. 

— Tai aš tą padariau, — atsakė ji —ir tuo pačiu laiku paskandinau 
jų laivą. Tu praradai savo visas prekes, kur buvo tame laive, bet ne- 
bijok, aš tave atlyginsiu kitu būdu. O tavo brolius aš pasmerkiau pen- 
kerius metus būti šunimis. Už savo klastą jie teisingai nusipelnė tokios 
bausmės. 

Tai pasakiusi, ji paaiškino, kur prireikus galėčiau ją rasti, ir vienu 
metu pranyko iš akių. 

Tie penkeri metai jau baigiasi, tai aš keliauju, ieškodamas jos. 

Taip pabaigė kalbą antras keleivis, atsivedęs du juodus šunis. 

Nutilo visi, kurie klausėsi, o keleivis tarė džinui: 

— Tokia mano istorija, dvasių viešpatie! Argi ji nėra labai nuostabi? 

— Tai tiesa, — atsiliepė džinas, — ir dėl tos priežasties aš nuimu antrą 
man pirklio padarytos kaltės pusę. 

Sulig tais žodžiais džinas pakilo ir išnyko dūmų debesy. Didelis buvo 
pirklio ir abiejų keleivių džiaugsmas. 

Pirklys labai gražiai padėkojo savo išvaduotojams. Jie taip pat džiau- 
gėsi galėję nekaltą išgelbėti nuo mirties ir, atsisveikinę su juo, kiekvie- 
nas patraukė savo keliu. Pirklys sugrįžo pas pačią ir vaikus ir ramiai pa- 
baigė savo gyvenimo dienas. 

Niekad nesijuokiantis Žmogus 


a 

Viena gražią pavasario dieną po pietų, patogiai įsitaisęs savo sodo 
pavėsy, kalifas Harunas al Rašidas gardžiuodamasis gėrė kavą ir rūkė. 
Nieko jam netrūko, jis jautėsi visai laimingas. Aplink giedojo paukš- 
teliai medžiuose ir šnarėjo upelio vanduo. Malonu jam buvo taip sėdėti 
tarp ištikimų savo kiemo žmonių ir gražių moterų, žinant, kad visas kraš- 
tas gyvena ramiai ir sočiai. 

Taip galvodamas, jis neiškentė nepasigyręs didžiajam viziriui: 

— Koks džiaugsmas mums gyventi tokiais laikais! Galime visada bū- 
ti smagūs ir juoktis! Žinoma, yra turtingų ir beturčių, bet visi laimingi, 
noIS. .. 

— Turėtų taip būti, viešpatie— atsakė didysis viziris — bet aš žinau 
vieną, gyvenantį netoli nuo palociaus, visų vadinamą „niekad nesijuo- 
kiančiu žmogum. Tikrai, niekas nematė jo juokiantis. 

— Eik ir tuojau man atvesk tą žmogų, — tarė kalifas.— Reikia suži- 
noti jo sielvarto priežastį ir padaryti laimingą. 

Tas žmogus buvo atvestas į palocių. Kalifas stebėjosi, matydamas, 
kad jis buvo gražiai apsivilkęs ir pats gražus vyras. Tik jo veidas buvo 
tikrai nuliūdes ir skausmingas. 

— Girdėjau, mielas bičiuli, — tarė kalifas,— tu niekada nesijuoki. Sa- 
kyk, kokia būtų tavo nuliūdimo priežastis, ir mes padėsim tau atgauti 
juoką. Toks yra mūsų noras. 

— "Tu esi tikras savo tautos tėvas,— atsakė svečias, — bet aš netikiu, 
kad galėtum man ką padėti. Tačiau dėl visko aš apsakysiu savo istoriją. 

— Sakyk, sakyk, tada matysiu, ką galėsiu tau padėti, —ir jis pasitai- 
sė patogiau sėdėti, nugėrė gurkšnį kavos ir ėmė klausytis. 

— Aš buvau vienas turtingo tėvo sūnus, — ėmė pasakoti niekad ne- 
sijuokiantis Žmogus, — aš augau visko pilnas ir be jokių rūpesčių. Kai 

tėvas staiga mirė, verkiau jo keletą savaičių. Paskui ėmiau linksmai 
gyventi, barsčiau pinigus nieko nežiūrėdamas. Tėvas buvo man palikęs 
didelį turtą, aš turėjau daug draugų, tie padėjo man tą visą turtą ištaš- 
kyti. Per trejus metus viską praradau, ir mano draugai tuojau visi iš- 
lakstė. Tada man reikėjo ieškoti darbo. 

Kalifas čia jį pertraukė: 

— Jei tau reikia vietos, galiu duoti, ir tu laimingai gyvensi su mumis. 

— Prašom išklausyti mane iki galo, viešpatie, nuo čia tik prasideda 
mano istorija su visais vargais. 

Kalifas liepė varyti toliau, ir niekad nesijuokiantis žmogus sakė: 

— Vadinas, aš visur ieškojau darbo, kur tikėjausi gauti. Kartą mane 
sutiko senas vyras rimtu veidu ir tarė: 

— Jaunikaiti, tavo veidas, tavo rankos ir viskas rodo, kad nesi var- 
gingo gimimo ir tu augai nieko netrūkdamas. Ar ne tiesa? 

— Mano nelaimė, kad tai tiesa, "aš atsakiau — Buvau gavęs iš tėvo 
gražų palikimą, bet viską bematant prašvilpiau. Kitaip būtų, jei galė- 
čiau vėl pradėti gyventi... 

— Visai galimas daiktas, — atsiliepė tas vyras,— jei tu man prižadėsi 
gražiai ir teisingai gyventi. 

— Prižadu iš visos širdies! — aš sutikau. 

Tas vyras parsivedė mane pas save. Pirmiausia jis mane išmaudė, da- 
vė ploniausio audimo drabužius, paskui paaiškino, ką aš turėjau veikti. 
Be paties šeimininko, tuose namuose gyveno dar devyni vyrai, ir aš 
turėjau viską tvarkyti: pirkti, kas reikalinga, prižiūrėti tarnus, jiems 
mokėti algą. Toms išlaidoms man buvo duota trisdešimt tūkstančių di- 
narų. 

— Aš prašysiu tavęs vieno daikto,— man tarė namų šeimininkas: — 
prižadėk niekados neklausti nei vieno iš mūsų, kodėl mes esame tokie 
nuliūdę. Nei vieno žodelio, supranti? 

Aš atsakiau, kad supratau, ir niekados nieko neklausinėsiu. Tikrai, aš 
pripratau prie tų keistų Namų su ištįsusiais veidais, ir daug metų praėjo 
be jokių atsitikimų. Kartą vienas iš tų senių pasimirė, paskui giltinė 
griebė kitą, vėl kitą, ir galų gale aš palikau vienas su savo šeimininku. 
Kai ir tas gulėjo mirties patale, aš tariau jam: 

— Brangus šeimininke, manau, kad ištikimai tarnavęs tau ir tavo 
draugams, ir tikiuosi, kad neturi ko skųstis manim. Ar galiu tavęs pra- 
šyti vienos malonės? 

— Prašyk, sūneli, ir ką tu prašysi, viską padarysiu, tu man tarnavai 
labai gerai. 

— Kodėl gi tu ir tavo draugai visados buvo tokie nuliūdę, kodėl aš 
nemačiau jūsų nei kartą juokiantis? 

Mirštantis atsiduso ir tarė: 

— Sūnau, man būtų labiau tikę, kad tu būtum ko kito klausęs. Mano 
atsakymas bus tavo nelaimių pradžia. Bet, matyti, taip likta, kad ir tu 
atkentėtum... Jei tikrai nori žinoti mūsų kančių priežastį, atidaryk du- 
Ianka į vieną namų kampelį. 

Kelias dienas patraukęs po tos kalbos, nelaimingas žmogus mirė, ir 
aš likau vienintelis tų namų ir visų turtų savininkas. Aš buvau pripratęs 
prie to ramaus gyvenimo ir pradžioj vienodai gyvenau kaip seniau. 

Bet paskui tos paslėptos durys po apmušalais labai man parūpo. Aš 
vaikščiojau iš kambario į kambari grabinėdamas sienas ir galop radau 
mažas dureles po apmušalais. Jos buvo užrakintos. Aš atsitraukiau to- 
lyn, nusprendęs niekados jų nerakinti. Bet prieš savo norą kasdien grįž- 
davau jų pažiūrėti ir supratau, kad vėliau ar anksčiau man reikės ati- 
daryti. Ir tikrai aš jas atidariau. 

Nuo durų traukėsi ilgas urvas, aš nutariau juo eiti. Taip ėjau gerą 
valandą, ir vis nebuvo galo. Tada paėmė mane baimė, ir aš pradėjau 
tekinas lėkti. 

Nepasakyčiau, kiek laiko lėkiau, tik staiga, kai iš nuovargio jau ne- 
bepavilkau kojų, aš pasiekiau urvo galą ir išvydau jūros krantą. 

Stebėdamasis vandens platybe, žengiau keletą žingsnių per smėlį, 
nuolat vilgomą šokančių pakraščio bangų. Aukštai padangėj ties mano 
galva sklandė didelis erelis. Staiga jis puolė žemyn, pagavo mane sa- 
vo galingais nagais ir iškėlė aukštyn. Nors viršum mūsų tebuvo platus 
dangus, o apačioj putojantis jūros vanduo, aš dėl to nejutau mažiausios 
baimės. Galop tas erelis nuleido mane į salą, iš visų pusių skalaujamą 
šniokščiančių bangų. 

Aš galvojau, ką dabar darysiu, ir išvydau artinantis laivą su išpūsto- 
mis burėmis. Burės mirgėjo saulėj šilkais, jos buvo įvairių spalvų: rau- 
donos, žalios ir mėlynos. Kai laivas priplaukė visai arti, pasirodė, kad jo 
įgula buvo sudaryta iš jaunų gražių mergaičių; jų palaidas kasas vėjas 
nešiojo į visas puses. 

Valtis buvo nuleista į jūrą, irklavo žavingos jaunos mergaitės. Juok- 
damosi jos liepė man sėstis į jų valtį ir bemat nugabeno į laivą. Ten 

apviiko mane puošniais drabužiais ir vaišino gardžiausiais valgymais. 
Tuo tarpu laivas skriejo per vandenyną; be paliovos mes plaukėm tą 
visą dieną, visą naktį ir dar vieną dieną. 

Saulė buvo arti laidos, kai mes priplaukėm krantą, pilną šūkaujančių 
ir mosuojančių vėliavomis žmonių. Jaunosios mergaitės iškėlė mane ant 
krašto, kur išgirdau iš visų pusių šaukiant: „Tegyvuoja jaunikis! Svei- 
kas atkeliavęs, jauniki! 

Uniformuotų raitelių sargyba privedė man pabalnotą žirgą, aš sėdau 
raitas, ir mes nujojom į palocių, apšviestą baigiančios leistis saulės ug- 
nim. Mane pasitiko nematytos gražybės karalienė. Kai ji nusivedė mane 
prie sosto ir pasodino šalia savęs, aš jaučiausi kaip nuneštas į nuostabią 
sapnų viešpatystę. 

Tada karalienė tarė man saldžiu balsu: 

— Pagaliau tu prie manęs, mano seniai lauktas mylimas! Šiandien 
pat mes keliame vestuves, puota jau sutaisyta! 

Tie žodžiai padarė man neapsakomą džiaugsmą, nes lig tik paregė- 
jau, pamilau ją iš visos širdies. Nieko daugiau nebetroškau, tik ją vesti 
ir kartu čia gyventi iki savo dienų pabaigos. 

Atlikus vestuvių iškilmes, karalienė tarė man: 

— Štai tu dabar esi gražios ir turtingos šalies karalius. Kas buvo ma- 
no, nuo šios valandos yra mūsų abiejų. Visi čia turi tavęs klausyti, 
tu gali valdyti, kaip tau patinka. Tik vienas bus tau užgintas daiktas — 
daryti aure anas duris, kitaip tave ištiks baisi nelaimė ir pražūtis,— ir ji 
parodė ranka tas duris kambario kertelėj. 

Septynerius metus gyvenau laimingas, koks tik gali būti žmogus lai- 
mingas šioj žemėj. Mažiausias debesėlis netemdė mano džiaugsmo, joks 
rūpestis nevargino Manęs. Buvau beveik pamiršęs, kad gyvenimas gali 
būti kitoks, kaip meilė, linksmybė ir juokai be pertraukos. 

Bet vieną kartą, kai karalienė buvo iškviesta toliau į iškilmes, kur be 
jos negalėjo apseiti, aš panorėjau atidaryti tas uždraustas duris. Negalė- 
jau suprasti, dėl ko man buvo uždrausta jas daryti, kai aš buvau šios 
karalystės visų daiktų viešpats. Galvojau, kad karalienė tik juokavo iš 
manęs ir gąsdino prasimanytu dalyku. Maniau jai parodyti, kad nebijau 
to jos prasimanymo... 

Paėmiau durų rankeną ir paspaudžiau. Durys atsidarė. Aš peržengiau 
slenkstį, o durys pačios užsidarė užpakaly. Aš vėl atsidūriau prie jūros 
kranto. Viena akimirka atplasnojo didelis erelis, pagriebė mane savo 
nagais ir iškėlė į orą surikęs išgąstingu balsu. Po neilgos kelionės per 

šėlstančią jūrą jis pametė mane prie to urvo, kur ėjo į mano ankstesnę 
buveinę. 

Čia jam bepasakojant užkando žadą, jis iš skausmo negalėjo daugiau 
tarti vieno žodžio. Kalifas ir kiemiškiai laukė tylėdami. Kiek atsigavęs, 
nelaimingasis vėl varė toliau. 

— Daug dienų aš vaikščiojau po tą krantą, verkdamas ir šaukdamas 
savo mylimą žmoną. Šaukiau ir erelį, melsdamas nunešti mane pas ją, 
bet jis nelėkė. Galop pamačiau, kad nei šaukimas, nei verksmas nieko 
nepadės ir aš amžinai jos neberegėsiu. Nusiminęs vėl grįžau tuo urvu 
namo. Dabar supratau anų nuliūdusių vyrų kančių priežastį ir žinojau, 
kodėl jų niekas negalėjo paguosti. Taip pat žinau, kad lig savo dienų 
galo aš pats būsiu toks nelaimingas. 

Pasidarė ilga tyla. Niekad nesijuokiantis žmogus užsidengė veidą ir 
raudojo. Tada kalifas tarė: 

— O nelaimingasis, dabar aišku, kad aš negaliu palengvinti tavo var- 
go. Bet manau, gal nebūsi nelaimingiausias mano valdinys. Bent esi tur- 
tingas, turi gražius namus ir malonių atsiminimų, turi ko paverkti. Jei 
aš mMėginčiau pamažinti tavo kančias, bijau, kad jų nepadidinčiau. Grįžk 
atgal namo ir gyvenk toliau su savo sielvartais. O aš žinosiu, kad ma- 
no karalystėj nėra visi laimingi. Juk negalėsiu pamiršti, kad čia yra 
bent vienas žmogus, kuris niekad nesijuokia. 

Kalifas ir agurkai 


Vieną Tytą kalifas Ben Zaidas išjojo medžioti su būriu savo linksmų 
draugų. Jojant per girią, kalifas pamatė elnią ir ėmė vytis. Elnias labai 
greitai bėgo, kalifas vis vijo ir toli paliko savo draugus. 

Netrukus elnias dingo kalifui iš akių, tada jis sustabdė arklį ir nulipo 
žemėn. Buvo graži saulėta diena, ir jis atsisėdo po medžiu. Jis buvo vi- 
sas dulkinas, drabužį susidraskęs į medžių šakas, bet nieko to nepaisė: 
niūniavo sau smagią dainelę ir gėrėjosi gražia gamta — ne kasdien jis 
galėjo būti taip vienas. 

Kiek pabuvęs, išgirdo lapsint asilo kanopas keliuku, einančiu per miš- 
ką į jo palocių. Netrukus jis išvydo laukininką ir jo asilą, apkrautą 
pintinėmis su agurkais. Kalifas prasijuokė. 

— Sveikas gyvas, bičiuli,— tarė jis, — kurgi taip keliauji su tais agur- 
kaisė 

— Parduoti juos kalifui, — atsakė didžiuodamasis laukininkas. 

— O kur tu gavai tuos agurkus dabar? — klausė kalifas: — Agurkai 
šiuo metu labai retas daiktas! 

— Tikrai retas, — tarė laukininkas.— Matai, aš keliauju iš Kuzo kraš- 
to, kur, kaip gali pats žinoti, sausra didelė vargino žmones dvejus me- 
tus. Bet šiais metais pradėjo lyti, ir aš tuojau pasėjau agurkus. Per ke- 
lias savaites jie užaugo! Prisiraškiau, kiek gali panešti mano asilas, ir 
dabar keliauju juos parduoti kalifui. 

— Ir kodėl gi kalifui? 

— Dėl dviejų priežasčių — sakė laukininkas.— Viena, tik kalifas Ben 
Žaidas geriausiai pažįsta naujų daržovių skonį, antra, kaip žmonės kal- 
ba, jis nelabai spaudžiasi su pinigais! 

Kalifas išdidžiai pakėlė galvą ir tarė: 

— Ir kiek manai iš jo prašyti už tuos agurkus? 

— Tūkstantį dinarų, — atsakė laukininkas. 

Kalifas jam tarė: 

— Ir negalvok apie tūkstantį dinarų! Tai baisūs pinigai! Valdovas tik- 
Tai nesutiks tau tiek mokėti! 

— Tada prašysiu penkių šimtų, — atsiliepė laukininkas. 

— Neduos tau nei penkių šimtų! 

— (Gal tris šimtus. 

— Nesitikėk nei trijų šimtų. 

— Du šimtus. 

— Bei ir tai dar daug, — sakė kalifas, purtydamas galvą. 

— O šimtas jau tikrai nedaug! — aiškino laukininkas. 

Vargšas nusiminė ir, sunkiai atsidusęs, tarė: 

— Ar sveikas iš tiesų galvoji, kad šimtas daug? Tada aš nusileisčiau 
gal už penkiasdešimt. 

— Galimas daiktas, jis atsisakys mokėti ir penkiasdešimt. 

— Tada aš būsiu labai nelaimingas, — pasakė laukininkas,— ir turėsiu 
nusileisti už trisdešimt. 

— O jei kalifas nenorės mokėti nei trisdešimt dinarų? 

Laukininkas nuo tų žodžių įtūžo: 

— Tuo kartu... aš... aš... nuvesiu savo asilą prie jo sosto. Štai kas 
bus! Kalifas, kurs negali užmokėti trisdešimt dinarų už agurkus šiuo 
metu, yra niekam tikęs! 

Tai girdėdamas, kalifas vos neplyšo juokais. 

— Nesikarščiuok taip, bičiulį — šoko valdovas jį raminti, — gdl kali- 
fas brangiai tau užmokės, ir viskas pasibaigs gerai. 

Pamažu laukininkui pyktis praėjo, ir jis vėl pasidarė smagesnis. 

— Tie agurkai gražūs, — tarė jis,— ir šiuo laiku retas daiktas! Antra 
vertus, visi žino, koks mūsų kalifas yra dosnus! 

— Laimingos kelionės, — atsiliepė kalifas,— ir gero pasisekimo! 

Sulig tais žodžiais sėdo jis ant savo arklio ir nulėkė kaip vėjas, vos 
spėjęs ženklu atsisveikinti su laukininkų. Atvykęs į palocių, tuojau pra- 
dėjo rengtis. Nusiprausė ir apsivilko karališkus drabužius. Paskui atsisė- 
do ant savo sosto. 

Jis pasišaukė vizirį ir tarė jam: 

— Jei čia pasirodys laukininkas su dviem pintinėm agurkų, tuojau 
man jį atvesk. 

Netrukus laukininkas buvo didžiojoj priėmimo salėj. Jis nepažino, 
kad kalifas buvo tas jo sutiktas miške medžioklis, ir tarė: 

-— Žinodamas, kaip maloningas valdovas mėgsti agurkus, ypač šiuo 
laiku, aš padariau ilgą kelionę nuo Kuzo lig čia ir atgabenau geriausių 
savo žemės daržovių. 

Kalifas liepė viziriui paimti paragauti vieną jo agurką. 

Laukininkas padavė agurką viziriui, o tas nunešė jį kalifui. Valdovas 
atkando, paragavo ir klausia: 

— Kiek už tuos agurkus tu nori, geras žmogeliė 

— Tūkstantį dinarų, viešpatie maloningas,— atsakė laukininkas. 

— Tūkstantį dinarų? Negirdėtas daiktas! Neškis juos sau atgal! 

— Ar nesiteiktų tavo didybė duoti penkis šimtus? — tarė laukinin- 
kas. 

— Žinoma, ne! Aš negaliu išmesti tiek pinigų už agurkus, nors jie 
būtų tokie ankstyvi! 

— O jei aš prašyčiau taip tris šimtus? 

— Ne, dar per daug! — sakė kalifas. 

— Prašom leisti, šviesiausias valdove,-- tarė laukininkas,— priminti, 
kad mes turėjom dvejus sausros metus Kuzo krašte, kad čia yra pirmos 
daržovės, gautos per dvejus metus. Ar negalėtum išmesti bent du šim- 
telius dinarų? 

— Ar čia agurkų pardavimas, ar labdarybė? — klausė kalifas — Aš ne- 
su linkęs duoti du šimtus dinarų už paprastus agurkus. 

— Tada bent šimtą, — nedrąsiai beprašė laukininkas.— Prašom atsi- 
minti, kad aš atgabenau juos tiek kelio! 

— Ar aš turiu apmokėti tavo kelionę ar tavo agurkus? — kalbėjo 
kalifas.— Ne, ir šimtas dar per daug. 

— Tegu būna jau penkiasdešimt. 

— Ne, nei penkiasdešimi, net nei trisdešimt, — sušuko kalifas. 

— Net nei trisdešimtė — Staiga laukininkas suprato, kas buvo kali- 
fas.— Tokiu būdu, — tarė jis paraudonavęs,— mano asilas kieme, tvirtai 
pririštas... | 

Kalifas prapliupo juokais ir baisiai juokėsi, kartu su juo juokėsi visa 
salė, galop ėmė juoktis pats laukininkas, ir jų juokas buvo toks didelis, 
net asilas, pririštas prie Žiedo kieme, pradėjo garsiai žvengti. 

Kada galop nustojo juoktis, kalifas tarė: 

— Aš pirksiu iš tavęs agurkus, bičiuli, ir duosiu lygiai tiek, kiek tu 
prašei. 

Paskui tarė viziriui: 

— Išmokėk tam žmogui tūkstantį ir penkis šimtus, tris šimtus ir du 
šimtus, šimtą ir penkiasdešimt, ir dar trisdešimt dinarų! 

Viziris bematant atskaitė tuos pinigus. Vadinas, jis išmokėjo laukinin- 
kui du tūkstančius šimtą aštuoniasdešimt aukso dinarų. 

Laukininkas grįžo namo turtingas žmogus, o kalifas valgė iš jo nu- 
pirktus agurkus dešimtį dienų. 

Ali Baba ir keturiasdešimt plėšikų 


L abai seniai viename Persijos mieste gyveno du broliai, vardu Kasi- 
mas ir Ali Baba. 

Kasimas vedė pačią, turėjusią didelę krautuvę ir gražų gabalą žemės, 
ir jis tapo turtingu ir žinomu mieste žmogum. 

Ali Baba vedė pačią tokią pat vargšę, kaip jis pats, ir gyveno menkoj 
triobelėj. Visas jo turtas buvo trys asilai, su tais gabeno iš miško malkas 
į miestą ir stūmėsi šiaip taip. 

Kartą Ali Baba nukeliavo į mišką, prisikirto malkų, kiek galėjo pa- 
nešti jo asilai, tik galvą kilst — aukštai ore dulkių debesys slenka ar- 
tyn į tą pusę! Įsižiūrėjęs geriau, pamatė pulką raitų vyrų, greitai jojan- 
čių į mišką. 

Neabejodamas, kad čia kokie plėšikai, jis pametė savo asilus ir vienu 
akimirksniu įsliuogė į didelį šakotą medį. Iš čia, pasislėpęs už tankių 
lapų, jis galėjo matyti viską, kas darėsi, 

Plėšikai prijojo tiesiai prie to medžio ir nušokinėjo nuo arklių. Ali 
Baba suskaitė — jų buvo lygiai keturios dešimtys. Kiekvienas pririšo 
savo arklį už pavadžio prie medžio. Paskui jie nukilojo nuo arklių tokius 
sunkius maišus, jog Ali Baba nei kiek neabejojo, kad tie maišai buvo 
pripilti aukso ir sidabro. 

Plėšikų viršininkas su maišu ant pečių priėjo prie uolos šalia to me- 
džio, kur buvo pasislėpęs Ali Baba, ir sušuko: „„Sesamai, atsiverk!“ Tuo- 
jau uolos durys atsivėrė. Viršininkas su savo visais vyrais įėjo į vidų, 
ir durys vėl užsivėrė. Ten jie užbuvo ilgokai. Tuo tarpu Ali Baba glū- 
dėjo prisispaudęs prie medžio, drebėdamas iš baimės, kad kuris iš jų 
nepastebėtų jo ten tupint. 


39 


Pagaliau durys atsidarė, ir plėšikai pradėjo lįsti laukan. Kai visi bu- 
vo išlinde, viršininkas vėl sušuko: „„Sesamai, užsiverk!“ Durys vėl užsi- 
vėrė. Plėšikai atsirišo arklius ir nujojo savo keliu. 

Ali Baba gerokai palaukė tam medy, kol raitelių nebebuvo daugiau 
matyti ir girdėti. Paskui atsargiai nulipo žemėn, dairydamasis į visas 
puses, priėjo prie tos uolos ir ištarė žodžius, kur buvo girdėjęs iš plė- 
šikų viršininko: ,„Sesamai, atsiverk!“ Durys tuojau atsivėrė, ir jis įėjo 
į vidų. Šviesa krito pro mažą langiuką, iškaltą uoloj iš viršaus. Visas 
vidus buvo užverstas brangių audimų ritiniais, šilkų skaromis ir mar- 
gais patiesalais, o aukso ir sidabro tiesiog krūvos gulėjo. Tas baisus tur- 
tas buvo priplėštas per daugelį metų. Tik įėjo Ali Baba į vidų, durys 
pačios užsivėrė, bet jos vėl atsivėrė, kai jis ištarė tą stebuklingąjį žodį. 
Tada jis atsivedė savo asilus ir tiek apkrovė juos maišais su auksu, kiek 
jie galėjo panešti. Kad kas nepamatytų, ką jis gabena, maišus apdėjo 
žZabais. Paskui sušuko: ,„Sesamai, užsiverk!“ Durys užsivėrė, ir Ali Baba 
patraukė su savo asilais atgal keliu į miestą. 

Sugrįžęs namo, sunešė maišus į pirkią, užsikišo duris ir papylė auksą 
žemėj. Išvydusi tokį turtą ir išgirdusi istoriją apie keturiasdešimt plėši- 
kų, pati begal apsidžiaugė ir šoko skaityti auksą, dėdama vieną pinigą 
prie kito. 

— Mesk tą darbą, — tarė Ali Baba: — tu niekados taip nesuskaitysi tų 
pinigų! Aš iškasiu duobę, ir juos paslėpsime, baisu taip aikštėj laikyti. 

— Tiesą kalbi, vyreli, — atsakė pati — bet man rūpi žinoti, kiek čia 
turim dabar pinigų. Kol tu kasi duobę, aš lėksiu pasiskolinsiu saiką, ir 
sužinosime. 

Nieko .nelaukdama, ji nubėgo pas vyro brolį Kasimą, gyvenusį „netoli 
nuo jų. Kasimo nerado namie, paprašė jo pačios paskolinti saiką trum- 
pai. 

— Gerai, kiek tik nori! — tarė Kasimo pati. 

Ji išėjo paieškoti saiko, bet jai parūpo, kokius javus gali seikėti toks 
suskis Ali Baba. Ji truputi padegutavo saiko apačią, galvodama, kad 
seikėjant prilips tų :avų koks grūdelis. 

Ali Babos pati sugrįžo namo, pastatė saiką žemėj, kur buvo prisibarstę 
pinigų, ir ėmė seikėti auksą. Pabaigus seikėt, Ali Baba iškasė duobe, 
ir kol jis slėpė pinigus, jo pati parnešė paskolintą saiką atgal, nepaste- 
bėjusi, kad vienas auksinis pinigėlis buvo prilipęs prie degutuoto dugno. 

Parneštą saiką Kasimo pati tuojau apžiūrėjo ir nemaža nustebo, radusi 
apačioj prilipusį auksinį pinigą. 

— Kas čia gali būti? — kraipė ji galvą. — Ali Baba žarsto auksą su 
saiku! Iš kur jis tiek gavo? 

Kai sugrįžo vyras, ji ėmė kalbėti: 

— Kasimai, tu laikai save turtingu, bet Ali Baba daug turtingesnis už 
tave. Jis neskaito savo pinigus, kaip tu darai, bet pilsto su saiku! — Ir 
parodė auksinį pinigą, rastą prilipus prie saiko apačios. 

Kasimas ne tiktai nesidžiaugė brolio laime, bet iš pavydo negalėjo 
per visą naktį akių sumerkti. Kitą rytą dar prieš saulės tekėjimą nuėjo 
pas brolį, parodė jam auksinį pinigą, gautą iš pačios, ir sako: 

— Ali Baba, tu dedies neturtingas, o, žiūrėk, pinigus pilstai su saiku! 
Sakyk, kiek turi tokių pinigų, kur buvo prilipęs prie vakar paskolinto 
saiko apačios? 

Iš tų žodžių Ali Baba suprato, kad Kasimas ir jo pati bus suuodę apie 
jo rastus pinigus, todėl, nieko neslėpdamas, jis apsakė broliui, kaip ne- 
tikėtai užtikęs plėšikų landynę ir kur yra ta landynė. Paskui tarė: 

— Aš noriu tą lobį su tavim broliškai pasidalinti. 

— Žinomas daiktas — atsakė pasipūtęs Kasimas,— kitaip tuoj nuei- 
čiau ir pasakyčiau apie tai policijai. 

Ali Baba pasakė net žodžius, kuriuos reikia ištarti, norint, kad atsida- 
rytų ir užsidarytų uolos durys. Kasimas daugiau nieko nebeklausinėjo 
brolio, bet sau nusprendė vienas pagriebti visą lobį. Kitą dieną dar prieš 
auštant išsiruošė į kelionę su dešimčia mulų. Netrukus rado tą medį ir 
uolą, kur įam buvo sakęs Ali Baba. 

Priėjęs prie uolos, sušuko: ,„Sesamai, atsiverk!“ —ir durys bematant 
atsidarė. Jam įėjus į vidų, durys vėl užsidarė. Mato godusis Kasimas — 
krūvos visokios gėrybės, visur žiba, visur gražu, o auksas tiesiog var- 
va! Nieko nelaukdamas, prisipylė maišus aukso, užsidėjo ant pečių, kiek 
galėjo pakelti, jau eis laukan, tik iš to didelio džiaugsmo pamiršo žo- 
di, kurį turėjo ištarti, kad atsidarytų durys. Vietoj „Sesamai, atsiverk!" 
jis sušuko: „„Mieži, atsiverk!“ — bet durys neklausė. Jis išminėjo paskui 
visų javų vardus, kuriuos tik žinojo, bet durys nei krust iš vietos. Visas 
išsigandęs, nutėškė žemėn maišus su auksu ir kaip koks beprotis ėmė 
lakstyti iš vieno urvo galo į kitą. 

Apie pietus sugrįžo plėšikai prie savo landynės ir labai nustebo, pa- 
matę tenai stovint dešimt mulų. Pasibaide nuo tokios daugybės raitelių, 
mulai visi išlakstė po mišką. Tada viršininkas su savo vyrais nusėdo 
nuo balnų ir, paėmę kardus į rankas, priėjo prie durų. Viršininkas tarė: 
„„5esamai, atsiverk!“ — ir durys ėmė vertis. 

Tik jos prasivėrė kiek, Kasimas, kuris iš arklių trinksėjimo buvo su- 
pratęs atjojus plėšikus, šoko laukan kaip tik gali, manydamas paspruk- 
ti, iš to smarkumo net parmušė viršininką žemėn. Bet vargšas negalėjo 
pabėgti, kiti plėšikai bematant jį užkapojo su kardais. 

Suėję į vidų, plėšikai rado prie durų Kasimo paliktus maišus su pini- 
gais, bet negalėjo suprasti, kaip jis galėjo čia patekti. 

Kasimo kūną jie perkirto išilgai per pusę, vieną pusę prikalė prie vie- 
nos durų staktos, kitą — prie kitos, kad niekas kitas daugiau nedrįstų 
kelti čia kojos. Tai padarę, jie sėdo ant savo arklių ir nujojo, kur jiems 
reikėjo. 

Nesulaukusi vyro lig vakaro, pati labai susirūpino, nubėgo pas Ali 
Babą ir sako: 

— Brolyti, Kasimas anksti rytą išjojo su mulais į mišką ir dar negrį- 
žo. Aš bijau, kad nebūtų atsitikusi kokia jam nelaimė. 

Ali Baba nebuvo toks žmogus, kad reikėtų daug prašyti. Kitą rytą jis 
susitaisė visus tris savo asilus ir iškeliavo į mišką ieškoti Kasimo. Prisi- 
artinęs prie uolos, jis nustebo, pamatęs kruviną žemę. Durys tuojau at- 
sidarė, kai jis pasakė: ,„Sesamai, atsiverk!“ Siaubas jį paėmė, kada, įžen- 
ges į vidų, paregėjo prie staktų kabantį per pusę perkirstą savo brolį. 

Siaubas jį paėmė 


Nieko negaišdamas, jis nukabino jį nuo staktų, suvyniojo su ten rasta 
skara, uždėjo ant vieno asilo ir apklojo šakomis, kad nebūtų matyti. 
Ant kitų dviejų asilų užmetė maišus su auksu ir vienodai apdėjo žabais. 
Paskui paliepė durims vėl užsidaryti. 

Palaukęės miške, kol visai sutemo, sugrįžo jis į miestą niekieno nepa- 
stebėtas. Namie apsakė savo pačiai visą atsitikimą ir jai paliko du asi- 
lus, kad nuimtų nuo jų maišus su auksu, o trečią su Kasimo kūnu nusi- 
vedė pas brolienę. 

Ali Baba atsargiai pasibeldė, vartus atkėlė gudri ir apsukri vergė 
Mardžana. Kieme nukėlė jis numirėlio kūną nuo asilo ir tarė: 

— Mardžana, tavo šeimininką nužudė plėšikai. Žiūrėk, kad niekam 
neišsiplepėtum! Mes turim jį palaidoti, lyg būtų pats numiręs. Dabar pa- 
šauk savo šeimininke. 

Šeimininkė atėjo, ir Ali Baba jai pasakė visą tiesą. 

— Broliene,— ramino jis ją, — neraudok, tas nieko nepadės! Atsimink, 
niekas neturi žinoti, kad jis žuvo nuo plėšikų. Nesirūpink savo pragy- 
venimu, mano namuose visados rasi pastogę. 

Vargšė našlė nematė kito kelio, kaip sutikti su tuo. Nusišluostė aša- 
ras ir padėkojo Ali Babai už jo gerą širdį. 

Gudrioji Mardžana tuojau sumetė, ką reikia daryti. Dar tą patį vaka- 
Ią aplakstė visus kaimynus ir pranešė, kad jos šeimininkas iš kelionės 
labai apsirgęs, dabar gulintis be žado ir vargiai bepagysiantis. Paskui 
nubėgo į vaistinę ir paprašė lašų silpnam ligoniui. Duodamas lašus, vais- 
tininkas paklausė, kas apsirgęs jų namuose. 

— Oil — atsakė sunkiai atsidususi Mardžana,— tai pats mano šeimi- 
ninkas Kasimas! Nieko vargšas nebevalgo ir nebekalba. 

Visi matė Ali Babą ir jo pačią daug kartų per dieną lekiant į Kasimo 
namus, todėl kiekvienas, išgirdęs jo pačios ir Mardžanos griaudų verks- 
mą, tuojau suprato, kas mirė. 

Anksti kitą rytą, apsidengusi veidą šydu, Mardžana nuėjo pas kur- 
pių, vardu Mustaią, gyvenusį toliau. Pirmiausia ji pasakė jam labą dieną 
ir, įspaudusi į delną auksinį pinigą, tarė: 

— Mustaiai, prašom imti savo prietaisus ir eiti kartu su manim. Tik 
einant viena gatve leisk užrišti savo akis. 

Mustafas papurtė galvą ir atsakė: 

— Negaliu, bijau, kad čia nebūtų koks piktas darbas! 

Bet, įbrukusi į ranką kitą auksinį, Mardžana jį nuramino: 

— Nabus jokio pikto darbo. Eik su manim, nebijok nieko. 

Bijau, kad čia nebūtų koks piktas darbas! 


Mustafas atsikėlė ir išėjo su Mardžana. Pasiekus tą gatvę, ji su ska- 
rele užrišo jam akis ir privedė prie Kasimo namų. Atrišo vėl akis įėjus 
į kambarį, kur gulėjo numirėlio kūnas. Tada ji tarė: 

— Mustafai, aš tave čia atvedžiau, kad susiūtum šito perkirsto ne- 
gyvėlio kūną. Negaišk, o kai baigsi darbą, gausi dar vieną auksinį. 

Kai Mustafas baigė darbą, Mardžana davė jam dar trečią auksinį, 
paskui vėl užrišo akis, išvedė iš kambario ir palydėjo ligi tos vietos, 
kur pirmiau buvo užrišusi skarelę. Tuo būdu pašarvotas Kasimo kūnas 
buvo tą pačią dieną palaidotas. 

Kūną į kapus lydėjo Ali Baba ir Mardžana, o jo pati pasiliko namie 
ir visą laiką raudodama dejavo. To krašto papročiu, raudoti ir dejuoti 
jai padėjo susirinkusios į jos namus visos kaimynės. Nuo ko mirė Ka- 
simas, niekas nei sapnuoti nesapnavo. 

Kai sugrįžo tie keturiasdešimt plėšikų į savo landynę, neberado Ka- 
simo kūno ir kartu daugybės aukso. 

— Mes susekti, — tarė jų viršininkas,—ir tikrai žūsime, jei nebūsime 
atsargesni. Vienas dalykas aiškus, kad tas mūsų užmuštas nenaudėlis 

tikrai mokėjo atsidaryti duris. Bet jo būta ne vieno. Turi būti ir kitas. 
Užmušėm vieną, neištruks ir kitas. Vienas iš jūsų eikit į miestą be gink- 
lo, apsidaręs pirkliu, ir sužinokit vardą ir kur gyveno tas užmuštasis. 

Plėšikas, sutikęs atlikti tą darbą, persitaisė taip, jog niekas negalėjo 
jo pažinti. Iškeliavo dar naktį ir pasiekė miestą auštant. Viskas dar bu- 
vo uždarinėta, tiktai kurpius Mustafas, išsinešęs kėdę, sėdėjo prie savo 
pirkelės durų. Jis laikė rankoj ylą, norėdamas jau pradėti darbą. Plėši- 
kas prisiartino ir pasveikinęs tarė: 

— Bičiuli, taip anksti pradedi darbą! Šiuo metu dar nelabai regėti 
siūti. 

— Matyti, tu nepažįsti manes, — atsakė kurpius.— Tegu aš senas, bet 
akis turiu geras. Taip nekalbėtum, jei žinotum, kad aš labai neseniai su- 
siuvau negyvą kūną tokioj vietoj, kur nebuvo šviesiau kaip dabar. 

Plėšikas labai apsidžiaugė greitai radęs žmogų, galėjusį jam apie tą 
jo reikalą ką papasakoti. 

— Negyvą kūną? — klausė jis, dėdamasis labai nustebęs.— Kam rei- 
kia siūti negyvam kūną? 

— O! —atsiliepė Mustafas,— tu nori, kad aš tau viską pasakyčiau. 
To niekados nesulauksi! 

Išgirdęs tuos Žodžius, plėšikas išsiėmė iš kišenės auksinį pinigą, įdėjo 
į ranką Mustafui ir tarė: 

— Man nerūpi jokia paslaptis. Aš prašyčiau tik paėjėti truputį su 
manim ir parodyti namus, kur tu siuvai negyvą kūną. 

— Negaliu, — atsakė Mustafas,— ir pasakysiu kodėl. Kai aš buvau nu- 
ėjęs prie vienos gatvės, man užrišo ten akis ir tada nuvedė į tuos na- 
mus. Kai baigiau darbą, mane palydėjo tuo pačiu keliu taip pat užrišus 
akis. 

— Bet,— sakė plėšikas, — tu turi atsiminti kelią, kuriuo ėjai užrištom 
akim. Dabar eik su manim, aš tau vėl užrišiu akis, mes eisim kartu ta 
pačia gatve ir tais pačiais pasisukimais. Eik, štai dar kitas tau auksinis! 

Prieš du auksinius kurpius negalėjo atsispirti. 

— Nemoku, — tarė jis, — gerai atsiminti kelią, kur mane vedė, bet jei 
tu taip labai nori, aš neatsisakau padėti. Eidamas tada su užrištom akim, 
aš visą kelią skaičiau žingsnius. 

Pasakęs tuos žodžius, Mustafas atsikėlė nuo kėdės ir nuėjo su plėši- 
ku lig tos vietos, kur Mardžana buvo užrišusi jam akis. Čia plėšikas, 

Eik, šlai dar kitas tau auksinis! 


paėmęs skarelę, vėl užrišo kurpiui akis ir ėjo kartu, laikydamas jį už 
rankos. Eidamas kurpius dabar vėl skaitė žingsnius. Kai suskaitė tiek 
žingsnių, kiek buvo aną kartą, jis tuojau tam daikte sustojo. 

Pasirodo, kurpius neapsirikęs atitiko tuos namus, kur pirmiau pride- 
rėjo Kasimui, o dabar gyveno Ali Baba. Prieš nurišdamas jam akis, plė- 
šikas užrašė ant durų su kreida ženklą. Nurišęs jis klausė kurpiaus, 
kam pridera tie namai. Mustafas atsakė, kad jis gyvenantis kitoje mies- 
to dalyje ir visai nežinantis, kieno jie. Matydamas nieko daugiau nesu- 
žinosiantis iš Mustafo, plėšikas padėkojo už sutrukdymą ir liepė grįžti 
prie savo pirkelės, o pats tiesiai nudrožė į mišką. 

Netrukus Mardžana turėjo kažkokį reikalą išeiti į gatvę ir pastebėjo 
parašytą ženklą ant Ali Babos namų durų. 

— Ką tas ženklas reiškia? — galvojo ji — Ar kokį piktą sumanymą 
pries mano šeimininką, ar tik norėjimą pajuokuoti? Dėl visko reikalin- 
gas atsargumas, kad neatsitiktų kas negeras. 

Sulig tais žodžiais ji susirado kąsnelį kreidos ir parašė lygiai tokius 
pat ženklus iš abiejų savo namų pusių ant daugelio kaimynų durų. Tai 
padariusi, nieko nesakė nei šeimininkui, nei šeimininkei. 

Tuo tarpu tas plėšikas atvyko į mišką ir apsakė, kaip jam pasisekusi 
kelionė. Visi kiti džiaugėsi tuo pasisekimu, o jų viršininkas, pagyręs jį 
už gudrumą, tarė: 

— Draugai, mes neturime gaišti. Imam ginklus ir tuojau keliaujam! 
Į miestą eikim išsiskirstę, į krūvą susirinkim, kai reiks pulti kreida pa- 
ženklintus namus. 

Taip plėšikai suėjo į miestą be mažiausio įtarimo, pasiskirstę po du 
ar tris vyrus. Tas plėšikas, kuris buvo rytą mieste, ėjo su pačiu virši- 

Kitą dieną nukeliavo į miestą pats viršininkas 


ninku gatve, kur stovėjo paženklinti Ali Babos namai. Kai jie priėjo 
pirmutinius Mardžanos paženklintus namus, plėšikas parodė juos, saky- 
damas, kad jau tie. Bet kai jie pažengė dar kelis žingsnius, viršininkas 
pamatė kitas taip pat paženklintas duris. Toliau jie rado dar ketverias 
ar penkerias duris su tais pačiais ženklais. Dabar tas plėšikas vadovas 
nebežinojo, ką daugiau sakyti. 

Labai įtūžęs, viršininkas liepė pirmam savo patiktam vyrui pranešti 
kitiems, kad jie be reikalo sugaišę laiką ir visi grįžtų į mišką. 

Sugrįžus į mišką, viršininkas iš pykčio už suvedžiojimą liepė tam 
plėšikui nukirsti galvą, ir draugai bematant nukirto. 

Rytojaus dieną kitas plėšikas nukeliavo į miestą, susiieškojo tą kur- 
pių, ir tas vėl nuvedė jį prie Ali Babos namų, kurių duris šį kartą pa- 
ženklino raudona kreida. Bet netrukus Mardžana išėjusi pamatė tą ženk- 
lą ir tuojau tokiais pat ženklais išrašė visų kaimynų duris. 

Sugrįžęs pas savuosius, tas plėšikas pasigyrė savo gudriu padarymu, 
ir viršininkas ir visi kiti su tokiu pat atsargumu nuslinko į miestą. Vir- 
šininkas su vadovu nuėjo į gatvę, kur gyveno Ali Baba, bet atsitiko tas 
pat, kaip aną kartą. 

Tokiu būdu nieko nepešę, jie gavo grįžti atgal į mišką, kur antram 
plėšikui irgi buvo nukirsia galva. 

Kitą dieną nukeliavo į miestą pats viršininkas ir su Mustaio pagelba 
rado Ali Babos namus. Bet jis su jokiais ženklinimais negaišo laiko. Pra- 
ėjęs kelis kartus pro šalį, jis gerai įsižiūrėjo tuos namus. 

Sugrįžęs į mišką, jis džiaugėsi plėšikams dabar tikrai radęs tuos na- 
mus ir liepė jiems taip daryti, kaip jis turėjo sugalvojęs. 

Pirmiausia jis nusiuntė juos į gretimus miestelius ir sodžius, kad pri- 
pirktų devyniolika mulų ir trisdešimt aštuonias odines statines alyvai 
gabenti. Viena statinė turi būti pilna alyvos, o kitos tuščios. 

Po dviejų ar trijų dienų plėšikai sugrįžo, tada viršininkas į kiekvieną 
statinę įtupdė po ginkluotą vyrą ir užvožė dangčius. Tokiu būdu visos 
statinės rodėsi pilnos alyvos. Kad sunkiau būtų pažinti, dar iš viršaus: 
jas aplašino alyva. 

Uždėjęs kiekvienam mului po dvi statines, viršininkas su pirklio dra- 
bužiais iškeliavo į miestą. Kol nusivarė, jau buvo nusileidusi saulė, ir 
tiesiai pasuko prie Ali Babos namų. Ali Baba sėdėjo lauke prie savo du- 
rų, gėrėdamasis vėsiu vakaro oru. Sustabdęs mulus, gražiai pasveikino 
šeimininką ir tarė: 

— Geras žmogau, aš iš tolo atkeliavau su alyva, rytoj noriu turguj 
parduoti. Nežinau, kur gauti nakvynę. Jei labai nekliūčiau, gal priglaus- 
tum per naktį po savo stogu? 

Nors Ali Baba buvo matęs miške tą žmogų ir girdėjęs jo balsą, bet 
dabar nei pagalvoti negalėjo, kad čia būtų pirkliu apsimetęs tas pats: 
keturių dešimčių plėšikų viršininkas. 

— Labai prašom,— atsakė jis: — vietos ganės. 

Tada pasišaukė jis vergą, liepė nuvesti mulus į tvartą ir pašerti šienu 
ir avižomis. Paskui nuėjo į virtuvę pasakyti Mardžanai, kad pataisytų 
svečiui vakarienę ir paklotų atskiram kambary. 

Kai Ali Baba kalbėjosi virtuvėj su Mardžana, plėšikų viršininkas nu- 
ėjo į kiemą, prasimetęs reikalą pažiūrėti, kaip jo mulai stovi tvarte. 

Priminęs Mardžanai rūpintis, kad svečiui nieko netrūktų, eidamas gul- 
ti, šeimininkas tarė: | 

— Rytoj rytą aš einu į pirtį, paieškok baltus skalbinius ir pataisyk 
man užkąsti, kai sugrįšiu nusimaudęs. 

O plėšikų viršininkas buvo išėjęs į kiemą pasakyti, ką jo vyrai turės 
naktį daryti. Pradėjęs nuo pirmos statinės, apėio jas visas kuždėdamas: 

— Kai aš mesiu iš savo kambario akmeniuką, tuojau prarėžkit su 
peiliu savo statines nuo viršaus ligi dugno. 

Davęs tą įsakymą saviesiems, jis sugrįžo iš kiemo, pavalgė vakarie- 
nę ir nuėjo gulti į jam paskirtą kambarį. Kad nebūtų kokio įtarimo, jis 
tuojau užgesino žiburį ir atsigulė nenusitaisęs, manydamas truputį nu- 
migus atsikelti. 

Mardžana nepamiršo, ką buvo liepęs Ali Baba. Pirmiausia ji paieško- 
jo jam skalbinius ir padavė nunešti vienai vergei, dar buvusiai Nneatsi- 
gulus. Paskui ji užkaitė puodą virti sriubą, bet graibant putas užgeso 
lempa. Namie nebebuvo daugiau alyvos, ir ji neturėjo žvakių. Todėl ji 
išlėkė į kiemą pasiimti kiek alyvos iš kurios nors statinės. 

Prisiartinus jai prie pirmos statinės, viduj tupėjęs plėšikas pakuždom 
pratarė: „Ar jau metas?“ 

Nors jis sakė labai patyliukais, bet Mardžana užgirdo. Kita vergė bū- 
tų pakėlusi baisų triukšmą, radusi statinėj vietoj alyvos žmogų. Bet 
Mardžana, padariusi balsą tokį, kaip viršininko, atsakė: „Dar ne!“ Ji pri- 
siartino prie kitos statinės ir išgirdo tokį pat klausimą. Taip ji apsuko 
aplink visas statines, atsakinėdama tais pačiais žodžiais į tą patį klau- 
simą, kol priėjo prie paskutinės, buvusios su alyva. 

Mardžana dabar aiškiai pamatė, kad jos šeimininkas vietoj nakvynės 
alyvos pirkliui davė prieglaudą trisdešimt aštuoniems plėšikams. Nieko 
nelaukus, ji prisisėmė indą alyvos iš paskutinės statinės ir sugrįžo į vir- 
tuvę. Prisipylusi lempą ir uždegusi žiburį, ji paėmė didelį imbriką, vėl 
nuėjo į kiemą ir atsinešė pilną alyvos iš tos statinės. Uždėjusi daugiau 
malkų, ji padarė didelę ugnį ir užkaitė tą imbriką. Kai alyva užvirė, ji 
išsinešė su visu imbriku į kiemą ir ėmė pilti į kiekvieną statinę, nuo pir- 
mutinės iki paskutinės, ir tuo būdu užplikė visus žmogžudžius. 

Tai atlikusi be kokio triukšmo, ji sugrįžo į virtuvę ir užsidarė duris. 
Paskui užpūtė žiburį, atsisėdo prie lango ir ėmė žiūrėti, kas toliau bus. 

Dar neišlaukė ji ketvirčio gal valandos, atbudo plėšikų viršininkas. 
Jis atsikėlė, prasivėrė langą ir pažvelgė į orą. Visur buvo tamsu ir ty- 
lu. Norėdamas duoti ženklą, jis metė keletą akmenėlių, ir tie, pataikę 
į statines, tekštelėjo. Jis pasiklausė, bet nieko nebuvo girdėti. Nesulauk- 
damas atsiliepimo, jis ėmė nerimauti ir metė vėl akmenėlius. Akmenė- 
liai susidavė į statines, bet niekas nekrutėjo, ir jis negalėjo suprasti, 
kas Čia atsitiko. Baisiai susirūpinęs, su didžiausiu atsargumu nušliaužė 
jis į kiemą. Priėjo prie pirmos statinės, norėdamas paklausti, ar užmi- 
ges tas plėšikas, kur buvo joj pasislėpęs, bet pasilenkęs užuodė alyvos 

Ėmė pilti į kiekvieną statinę verdančią alyvą 


svilėsius. Paskui priėjo prie antros, toliau prie kitų statinių ir pamatė, 
kad visi jo vyrai buvo negyvi. Begal išsigandęs, šoko jis per vartus ir 
pabėgo. 

Matydama, kad viskas nurimo ir plėšikų viršininkas nebegrįžta, Mar- 
džana labai džiaugėsi geru savo sumanymo pavykimu. Smagi ji nuėjo 
į savo kambarį ir netrukus kietai užmigo. 

Ali Baba su savo vergu nuėjo į pirtį prieš pusrytį. Jis visai nežinojo, 
kas atsitiko jo namuose naktį miegant. Sugrįžęs iš pirties, nemaža ste- 
bėjosi, matydamas alyvos statines tebestovint kieme. Jis klausė Mardža- 
nos, kodėl alyvos pirklys dar nenusigabeno į tutgų. 

— Tegu viešpats saugoja įus visus nuo nelaimės! — tarė Mardžana.— 
Jei nori sužinoti priežastį, prašom kiek paeiti kartu su manim. 

Ali Baba nusekė Mardžaną. Ta privedė šeimininką prie pirmos sta- 
tinės ir liepė pažiūrėti, kokia joj alyva. Pamatęs statinėj žmogų, jis 
atšoko atgal ir iš nustebimo balsu suriko. 

— Prašom nebijoti, — tarė ji: — šitas žudikas nebedarys niekam nieko 
pikto. Jis norėjo daryti, bet dabar jau nieko daugiau nebelies. 

— Mardžana,— sušuko jis, — ką tas viskas reiškia? 

— Tuoj išaiškinsiu — atsakė Mardžana,— bet reikia saugotis, kad ką 
nesužinotų kaimynai. Labai svarbu tą reikalą laikyti didžiausioj paslap- 
ty. O dabar prašom pažvelgti į kitas statines. 

Ali Baba ėmė žiūrėti visas kitas statines, bežiūrėdamas priėjo prie 
paskutinės, buvusios su alyva, tik tos alyvos dabar ten bebuvo maža 
likę. Galop jis tarė: 

— Kurgi pasidėjo tas pirklys? 

— Tas pirklys, — nusijuokė Mardžana,— ne geresnis pirklys už mane. 

Apsakiusi istoriją apie ženklus ant savo namų durų ir tokių pat ženk- 
lų rašymą ant kaimynų durų, ji baigė šiais žodžiais: 

— Matote, kad tie plėšikai norėjo jus nužudyti. Dabar jų beliko trys, 
vis tiek reikia saugotis, kol neliks nei vieno. 

Reikšdamas savo dėkingumą, Ali Baba tarė: 

Už mano gyvybės išgelbėjimą aš noriu atsilyginti dar prieš savo 
mirtį. Nuo šios valandos tau dovanoju laisvę, o toliau padarysiu dar 
daugiau. 

Tuo tarpu keturių dešimčių plėšikų viršininkas parbėgo į mišką bai- 
siai įsiutęs ir nusprendė pats vienas atkeršyti Ali Babai. 

Kitą rytą jis pakilo labai anksti, apsivilko pirklio drabužiais ir sugrį- 
žo į miestą. Jis nusisamdė krautuvę ir prisigabeno gelumbių ir kitų bran- 

gių prekių parduoti. Ta jo krautuvė buvo priešais krautuvę, kuri pirma. 
priklausė Kasimui ir kurioj dabar prekiavo Ali Babos sūnus. 

Plėšikų viršininkas greit susidraugavo su Ali Babos sūnum. Tas sū- 
nus buvo jaunas ir geros širdies berniokas. Plėšikas dažnai vaišino jau- 
nikaitį ir davinėjo jam visokias dovanas. Sužinojęs tai, Ali Baba neno- 
rėjo likti skolingas pirkliui už jo gerumą. Jis neturėjo mažiausio įtari- 
mo, kad tas vadinamasis pirklys būtų buvęs plėšikų viršininkas. Taip. 
vieną dieną prašė jo padaryti jam garbę ir ateiti pavakarieniauti į jo 
namus. 

— Aš jums didžiai dėkingas už jūsų malonumą, — atsakė tas,— bet 
prašom dovanoti man, Kad negalėsiu ateiti. Aš nevalgau nieko, kas yra 
pagaminta su druska. 

— Jei tik ta priežastis— tarė Ali Baba, — tai niekas nekliudo jums 
ateiti vakarieniauti su manim. Duona mano namuose kepama be jokios 
druskos, ir aš prižadu, kad ir kiti valgiai jums bus pataisyti be druskos. 

Ali Baba nuėjo į virtuvę ir pasakė Mardžanai, kad nedėtų druskos 
4 valgymą šios dienos svečiui per vakarienę. Nustebinta tokiu reikala- 
vimu, Mardžana paklausė: 

— Kas tas žmogus, kur negali valgyti druskos? Juk vakarienė be 
druskos bus visai niekai. 

— Tik nepyk, — atsakė Ali Baba.— Jis geras žmogus, ir aš noriu, kad 
taip padarytum. 

Mardžana nusileido, bet jai parūpo pamatyti žmogų, nevalgantį drus- 
kos. Pažvelgusi į svečią, ji tuojau pažino, kad čia buvo tas plėšikų vir- 
šininkas, nors ir persivilkęs. Dar ji pamatė, kad jis turėjo durklą, pa- 
slėptą po savo skvernu. 

— Visai nesistebiu,— tarė ji sau, — kad tas niekšas nenori valgyti 
„druskos su mano šeimininku. Jis yra pikčiausias jo priešas, tiktai tyko 
jį nužudyti, bet jam tai nepavyks! 

Pasibaigus vakarienei, plėšikų viršininkas galvojo, kad dabar atėjęs 
metas atkeršyti Ali Babai. Bet Mardžana sukliudė jam tą piktą darbą 
padaryti. Ji persivilko šokėja, susijuosė žibančiu auksais išsiuvinėtu dir- 
žu, prie kurio prisegtas buvo durklas. Jos veidą slėpė brangus šydas. 
Taip išsipuošusi ji ėmė šokti, jos šokimas visiems labai tiko. Bešokda- 
ma išsitraukė ji durklą ir vėrė tiesiog į širdį plėšikui. 

Ali Baba ir jo sūnus apstulbo iš išgąsčio. 

— Nenaudėle tu! — sušuko Ali Baba.— Ką tu padarei? Tu pražudei 
mane ir mano artimuosius! 

— Taip darydama,— atsakė Mardžana,— aš ne pražudžiau, bet išgel- 
bėjau jus! 

Sakydama tuos žodžius, ji atvertė plėšiko drabužį ir parodė paslėptą 
po skvernu durklą. 

— Prašom gerai įsižiūrėti — tarė ji — ir pamatysite, kad tas apsimetė- 
lis yra niekas kitas, kaip keturių dešimčių plėšikų viršininkas! Dabar 
suprantate, kodėl pagal mūsų krašto draugiškumo paprotį jis nenorėjo 
valgyti druskos kartu su jumis? 

Ali Baba mato, kad Mardžana jam išgelbėjo gyvybę antrą kartą. 

— Mardžana,— tarė jis iškilmingų balsu,— andai aš tau dovanojau 
laisvę ir pažadėjau kita proga dar daugiau ką gero padaryti. Ta proga 
šiandien atėjo, ir aš atiduodu tave savo sūnui už pačią, o man būk už 
dukterį! 

Po kelių dienų Ali Babos sūnus ir Mardžana linksmai atšoko vestu- 
ves. Po vestuvių Ali Baba vėl nukeliavo į mišką pas plėšikų landynę. 

Priėjęs prie durų, ištarė: ,„„Sesamai, atsiverk!“ Bematant durys atsivėrė, 
ir jis įžengė į vidų. Pasirodė, jog nieko daugiau čia nebūta nuo to lai- 
ko, kai apsimetęs pirkliu plėšikas buvo atidaręs savo krautuvę mieste. 
Vadinas, visi plėšikai ligi vieno buvo žuvę, ir likęs tiktai jis pats, kurs 
žinojo tuos paslėptus didžiausius turtus. 

Ali Baba pamokė atidarinėti tas uolos duris ir savo sūnų. Nuo to lai- 
ko jie vartojo ten sukrautas gėrybes, kada kiek reikėjo, ir iki savo 
amžiaus galo gyveno turtingai ir laimingai. 

Stebuklingas patiesalas, žiūronas 
ir obuolys 


Lanai seniai viešpatavo Indijoj turtingas sultonas, jis turėjo tris sū- 
nus. Vyresnysis buvo vardu Huseinas, antras Alis, o trečias Achmedas. 
Prie to sultono augo iš mažų dienų jo mirusio brolio duktė Nuranigara. 
Savo paties vaikus ir dukterėčią sultonas lygiai gražiai auklėjo, jis juos 
mokė visokių mokslų ir menų. Princesė Nuranigara buvo labai graži ir 
išmintinga, su savo pusbroliais visados gerai sutiko. 

Kai Nuranigara suėjo į metus, sultonas ėmė rūpintis išleisti ją už 
kokio karaliaus. Tai sužinoję, visi trys jo sūnūs, kiekvienas skyrium, 
atėję pas tėvą prašė sau princesės rankos. 

Išgirdęs tokį jų norą, tėvas didžiai nuliūdo. Jis galvojo: „Jei ją gaus 
vienas kuris iš jų, kiti jam pavydės, ir prasidės tarp brolių nesantaika, 
o jei atiduosiu kam svetimam, tai jie iniršę pames savo namus ir iške- 
liaus kur kitur.“ Žinodamas, kad nei vienas iš jų nenusileis kitiems, sul- 
tonas pasišaukė pas save visus tris ir tarė: 

— Mieli mano sūnūs, aš jus visus lygiai myliu ir negaliu išrinkti vie- 
ną kurį iš jūsų ir atiduoti tam princesę Nuranigarą. Jei jūs manes pa- 
klausytumėt, aš sugalvojau vieną būdą, tai geriausiai išspręs tą reikalą 
ir nesuardys jūsų vienybės. Keliaukit kiekvienas į kitą kraštą, kad jūs 
nesusitiktumėt, ir kuris parneš labiausiai nepaprastą ir retą daiktą, tas 
gaus mano dukterėčią. | 

"Visi trys princai kiekvienas galvojo, kad jam geriausiai pasiseks rasti 
tokį daiktą, ir sutiko su tuo tėvo sumanymu. Sultonas davė jiems pini- 
gų, kiek norėjo, ir kitą rytą, apsitaisę pirkliais, jie su gražiais arkliais 
praaušus išjojo iš tėvo namų. Jie išvyko kiekvienas lydimas savo iš- 
tikimo tarno ir visą tą dieną keliavo kartu. Vakare prie kelio rado už- 

važiuojamus namus ir ten apsinakvojo. Jie susitarė lygiai už metų toj 
pačioj vietoj vėl susitikti, ir kitos dienos rytą, karštai atsibučiavę prieš 
išsiskirdami, kiekvienas patraukė savais keliais. 

Vyresnysis brolis Huseinas pasuko keliu į Bisnagaros karalystę, apie 
kurios galybę, turtus ir stebuklus buvo daug girdėjes ir jau seniai no- 
rėjęs ją pamatyti. Kelionė truko tris mėnesius. Kartais reikėjo keliauti 
per dykumas ir aukšius kalnus, kartais per derlingus laukus ir gražius 
miškus, kol pasiekė tos karalystės sostinę. Atvykęs jis sustojo viešbu- 
ty, skirtam pirkliams iš svetimų šalių, ir kitą dieną pradėjo eiti per krau- 
tuves, užverstas visokiomis prekėmis. Ten gulėjo didžiausi rituliai šilko, 
gelumbės ir visokių brangių audinių, prigabentų iš Persijos, Egipto ir 
kitų kraštų. Patiesalų kaip malkų didžiausios krūvos buvo prikrautos, 
pristatyta įvairiausių indų iš porceliano, stiklo ir krištolo, išpuoštų per- 
lais ir deimaniais vazų, nuo kurių spindėiimo krautuvės darėsi švie- 
sesnės kaip nuo saulės. Gatvės buvo pilnos turtingų ir linksmų žmonių, 
apsidariusių brangiausiais drabužiais. Visa sostinė nuo daugybės žydin- 

Išgirdęs tokį jų norą, tėvas didžiai nuliūdo 


čių ir kvepiančių žolynų atrodė kaip koks užburtas didelis daržas. Prin- 
cas vaikščiojo po visur, žiūrinėdamas, ar neužtiks pirkti kokį nepapras- 
tą daiktą. 

Bevaikščiodamas jis pavargo ir prie vienos krautuvės durų atsisėdo 
pasilsėti. Jam besėdint, eina vienas pro šalį ir rėkia: 

— Patiesalas keturiasdešimt tūkstančių auksinių! Patiesalas keturias-- 
dešimt tūkstančių auksinių! 

Tas, kur rėkė, turėjo užsimetęs ant rankos patiesalą kokių keturių. 
pėdų ilgumo ir platumo. Nustebęs princas sustabdė jį ir sako: 

— Krautuvėj gali pirkti tokį patiesalą už kelis sidabrinius pinigus, 
o tu prašai keturiasdešimt tūkstančių auksinių! Ar jis yra koks labai ne-- 
paprastas? | 

— Tikra tiesa,— atsakė pardavėjas: — tai stebuklingas patiesalas! Jei. 
kas ant jo atsistos, tai jį tuojau nuneš, kur tik panorės, per aukščiau- 
sius kalnus ir per plačiausius vandenis! 

Princas labai apsidžiaugė, išgirdęs apie tokį nepaprastą daiktą, už 
kurį tikėjosi tikrai gauti princesės ranką, ir tarė: 

— Jei tai tiesa, aš sutinku mokėti, kiek tu reikalauji. 

— Kad taip yra, — atsakė pardavėjas, — galima tuojau įsitikinti. Aš. 
paklosiu tą patiesalą, mes atsistosim ant jo abudu kartu, tu panorėk nu- 
sikelti į savo viešbutį, ir mes ten būsim viena akimirka. 

Princas sutiko, abudu sustojo ant patiesalo ir bematant oru nušvilpė 
į viešbutį. Niekas negalėtų apsakyti žodžiais princo džiaugsmo! Jis gal- 
vojo, kad kito tokio reto daikto negali būti pasauly, todėl princesės 
gavimas jam rodėsi nei kiek neabejotinas dalykas. Be žodžio užmokėjo 
už tą pirkinį keturiasdešimt tūkstančių auksinių ir dar davė priedo de- 
šimtį tūkstančių. Ė 

Įgijęs stebuklingą patiesalą, princas Huseinas dar ilgesnį laiką pasili- 
ko tame mieste, norėjo geriau pažinti gyventojų būdą ir papročius. Lan- 
kė gražiausius rūmus, regėjo visokias iškilmes. Bet jis troško arčiausiai 
būti prie princesės Nuranigaros, kurią jis karštai mylėjo ir jau laikė be- 
veik savo sužieduotine. Todėl jis vieną gražią dieną apsimokėjo už vieš- 
butį, paklojo patiesalą savo kambary, ir iuo panorėjimu buvo su savo 
tarnu nukeltas į tuos užvažiuojamus namus, iš kurių pradėjo kelionę ir 
kur su broliais turėjo vėl susitikti. 

Princas Alis, antrasis brolis, prisidėjo prie karavano, keliavusio į Per- 
siją. Kely užtruko ketvertą mėnesių, kol pasiekė tos viešpatystės sosti- 

„Patiesalas keturiasdešimt tūkstančių auksinių!“ 


nę Širazą. Su savo kelionės draugais apsistojo puikiausiam viešbuty. Jis: 
jiems sakėsi esantis auksakalys. 

Kitą rytą princas Alis pradėjo ieškoti vertingų daiktų, išstatytų par-- 
duoti auksakalių krautuvėse. Jis ėjo iš gatvės į gatvę ir negalėjo atsi- 
stebėti, kiek daug buvo ten visokių brangių daiktų. Beklaidžiodamas po 
gatves, vienoj vietoj užtiko šen ir ten vaikščiojantį pardavėją su dramb- 
lio kaulo kokios uolekties ilgumo vamzdžiu ir šaukiantį: 

— Žiūronas keturiasdešimt tūkstančių auksinių! Žiūronas keturiasde- 
šimt tūkstančių auksinių! 

Princas pagalvojo, kad tam pardavėjui ne visi namie, bet panorėjo 
sužinoti, kodėl taip brangiai už tokį menką daiktą prašo. 

— Viešpatie,— atsakė paklaustas pardavėjas, — tas vamzdis turi iš ga- 
lo stiklą, pažiūrėjęs pro jį, gali matyti kiekvieną daiktą, kurį nori pa- 
regėti, nors tas daiktas būtų už tūkstančių mylių. Jei netiki, prašom 
pamėginti. 

Prisidėjęs žiūroną prie akies, princas norėjo paregėti savo tėvą, iIr 
tiesa, jis pamatė jį visai sveiką sėdint ant sosto tarybų salėj. Paskui jis 
norėjo paregėti princesę Nuranigarą, ir tuojau pamatė ją šnekantis su 
savo draugėmis ir linksmai juokiantis. 

Baisiai nustebintas, princas pagalvojo sau vienas: „Kad ir dešimtį me- 
tų keliausiu ir išnarinėsiu kiekvieną žemės kampelį, negalėsiu rasti re- 
tesnio ir brangesnio daikto kaip tas dramblio kaulo vamzdelis. Jei aš. 
jį parnešiu tėvui, tai jis be jokio abejojimo man atiduos gražiosios Nu- 
ranigaros ranką." 

Taip pagalvojęs, jis parsivedė pardavėją į savo viešbutį, užmokėjo 
jam už žiūroną keturiasdešimt tūkstančių auksinių ir dar pridėjo vir- 
šaus dešimtį tūkstančių. Paskui susitaisė į kelione ir, traukdamas su sa- 
vo tarnu iš vieno Persijos miesto į kitą, metams baigiantis, pasiekė su- 
tartus užvažiuojamus namus, ten jau rado brolį Huseiną, ir abudu 
ėmė laukti princo Achmedo. 

Princas Achmedas, jaunesnysis brolis, su vienu karavanu nuvyko į Sa- 
markandą ir apsistojęs tuojau ėmė vaikščioti po krautuves, ar neras tin- 
kamos dovanos tėvui. Jis didžiai stebėjosi to garsaus miesto puikiais 
audimais ir visokiomis brangenybėmis. Vieną dieną pamatė gatve einant 
pardavėją su obuoliu rankoj ir garsiai šaukiant: 


— Obuolys keturiasdešimt tūkstančių auksinių! Obuolys keturiasde- 
šimt tūkstančių auksinių! 

Prisidėjęs žiūroną prie akies, princas norėjo paregėti savo tėvą 


Princas tarė: 

— Koks s:ebuklas 1avo obuolys, kad prašai už jį tokius pinigus? 

Pardavėjas šypsodamas padavė jam obuolį ir sako: 

— Prašom nesistebėii dėl didelių pinigų, viešpatie! Kai tu pamatysi, 
kokią galybę turi tas obuolys, nebesakysi, kad aš daug reikalauju, ir 

Ligonis tuojau pasveiksta, jei pauosto tą obuolį 


nesigailėsi viso kalno aukso užmokėti už tokį brangų daiktą. Žinok, kad 
kiekvienas ligonis tuojau pasveiksta, jei pauosto tą obuolį, ir daugiau 
per visą savo gyvenimą nieku nebeserga. Pasveiksta net tie, kurie serga 
maro liga! 

— Jei tas tiesa,— tarė princas, — tai tikrai nebrangu duoti keturiasde- 
šimt tūkstančių auksinių už tokį obuolį. Bet aš negaliu tikėti, nematęs 
savo akimis tokio stebuklingo pagijimo. | 

— Viešpatie,— atsakė pardavėjas,— kiekvienas Samarkando gyven- 
tojas gali patvirtinti tą tiesą. 

Besikalbant princui Achmedui apie tą obuolį, susirinko aplink minia 
miesto žmonių, ir visi vienodai tvirtino pardavėjo žodžių teisingumą. 
Tuo tarpu pribėgo vienas be dvasios prie pardavėjo ir tarė maldau- 
damas: 

— Mano draugas sunkiai serga, visi daktarai atsisakė nuo jo, gelbėk 
nelaimingą nuo mirties, duok pauostyti savo obuolį! 

Pardavėjas pasakė princui: 

— Prašom eiti kartu su manim, ir pamatysi, kaip gydo tas obuolys! 

Princas pagalvojo, kad kaip tik pasitaiko gera proga įsitikinti, ir jis 
nuėjo pas ligonį. Ligonis buvo labai silpnas, menkai berodė gyvybę, bet 
vos prikišo jam obuolį prie nosies, jis bematant atsigavo ir sveiku- 
tėlis atsikėlė iš lovos. Regėdamas tokį stebuklą, princas daugiau nebe- 
sakė nei žodžio, atskaitė keturiasdešimt tūkstančių auksinių ir dar davė 
priedo dešimtį tūkstančių. Gavęs obuolį, princas nekantriai laukė, kada 
eis karavanas į Indiją. Jis manė, kad kito tokio nuostabaus daikto ne- 
gali būti pasauly, ir neabejodamas tikėjosi laimėti gražuolę Nuranigarą. 

Pasiekes savo tikslą, princas Achmedas grįžo smagus atgal, gėrėda- 
masis pakely sutinkamais žaliais slėniais, šnarančiais krištoliniais upe- 
liais, kvepiančiais žolynais, nokstančiais vaisiais ir marguojančiais pilių 
„bokštais. Joti tokiomis gražiomis vietomis niekados negali nusibosti, ir 
jis nepajuto, kaip prikeliavo užvažiuojamus namus, kur jo jau laukė 
„broliai Huseinas ir Alis. 

Broliai apsikabinę pasisveikino ir iš širdies džiaugėsi visi laimingai 
sugrįžę iš tolimų kelionių. Paskui ėmė pasakotis, ką jie laimėję. Pirmas 
pradėjo vyresnysis brolis Huseinas. Jis sakė: 

— Dabar pasirodykime, kokį nepaprastą daiktą kuris esame nupirkę, 
ir iš anksto pasvarstykime, ką mūsų tėvas galės pasirinkti. Jei man lei- 
site pradėti, turiu pasakyti, kad mano nepaprastas daiktas, atsivežtas iš 
Bisnagaros karalystės, yra patiesalas, ant kurio aš dabar sėdžiu ir kuris 
pažiūrėti nieko ypatingo nerodo, bet jis turi stebuklingą galybę. Kas ant 
jo atsistos ir panorės nuvykti į kokią vietą, nors ji būtų toliausia, bere- 
gint bus tenai. Aš nesiderėdamas užmokėjau už jį keturiasdešimt tūks- 
tančių auksinių, bet pirma pats išbandžiau tą jo galybę. Dabar prašom 
parodyti, ką nepaprasto jūs radot, kad matyčiau, ar tai galį lygintis su 
mano patiesalu. 

Paskui prabilo Alis: 

— Muriu pripažinti, kad tavo patiesalas tikrai nuostabus daiktas, bet 
nesigirdamas pasakysiu, gal mano pirkinys bus ne menkesnis už tavo. 
Stai čia dramblio kaulo vamzdelis, aš už jį užmokėjau irgi keturiasde- 
šimt tūkstančių auksinių. Jis atrodo labai paprastas, bet, žiūrėdamas pro 
jį, gali pamatyti ką tik nori, nors tas daiktas būtų toliausia. Še tau, bro- 
li, tą vamzdelį ir išbandyk pats. 

Huseinas paėmė žiūroną iš brolio ir prisidėjo prie akies, norėdamas 
pirmiausia pamatyti princesę Nuranigarą. Tik žvilgterėjęs, sušuko pilnu 
širdgėlos balsu: 

— Broliai mano mieli, kam keliavome mes taip toli, kam vargome po 
svetimus kraštus! Už savo vargus mes tikėjomės laimėti žavingąją prin- 
cesę, bet ji tuojau nustos kvėpavusi, ir mes jos daugiau niekados nebe- 
regėsime. Aš mačiau ją gulint lovoj pasliką, apstojusios ją moterys 
griaudžiai verkia, matyti, laukia tik mirties. Imkit žiūroną, patys pažvel- 
kite į nelaimingą gražuolę, ir kartu su manim liesit ašaras! 

Princas Alis paėmė žiūroną iš Huseino rankų, pažvelgęs išvydo tikrai 
mirštančią princesę ir nusiminęs padavė jį Achmedui, kad tas irgi pama- 
tytų tą griaudingą vaizdą, kuris juos visus vienodai lietė. 

Pažvelgęs pro tą žiūroną, princas Achmedas išsigandęs tarė: 

— Broliai, princesė Nuranigara visai arti prie mirties, bet jei tuojau 
sukrusim, išplėšim ją iš giltinės nagų. 

— Kaip tu išplėši, kad ji visai gęsta? — klausė netikėdami broliai. 

— Štai mano stebuklingas vaistas,— pasakė Achmedas, traukdamas 
iš kišenės obuolį. — Tas obuolys man atsiėjo tiek pat, kiek jūsų patiesa- 
las ir žiūronas, ir jis turi nepaprastą gydomą galią. Jeigu ligonis jau vi- 
sai be vilties jį pauosto, tuoj atsigauna ir pakyla nuo patalo sveikų 
sveikiausias. Aš jau išbandžiau, ir jūs patys pamatytumėt, kad tai tik- 
riausia tiesa, jei ta pačia valanda galėtumėm nuvykti pas ją su pagelba. 

— Jeigu taip yra,— tarė Huseinas, — tai negaiškim nei vienos akimir- 
kos, tuojau sėdam ant mano patiesalo, ant jo sutilpsim visi trys, ir mes 
tuoj būsim jos kambary! Mūsų tarnai tegu paskui raiti joja. 

Alis ir Achmedas atsisėdo šalia Huseino, visi išreiškė tą patį norą, ir 
jie nepamatė, kaip atsirado princesės kambary. 

Nelauktas trijų princų atsiradimas nemaža išgąsdino moteris, slaugiu- 
sias ligonę. Jos negalėjo suprasti, kokiu būdu jie čionai tam kambary 
kaip dygte išdygo. 

Atsiradęs princesės Nuranigaros kambary, princas Achmedas tuojau 
atsikėlė nuo patiesalo, priėjo prie jos lovos ir pridėjo obuolį prie no- 
sies pauostyti. Princesė tuojau atmerkė akis, pasirąžė, lyg būtų +<budusi 
iš saldaus miego, ir paprašė drabužių apsivilkti. Moterys iai paaiškino, 
kad už savo staigų pasitaisymą ji turi būti dėkinga savo pusbroliams, 
ypač princui Achmedui. Ji labai džiaugėsi, vėl matydama juos grįžus 
sveikus, dėkojo jiems visiems už tą gerą, kur jai padarė, o daugiausia 
princui Achmedui. 

Princesei velkantis, jos pusbroliai nuėjo pas tėvą pasisveikinti. Tarnų 
jau buvo pranešta sultonui apie jų parvykimą ir netikėtą princesės pa- 
gydymą. Sultonas apkabinęs karštai išbučiavo sūnus, jis begal džiaugė- 
si, kad jie taip nelauktai sugrįžę ir stebuklingai pagydę princesę, kurią 
jis mylėjo kaip savo tikrą dukterį. 

Po pasisveikinimų ilgai netrukdami princai įteikė tėvui jų parsivež- 
tas dovanas: Huseinas — patiesalą, Alis — dramblio kaulo žiūroną ir 
Achmedas — stebuklingąjį obuolį. Įteikdamas kiekvienas kėlė savo do- 
vanos nepaprastumą ir prašė princesės Nuranigaros ranką atiduoti pa- 
gal sutartį tam, kurio dovana pasirodys nepaprasčiausia. 

Išklausęs jų kalbas, sultonas kiek patylėjo, svarstydamas, ką atsaky- 
ti, paskui tarė šiais pilnais išminties žodžiais: 

— Brangūs mano sūnūs, jei aš sutikčiau su vieno kurio iš jūsų noru, 
tai pasirodyčiau neteisingas prieš kitus. Kaip aš turiu čia pasielgti? Sa- 
kysim, Huseinas su savo patiesalu daug prisidėjo, kad princesė buvo pa- 
gydyta. Bet gerai suprantate, kad jo tas patiesalas būtų nieko nereiš- 
kęs, jei su Alio žiūronu nebūtų sužinota apie jos ligą ir Achmedas ne- 
būtų pavartojęs savo stebuklingojo obuolio. Vadinasi, tiek patiesalas, 
tiek žiūronas, tiek obuolys yra lygiai svarbūs daiktai, ir aš negaliu nie- 
kam atiduoti princesės nenuskriaudęs kitų. Vienintelis pelnas, kurį turit 
iš savo kelionės, tai garbė už princesės sveikatos atgavimą. Iš to mato- 
te, kad aš turiu jūsų bylą spręsti kitu būdu. Dar yra daug laiko lig va- 
karo, todėl šiandien pat noriu tą reikalą atlikti. Pasiimkite kiekvienas 
strėles ir lanką, sėskite ant savo žirgų ir jokit į lenktynių lauką už 
miesto. Netrukus aš pats ten atvyksiu su savo viziriais ir krašto didi- 
kais. Mano ir visų aukštų vyrų akivaizdoj turėsit paleisti strėles, ir kie- 
no strėlė nulėks toliausia, tas laimės Nuranigaros ranką. 

Visi trys princai neprieštaraudami sutiko su sultono sprendimu. Jie 
tuojau sėdo ant savo žirgų su lankais ir strėlėmis ir nujojo į paskirtą 
vietą. Ten susirinko didžiausia minia žmonių. 

Neilgai trukęs, atvyko į lenktynių lauką ir pats sultonas. Tada prin- 
cas Huseinas, kaip vyriausias, paėmė lanką ir paleido strėlę pirmas. Ant- 
ras iš eilės paleido į tą pačią pusę princas Alis, ir jo strėlė nulėkė daug 
toliau už brolio strėlę. Paskutinis leido princas Achmedas, bet atsitiko 
taip, kad niekas nematė, kur krito jo strėlė. Jis pats ieškojo, ir kiti la- 
bai padėjo, bet niekur jos rasti nepavyko, lyg būtų ji kiaurai žemę pra- 
smegusi. Nors buvo manoma, kad jo strėlė nulėkusi toliausia, bet kaip 

jos niekas neberado, tai sultonas paskelbė lenktynių nugalėtoju princą 
Alį, ir liepė už kelių dienų atlikti vestuvių iškilmes su visu puikumu. 

Princas Huseinas atsisakė pagerbti vestuvių iškilmies savo buvimu, tei- 
sindamasis tuo, kad jis negali matyti tekant princesę už brolio Alio, ne- 
turinčio daugiau nuopelnų kaip jis ir nemylinčio ją labiau kaip jis. Jam 
širdį taip gėlė, jog jis atsisakė nuo įpėdinystės, numetė princo drabu- 
žius, užsivilko atsiskyrėlio dervišo apdarą ir pasirinko gyventi prie vie- 
no išgarsėjusio savo šventumu šeiko. 

Princas Achmedas dėl tos pačios priežasties irgi nėjo į brolio vestu- 
ves, be jis neatsisakė nuo pasaulio, kaip darė Huseinas. Kad neturėtų 
kada nors sau prikaišinėti, jis pasiryžo būtinai suieškoti savo taip ne- 
paprastai dingusią strėle. Jis nuvyko į tą daiktą, kur buvo nukritusios 
Huseino ir Alio strėlės, ir, eidamas tiesiai tolyn, atsidėjęs dairėsi į abi 
puses. Taip dairydamasis, jis nuėjo labai toli, apie tris mylias, ir jau 
manė, kad visas jo ieškojimas nueis niekais. Jis norėjo grįžti jau atgal, 
bet pagalvojo dar pažengti kokį galiuką toliau. Truputį jis pažengė ir 
išvydo prieš save didelį statų kalną. 

Prisiartino prie to kalno ir baisiai nustebo, pamatęs į uolą įsmigusią 
savo paties strėlę. 

— Be abejo,— tarė jis .sau,— nei aš, nei kas kitas negalėjo taip toli 
nušauti tą strėlę. Čia, matyti, kieno nematomos rankos darbas. Gal būt, 
likimas, atėmęs man tai, ką aš laikiau didžiausia gyvenimo laime, nori 
kuo man atsilyginti. 

Kalne buvo didelis urvas, tuo urvu jis pradėjo eiti ir rado geležines 
duris. Truputį pastūmė, durys atsivėrė, ir jis drąsiai žengė toliau. Pra- 
džioj buvo tamsu, bet paskui staiga nepaprastai nušvito, ir jis išvydo 
puikiausius rūmus. Tuo pačiu metu išėjo priešais neregėto gražumo mo- 
teriškė su visu būriu palydovių, visos buvo puikiai apsidarę. Pamatęs 
tokią gražybę, Achmedas žemai nusilenkė prieš ją, o ji tarė: 

— Sveikas gyvas, princai Achmedai! Prašom į vidų! Aš džiaugiuosi 
tave matydama! Kodėl taip ilgai nesirodei? 

Princas Achmedas labai stebėjosi, girdėdamas save vadinant vardu, 
nes jos nepažino ir niekados neregėjo. Bet jis pabučiavo žemę prieš ją 
ir tarė: 

— Aš labai dėkingas viešpačiui už tokį malonų pasveikinimą šioj to- 
limoj vietoj. Juk aš esu čia svetimas žmogus, tik baimė mane ima ei- 
nant. Bet iš kur tu žinai tavo vergo vardą? 

— Sveikas gyvas, princai Achmedai! 


Ji šypsodama atsakė: 

— Prašom eiti į vidų ir atsisėsti, tada aš atsakysiu į tavo klausimą. 

Ji įsivedė svečią į didelę salę, išpuoštą auksu ir visokiais pagražini- 
mais, pati atsisėdo į minkštą sofą ir davė ženklą Achmedui sėstis šali- 
mais.. Tada ji tarė: 

— Tu manęs nepažįsti, o aš tave gerai pažįstu, kaip matysi, išgirdęs 
visą mano istoriją. Pirmiausia reikia pasakyti, kas aš tokia esu. Aš esu 
vienturtė vieno dvasių kunigaikščio duktė. Mano vardas Peribana. Aš 
gerai žinau, kas tu esi ir kokios giminės. Jūs esate trys broliai, ir visi 
labai mylite piincesę Nuranigarą. Aš žinau, kad jūsų tėvas buvo išsiun- 
tęs jus ieškoti nepaprastų daiktų. Aš pati padariau taip, kad tu pirkai 
stebuklingą obuolį Samarkande, princas Huseinas pirko skraidantį patie- 
salą Bisnagaroj, o princas Alis įgijo dramblio kaulo žiūroną Širaze. Aš 
žinau, kad jūs ėjot lenktynių, kas toliau nuleis strėlę, ir kad tėvas ati- 
davė princesę broliui Aliui. Man rodos, tu vertas didesnės laimės, kaip 
gauti princesę Nuranigarą. Kad pasiektum tą laimę, aš nematoma sto- 
vėjau lenktynių lauke, pagavau tavo strėlę, nulėkusią toliau už Alio 
strėlę, ir atnešusi įsmeigiau į kalno uolą, kur tu ją radai. Nuo tos dienos 

aš laukiau taves, žinodama, kad tu ieškosi savo strėlės ir atvyksi pas 
mane. Dabar tavo tereikia noro pasinaudoti gera proga, kad taptum 
laimingas. 

Achmedas nieko neatsakė, tik priklaupė, norėdamas pabučiuoti jos 
drabužio kraštelį. Bet ji neleido to daryti, tik padavė savo ranką, kurią 
jis tvirtai suspaudė ir pabučiavo tūkstantį kartų. : | 

— Ar prižadi, Achmedai, mane mylėti amžinai, kaip aš prižadu ta- 
ve? — klausė ji. 

— Prižadu, amžinai! — pratarė paimtas neapsakomo džiaugsmo prin- 
cas.— Ar gali būti man dar didesnė kokia laimė! 

— Vadinas,— toliau sakė dvasių kunigaikštytė, — tu mano vyras, 0 aš 
tavo žmona. Mūsų sutuoktuvės atliktos be jokių iškilmių, tačiau jos la- 
biau neišardomos kaip tos, kurios daromos su visomis ceremonijomis. 

Peribana išvedžiojo princą Achmedą po visus rūmus ir aprodė ten su- 
krautus neregėtus turtus. Paskui nuvedė jį į puikią salę, pataisytą ves- 
tuvių vaišėms. Stalai buvo apkrauti gardžiausiais gėrimais ir valgymais, 
daugelio skanėstų jis lig tol visai nebuvo ragavęs. Valgant griežė graži 
muzika, pavalgius pasirodė pulkas fėjų ir ėmė šokti. 

Kiekvieną dieną buvo prasimanomi nauji malonumai, kaskart vis įdo- 
mesni, ir kiekvieną dieną princas vis labiau mylėjo gražiąją Peribaną. 

Po šešių mėnesių jis atsiminė savo tėvą ir prašė ledimo jį aplankyti. 
Bet ji atkalbinėjo princą, sakydama, kad iš to lankymo jis susilauksian- 
tis daug vargo. 

O jo tėvas, Indijos sultonas, labai griaužėsi netekęs dviejų sūnų. Jis 
susiklausinėjo, kur atsiskyręs nuo pasaulio gyveno Huseinas, bet. apie 
Achmedą jokios žinios neturėjo. Jis kvietėsi į pagelbą vieną burtinin- 
kę, bet ir ta negalėjo pasakyti, kur buvo dingęs jaunėlis sūnus. 

Slinko dienos, princas Achmedas daugiau nebesiprašė leisti pas tėvą, 
bet fėja Peribana gerai matė, kad jo tas noras toli gražu nepraėjo, ir 
vieną kartą sako jam: 

— Achmedai, tau rūpi tėvas, ir aš nedraudžiu aplankyti jį, bet man 
prižadėk, kad ten netruksi ilgai. Nieko nesakyk apie savo vedimą ir mū- 
sų buvimo vietą. Pakaks tėvui žinoti, kad tu esi gyvas ir laimingas. 

Tie žodžiai labai nudžiugino princą Achmedą. Nieko nelaukdamas, sė- 
do jis ant gražiai pabalnoto žirgo ir išjojo. Jį lydėjo dvidešimt drąsių 
raitelių. Kelio į tėvo sostinę buvo ne daugiausia. Atvykusį princą žmo- 
nės pasitiko su nematytu iškilmingumu, didžiausia minia, linksmai šū- 
kaudama, jį nulydėjo į tėvo rūmus. Sultonas apkabino sūnų prapuole- 


68 


nį, be galo džiaugdamasis ir kartu prikaišinėdamas, kiek širdies skaus- 
mo jam padaręs jo netikėtas pražuvimas. 

— Tėve mano brangus,— atsakė princas Achmedas,— kai mano strė- 
lė taip paslaptingai dingo, aš sugrįžau paskui į lenktynių lauką, norė- 
damas ją rasti. Aš gerai apieškojau visur aplink tą daiktą, kur buvo 
nukritusios Huseino ir Alio strėlės, galvodamas, kad ir mano strėlė bus 
netoli nuo čia nulėkusi, bet niekur jos neradau. Beieškodamas aš paėjau 
tiesiai į tą pusę daug kelio, bet strėlės nebuvo. Aš jau buvau norėjęs: 
grįžti atgal, tik kažkas prieš mano norą stumte mane stūmė eiti tolyn. 
Paėjęs ketvertą mylių tolyn, priėjau aukštą kalną ir pamačiau įsismei- 
gusią į uolą savo paleistą strėlę. Tai parodė, kad sprendimas dėl prin- 
cesės rankos atidavimo buvo klaidingas ir kad kažkokia paslaptinga 
esybė dirbo mano naudai.. Apie tą esybę prašom manęs neklausinėti, 
daugiau aš nieko negaliu sakyti, tik pasigirsiu, kad aš dabar laimingas 
ir geresnio likimo netrokštu. Bet lig šiol aš buvau labai neramus, kad 
nežinojot, kur aš esu. Netrukus vėl grįšiu tenai, kur gyvenu, bet priža- 
du kartą mėnesyje jus lankyti. 

— Sūnau mano mielas, — atsakė susijaudinęs tėvas, — aš daugiau nie- 
ko nenoriu girdėti, kaip ir kur tu gyvensi; man užtenka žinoti, kad tu 
laimingas. Tavo atsiradimas man grąžino džiaugsmą, kurio buvau nete- 
kęs ilgą laiką. Tavo kiekvienas apsilankymas bus man didžiai malonus. 

Princas Achmedas svečiavosi pas tėvą tris dienas, ketvirtą dieną su- 
grįžo atgal. Fėja Peribana buvo jau pasiilgusi princo ir labai džiaugė- 
si vėl jį pamačiusi. 

Kiekvieną mėnesį Achmedas, kaip buvo žadėjęs, lankė savo tėvą, ir 
visados jo apsilankymas darė sultonui daug džiaugsmo. Kiekvieną kar- 
tą jo palydovų skaičius ėjo didyn ir jų apsirengimas puikyn. 

Sultono viziriai ir kiti jam artimi žmonės, spręsdami apie Achmedo 
galybę pagal jo palydovų skaičių ir puikumą, sugalvojo įkalbėti tėvui, 
kad sūnus iš pykčio, negavus Nuranigaros, norintis jį nuversti nuo sosto. 
Sultonas pasišaukė burtininkę ir liepė susekti vietą, kur keliauja jo sū- 
nus. Burtininkė šį kartą buvo laimingesnė. Ji pasekė princą lig jo pilies, 
paskui, apsimetusi liga, įsiprašė į vidų. Fėja Peribana pagailėjo apsir- 
gusios pakeleivingos moteriškės ir liepė savo dviem slaugytojom pagul- 
dyti ją patogiame kambaryje. Viena iš tų slaugytojų atnešė ligonei puo- 
delį kažkokio gėrimo. 

— Išgerk,— tarė slaugytoja, — tai vanduo iš liūtų šaltinio, yra stebuk- 
lingas vaistas nuo visų ligų. Išgėrus bematant būsi sveika. 

Slaugytojos ligonę paliko ir po valandos grįžo jos pažiūrėti. Kai tik 
pravėrė jos duris, burtininkė sušuko: 

— Stebuklingas tas gėrimas! Aš tuojau nuo jo pasveikau ir nekant- 
riai laukiau, norėdama paprašyti mane nuvesti pas jūsų gailestingą val- 
dove, kad galėčiau jai pati padėkoti už jos gerą širdį. Aš čia negaliu 
gaišti, turiu tuoj keliauti toliau. 

Slaugytojos nuvedė ją per daugelį kambarių, nepalyginti gražesnių 
už tą, kur ji buvo paguldyta, į didelę salę, įrengtą puikiausiai iš visų 
rūmų. 

Peribana sėdėjo toj salėj ant aukso sosto, išsagstyto deimantais, rubi- 
nais ir nepaprasto didumo perlais, o iš abiejų pusių stovėjo pulkas gra- 
žiausiai išpuoštų fėjų. Išvydusi tokią puikybę, burtininkė iš nustebimo 
ir baimės puolė kniūpsčia prieš sostą, negalėdama atverti burnos padė- 
koti valdovei, kaip buvo sakiusi. Ją ramindama, Peribana tarė meiliai: 

— Labai džiaugiuosi, kad sveika gali toliau keliauti. Aš ilgiau čia ta- 
vęs nelaikau. Bet gal nori, geroji moterėle, apžiūrėti mano pilį, tad eik 
su mano palydovėmis, jos viską parodys. 

Burtininkė nebegalėjo ar nebedrįso tarti žodžio, atsisveikindama vėl 
puolė kniūpsčia ant patiesalo, pakloto prieš sostą. Dvi fėjos išvedžiojo 
ją po visą pilį, paskui išleido pro tuos pačius geležinius vartus, pro ku- 
riuos ji buvo įėjusi, ir palinkėjo jai laimingos kelionės. 

Sugrįžusi burtininkė apsakė sultonui, kaip gudriai ji patekusi į fė- 
jos pilį ir kokių gražybių ji tenai mačiusi. Viską išdėsčiusi, galop ji tarė: 

— Mane šiurpas ima, pagalvojus, kokia ištiktų jūsų didybę nelaimė, 
jei fėja savo kerais uždegtų princui piktą norą nuversti jus nuo sosto 
ir pačiam atsisėsti toj vietoj! Štai svarbiausias dalykas, kurio niekados 
negalima pamiršti. 

Tie burtininkės žodžiai labai išgąsdino sultoną. Jis tuojau sušaukė sa- 
vo vizirius pasitarti, ką daryti. Vizirių susirinkime burtininkė atkarto- 
jo viską, ką buvo sakiusi sultonui. Tada vienas iš susirinkusių tarė: 

— Norint, kad neatsitiktų taip, reikia princą, kai jis atvyks apsilan- 
kyti, suimti, pasodinti į kalėjimą ir laikyti tenai, kol jis gyvas bus. 

Tai nuomonei pritarė visi susirinkusieji viziriai. 

Bet burtininkė tą nuomonę suniekino, sakydama: 

— O karalių karaliau, tas patarimas visai neišmintingas. Jei bus pa- 
sodintas į kalėjimą princas, tai reikės pasodinti ir jo narsius palydovus. 
Bet kas gali išeiti iš to, žinant, kad jie yra dvasios, kurių negalima nei 
sukaustyti pančiais, nei uždaryti už geležinių durų. Jie išeis iš kiekvie- 

nos vietos ir pasipiktinę praneš fėjai, kad įmestas į kalėjimą vyras, ne- 
padaręs jokios kaltės, ir tada ji galės baisiausiai atkeršyti. 

— Tikrai neišmintingas daiktas sodinti į kalėjimą nieku nekaltą žmo- 
gų,— tarė sultonas, — bet kas gali duoti geresnį patarimą? 

Burtininkė atsakė: 

— Yra žinoma, kad fėjos ir kitos dvasios gali atlikti nepaprastus daik- 
tus trumpu laiku. Pareikalauk nuo sūnaus tokių darbų. Pareikalauk, sa- 
kysim, pirmiausia padaryti tokią palapinę, kad ji išsitektų ant vienos 
rankos delno, bet kad karo metu sutalpintų visą sultono kariuomenę. 
Kai jis atneš tokią palapinę, o aš neabejoju, kad atneš, nes Peribana 
turi didelę galybę, tada pareikalauk dar sunkesnių darbų. Aš padėsiu 
sugalvoti tokių darbų. Tokiu būdu tavo iždinė bematant bus užversta 
visokiomis brangenybėmis. Galop fėja pritruks kantrybės pildyti visas 
vyro užgaidas, ir jis iš gėdos, kad negali viską padaryti, nebelankys tė- 
vo ir visai nesirodys mieste. Vadinas, tu nebeturėsi daugiau baimės, kad 
kas kitas paimtų tavo sostą. 

Patarimas sultonui patiko, ir kai Achmedas kitą kartą atvyko, spaus- 
damas jį prie krūtinės, kalbėjo: 

— Sūnau mano mielas, seniai tavęs nemačiau ir labai pasiilgau. Di- 
džiausias mano džiaugsmas tave regėti. Kaip tu norėjai, aš niekados ne- 
klausinėju, kur ir kaip tu gyveni. Bet mano ausis pasiekė gandas, kad 
tu esi vedęs neapsakytos gražybės galingą fėją. Tas mane labai džiu- 
gina. Apie ją nenoriu žinoti nieko daugiau, kiek tu pats pasakei. Tik 
vieno daikto klausčiau: jei ji tikrai tokia galinga, kaip aš esu girdėjęs, 
ir iš širdies tave myli, tai ar negalėtų išpildyti vieną mano pageidavi- 
mą, kur aš tau pasakyčiau? 

Achmedas atsakė: 

— Mano viešpatie ir tėve, prašom tik sakyti, ko tu pageidauji iš ma- 
nęs? Mano pati taip karštai mane myli, jog man viską padarys, ką aš 
prašysiu. 

Sultonas tarė: 

— Tu žinai, kad aš kartais joju į karą, tada gabenuosi daug ir įvai- 
rių palapinių, o joms nešti vartoju visą kaimenę kuprių. Todėl aš noriu, 
kad tu man gautum tokią palapinę, kuri sutalpintų visą mano kariuo- 
menę, o kartu būtų tokia maža, jog ją galėtum sustatyti ant vienos ran- 
kos delno. | 

— Be jokio abejojimo,— atsakė Achmedas,— mano pati Peribana ga- 
lės gauti tokią palapinę. 

Sultonas tarė: 

— Tai atnešk man tą palapinę. Jei negausiu, tai bus man aišku, kad 
tavo pati tavęs nemyli! 

Achmedas tuojau iškeliavo iš tėvo namų ir sugrįžo pas Peribaną. Ne- 
drąsiai jis pradėjo kalbą, kad tėvas norintis gauti nepaprastą palapinę. 
Peribana jam atsakė: 

— Nesirūpink dėl tokių niekų! Palapinė tau bus. Bet man neramu, 
kad tavo tėvas sužinojo apie mane ir mūsų sutuoktuves. Tu turi prie- 
šą, norintį tave pražudyti. Ta sena moteris, kur mes slaugėme, mus iš- 
davė, nes tik ji viena visame pasaulyje matė mano pilį. Bet nebijok, aš 
galėsiu apsiginti save ir apginti tave. Aš tik bijau, kad neištiktų nelaimė 
tavo tėvą. Toliau matysime, kas bus, o dabar nunešk jam palapinę. 

Ji pasišaukė savo iždininkę ir liepė iš iždinės paimti tokią palapinę. 
Pasidėjęs ant delno, Achmedas galėjo ją apimti pirštais ir stebėdama- 
sis klausė: 

— Ar tu juokus darai iš manes? Toj palapinėj neišsitektų net vienas 
žmogus, o ką bekalbėti apie tūkstančius! 

Peribana nusišypsojusi tarė: 

— Ką, princai, ar tu manai, kad aš juokauju! Tuojau pamatysi, kad 
rimtai kalbu! 

Sulig tais žodžiais liepė iždininkei iškėtoti palapinę lauke, tada ji pa- 
sidarė tokia didelė, jog sultonas galėjo sutalpinti joj du kartus daugiau 
kariuomenės kaip turėjo. 

— Matai,— tarė fėja, — ta palapinė didesnė, negu prašo tėvas. Dar ži- 
nok, kad ji turi ypatybę didėti ir mažėti pagal kariuomenės skaičių, rei- 
kalingą sutalpinti, be jokio kieno rankų pridėjimo. 

Paskui iždininkė vėl suglaudė palapine ir įteikė princui. Tas kitą die- 
ną anksti rytą sėdo raitas ir su palapine išjojo pas tėvą. 

Tėvas labai stebėjosi, kad sūnus taip greitai grįžo. Bet jis gavo dar 
labiau nustebti, kai paimta į rankas palapinė pasirodė tokia maža, jog 
vienas vyras nebūtų joj parėjes, o iškėtota davė užtektinai vietos pa- 
slėpti dukart didesnei armijai, nekaip galėjo sultonas išvesti į karo 
lauką. S 

Sultonas labai dėkojo princui už nepaprastą dovaną ir prašė dar la- 
biau padėkoti fėjai už ją. Laikydamas ją didžios vertės daiktu, liepė 
rūpestingai padėti savo iždinėj. Bet jo širdis nebuvo rami, dar daugiau 
ėmė jį baimė, kad sūnus, turėdamas savo pusėj tokią galingą fėją, leng- 


72 


vai gali atimti jam sostą, todėl vėl kreipėsi į burtininkę, klausdamas jos 
patarimo. Ta patarė prašyti princo atnešti vandens iš liūtų šaltinio. 

Kai princas atėjo pas tėvą atsisveikinti, sultonas tarė: 

— Džjaugiuosi, kad tavo pati išpildė mano norą, bet dabar turiu dar 
vieną prašymą — aš norėčiau iš liūtų šaltinio gauti vandens, gydančio 
visokias ligas. 

Achmedas sugrįžo pas fėją Peribaną ir nedrąsiai išdėstė antrą tėvo 
prašymą. 


— Ką, princai, ar tu manai, kad aš juokauju? 


— Aš to prašau ne nuo savęs, — kalbėjo jis mikčiodamas,— bet kar- 
toju, ką sakė mano tėvas. Man labai nesmagu, kad jam negana to, ką 
jau gavo. Prašom daryti, kaip tau geriau patinka — išklausyti jo naują 
prašymą ar atmesti. 

— Nesirūpink,— atsakė fėja,— aš išklausysiu jo tą prašymą. Ką tik 
patars jam burtininkė (aš matau, kad jis klausia jos patarimų), aš viską 
padarysiu, tegu nedejuoja. Bet jo tie prašymai turi nedorą tikslą, kaip 
tu vėliau suprasi iš to, ką aš pasakysiu. Liūtų šaltinis yra vidury kiemo 
didelės pilies, kurios vartus saugoja keturi baisūs liūtai: du iš jų pasi- 
mainydami miega, kiti du budi. Bet nebijok jų. Aš tave pamokysiu, kaip 
eiti pas juos. 

Tuo tarpu Peribana siuvo. Paėmė ji ten gulėjusį kamuolėlį siūlų ir ta- 
Iė princui: 

— Te tą kamuolį siūlų, tuoj pasakysiu, ką reiks su juo daryti. Tai 
viena. Antra, paimk du arklius. Su vienu pats jok, o kitą veskis prie 
šono, ant to užsidėk papiautą aviną, sukapotą į keturias dalis. Trečia, 
pasiimk butelį, kad su kuo turėtum semti vandenį. Pradėk kelionę ry- 
toj anksti. Kai išjosi pro vartus, mesk prieš save tą kamuolį siūlų, ka- 
muolys riedės, ir tu sek paskui jį. Kai jis pririedės prie pilies, tada su- 
stos, atsivers durys, ir tu pamatysi keturis liūtus. Du iš jų budės, o kai 
jie sukrioks, atbus iš miego kiti du. Nenusigąsk jų, mesk kiekvienam 
po šlaunį avino, paspausk pentinais arklį ir jok tiesiai prie šaltinio. Ne- 
nulipęs nuo arklio, pasisemk butelį vandens ir grįžk atgal, nieko negaiš- 
damas. Liūtai ris jiems pamestą mėsą ir tau nieko nedarys, kai josi pro 
šalį. 

Princas Achmedas iškeliavo anksti kitą rytą ir darė viską taip, kaip 
buvo sakiusi fėja. Prijojęs prie pilies vartų, jis numetė po šlaunį avino 
kiekvienam liūtui, prajojo pro juos tiesiai prie šaltinio, pasisėmė butelį 
ir sveikas sugrįžo atgal. Pajojęs galiuką nuo pilies vartų, jis atsigręžė 
atgal pažiūrėti ir pamatė du liūtus vejantis iš paskos. Bet jis neišsigan- 
do jų, išsitraukė kardą, manydamas gintis. Bet jie nepuolė raitelio, tik 
linkčiojo galvas ir vizgino uodegas, lyg norėdami sakyti, kad jie nieko 
pikto nedarys. Achmedas vėl įsidėjo kardą į makštį, o liūtai bėgo kartu 
iš abiejų šalių. Taip jie atlydėjo princą lig sultono rūmų. Pamatę mies- 
te tokius žvėris, žmonės nematytai išsigando, ėmė šaukdami lėkti tolyn 
ir slėptis, kur kas galėjo. Bet liūtai nuo sultono rūmų apsigręžė ir, ne- 
liesdami nieko, ramiausiai patraukė atgal savo keliu. 

Nušokęs nuo arklio, princas nuėjo tiesiog į sultono rūmus ir rado tė- 
vą tariantis iškilmių salėj su savo viziriais. Jis prisiartino prie sosto, 
padėjo butelį prie sultono kojų, atsiklaupęs pabučiavo patiesalą, paklo- 
tą ties sostu, ir atsistojęs tarė: 

— Viešpatie, aš parnešiau to gydančio vandens, kur norėjai gauti. 
Bet aš linkiu jums tokios sveikatos, kad niekados nereikėtų jo var- 
toti. 

Išklausęs, kaip Achmedas rado tą stebuklingą šaltinį, kaip iš jo sėmė 
vandenį ir kaip lydėjo keliu liūtai, sultonas dar labiau ėmė jausti bai- 
mę prieš išaugusią sūnaus galybę ir, burtininkės iš anksčiau prikurstytas, 
galvojo, kad būtų geriau kaip nors visai nuo jo nusikratyti. Jis pasisodi- 
no jį šalia savęs iš dešinės pusės ir tarė: 

— Mano sūnau, aš tau labai dėkingas už tą brangią dovaną. Bet dar 
turiu vieną prašymą, o daugiau jau niekados nebevarginsiu tavęs nei 
tavo pačios. Tas paskutinis mano prašymas bus gauti nykštuką pusant- 
ros pėdos ūgio, jo barzda trisdešimt pėdų ilgumo, o geležinė ant pečių 
lazda penkių šimtų svarų. 

Kitą dieną princas sugrįžo pas Peribaną ir apsakė, ko tėvas vėl rei- 
kalauja. 

— Tas jo prašomas daiktas daug sunkiau gaunamas kaip anie du, — 
kalbėjo jis nusiminęs.— Kas girdėjo, kad pasauly gali būti toks žmo- 
giukas? 

— Nesirūpink, Achmedai,— atsakė fėja: — keliaudamas vandens iš 
liūtų šaltinio, galėjai palydėti savo galvą, o rasti tokį žmogiuką nėra 
mažiausio pavojaus. Tas žmogiukas yra mano brolis Skaibaras, bet jis 
visai nepanašus į mane, nors mes abu esam vieno tėvo vaikai. Jis labai 
smarkaus būdo, niekam nedovanos, kas jį įžeidžia, o iš kitos pusės, nie- 
kam neatsako pagelbos, kas jo šaukiasi bėdoj. Aš jam duosiu žinią, kad 
atvyktų tuojau. Tik neišsigąsk, pamatęs tokią baisią būtybę. 

— Ką, mano karaliene, — tarė princas,— sakai, tas Skaibaras tavo bro- 
lis? Kad ir kažkoks jis būtų baisus, aš jį gerbsiu ir mylėsiu kaip arti- 
miausią Mano giminę! 

Fėja paėmė aukso keptuvę, įbėrė į ją kažkokio smilkalo, uždegė ug- 
nį, ir ėmė kilti debesys tirštų dūmų. Tada ji tarė princui: 

— Achmedai, ar tu regi ateinant mano brolį? 

Achmedas tuoj pamatė Skaibarą, tas pažvelgė į jį šnairomis akimis 
ir paklausė Peribanos, kas čia toks vienas. Ji atsakė: 

— Cia mano vyras, jo vardas Achmedas. Jis yra Indijos sultono sū- 
nus. Tai jo reikalu aš išdrįsau tave iškviesti. 

Po tų žodžių Skaibaras pažiūrėjo į princą malonesnėmis akimis, są- 
kydamas: 

— Man užtenka žinoti, kad jis tavo vyras. Aš jam padarysiu viską, ką. 
jis norės. 

— Jo tėvas, — atsakė Peribana,— užsigeidė paregėti tave. Aš prašysiu 
Achmedo nuvesti tave pas sultoną. 

— Su maloniu palydovu trumpesnis kelias, — atsiliepė Skaibaras. 

Kitą rytą Skaibaras iškeliavo su princu Achmedu pas sultoną. Kai sos- 
tinės gatvėse pasirodė neregėtas nykštukas su ilga barzda ir su geležine 
lazda ant pečių, išsigandę žmonės išbėgiojo ir išsislapstė po namus ir 
krautuves, pakeliui visur buvo tuščia. Kai jie priėjo prie sultono rūmų, 
durų sargyba kaip be galvos išlakstė ir nepranešė apie svečių atvykimą, 
Princas su nykštuku be jokių kliūčių nuėjo į iškilmių salę, kur sėdėjo 
sultonas. 

Skaibaras, nieko nesiklausdamas, priėjo prie sosto ir tarė sultonui: 

— Tu reikalavai manęs. Štai aš čia. Ką turi pasakyti man? 

Sultonas nusuko akis į šoną, jis negalėjo tiesiai pažvelgti į baisų 
nykštuko veidą ir iš baimės tarti žodį. Skaibaras labai pasipiktino sul- 
tono nemandagiu elgesiu ir, nieko nelaukdamas, kaukštelėjo jam per 
kaktą su savo lazda. Tas krito tuoj negyvas, per tą staigumą pats r 
medas nespėjo išgelbėti tėvą nuo nelaimingo galo. 

Paskui Skaibaras ištaškė visus piktus sultono patarėjus, norėjo iš ei- 
lės nudžiauti ir didįjį vizirį, bet Achmedas užsistojo už jį, sakydamas: 

— Neliesk jo, broli! Jis mano bičiulis, prieš mane nepratarė nei vie- 
no negero žodžio! 

Skaibaras jam nieko nedarė, tik pasakė: 

— Aš žinau, čia yra tokia burtininkė, ji didesnis mano svainio prie- 
šas, negu visi tie nedori patarėjai, kur aš nubaudžiau. Atveskit man 
ją tuojau! 

Didysis viziris liepė ją greitai suieškoti. Netrukus ji buvo atvesta, ir 
nykštuko lazda jai atlygino už jos klastingus darbus. 

Visi krašto gyventojai mylėjo sultono jaunėlį sūnų Achmedą už jo 
drąsą ir teisingumą ir po tėvo mirties paskelbė Indijos valdovu. Susi- 
rinkę širdingai jį sveikino, garsiai šaukdami: „Tegyvuoja sultonas Ach- 
medas!“ Apvilko jį karališkais drabužiais, pasodino ant sosto ir prisiekė 
jam savo ištikėjimą. Peribana su didžiausia iškilme buvo atlydėta į sosti- 

nę ir apšaukta Indijos sultofiene. Po visų iškilmių ir vaišių Skaibaras 
sugrįžo namo. 

Jaunasis sultonas pavedė princui Aliui ir princesei Nuranigarai pla- 
čią provinciją su gražia sostine, kur jie laimingai valdė ligi savo am- 
žiaus galo. Taip pat jis nusiuntė delegatą pas brolį Huseiną pranešti apie 
krašto valdymo pasikeitimą ir pasakyti, kad jis savo nuožiūra gali pasi- 
rinkti gražiausią provinciją valdyti. Bet princas Huseinas jautėsi Visai 
laimingas, būdamas dervišų, atsisakė nuo provincijos ir visokios val- 
džios, liepė padėkoti broliui už jo gerą širdį, tik prašė jam palikti jo 
apsirinktą ramų kampelį, tinkantį leisti gyvenimo dienas atsiskyrus nuo 
pasaulio. 2 


LŽ 


Vieno vargšo sapnas 


(Gyveno kartą Bagdade žmogus, kuris laikė save nelaimingiausiu iš 
visų. Viena, jis negalėjo rasti sau darbo ir neturėjo iš ko parūpinti savo 
šeimai pastogės. Lindėjo prisiglaudęs kieno sugriuvusiuose namuose už 
miesto. Antra, jis turėjo pačią, iš kurios niekada negirdėjo malonesnio 
žodžio. Nuolat ji dejavo skundėsi, vis griaužė vyrą, vadino jį tinginiu 
ir Žiopliu. 

— Man vienas vargas su tavim, — šaukė ji spiegiančiu balsu: — tu ne- 
turi gėdos daugiau kaip koks akmuo! Tu nematai, kad apiplyšusi vaikš- 
čioja tavo pati, kad vaikai stimpa badu! Amžinas tu driskis! 

Nedidelis malonumas jam buvo klausyti tokių žodžių. Be viso to, jo 
nelaimę didino dar nakties sapnai. Lig tik užmigs, tuoj sapnuoja, kad 
jis keliauja, keliauja nesilsėdamas per plačiausias erdves, ant pečių vel- 
ka sunkią naštą, ir koks balsas be paliovos jam į ausis kala: „Keliauk 
į Kairą! Keliauk į Kairą! Kairas tave sukurs!“ Ta kelionė buvo tokia 
sunki, balsas toks įkyrus, jog jis rytą kėlė visas suprakaitavęs ir labiau 
nuvargęs, negu einant gulti, 

Savo sapną jis pasakė pačiai: 

— Aš manau keliauti į Kairą! 

— Į Kairą! — sušuko pati, juokdamasi iš jo: — Ar tu bent žinai, kur 
tas Kairas? Už tūkstančio mylių nuo čia, ir tau reikėtų eiti pėsčiam... 

Ir, piktai žiūrėdama, šaukė ji toliau: 

— Iš kur tas tavo pakvaišimas keliauti į Kairą? O jei kartais ir nu- 
keliautum, kada gi grįši? Tu nori kažkur trūkti sprandą ir palikti mane 
su vaikais badu mirti! Matykit, jis į Kairą! 

Žmogelis daugiau nebekalbėjo apie Kairą, bet nenustojo apie tai sva- 
joti. 

Netoli nuo tų sugriuvusių namų, kur jis gyveno, buvo šulinys šva- 
raus geriamo vandens. Dažnai jis sėdėdavo prie to šulnio, laukdamas 
pasirodant keleivių. Jei jie sustodavo pasisemti vandens, jis jų klaus- 
davo, ar neturėtų kokio jam darbo. Tuo būdu jis pelnydavo kokį pi- 
nigėlį. , 

Kartą, kai jis ten savo papratimu sėdėjo, visas karavanas sustojo prie 
to šulnio pasiganyti. Keleiviai pagirdė savo kuprius, pasiėmė atsargai 
vandens ir šnekėjosi tarp savęs. Iš jų šnekos tas vargšas suprato, kad jie 
keliauja į Kairą. 

Į Kairą! Jis prisiartino prie jų ir prašė paimti jį su savim kartu ke- 
liauti, žadėdamas jiems atsilyginti darbu. 

Tie atsakė: 

— Su mielu noru, lipk ant kurio gyvulio kupros! 

Žmogelis tuoj pasiskubino užlipti ant vieno atsiklaupusio kuprio, kol 
jis dar neatsistojo stačias, ir pasislėpė už maišų, kad jo iškeliaujant 
nepamatytų pati. Naktį jis praleido su gyvuliais ir žmonėmis po atviru 
dangum. Tą naktį, po daugelio savaičių, pirmą kartą nesapnavo. 

Su tuo karavanu jis keliavo visą laiką, kol vieną dieną, leidžiantis 
saulei, išvydo Kairo bokštus. Pasiekęs miestą, karavanas beregint išsi- 
skirstė, ir tas žmogelis naktį liko vienui vienas. Neturėdamas pinigų nei 
vietos kur prisiglausti, jis klaidžiojo gatvėmis, kol iš nuovargio sugriuvo 
prie šaligatvio, užsimerkė ir užmigo. 

Staiga jį prikėlė iš miego kas pagriebęs kietais pirštais už peties ir su- 
rIikęs šiurkščiu balsu: 

— Kelk! Užtektinai mes turim elgetų čia Kaire! Stok! Greičiau! 

Tvirta ranka pakėlė jį nuo žemės, nuvarė miesto gatvėmis lig kalėji- 
mo ir uždarė. Nukamuotas, alkanas ir drebantis iš baimės vargšas išbu- 
vo ten susirietęs ant šiaudų krūvos, kol jį nuvedė pas teisėją. 

Teisėjas, aukštai atsisėdęs, žvilgtelėjo į jį rūsčiai ir paklausė: 

— Iš kur tu čia atsibastei? 

— Iš Bagdado, vargšų globėjau! 

— Kokiu būdu? — vėl paklausė teisėjas. 

— Su karavanu,— atsakė žmogelis. 

— Ir ko čia taip toli keliavai? 


— Keistas daiktas, tikra kvailystė kiekvienam pasirodys,— nedrąsiai 
pasakė žmogelis — bet mane čia atviliojo sapnas. Kas naktį aš sapna- 
vau, kad Kaire praturtėsiu. Bet vietoj turto patekau į kalėjimą! 

Jis nuleido galvą iš gėdos ir stovėjo apyverksnis. Teisėjas buvo gai- 
lestingas žmogus ir tarė: 

— Nėra ko čia labai nusiminti. Dabar tu neesi vargingesnis kaip iš- 
keliaudamas. Še tau pusė dinaro... Nusipirk duonos ir grįžk namo! 

Vargšas paėmė pinigą, padėkojo teisėjui ir tarė: 

— Kaip man grįžti namo? 

— Džiaukis, kad aš tave sveiką paleidau, — pasakė piktai teisėjas: — 
paprastai mes čia Kaire elgetas ir valkatas uždarom į kalėjimą ir juos 
pamirštam. Aš pasigailėjau tavęs, kad atvirai man atsakei. Bet daugiau 
nebūk toks kvailas ir netikėk į sapnus! 

Žiūrėdamas į jį, teisėjas kiek patylėjo ir pridūrė: 

— Dabar pasakysiu smagesnį tau daiktą. Ir aš kiekvieną naktį, kaip 
tu, panašiai sapnuoju, bet aš ne toks paikas, kad tikėčiau! 

— Ar aš galiu paklausti, koks tas sapnas? — atsiliepė žmogelis ne tiek 
iš smalsumo, kiek norėdamas pasirodyti mandagus. 

— Spresk dabar pats, koks kvailas gali būti sapnas! Aš sapnuoju, kad 
esu vienas, visai vienas už Bagdado miesto prie kažkokio šulnio, esančio 
vienų sugriuvusių namų kieme. 

Tai išgirdus, vargšo širdis ėmė smarkiau plakti. 

— Būnant prie to šulnio,— varė toliau teisėjas, — koks balsas man sa- 
ko: „Kask! Kask ties tuo judančiu akmeniu! Ten paslėptas lobis. Kas 
atkas, ras didelį turtą!“ Jei aš būčiau toks pusgalvis, kaip tu, ir tikė- 
čiau, ką sapnuoju, tuoj lėkčiau į Bagdadą su kastuvu ant pečių ieškoti 
to šulnio. 

Sulig tais žodžiais, atmetęs galvą, teisėjas ėmė balsu juoktis. Tas varg- 
šas irgi labai juokėsi. Bet jis stengėsi kiek prilaikyti savo juoką, kad 
neparodytų, kaip jį nudžiugino tie teisėjo žodžiai. 

— Dabar sudieu ir laimingai keliauk sau į Bagdadą! — tarė teisėjas, 
paliovęs juoktis. 

— Labai dėkui, — pasakė žmogelis. 

Grįžtant jam kelias pasirodė daug trumpesnis, nors reikėjo beveik vi- 
są laiką eiti pėsčiam. Tik retkarčiais koks keleivis iš pasigailėjimo davė 
jam sėsti ant savo gyvulio. | 

Buvo nakties metas, kai jis pasiekė savo lūšną. Per blankią šviesą ga- 
lėjo matyti kiemą ir tą šulnį. 

Vargšui nereikėjo daug ieškoti tą judantį akmenį, jis gerai žinojo jo 
vietą. Jis išlupo jį su plikomis rankomis ir ėmė kasti žemę. Žemė buvo 
palaida, nesunki versti. Pakasėjęs kokią valandą, jis užčiupo sunkų šikš- 

ninį maišelį. Ištraukęs maišelį atrišo, ir rubinai, deimantai, perlai, sma- 
Iagdai sublizgėjo mėnesio šviesoj. Vargšas žmogelis norėjo juoktis, taip 
garsiai juoktis, kaip juokėsi Kairo teisėjas, tik bijojo prikelti savo pačią. 

Jis pakišo šikšninį maišelį po suplyšusiu apklotu ir atsigulė. Rytą pri- 
kėlė jį iš miego spiegiantis pačios balsas. Atmerkęs akis, jis pamatė ją 
stovint priešais sugniaužus kumščius. 

— Štai, — šaukė ji — vėl parsivilko tas nehaudėlis! Norėčiau žinoti, 
kurgi nelabasis tave nešiojo? 

— Kaire buvau. | 

— Kaire! Manau, tu ten labai praturtėjai! — tarė pati, juokdamasi 
iš jo. 

— Žinoma,— atsiliepė vyras ir ištraukė iš po apkloto šikšninį maišelį. 

Pati pažvelgė į atrištą maišelį ir iš nustebimo negalėjo išversti žodžio. 

Nuo šios dienos vargšui išaušo kiti laikai. Jis pirko gražius namus ir 
ten apsigyveno su pačia ir vaikais. Dabar jis miegojo ramiai ir nieko 
nebesapnavo. Pati nustojo dejuoti ir jį piauti. Nuo šiol visada meiliai 
su juo kalbėjo, ir jis gyveno laimingai lig savo dienų galo. 

6. Tūkstantis ir viena naktis 


NIN ASS SNS ANNA SAN 


Istorija apie Sindbadą Jūreivį 


Kalifo Haruno al Rašido viešpatavimo laikais gyveno Bagdade var- 
gingas nešėjas, vardu Sindbadas. Už atlyginimus jis nešiojo sunkius 
daiktus kitiems. Vieną karštą dieną, visas suprakaitavęs, jis vilko sun- 
kų nešulį dulkina gatve, bevilkdamas labai pavargo ir atsisėdo pailsėti 
prie didelių namų. Iš tų namų sklido švelnūs muzikos garsai ir gardžių 
valgių kvapas. Sėdėdamas džiaugėsi radęs tokią malonią vietą atsipūsti. 
Bet iš smalsumo paklausė praeinančio tarno, kas gyvena tuose puikiuo- 
se namuose, 

— Ką, — atsakė tarnas, — ar tu nežinai, kad čia gyvena Sindbadas jū- 
reivis, garsus keliautojas, apvažinėjęs visą pasaulį? 

— Dėlto kaip skiriasi mano gyvenimas nuo jo! — atsiduso nešėjas.— 
Už kokius nuopelnus jis turtuose skęsta, o aš badą dvesiu? 

Tuos žodžius išgirdo Sindbadas jūreivis, jam parūpo pamatyti žmogų, 
pasakiusį tą keistą nuomonę, ir nusiuntė vergą jį pakviesti pas save. 
Sindbadas nešėjas buvo tuojau atvestas į didelę salę, kur stalai lūžo 
nuo visokių gardėsių ir aplinkui sėdėjo susėdusi graži draugija. Vargšas 
nešėjas jautėsi pradžioj labai nedrąsus, regėdamas tokį puikumą. Pasi- 
darė jaukiau, kada šeimininkas liepė prieiti arčiau, pasodino šalia sa- 
vęs iš dešinės pusės ir pats padavė jam valgyti ir gerti. 

Po vaišių Sindbadas jūreivis paklausė, ar toks sunkus jam gyvenimas, 
kad taip dejavo, atsisėdęs prieš jo namus. 

— Viešpatie,— atsakė nešėjas, — prisipažįstu, kad iš nuovargio buvau 
netekęs kantrybės ir neišmintingai pakalbėjau. Prašom atleisti man. 

— Negalvok,— tarė ramindamas jį Sindbadas jūreivis — kad ta kalba 
būtų mane įžeidusi. Bet kad žinotum, jog aš tuos turtus įsigijau ne be 


82 


Atsisėdo pailsėti 
prie didelių namų 
vargo, apsakysiu savo kelionių istoriją. Man rodos, tau bus naudinga 
išgirsti apsakymą apie mano nepaprastus nutikimus. 
Ir tuojau pat Sindbadas jūreivis apsakė susirinkusiems svečiams isto- 
riją apie savo pirmą kelionę. 


PIRMOJI KELIONĖ 


Mano tėvas buvo turtingas pirklys, turėjo daug pinigų, gražių namų 
ir kitokios gėrybės. Kai jis mirė, aš tebebuvau dar vaikas. Mirdamas 
jis paliko man pinigus ir visą kitą savo turtą. Kai užaugau, pradėjau 

linksmai gyventi: valgiau gardžiausius daiktus, gėriau brangiausius gė- 
rimus, rengiausi gražiausiais drabužiais ir visur trankiausi su savo to- 
kiais pat vėjavaikiais draugais. Taip gyvendamas, bematant, ištaškiau 
tėvo palikimą. Tada atsivėrė man akys, surinkau visus savo turto liku- 
čius, pardaviau juos ir gavau tris tūkstančius raudonųjų. Su tais pini- 
gais nutariau pradėti varyti prekybą. Prisipirkau visokių prekių ir kelio- 
nei reikalingų daiktų ir su kitais pirkliais iškeliavau į Basros miestą, 
manydamas toliau pasiekti Indiją. Iš Basros per Persų įlanką išplaukiau 
į atvirą jūrą. 

Plaukdami mes stojome prie įvairių salų, ten pardavinėjom arba mai- 
nėm savo prekes. Vieną dieną mes sustojome prie mažos salelės, tik 
truputį iškilusios iš vandens ir apaugusios gražia minkšta žole. Ties ta 
sala vėjas visai nurimo. Kapitonas liepė nuleisti bures ir leido, kas no- 
rėjo, pasivaikščioti po tą pievą. Su kitais išlipau ir aš. 

Išlipę mes ėmėm lakstyti po žolę, susikūrėm ugnį, virėm, valgėm ir 
gėrėm ir visaip kaip smaginomės, tik staiga ta sala sudrebėjo, ir kas 
buvo stačias, žemėn išvirto. Mūsų išgąstis buvo neregėtas. 

Pastebėjęs salą judant, kapitonas ėmė iš visos gerklės rėkti, kad visi 
greičiausiai bėgtų atgal ir gelbėtųsi nuo mirties. Ką mes palaikėme sala, 
buvo tik baisiai didelės jūros žuvies nugara. Nieko nelaukdami, vik- 
resni sušoko į laiveles, kiti gelbėjosi plaukte plaukdami, o aš tebebu- 
vau ant žuvies nugaros, kada ji pradėjo nertis gilyn į jūrą, ir pagriebiau 
tik rąstgalį, atsineštą nuo laivo ugniai susikurti. Kapitonas surinko vi- 
sus tuos, kur gelbėdamiesi pasiekė laivą, ir liepė pakelti bures. Tuo tar- 
pu staiga pakilo smarkus vėjas ir ėmė nešte nešti mūsų laivą. Aš ne- 
begalėjau jo pavyti ir atlikau. Nusiminęs dar truputį sekiau akimis, kaip 
laivas, šokinėdamas per bangas, vis tolo ir galop išnyko man iš akių. 

Dabar mano likimas priderėjo nuo bangų malonės. Įsitvėręs už to rąst- 
galio, aš plūduriavau tą visą dieną ir naktį. Pagaliau visai nusilpau ir 
nebesitikėjau išsigelbėti, tik staiga banga priplakė mane prie kažkokios 
salos. Salos krantas buvo status. Kabinėdamasis už šaknų, vargais ne- 
galais užsikapsčiau į viršų, bet toliau nebegalėjau nei iš vietos pasi- 
judinti. Taip aš gulėjau žemėj pusgyvis, kol patekėjo saulė. Nors buvau 
labai silpnas iš nuovargio ir bado, bet sverdinėdamas ėmiau ieškoti, ar 
nerasiu kokių valgomų žolių, ir, mano laimei, radau ne tik jų, bet ir šal- 
tinėlį gardaus vandens. Tos žolės ir vanduo mane atgaivino. 

Kitą dieną paėjau kiek aš į salos vidurį ir turėjau nemažą išgąstį, iš- 
girdęs žmogų mane klausiant, kas aš toks esu. Aš apsakiau jam visą 


84 


atsitikimą, tada jis paėmė mane už rankos ir nuvedė į kažkokį urvą, 
prisirinkusį žmonių. Matydami mane, tie stebėjosi ne mažiau, kaip ste- 
bėjausi aš, matydamas juos. 

Jie man davė užkąsti. Pasistiprinęs aš paklausiau, ką čia jie veikia 
tokioj negyvenamoj vietoj. Jie atsakė: 

— Mes esam tos salos karaliaus Mirdžano arklininkai, čia ganom jo 
arklius. Rytoj mes varom tuos arklius namo, ir, jei būtum atvykęs vie- 
na diena čia vėliau, tikrai būtum žuvęs, nes šita vieta labai toli, ir be 
vadovo tu niekaip gyvai nebūtum radęs, kur gyvena žmonės. 

Rytojaus dieną kartu su arklininkais aš iškeliavau, ir jie sugrįžę tuo- 
jau nuvedė mane pas karalių. Išgirdęs mano vargus, karalius man davė 
gražius drabužius ir liepė pas save gyventi, kiek aš norėsiu. 

Karaliaus sostinė buvo prie jūros, ji turėjo patogų -uostą, ir kasdien 
atplaukdavo laivai iš visų šalių. Atvykusių pirklių vis klausinėjau, ar 
kas iš jų nebus iš Bagdado, kad galėtų mane parvežti į savo kraštą. Nors 
pas karalių gyvenau gerai, bet labai pasiilgau savo tėvynės ir dieną 
naktį svajojau apie grįžimą. Aš dažnai šnekėdavau su karalium ir jo 
artimaisiais, klausinėjau apie jų įstatymus, papročius ir visus daiktus, 
kurie man rodėsi žinotini. 

Vieną dieną, man būnant uoste, atplaukė laivas, su kuriuo aš buvau 
iškeliavęs, ir įgula pradėjo krauti prekes į krantą. Pamatęs ryšulius su 
savo vardu, priėjau prie kapitono ir tariau: 

— Aš esu tas Sindbadas, kurį jūs gal mirusiu laikot, o tie prekių ry- 
šuliai yra mano. | 

Išgirdęs tuos žodžius, kapitonas, begal nustebęs, sušuko: 

— Viešpatie! Ką gali žmogus šiais laikais betikėti! Aš mačiau savo. 
paties akimis, taip pat matė kiti mano laivo keleiviai Sindbadą žūvant, 
ir dabar tu sakaisi esantis tas Sindbadas! Koks gėdos neturėjimas! Pažiū- 
rėjęs turėtum tave palaikyti teisingu žmogum, o tačiau nebijai šitaip 
meluoti baisiai, kad galėtum pagriebti svetimą daiktą! 

— Vis dėlto aš Sindbadas, tas jūreivis! — atkirtau jam nemirktelė- 
jęs.— Prašom tikėti. Aš sakau tikriausią tiesą! 

Kalbėdamas kaip galima rimčiau, aš jam priminiau daugybę dalykų, 
atsitikusių mūsų kelionėj su Basros pirkliais. 

Po ilgų klausinėjimų kapitonas į galą patikėjo, kad aš nemeluoju, o 
kai įgulos vyrai dar patvirtino, jog mane tikrai atsimena, atidavė ma- 
no prekes, ir dar pasveikino taip stebuklingai išsigelbėjus nuo mirties. 

Aš atrinkau iš tų ryšulių geriausias prekes ir nunešęs padovanojau 
karaliui. Žinodamas mane nieko neturėjus, nustebęs jis klausė, iš kur 
aš gavęs tuos brangius daiktus. Aš apsakiau, kaip netikėtai praturtėjau. 
Jis džiaugėsi mano laime, priėmė mano dovanas, bet toj vietoj man 
davė daug vertingesnių dalykų. Paskui prisimainiau kiek galėjau to 
krašto prekių ir, gražiai atsisveikinęs su karalium, išplaukiau su tuo pa- 
čiu laivu į savo tėvynę. Praplaukę keletą salų, mes atvykom į Basrą, o 
iš ten laimingai sugrįžau į šį savo miestą su visomis prekėmis. Išparda- 
vęs už tas prekes gavau šimtą tūkstančių auksinių. 

Sindbadas čia baigė savo istoriją ir liepė muzikantams vėl pradėti 
koncertą, nutrauktą jo pasakojimu. Susirinkusieji smagiai praleido lai- 
ką lig vakaro ir temstant pradėjo skirstytis. Tada Sindbadas jūreivis 
paėmęs davė nešėjui šimtą auksinių ir tarė: 

— Imk juos, Sindbadai broli, ir keliauk sveikas namo, o rytoj vėl 
ateik paklausyti tolimesnių mano nutikimų. 

Nešėjas išėjo džiaugdamasis padaryta jam didele garbe ir duota do- 
vana. Apsitaisęs ką turėjo geresnio, kitą dieną nuėjo jis vėl pas Sind- 
badą jūreivį. Tas pasitiko jį prie durų ir gražiai pasveikino. Kai susirin- 
ko visi svečiai, šeimininkas paprašė juos prie stalo, apkrauto visokiais 
valgiais ir gėrimais. Po pietų, kreipdamasis į juos, Sindbadas tarė: 

— Brangūs svečiai, prašom paklausyti, nutikimų iš antros mano ke- 
lionės. Gal jie labiau patiks kaip tie vakar dienos apsakyti. 

Susėdus kur kam buvo patogiau, Sindbadas pradėjo sakyti. 


ANTROJI KELIONĖ 


Sugrįžęs iš savo pirmos kelionės, maniau niekur daugiau nebekelti 
kojos iš Bagdado. Bet ramus gyvenimas man greit atsibodo. ir nenuken- 
tęs iškeliavau antrą kartą. Keliavau laivu, pasiėmęs gerai visokių pre- 
kių. Mes stovinėjom prie daugelio salų ir mainėm savo prekes su di- 
deliu pelnu. Vieną dieną priplaukėm salą, apaugusią įvairiais vaisiniais 
medžiais, bet neregėjom tenai nei žmogaus, nei kokio gyvulio. Mes iš- 
lipom atsigauti ir pakvėpuoti grynu oru. Per žalią pievą čiurleno gražus 
upelis. Kiti smaginosi skindami gėles ir vaisius, o aš, išsiėmęs vyno ir 
užkandžio, atsisėdau prie upelio pavėsyje tarp dviejų šakotų medžių. 
Gerai pasistiprinęs, išsitiesiau ant minkštos žolės ir užmigau. Negaliu 


86 


pasakyti, kaip ilgai ten miegojau, bet atsikėlęs radau savo laivą jau 
nuplaukusį. | 

Aš labai gailėjausi, kad nebuvo man gana pelno, gauto iš pirmos ke- 
lionės. Jo būtų pakakę mano visam gyvenimui. Bet gailėjimas nieko 
negalėjo dabar man padėti, protas buvo per vėlai atėjęs. Nežinodamas, 
ką bedaryti, įlipau į aukštą medį ir ėmiau dairytis į visas puses, ar ne- 
paregėsiu iš kur kokios pagelbos. Besidairydamas pastebėjau tolumoj 
iš žemės kūpsant kažką baltą. Išlipęs iš medžio, pasiėmiau, kas buvo li- 
kę nuo valgymo, ir pradėjau eiti į tą pusę, Kur buvo pastebėtas tas 
baltas. 

Prisiartinęs į tą daiktą, radau baltą nepaprastai didelę pūslę. Palie- 
čiau rankomis — ji buvo visai lygi, kaip nutekinta. Aš apėjau aplink 
ją žiūrėdamas, ar nerasiu kur durų įeiti į vidų ar kopėčių užlipti į viI- 
šų. Aplinkui buvo mažiausia penkiasdešimt pėdų. 

Staiga vienu metu apsiniaukė dangus, ir paliko tamsu. Atsidūręs to- 
kioj tamsybėj, aš labai stebėjausi, bet dar labiau nustebau, pamatęs, 
kad tą tamsybę padarė skrendantis tiesiog į mane neregėto didumo 
paukštis. Tada atsiminiau, kad buvau iš jūreivių ne kartą girdėjęs apie 
baisų paukštį roką, ir supratau, kad ta didelė pūslė buvo to paukščio 
kiaušinis. 

Bematant paukštis nusileido žemėn ir aptūpė tą savo kiaušinį. Pare- 
gėjęs paukštį, buvau prisiglaudęs prie kiaušinio iš apačios, ir dabar tu- 
rėjau šalia savęs pastatytą vieną jo koją, didumo kaip gana drūto me- 
džio liemuo. Atsidrąsinęs apsijuosiau su savo turbanu ir prisirišau prie 
paukščio kojos, tikėdamasis, kad kitą rytą jis išneš mane iš tos negy- 
venamos salos. 

Taip aš išbuvau prisirišęs prie tos kojos visą naktį. Prašvitus paukš- 
tis pakilo skristi ir išnešė mane taip aukštai, jog nebemačiau žemės. 
Beskrisdamas vienu metu staiga pradėjo leistis į apačią, ir, tik atsistojo 
žemėj, aš viena akimirka atsirišau nuo jo kojos ir trūkčiagalviais pa- 
bėgau, o rokas ten pačiupo su snapu baisiai ilgą gyvatę ir nuskrido 
tolyn. 

Vieta, kur mane paukštis atnešė, buvo iš visų pusių apsupta debesius 
remiančiais kalnais ir tokiais stačiais, jog nei pagalvoti negalėjai iš to 
slėnio gyvas išeiti. Tai buvo nauja mano nelaimė. Palyginęs tą vietą su 
negyvenama sala, iš kurios atnešė mane rokas, pamačiau, kad aš nieko 
geresnio nelaimėjau. 

Prisirišau prie paukščio kojos "ec 


Vaikščiodamas nusiminęs, gi žiūriu — visas slėnys nusėtas deiman- 
tais, ir iš jų kiti labai dideli. Išvydęs tokį turtą, neapsakytai nudžiugau, 
bet mano džiaugsmas tą pačią valandą išnyko: aš pamačiau šliaužiojant 
baisiausias gyvates, iš kurių mažiausia galėjo praryti dramblį. Dienos 
metu jos gulėjo urvuose pasislėpusios, kad jų nepagautų rokas, ir tik 
naktį iš tų savo urvų išlįsdavo. 

Visą dieną klaidžiojau aš po tą slėnį, kartais atsisėdavau pasilsėti, kur 
man rodėsi saugiau. Atėjus vakarui, įlindau į siaurą urvą ir angą už- 
ritau su dideliu akmeniu, kad manęs nepasiektų gyvatės; palikau tik 
mažą plyšelį šviesai įeiti. Paskui truputį užkandau iš savo atsargų, bet 
gyvatės pradėjo taip šnypšti aplink mane ir man įvarė tiek baimės, 

jog, kaip jūs gerai suprantate, aš negalėjau sudėti akių per kiaurą 
naktį. 

Dieną gyvatės vėl susislėpė, ir aš drebėdamas išlindau iš savo urvo. 
Eidamas mindžiau po savo kojų deimantus ir nei nepagalvojau bent 
vieną iš jų pakelti. Pagaliau atsisėdau, vėl truputį užkandau ir, būda- 
mas nemiegojes, visą naktį, pradėjau snausti, pamiršęs visas baimes. 
Bet vos sumerkiau akis, kažkoks sunkus daiktas plumptelėjo ties ma- 
nim ir vėl išbudino. Tai buvo nudribes žemėn iš aukšto didelis gabalas 
žalios mėsos. Apsižvalgęs pamačiau ir daugiau tokių gabalų krintant 
nuo uolų iš įvairių vietų. 

Pirmiau visados laikiau grynu prasimanymu jūreivių pasakojimus apie 
deimantų slėnį ir pirklių sugalvotą būdą juos iš ten išgauti, bet dabar 
pats pamačiau, kad čia tikriausia tiesa. Pirkliai atkeliauja prie to slė- 
nio, kada ereliai išsiperi vaikus, ir mėto į tą slėnį didelius gabalus mė- 
sos, prie kurios prilimpa deimantai, jei ant jų pataiko užkristi tie gaba- 
lai. To krašto ereliai yra daug stipresni, negu kur kitur, atskridę jie 
suleidžia savo galingus nagus į tą mėsą ir neša penėti savo vaikams 
į lizdus, pataisytus aukštų uolų viršūnėse. Tuo laiku pirkliai bėga pas 
jų lizdus, savo riksmais nuvaiko erelius ir pasiima prie tos mėsos prili- 
pusius deimantus. 

Laiminga man atėjo tada mintis išsigelbėti iš giltinės nagų. Gerokai 
kiau savo Maistą ir nešiojau pasikabinęs prie diržo. Paskui prisirišau su 
palaidų turbanu nemažą gabalą mėsos sau ant nugaros ir atsiguliau 
kniūpsčias. 

Tik taip pasitaisęs atsiguliau, bematant atskrido tie ereliai. Nieko -ne- 
laukdami, jie nusitvėrė nešti po gabalą mėsos, o vienas stipriausias grie- 
bė mėsą, prie kurios aš buvau prisitvirtinęs, ir nusinešė kartu su ja ir 
mane į savo lizdą kalno viršūnėj. Pirkliai ėmė šūkauti ir baidyti erelius, 
kad pamestų savo grobį. Bebaidant vienas priėjo prie lizdo, kur aš bu- 
vau. Pamatęs mane erelio lizde, iš karto labai nusigando, o paskui atsi- 
gavo, nebeklausinėjo, kaip aš ten atsidūręs, bet pasišiaušęs ėmė šaukti, 
kam aš pavogęs jo turtą. 

— Gražiau su manim kalbėtum,— atsakiau aš jam,— kad mane geriau 
pažintum. Nesikabinėk kur nereikia! Aš turiu savo deimantų daugiau, 
negu visi pirkliai, paimti kartu. Jūs turite tiek ir tokių deimantų, kur 
jums pasiseka iš erelių atimti, o tie mano maišely yra gražiausi ir ma- 
no paties slėny surinkti. 

Sulig tais žodžiais atėjo kiti pirkliai, apstojo mus ir labai stebėjosi 
mane čia rade. Jie dar labiau gavo stebėtis, išgirdę visą mano istoriją. 

Jie nusivedė mane į savo stovyklą, ten, atrišęs maišelį, aš parodžiau 
savo deimantus, jie baisiai stebėjosi jų didumu ir gražumu ir tvirtino, 
kad nei pas vieną karalių neregėję tokių puikių. Aš liepiau pirkliui, 
į kurio lizdą buvau nuneštas (nes kiekvienas pirklys turi atskirai savo), 
paimti tiek deimantų, kiek jis nori. Jis išsirinko vieną ir net mažiausią. 
Mano raginamas paimti daugiau, jis atsakė: 

— Ne, man visai gana to! Aš gausiu už jį tiek pelno, jog lig mano 
amžiaus galo nebereikės vargti su tomis kelionėmis į deimantų slėnį. 

Aš praleidau naktį su pirkliais, jie kiti nebuvo girdėję, kaip aš at- 
sidūriau jų tarpe, ir turėjau savo istoriją apsakyti antrą kartą. Visą lai- 
ką labai džiaugiausi išsigelbėjęs iš tokių baisių pavojų, man tada rodėsi 
tik sapnas, kad -išlikau gyvas. Sugrįžęs namo, gausiai apdalinau netur- 
tinguosius ir, nieko neskųsdamas, vartojau sunkiai įgytą turtą. 

Tais žodžiais baigė Sindbadas pasakoti antrą savo kelionę ir, davęs 
nešėjui kitą šimtą auksinių, užkvietė jį ateiti vėl kitą dieną paklausyti 
tolimesnių savo nutikimų. 


—- 


TREČIOJI KELIONĖ 


Nors aš galėjau gyventi linksmai ir laimingai, o paėmė vėl mane no- 
ras keliauti, pamatyti daugiau pasaulio ir padidinti savo turtą. Matote, 
žmogaus prigimtis traukia vis į piktą. Aš prisipirkau visokių prekių, 
susirišau į ryšulius ir iškeliavau į Basrą. Ten radau laivą su daugeliu 
pirklių ir su kitais žmonėmis. Aš prisidėjau prie jų, ir mes, nieko netru- 
kę, išplaukėm iš uosto. Plaukėm iš jūros į jūrą, nuo salos į salą, nuo 
miesto į miestą, pirkom ir pardavinėjom su pelnu. 

Po kelių savaičių kelionės kartą mus ištiko baisi audra prie vienos. 
salos. Kapitonas išblyško, ėmė rauti sau barzdą ir liepė greičiausiai nu- 
leisti inkarus ir suvynioti bures. Mes išsigandę klausėm: 

— Kas atsitiko, kapitone? 

— Viešpats tegu būna mums gailestingas! — atsakė jis— Audra mus 
privarė prie tos salos, iš kurios dar niekas neištrūko gyvas, kas buvo 
čia patekęs! 

Bematant apspito mūsų laivą iš visų pusių kaip kirmėlės biaurūs lau- 
kiniai padarai, apžėlę juodais susivėlusiais plaukais, su geltonomis aki- 


90 


mis ir tik kokių keturių sprindžių didumo. Jie kažką šaukė, rėkė, bet 
jų kalbos negalėjome suprasti. Gintis prieš tokį knibždyną nebuvo ką 
galvoti. Sulindę jie nudraskė bures, dantimis nukandžiojo inkarų vir- 
ves, laivą pristūmė prie salos ir mus visus išvarė ant kranto. Paskui tie 
biaurūs padarai sugarmėjo į mūsų laivą ir nupyškėjo kažkur vande- 
nimis. 

Mes patraukėm į salos vidurį ir netrukus priėjom didelę pilį su dramb- 
lio kaulo vartais. Įžengę pro vartus, pamatėm vidury kiemo ilgą akme- 
ninį suolą, ugniakurą, ant jo pakabintą katilą, o aplink krūvas žmonių 
kaulų ir pamestus iešmus. Neradę nieko kieme, mes ramiai sugulėm ir 
užmigom. Bet netrukus mus iš miego prikėlė baisus dundesys, lyg būtų 
ištikęs žemės drebėjimas. Staiga prieš mus pasirodė baisi juoda žmo- 
gystė didumo sulig palmės medžiu. Jo tebuvo viena akis, dantys kaip 
šerno iltys, gerklė kaip daržinė. Iš baimės mes visi sustingom kaip ne- 
gyvi. š 

Priėjęs prie mūsų, pagriebė mane pirmutinį, kaip avį paspaudė, ar aš 
riebus, bet, radęs, kad aš sausas kaip šakalys, tėškė piktai atgal. Taip iš- 
mėginęs dar vieną kitą, čiupo kapitoną. Tas buvo stambus ir riebus 
vyras, jį tuoj pasmeigė su iešmu, vartydamas pakepino ant ugnies ir, 
perplėšęs pusiau, prarijo kaip viščiuką. Gerai prikimšęs pilvą, išsitiesė 
ant akmeninio suolo, užmigo ir pradėjo taip baisiai kriokti, jog rodėsi, 
kad griaustinis griaudė. Taip jis išmiegojo lig ryto. Rytą atsikėlė ir 
išėjo. Tada aš tariau savo draugams: 

— Neaimanuokim ir negaiškim laiko, gaukim medžių ir darykim 
plaustą. 

Medžių radome pajūry ir griebėmės už darbo. Neturėjom įrankių, ir 
mums atėjo vakaras, kol baigėme. Norėjome jau stumti plaustą nuo 
kranto į vandenį, tuo metu sugrįžo tas biaurusis milžinas ir nusivarė 
mus lyg avių pulką į savo pilį. Išsirinkęs riebesnį, vėl išsikepė vieną 
mūsų draugą, surijo ir atsigulęs užmigo. Mirties pavojus davė mums 
drąsos. Devynetas mūsų vyrų paėmė didelį iešmą, įkaitino raudonai 
smaigalį ir dūrė tiesiai tam milžinui į jo tą vieną akį. Baisiausiai suri- 
ko jis ir puolė mūsų gaudyti, bet, būdamas aklas, negalėjo nei vieno 
pagauti. Iš skausmo šoko jis pro pilies vartus ir kažkur dingo. 

Nieko netrukdami, išlėkėm paskui jį pro tuos vartus, nulėkėm į pajū- 
Iį, susitaisėm savo plaustą ir laukėm tik kito ryto leistis į vandenį. Bet 
auštant paregėjom mūsų tą baidyklę, jį vedė du tokio pat didumo mil- 
žinai, o toliau sekė dar kiti. Mes tuojau sušokom ant plausto ir, nau- 

dodamiesi potvyniu, nustūmėm jį nuo kranto. Matydami mus bėgant, 
milžinai prisilaužė didelių akmenų iš uolos ir, įbridę lig pusiau į vande- 
ni, ėmė atsivėdėję į mus blokšti. Akmenų sukeltos bangos mėtė mūsų. 
plaustą į šonus, ir mes skendom. Iš visų mano draugų liko neprigėrę, be 
manęs, dar du. Visi trys mes yrėmės, kiek tik turėjom sveikatos, ir greit 
buvome taip toli, jog milžinai nebegalėjo atmesti akmenų lig mūsų. 

Plaukėm mes dvi dienas ir priplaukėm gražią salelę. Pasistiprinę vai- 
siais, sugulėm pailsėti. Tik pradėjom migti, mus išbudino baisus didelės. 
gyvatės šnypštimas. Prišliaužusi biaurybė pagriebė vieną mano draugą 
ir bematant prarijo. Pašokęs galvatrūkčiais įsiritau į artimiausio medžio 
viršūnę ir pasislėpiau tarp šakų: Paskui mane čiauždamas gelbėjosi ki- 
tas draugas, bet baisusis šliužas vienu akies mirktelėjimu apsivyniojo. 
aplink medį ir pagavo jį. Tada gyvatė nusiraitė nuo medžio ir nušliau- 
žė tolyn. 

Lipti iš medžio beišdrįsau tik kitą dieną. Prieš vakarą prisirinkau vi- 
sokių šakų ir spygliuotų žabų, tas šakas ir žabus apsidėjau aplink save 
iš šonų ir iš viršaus, tokiu būdu pasidarė didelis laužas, ir aš atsiguliau 
žemėj po tuo laužu. Naktį atšnypštė baisioji gyvatė, ėmė šliaužioti iš vi- 
sų pusių aplink mano laužą, bet per šakas ir aštrius spyglius negalėjo 
manęs pasiekti. Baisiai įniršusi, rytą vėl ji nušnypštė kur tolyn. 

Išlindau tada iš savo laužo ir nubėgau prie jūros, galvodamas, kad 
man geriau būtų prisigirdyti, kaip gyvam patekti į tos biaurybės pilvą. 
Ten nuo kranto pamačiau toli plaukiant laivą. Atsivyniojęs turbaną, aš. 
ėmiau abiem rankom smarkiai mosuoti, ir mane pastebėjo. Laivas pri- 
plaukė artyn ir mane paėmė. Aš apsakiau ten buvusiems keleiviams sa- 
vo nelaimes. Kapitonas man buvo labai malonus. Išsikalbėjęs jis tarė: 

— Čia savo laive turiu ryšulių su prekėmis kažkokio pirklio, netyčia 
mano palikto vienoj negyvenamoj saloj. Tas pirklys yra, be abejo, jau 
žuvęs, tas prekes manau išparduoti ir gautą pelną nuvežti jo giminėms. 
Padėk išparduoti ir pasiimk dalį uždarbio. 

Dabar atsiminiau, kad čia buvo kapitonas iš mano antrosios kelionės. 
Man nesunku buvo jį įtikinti, kad aš esu tas pats Sindbadas, kurį jis. 
laiko žuvusiu. Jis labai džiaugėsi, taip netikėtai radęs gyvą paliktų daik- 
tų savininką. Toliau aš keliavau su tuo kapitonu, išpardaviau visas pre- 
kes su geru pelnu ir laimingai sugrįžau į Bagdadą. 

Baigęs pasakoti apie savo trečiąją kelionę, Sindbadas, išleisdamas na- 
mo, „davė nešėjui vėl šimtą auksinių ir užkvietė kitą dieną ateiti kartu 
pietauti ir paklausyti daugiau jo nutikimų. 

Mus užtiko juodi laukiniai žmonės ir nusivarė prie savo palapinių 


KETVIRTOJI KELIONĖ 


Nors gyvenau visko pilnas, bet noras regėti svetimus kraštus nedavė 
man ramumo. Aš vėl prisipirkau nemaža brangių prekių, nukakau į Bas- 
Ią, ten sėdau į laivą ir su kitais pirkliais išplaukiau į jūrą. Netrukus 
pakilo baisi vėtra, mūsų laivą ėmė kaip skiedrą svaidyti tarp putojan- 
čių bangų, pagaliau trenkė į uolą ir sutrupino į šipulius. Visos prekės 
ir daugumas žmonių nuskendo. Aš ir dar keletas kitų keleivių užsikabi- 
nom už nuskeltos sudaužyto laivo lentos ir, irdamiesi visą dieną ir naktį 
kojomis, nuplaukėm į vieną salą. Buvome baisiai išvargę, nebegalėjome 
pavilkti kojų, sugulėm ir kietai užmigom. Bemiegant mus užtiko juodi 
laukiniai Žmonės, prikėlė ir nusivarė prie savo palapinių. Ten jie davė 
mums užvalgyti kokių žolių. Mano draugai buvo labai alkani ir daug 
valgė, o aš iš nusiminimo visai neragavau jų. Kas valgė tas žoles, ne- 
trukus paliko: be nuovokos, lyg pakvaišę. Tada jie ėmė mus šerti ry- 
žiais, sutaisytais su kokoso palmės alyva, ir mano draugai kaip bepro- 
čiai tą riebų maistą kimšo ir greitai kaip kiaulės nusipenėjo. Taip nusi- 
penėjusius juos vieną po kito surijo pasikepinę tos salos juodieji gy- 
ventojai, Aš buvau tiek išdžiūvęs, kad jiems maistui visai netikau. 

Mane saugoti jie pavedė vienam senam sargui. Aš sugalvojau, gavęs 
progą, nuo jo pabėgii. Pamatęs kartą bėgant tolyn, tas sargas rėkė man 
grįžti, bet aš dar labiau ėmiau bėgti. Aš bėgau į priešingą salos pusę, 
negu buvau išlipęs. 

Bėgau keletą dienų ir pasiekiau jūros krantą, kur radau baltus žmo- 
nes renkant pipirus. Jie arabiškai manęs paklausė, kas aš ir iš kur ke- 
liauju. Aš apsakiau apie laivo sudužimą ir mano pabėgimą iš žmogėdrų 

Aš dar labiau ėmiau bėgti 


nagų. Jie mane labai užjautė ir nuvedė pas savo karalių. Karalius viską 
išklausinėjo ir mane paguodė maloniausiais žodžiais. 

Būdamas pas juos, mačiau, kad karalius ir jo artimieji joja medžioti 
be balno ir apinasrio, pasibaidę arkliai dažnai numeta raitelius žemėn. 
Pasitelkęs keletą darbininkų, aš „padirbau balną ir apinasTį, tuo apinas- 
riu pažabojau karaliaus arklį ir uždėjau balną. Joti su tokiu arkliu ka- 
raliui labai patiko, ir jis užsėdęs jodinėjo nenulipdamas visą dieną. Pas- 
kui visi ministrai ir didikai prašė manęs ir jiems padaryti tokius balnus 
ir apinasrius. Už tuos daiktus gavau dideles dovanas ir likau labai tur- 
tingas. 

Vieną kartą ateina pas mane karalius ir sako: 

— Tu čia esi visų gerbiamas ir tapęs lygus mūsų tautos Žmogui. Aš 
tau išpiršiu gražią, išmintingą ir turtingą pačią, kad nebenorėtum nie- 
kur iš mūsų krašto kraustytis. Neprieštarauk ir daryk, kaip aš tau sa- 
kau! 

Išgirdęs tuos jo žodžius, aš susigėdau ir mėginau atsisakinėti, bet ka- 
ralius nenorėjo nei klausyti. Tuojau buvo pakviestas teisėjas ir atliktos 
visos sutuokimo ceremonijos. Ir tikrai, mano moteris buvo nepaprastai 
graži, meili, turėjo puikius rūmus, daug žemės, brangių apdarų ir šiaip 
visokio turto. Aš iš širdies ją pamilau, ir ji mane pamilo, gyvenome di- 
džioj santaikoj, maloniai slinko mano dienos toje šalyjė. 

Pasibaidę arkliai dažnai numeta raitelius žemėn 


Aš turėjau kaimyną labai gerą draugą. Alachas atėmė jam pačią, ir aš 
nuėjau jo paguosti. Radau kaimyną baisiai nuliūdusį ir nusiminusį. Už- 
jausdamas aš jam tariau: 

— Nesikrimsk taip ir neliūdėk savo mirusios pačios, Toj vietoj didy- 
sis Alachas duos tau dar geresnę moterį, ir gyvensi dar ilgai. 

Mano kaimynas susigriaudinęs atsakė: 

— Mielas drauge,. kaip gali Alachas duoti man dar geresnę moterį, 
negu ta mirusi, kad man beliko gyvenimo tik viena diena? 


— Broli, nenustok proto ir nepranašauk sau galo, — atsiliepiau aš: — 
juk tu esi toks sveikas ir drūtas, ir nieko tau netrūksta! 

— Drauge,— sušuko jis — žinok, kad rytoj tu manęs neteksi ir dau- 
giau niekados neberegėsi! 

— Kaip tai? — didžiai nustebęs, aš paklausiau. 

— O taip, — atsakė jis: — mūsų krašte yra toks senas paprotys, kad, 
jei miršta moteris, jos vyras turi gyvas būti kartu su ja palaidotas, 0 
jei miršta vyras, tai moterį gyvą kartu laidoja, nei vienas negali dau- 
giau džiaugtis gyvenimu po kito mirties. 

Baisus šiurpas mane nukrėtė, išgirdus jo žodžius, ir aš sušukau: 

— Prisiekiu Alachu, kas gali pakęsti tokį nežmonišką paprotį! 

Numirėlė buvo aptaisyta gražiausiomis drapanomis, papuoštomis bran- 
giaisiais akmenimis, ir paguldyta atvirame grabe. Lydint kūną, kartu 
ėjo ir vyras. Atlydėjus prie aukšto kalno viršūnės, buvo atverstas dide- 
lis akmuo, užvožtas ant labai gilios duobės. Numirėlės kūną įleido į duo- 
bę, vyras atsisveikino su savo draugais, ir atsigulė taip pat į atvirą gra- 
bą. Jam tenai padėjo vandens ir septynis kepalus duonos ir įleido į tą 
duobę. Lydėjusieji vėl užvertė akmenį ir sugrįžo namo. 

Negalėjau pamiršti viso tų laidotuvių baisumo. Guodžiau save tuo, 
kad aš gal mirsiu pirmiau už pačią ir man nereikės lįsti gyvam į Žemę. 
Bet nelabai trukus, kaip tyčia, apsirgo mano pati ir, kiek pagulėjusi, mi- 
rė. Karalius ir jo artimieji, nežiūrėdami man rodomos pagarbos, liepė 
rengtis į amžiną kelionę. Kaip tada, mano pati buvo gražiai apdaryta 
ir su visomis savo brangenybėmis nulydėta į kalną. Atvertus akmenį, ji 
buvo kaip aną kartą palaidota. Prisiartinę mano draugai ir bičiuliai pra- 
dėjo paskutinį kartą su manim sveikintis. Aš nebeišturėjau, puoliau prie 
karaliaus kojų ir melste meldžiau dovanoti man gyvybę, aiškindamas, 
kad aš svetimtautis, kad mano šalyje gyvų žmonių nelaidoja. Bet mano 
maidavimai nieko nepadėjo, mane surišę paguldė į grabą ir įmetė į tą 
duobę. 

Įmestas atsinarpliojau virves, kuriomis buvau surištas, ir pradėjau 
grabinėtis patamsy. Nuo tos duobės dugno ėjo tolyn urvas, didelis ir 
platus. Visur gulėjo žmonių kaulai, nuo pūvančių kūnų oras buvo labai 
sunkus, Krapinėdamas po tą urvą, nežinojau, kada diena, kada naktis. 
Kaip kitiems, ir man buvo įdėta į grabą kiek geriamo vandens ir sep- 
tyni kepaliukai duonos. Norėdamas ilgiau išbūti gyvas, aš tik labai iš- 
alkęs atsikąsdavau kąsnelį duonos ir ištroškęs nugerdavau kokį gurkšnį 
vandens. Bet visas mano maistas pasibaigė. Aš nusvyravau į tolimesnį 
to urvo kampelį ir atsiguliau, trokšdamas, kad mirtis kaip galima grei- 


96 


Aš ėmiau sekti iš paskos 


čiau išvaduotų mane iš tų kančių. Gulėdamas girdžiu — kas eina ir 
šnarpščia. 

Aš pakilau, o tas dar labiau sušnarpštė ir ėmė bėgti. Aš sekti iš pas- 
kos. Bėgdamas jis kartais sustodavo, bet, man artinantis, vėl bėgo to- 
lyn. Taip aš ilgai sekiau paskui jį, tik vienu metu sumirgėjo man kas 
akyse, lyg būtų kokia žvaigždė blikstelėjusi. Tai labai pastiprino mano 
dvasią, aš pradėjau smarkiau vytis ir galop radau tokio didumo skylę, 
kad galėjau išlįsti. Aš išlindau pro ją ir atsidūriau ant jūros kranto iš 
kitos kalno pusės. Tas bėgęs nuo manęs daiktas buvo baisus jūros žvė- 
ris, papratęs ateiti pro tą skylę griaužti numirėlių kūnus. 

Išvydęs saulės šviesą ir banguojančią neaprėpiamą jūrą, aš be galo 
džiaugiausi ir iš visos širdies dėkojau aukštybių viešpačiui už stebuk- 
lingą išgelbėjimą. Užvalgęs austrių, sugrįžau į urvą ir prisirinkau, kiek 
galėjau tamsoj rasti, numirėlių papuošalų: brangiųjų akmenų ir perlų, 
aukso ir sidabro. Paskui išsinešiau tas brangenybes ant jūros kranto, 
gražiai surišau su paklotėmis, paimtomis iš grabų, ir apvyniojau su vir- 
vėmis, su kuriomis buvau nuleistas į duobę. Pasidėjęs tą didelį, neti- 
kėtai įgytą lobį, laukiau, ar nepamatysiu kokio laivo, kad paimtų mane. 

Po kelių dienų pamačiau pro šalį plaukiant laivą. Pasikabinęs baltą 
paklotę prie ilgos žalgos, ėmiau iš tolo mojuoti. Važiavusieji ten žmo- 
nės pastebėjo mano ženklą, nuleido laivę, prisiyrė prie kranto ir paėmė 
mane su visu turtu. Tiems žmonėms pasisakiau, kad aš esantis pirklys, 
kad mano laivas sudužęs, visi keleiviai prigėrę, tik aš vienas su savo 
brangenybėmis stebuklingai išsigelbėjęs. Visos tiesos bijojau sakyti, kad 

kapitonas, kilęs iš tos vietos, nesugalvotų manęs grąžinti atgal. Toliau 
kelionėj nieko pikto neatsitiko. Pastoviniavę keletą kartų prie įvairių 
salų, pasiekėm Basrą. Norėdamas atsilyginti už gerą vežimą, daviau ka- 
pitonui keletą brangių akmenų. Iš Basros laimingai grįžau į Bagdadą. 
Su dideliu džiaugsmu sutiko mane mano bičiuliai ir artimieji. Dalį par- 
sivežto lobio padėjau į sandėlį, o kitą dalį paskirsčiau neturtėliams. To- 
liau vėl gyvenau pilnas džiaugsmo ir laimės. Tokie yra mano ketvirto- 
sios kelionės nutikimai. Rytoj papasakosiu apie penktąją ir dar įdo- 
mesnę mano kelionę. 

Sindbadas vėl pasveikė nešėjui šimtą auksinių, prašydamas kitą dieną 
savo apsilankymu vėl padaryti jam garbę. Nešėjas jam padėkojo ir iš- 
ėjo namo, galvodamas apie nepaprastus dalykus, kurie gali atsitikti 
žmogui. Rytojaus dieną vėl nuėjo į Sindbado jūreivio namus. Tas jį 
gražiai pasveikino ir pasisodino šalia savęs. Kai susirinko ir kiti sve- 
čiai, šeimininkas pradėjo juos vaišinti visokiais valgiais ir gėrimais. Vi- 
siems įsismaginus, Sindbadas toliau šiaip pasakojo savo kelionių isto- 
riją. 


PENKTOJI KELIONĖ 


Per dvejetą metų gero gyvenimo pamiršau anų kelionių vargus ir vėl 
panorau kur išbandyti savo laimę. Prisipirkau reikalingų prekių ir išvy- 
kau į Basrą. Tenai prie kranto stovėjo naujas didelis ir gražus laivas. 
Jis man labai patiko, nupirkau jį ir pasamdžiau kapitoną su matrosais. 
Dar keletas kitų pirklių prisidėjo prie manes už tam tikrą atlyginimą. 
Taip susitaisę, mes keliavom iš jūros į jūrą, iš salos į salą, pardavinė- 
jom ir pirkom, varėm mainų prekybą. 

Vieną dieną mes sustojome prie didelės negyvenamos salos. Kiti pirk- 
liai tuojau iššoko iš laivo, pradėjo klaidžioti po salą ir rado žemėj gu- 
lint baltą, apskritą, labai didelį daiktą, nelyginant kokį kupolą. Tai bu- 
vo man jau pažįstamas roko kiaušinis. Kol aš atėjau, jie su kirviais 
prakapojo kiaušinio kevalą, ištraukė paukščiuką ir ėmė kepti. Aš bai- 
siai išsigandau, pamatęs, ką jie daro. 

Bekepant staiga sutemo dangus, lyg būtų užslinkęs juodas debesys. 
Pakėlę akis, išvydome skrendant du didelius paukščius rokus. Aš tuojau 
sušukau kapitonui ir matrosams bėgti prie laivo ir greičiausiai plaukti 
nuo salos. 

Pamatę kiaušinį sudaužytą ir savo vaiką dingusį, seniai rokai suriko 
tokiu balsu, lyg būtų perkūnas sugriaudęs. Paskui jie ėmė mus vytis, 
pasiėmę į nagus po didžiulį akmenį. Prilėkęs vienas rokas metė akme- 
nį, tas nukrito netoli laivo, aukštai ištiško vanduo, net pasimatė jūros 
dugnas. Kapitonas vos spėjo pasukti laivą į šoną, kad neapvirstų. Paskui 
metė akmenį kitas rokas ir pataikė į laivo užpakalį. Laivas sudužo į kąs- 
nelius, visi žmonės ir prekės nuskendo. Man pasisekė pagauti sudužusio 
laivo lentą, su ja plūduriavau keletą dienų, kol vilnys išmetė mane ant 
vienos salos kranto. 

Išmestas buvau vos gyvas iš nuovargio ir ilgai išsitiesęs gulėjau. At- 
sikėlęs pradėjau vaikščioti po salą — visur žydi gražiausios gėlės, gelto- 
nuoja prinokę gardžiausi vaisiai, čiurlena skaidrūs upeliai, gieda įvVai- 
riausiais balsais paukščiai, Tikras dausų kraštas! Pilnas džiaugsmo pa- 
garbinau galybių viešpatį, privalgiau kiek širdis troško vaisių, atsigėriau 
iš upelio, paskui visą naktį miegojau kaip užmuštas ir atbudau kitą rytą 
visai atsigavęs. 

Paėjęs toliau, pamačiau prie upelio sėdint seną pavargusį žmogų, ap- 
sidariusį drabužiu iš medžio lapų. Pagalvojau, kad ir jis bus koks išsi- 
gelbėjęs nuo sudužusio laivo, aš prisiartinau prie jo ir gražiai pasveiki- 
nau, bet jis man atsakė tik kažkokiu ženklu. Toliau paklausiau, ko jis 
čia sėdi. Jis papurtė galvą, suvaitojo ir ženklais davė suprasti, kad aš 
jį užsikelčiau ant savo pečių ir perneščiau į kitą upelio pusę. Pasigai- 
lėjęs užsikėliau jį ant pečių ir pernešiau į kitą pusę, sakydamas dabar 
lipti žemėn. Bet jis nelipo, tik apsivyniojo tvirtai kojomis aplink mano 
kaklą ir pradėjo baisiai smaugti. Iš skausmo ir išgąsčio aš apalpau ir 
išvirtau. Kai atsigavau, tas senis tebesėdėjo man ant kaklo ir spardyda- 
masis privertė mane atsikelti. Paskui rankos ženklais liepė jį nunešti 
prie medžio, aplipusio gardžiais vaisiais. Sėdėdamas man ant sprando, 
raškė tuos vaisius ir valgė kiek norėjo. Taip truko ilgą laiką: nei die- 
ną, nei naktį nelipo nuo mano pečių, nuolat spardė ir nežmoniškai mane 
kankino. Aš tik laukiau mirties, kad mane išvaduotų iš tų kančių. 

Vieną kartą, vilkdamas jį nusiminęs, radau didelį pailgą moliūgą. Aš 
nupioviau jo viršų, gražiai išgrandžiau vidų, pritrėškiau pilną vynuogių 
sulčių ir padėjau prieš saulę. Per keletą dienų pasidarė puikus vynas. 
Išgėręs to vyno, buvau smagus, pamiršau savo vargus, ėmiau dainuoti 
ir šokti. Matydamas mane tokį linksmą, tas senis prašė duoti ir jam pa- 
Iagauti to gėrimo. Jis paragavo, ir jam taip patiko, jog jis išmaukė visą 

moliūgą vyno, nepaliko nei lašo. Nuo to apsvaigo jam galva, visas su- 
glebo, pats nudribo nuo mano pečių ir iš didelio persigėrimo tuojau ga- 
lą gavo. 

Nieko daugiau nelaukdamas, nubėgau ant jūros kranto ir ėmiau žiū- 
Tėti, ar neplauks pro šalį koks laivas. Po kelių dienų pamačiau tiesiai 
atplaukiant laivą. Nuleidus inkarą, keleiviai išlipo į krantą, pamatė ma- 
ne ir ėmė klausinėti, kas aš toks ir kaip patekęs į tą salą. 

Aš apsakiau viską, ir jie tarė man: 

— Tas, kas jodinėjo ant tavo sprando, buvo marių senis, ir tu buvai 
pirmutinis, kur išsigelbėjai iš jo nagų. Alachui tebūna garbė už tavo iš- 
gelbėjimą! 

Jie mane pavalgydino ir davė drapanas. Paskui jie paėmė mane į savo 
laivą ir nuplaukė jūra. 

Po kelių dienų priplaukėm didelę salą. Laivas nuleido inkarą, ir ka- 
pitonas su kitais keleiviais nusivedė mane kartu į salą rinkti kokoso 
riešutus, su kuriais kitose vietose galima buvo pelningai mainais pre- 
kiauti. Paėję kiek ta sala, radome mišką vienų kokoso medžių. Tų me- 
džių viršūnėse raitėsi ir rėkė nematyta daugybė beždžionių. Prisirinkę 
akmenų, ėmėm jas blaškyti, o jos mus mėtyti iš viršaus kokoso riešu- 
tais. Jos tiek daug primėtė riešutų, jog mes prisidėjom pilnus maišus 
ir vos nuvilkom į laivą. Paskui susėdom ir nuplaukėm tolyn. 

Savo surinktus riešutus prie tolimesnių salų mainiau į pipirus ir kinų 
gajų. Bekeliaudami vienoj vietoj užtikom perlų gaudytojus iš jūros. Su 
jais taip pat į riešutus išsimainėm daug labai didelių ir brangių perlų. 
Basrą pasiekiau su dideliu turtu ir linksmas sugrįžau į savo gimtąjį Bag- 
dadą. Našles, našlaičius ir šiaip vargstančius apdovanojau drabužiais ir 
kitais reikalingais daiktais, pats gyvenau puikiai ir toliau su savo drau- 
gais. Tai tokie nepaprasti mano penktosios kelionės nutikimai. Rytoj 
prašom vėl ateiti, aš jums apsakysiu savo šeštos kelionės nutikimus, jie 
bus dar įdomesni. 

Išleisdamas Sindbadas jūreivis davė Sindbadui nešėjui vėl šimtą auk- 
sinių. Nešėjas padėkojo jam, o eidamas namo, galvojo apie visus ne- 
paprastus daiktus, kurie gali atsitikti žmogui svetur. Kitą dieną jis vėl 
nukeliavo į Sindbado jūreivio namus. Tas jį gražiai pasveikino ir pasi- 
sodino garbingoj vietoj šalia savęs. Kai susirinko ir kiti jo bičiuliai, jis 
prinešė jiems visokių valgių ir gėrimų. Visiems pasisotinus ir įsismagi- 
nus, Sindbadas ėmė pasakoti toliau. 

ŠEŠTOJI KELIONĖ 


Kai aš taip gerai ir linksmai gyvenau, kartą mane aplankė keli pirk- 
liai, neseniai grįžę iš tolimos kelionės. Besikalbant su jais, mane vėl pa- 
ėmė noras kakti į svetimus kraštus. Nieko nelaukdamas, prisipirkau gra- 
žių ir brangių prekių, nuvykau į Basrą, ten radau didelį laivą, sėdau 
su savo prekėmis ir išplaukiau iš uosto. Tame laive buvo ir daug kitų 
pirklių. Mes plaukėm vandenimis iš vienos vietos į kitą, pirkom ir par- 
davinėjom, pažinom svetimus kraštus ir jų žmones. 

Kelionė pradžioj buvo labai laiminga. Bet po kiek laiko pakilo baisi 
vėtra ir ėmė nešti mūsų laivą putojančiomis bangomis. Vieną dieną ka- 
pitonas balsu suriko, nubloškė turbaną nuo galvos, pradėjo rauti sau 
barzdą ir iš sielvarto krito žemėn. Visi sušoko klausti, kas atsitiko. 
Kapitonas atsakė: 

— Mes nukrypom į šoną ir patekom į nepažįstamą jūrą. Nebežinau 
kelio, kaip toliau plaukti. Tik Alachas vienas gali mus dabar išgelbėti! 

Sulig tais žodžiais dukart stipresnis vėjas griebė mūsų laivą ir taip 
tėškė į statų salos krantą, jog jis, baisiai sutreškėjęs, visas sudužo, o 
pirkliai ir kiti keleiviai sukrito į šniokščiantį vandenį. Daugumas prigė- 
rė, o aš ir dar keletas įsikabinom už kranto ir su dideliu vargu užsiri- 
tom į viršų. Iš ten pamatėm, kad mes patekę į didelę salą, kurios krantas 
visas buvo storai užverstas sudužusių laivų skeveldromis ir visokiais pa- 
skendusių žmonių daiktais. 

Mes pradėjom klajoti po salą, ieškodami maisto. Visa sala buvo ap- 
link apsupta nepereinamais kalnais, niekur jokio medelio, kurio vaisiais 
būtumėm galėję pasisotinti, tik vienas upelis kriokdamas bėgo per dide- 
lius akmenis. Ta sala buvo pilna neišpasakytų turtų, visa žemė sėte nu- 
sėta brangiaisiais akmenimis, perlais ir deimantais. 

Mes buvome sugriebę truputį valgomų daiktų nuo mūsų sudužusio 
laivo, bet tai buvo visai maža, ir mano draugai vienas paskui kitą iš- 
mirė badu. Aš juos palaidojau ir likau vienui vienas su tais visais salos 
turtais, tik prašiau Alacho mane išgėlbėti nuo bado kančių. 

Vieną kartą kėblinau pavargęs upelio krantu ir priėjau tokią vietą, 
kur tas upelis per tamsų urvą įbėga į kalno vidurį. Aš pagalvojęs tariau 
sau: „Tas upelis turi kur nors baigtis. Jis turi pasirodyti kokioj gyve- 
namoj vietoj, todėl pasidarysiu mažą plaustą ir leisiuosi pasroviui į kal- 
no vidų.“ 

Mes nukrypom į šoną 


Prisirinkau kokių medgalių ir virvių nuo sudužusių laivų, susiraišio- 
jau ir pasidariau šiokį tokį plaustelį. Susidėjau ant jo visas brangeny- 
bes, kurias galėjau toj vietoj rasti. Užlipau ant ją, ir vanduo ėmė nešti 
mane urvu į kalno vidurį. 

Urvas buvo visai tamsus, nieko negalėjau matyti. Vanduo plaustą ne- 
šė vis tolyn ir tolyn. Galop urvas pasidarė toks siauras, jog aš trinkte- 

lėjau galvą į jo viršų ir apsvaigau. O vanduo vis nešė plaustą, ir kai 
aš atsigavau, pamačiau dienos šviesą ir plačią lygumą. Mano plaustas 
buvo pririštas prie kranto, aplink stovėjo būrys juodųjų žmonių. 

Aš atsistojęs juos pasveikinau. Jie pradėjo mane šnekint, bet aš ne- 
supratau jų kalbos nei vieno žodžio. Paimtas džiaugsmo, kad vėl regiu 
gyvus žmones, arabiškai balsu padėkojau Alachui už suteiktą man tą 
malonę. Išgirdęs mane, vienas iš juodųjų, mokėjęs arabiškai, priėjo prie 
manęs ir tarė ta kalba: 

— Ramybė, tau, broli! Mes esam laukininkai, dirbdami čia žemę, pa- 
matėm plaustą nešant tave miegantį, pagavom jį ir pririšom prie kran- 
to. Pasakyk, kaip čia patekai ir iš kur keliauji? 

Aš buvau iš bado labai nusilpęs ir paprašiau ką valgyti. Kiek užkan- 
dęs, apsakiau, kaip aš keliavau ir kas atsitiko kelionėj. Nustebinti ma- 
no apsakymu, jie nuvedė mane su visomis brangenybėmis pas savo ka- 
ralių ir apsakė jam, ką buvo girdėję iš manęs. Karalius pasveikino ma- 
ne taip stebuklingai išsigelbėjus iš tų pavojų ir liepė gyventi savo rū- 
muose. Aš jam padovanojau gražiausių perlų ir brangiųjų akmenų. Ka- 
raliaus artimieji ir salos didikai mielai bendravo su manim ir rodė man 
didžią pagarbą. 

Vieną kartą karalius ėmė klausinėti manęs apie mano tėvynę ir Bag- 
dado kalifo valdymą. Kai aš apsakiau, kaip gyvena ir valdo tas išmin- 
tingas ir teisingas kalifas, tarė jis man: 

— Jeigu tas kalifas toks, kaip tu man sakai, tai jis vertas didžiausio 
mano pagyrimo. Aš sutaisysiu jam dovaną ir per tave nusiųsiu. 

Netrukus to krašto pirkliai surengė laivą į Basrą, ir karalius man da- 
vė leidimą keliauti su jais į mano kraštą. Jis išleisdamas gausiai mane 
apdovanojo, apmokėjo mano kelionę ir davė puikią dovaną nuvežti 
kalifui Harunui al Rašidui į Bagdadą. Gražiai padėkojęs už viską, pasa- 
kiau jam sudieu, sėdau su pirkliais į laivą ir iškeliavau į savo tėvynę. 
kurios labai buvau pasiilgęs. 

Laimingai atkeliavau į Basrą, o iš ten, nieko nelaukdamas, parvykau 
su visa gėrybe į Bagdadą. Tuojau nunešiau kalifui tą dovaną nuo sveti- 
mo karaliaus ir apsakiau jam nuostabius mano kelionių nutikimus. Val- 
dovas labai gyrė mano drąsą ir ištvermę. Sugrįžęs gausiai sušelpiau visus 
reikalingus paramos ir, kaip ankstesniu laiku, visko pilnas linksmai gy- 
venau Bagdade ir pamaži vėl Užmiršau savo vargus ir nelaimes. Tokie, 
brangūs bičiuliai, mano šeštosios kelionės nutikimai, ir, jei teiksis vieš- 
pats mane gyvą per naktį išlaikyti, rytoj apsakysiu jums mano septin- 

tos kelionės istoriją, ji bus daug nuostabesnė už visų kitų kelionių isto- 
rijas. 

Ir vėl Sindbadas jūreivis davė Sindbadui nešėjui šimtą auksinių. Ne- 
šėjas padėkojo už tą malonę ir ėjo namo, galvodamas apie nepaprastus 
daiktus, galinčius gyvenant atsitikti žmogui. Kitą dieną jis vėl nuvyko 
į Sindbado jūreivio namus. Tas jį gražiai pasveikino ir pasisodino šalia 
savęs garbingoj vietoj. Kai susirinko visi svečiai, šeimininkas pavaišino 
juos gėrai ir ėmė toliau pasakoti. 


SEPTINTOJI IR PASKUTINĖ KELIONĖ 


Turėdamas maišus pinigų ir visokios gėrybės, gyvenau puikiai, sma- 
giai leidau laiką su savo draugais ir bičiuliais. Aš daugiau niekur ne- 
benorėjau keliauti ir vargti su prekyba. Bet vieną dieną, besilinksminant 
man su svečiais už stalo, kas pasibeldė į duris, ir įėjęs vergas tarė: 

— Kalifas prašo pas save. 

Aš nusekiau su juo pas valdovą ir, žemai nusilenkęs, pasveikinau, o 
jis man sako: 

— Sindbadai, aš turiu tokį reikalą. Nuvežk anos tolimos salos kara- 
liui mano dovanas ir padėką už jo dovanas. 

Šiurpas mane visą nukrėtė, išgirdus tuos žodžius, bet aš atsakiau: 

— Viešpatie, baisiai privargino mane kelionės, bet, jei neatmainysi 
savo paliepimo, aš negaliu priešintis tavo valiai. 

Bet jis nemainė savo paliepimo, įteikė man dovanas ir laišką tam to- 
limos salos karaliui, dar davė pinigų mano paties kelionei. Aš pabučia- 
vau jo ranką ir atsisveikinau. Nieko negaišdamas, nuvykau į Basrą, sė- 
dau su kitais pirkliais į laivą, vėjas pasitaikė geras, plaukėm daug die- 
nų ir naktų ir laimingai pasiekėm tą tolimą salą. Tuojau nuvykau su 
kalifo laišku ir dovanomis pas karalių. Kalifo dovanos buvo didelės: 
žirgas, vertas dešimties tūkstančių auksinių, brangiaisiais akmenimis 
nusagstytas balnas, labai įdomių istorijų knyga, gražūs drabužiai, stori 
rietimai gelumbės ir šilko iš Kairo, Sueco ir Aleksandrijos. Karalius to- 
mis dovanomis labai džiaugėsi ir iš širdies dėkojo. 

Keletą dienų buvau karaliaus mylimu svečiu. Paskui pasiprašiau leisti 
namo, jis gražiai atsisveikino su manim ir gausiai apdovanojo. 

Vėjas buvo geras, ir kelionė sekėsi. Bet vieną dieną pamatėm kelis 
nedidelius laivus apsupus mus iš visų šonų, o jų žmonės buvo apsikaus- 

tę šarvais ir apsiginklavę lankais, strėlėmis ir kardais. Jie užpuolė mus, 
po trumpos kovos nugalėjo ir nusivarė prie vienos salos, kur mus par- 
davė kaip vergus. Mane nupirko turtingas vyras, nusigabeno į savo na- 
mus, davė gerti ir valgyti, apvilko ir elgėsi labai žmoniškai, ir man šir- 
dis vėl atsigavo. 

Vieną kartą paklausė manęs šeimininkas: 

— Ar moki kokį amatą? 

— Aš esu pirklys, — atsakiau jam,—ir daugiau nemoku nieko, tik 
prekiauti. 

— Ar moki vartoti lanką ir strėles? — dar paklausė. 

— Gerai šaudau iš lanko, — jam pasigyriau. 

Tada jis man atnešė lanką ir strėlių, apie vidunaktį pasisodino ant 
dramblio, nugabeno prie aukšto medžio vidury didelės girios ir tarė: 

— Lipk į tą medį, auštant čia susirinks daug dramblių, šauk į juos ir, 
jei nudėsi vieną iš jų, tuoj atlėkęs pranešk man. 

Su tais žodžiais jis paliko mane. Aš įsiritau į medį ir pasislėpiau už 
šakų tarp lapų. Saulei tekant, atsigrūdo čia daugybė dramblių ir su- 
stojo po medžiais. Aš pradėjau leisti į juos strėles ir leidau tol, kol pa- 
tiesiau vieną žemėj. Tada drambliai nutrinksėjo kur tolyn, o aš išlipau 
iš medžio ir pranešiau šeimininkui apie savo pasisekimą. Jis pagyrė ma- 
ne, liepė negyvą dramblį vakare parvilkti namo ir išrauti jo iltis. 

Tokiu būdu aš beveik du mėnesius iš to medžio šaudžiau dramblius, 
ir reta buvo diena, kad aš nenužudyčiau kokį vieną. Kartą, man tupint 

medyje, staiga ir netikėtai atitrinksėjo didelis būrys dramblių su tokiu 
"baisiu riksmu, jog man pasirodė, kad žemė dreba. Vienas didžiausias iš 
jų apsivyniojo su savo straubliu aplink to medžio liemenį, kur aš buvau 
pasislėpęs, išrovė jį su šaknimis ir parvertė žemėn. Netekęs kvapo, kri- 
tau aš į tų baisių gyvulių vidurį. Tas dramblys, kur išrovė medį, apka- 
bino mane su savo straubliu, atsargiai paguldė sau ant nugaros ir ėmė 
nešti tolyn, kiti drambliai sekė iš paskos. Visai atšakiai, niekam nežino- 
moj vietoj, jie sustojo, tas dramblys paėmė mane nuo savo nugaros ir 
nukėlė žemėn. Tada visi drambliai nudundėjo kur savo keliu. Kiek atsi- 
gavęs pradėjau dairytis Ir pasimačiau patekęs tarp dramblio kaulo krū- 
vų, iš to aš sprendžiau, kad čia jų kapų vieta, kad tie išmintingi gyvuliai 
mane bus atnešę į šį daiktą, manydami, jog aš juos šaudęs dėl tų ilčių, 
kurias čia glėbiais galima buvo rasti. 

Aš atsikėliau ir ėjau visą dieną ir naktį, kol pasiekiau savo šeiminin- 
ko namus. Tas, radęs išrautą medį ir netoliese numestą mano lanką su 

Apsivyniojo su savo straubliu aplink medžio liemenį 


strėlėmis, buvo galvojęs, kad aš jau žuvęs. Aš jam apsakiau viską, kas 
atsitiko. Paskui užsėdom ant dramblio, nukeliavom lig tos vietos, kur 
gulėjo krūvos dramblio kaulo, ir prisirinkom tiek ilčių, kiek vienas žmo- 


106 


gus, negali jų pririnkti per visą savo amžių. Be galo apsidžiaugeęs, šei- 
mininkas tarė: 

— Tu man parodei didžiausią lobį, tegu už tai tau atlygina Alachas 
didysis! Jo akivaizdoj dovanoju tau laisvę! 

Aš padėkojau ir paprašiau leidimo grįžti į tėvyne. Jis be žodžio su- 
tiko ir, norėdamas mane padaryti laimingą, surengė laivą, prikrovė pil- 
ną dramblio kaulo ir išleido. Atsisveikinant jis padovanojo man dar ki- 
tokių brangių daiktų. 

Be didelių sunkumų atplaukiau į Basrą ir iškroviau dramblio kaulą, 
kuris pasirodė daug vertesnis, nekaip aš maniau. Toliau sausuma mano 
turtą pargebeno į Badgadą karavanas. Tuojau prisistačiau kalifui ir ap- 
sakiau, kaip atlikau jo pavestą reikalą. Mano nuotykiai su drambliais 
jam buvo tiek nuostabūs, jog jis liepė tą istoriją užrašyti aukso raidė- 
mis ir padėti į jo iždinę. | 

Tais žodžiais Sindbadas baigė pasakojimą apie savo septintą ir pasku- 
tinę kelionę. Paskui, kreipdamasis į nešėją, jis tarė: 

— Ar tu esi kada mates žmogų, kur būtų iškentėjęs tiek visokių var- 
gų ir nelaimių? Ar ne pelnytai aš dabar gyvenu ramiai ir maloniai? 


Jis liepė tą istoriją užrašyti aukso raidėmis 


Nešėjas prisiartino prie jo ir iš pagarbos pabučiavo jam ranką, sa- 
kydamas, koks menkas jo vargas palyginti su tais vargais, kur jis da- 
bar girdėjo. 

Sindbadas vėl davė nešėjui šimtą auksinių, primindamas, kad kasdien 
jam bus pataisyta vieta prie jo stalo ir kad visados jis gali pasitikėti 
savo ištikimu draugu Sindbadu jūreiviu. 


Kalifo Haruno Al Rašido nutikimai 


Kartą kalifas Harunas al Rašidas išėjo su savo didžiuoju viziriu, per- 
sivilkę pirkliais, pasižvalgyti po Bagdado miestą, ką veikia žmonės. Ei- 
dami per Eufrato tiltą, jie patiko seną aklą elgetą, prašantį išmaldos. 
Kalifas išėmė iš kišenės ir įbruko jam į ranką auksinį pinigą, o tas pa- 
griebė jam už skverno ir tarė: 

— Nežinau, kas tu būsi, geras žmogau, bet pirma duok man per vei- 
dą, kitaip negalėsiu priimti iš tavęs išmaldos, nesulaužęs savo prie- 
saikos. 

Tais elgetos žodžiais kalifas buvo labai nustebintas, bet, nenorėdamas 
ilgai su juo gaišti, paukštelėjo jam per veidą ir nuėjo savo keliu. 

Paėjėjęs kiek toliau, tarė jis savo viziriui: 

— Grįžk atgal ir pasakyk tam aklam elgetai ateiti į mano namus ry- 
toj po vakarinių maldų, aš noriu išgirsti jo istoriją, ji turi būti nuostabi. 

Pasakęs elgetai valdovo norą, viziris pasivijo kalifą ir vėl ėjo kartu 
su juo toliau. 

Eidami per miestą, vienoj vietoj jie pamatė didelę minią žmonių, žiū- 
rinčių į lekiantį raitą su kumele jauną vyrą aplink aikštę kaip tik gali 
ir dar mušantį per abudu šonus be pasigailėjimo nelaimingą gyvulį, kad 
bėgtų dar greičiau. Kalifas didžiai stebėjosi ir liepė viziriui taip pat pa- 
kviesti tą raitelį į savo namus, kad galėtų sužinoti, kodėl jis taip ne- 
žmoniškai elgiasi su savo kumele. 

Paskui apsigręžę jie jau ėjo namo, ir kalifas pakeliui pastebėjo gra- 
Žius rūmus, kurių pirma nebuvo matęs. Kalifui parūpo žinoti, kieno tie 
rūmai. Viziris pasiteiravęs pranešė, kad tie rūmai Hasano, praminto Vir- 
vininku, nes jis pelnė duoną iš virvių. Kalifas susidomėjo juo ir liepė 


109 


Kitą dieną visi trys kviestieji atvyko paskirtu laiku prie palociaus, 
ir didysis viziris nuvedė juos pas kalifą. 

Jie puolė kniūpsti prieš valdovo sostą, o kai atsikėlė, kalifas paklau- 
sė, kuo vardu tas, netekęs regėjimo. 

— Aš vadinuosi Baba Abdala,— atsakė nematantis elgeta. 

— Sakyk man, Baba Abdala,— tarė kalifas — kam tu reikalauji iš 
duodančių išmaldą šerti tau per veidą? 

Aklasis žemai nusilenkė ir atsakė: 

— Viešpatie, aš tuoj pasakysiu, ir tu matysi, kad tas mušimas per 
veidą tėra tik menka bausmė už didelį mano nusidėjimą. 

Ir jis apsakė istoriją apie keturiasdešimt kuprių. 


ISTORIJA APIE KETURIASDEŠIMT KUPRIŲ 


Aš gimiau Bagdade, nuo pat jaunystės jau turėjau nemažą tėvų pa- 
liktą turtą ir pradėjau prekiauti su įvairiais miestais. 

Kartą buvau nukeliavęs į Basrą su aštuoniasdešimt kuprių, apkrautų 
visokiomis prekėmis. Pardavęs prekes, grįžau atgal. Grįždamas sutikau 
basą dervišą einant į Basrą ir išsikalbėjęs sėdau su juo pietauti. 

Valgant man dervišas pasakė, kad jis žinantis visai netoli nuo tos 
vietos paslėptą tokį didelį lobį, jog mano aštuoniasdešimt kuprių, sun- 
kiausiai apkrautų, negalėtų jo viso paimti, | 

Girdėdamas tai, aš labai apsidžiaugiau ir prašiau dervišo parodyti 
man tą vietą, o jis man atsakė: 

— Aš sutinku parodyti, kur paslėptas lobis, jei man atiduosi pusę 
savo apkrautų kuprių, o sau pasiliksi kitą pusę. Paskui pasiimsim kiek- 
vienas savo kuprius ir varysim, kur norėsim. Kaip matai, toks pasidali- 
nimas yra Visai teisingas; davęs man keturiasdešimt kuprių, galėsi už 
gautą turtą nusipirkti jų tūkstantį kartų po aštuoniasdešimt. 

Nors iš godumo aš nebuvau linkęs jam ką užleisti, bet su dervišo są- 
lygomis turėjau sutikti. Tada jis mane nuvedė į tą vietą. 

Tai buvo siauras slėnys tarp dviejų aukštų kalnų. Kai atvykome, der- 
višas liepė man sustatyti taip kuprius, kad patogiau būtų krauti, pats 
parinko sausų šakėlių, sukūrė ugnį ir, kalbėdamas kokius žodžius, pa- 
būrė. Tiršti dūmai pakilo nuo ugniakuro, o kai jie išsisklaidė, aš paste- 
bėjau vienos olos šone atsivėrusias duris, pro kurias buvo matyti giliai 

kalne puikus palocius. Įėję į vidų, radom krūvas aukso ir brangiųjų ak- 
menų. 

Ilgai negaišdami, mes prisižėrėm pilnus maišus aukso ir kitų brange- 
nybių. Tarp kitų daiktų dervišas iš sidabrinės indaujos paėmė aukso dė- 
žutę su kažkokiu gardžiai kvepiančiu tepalu ir įsidėjo sau į kišenę. Ap- 
krovus kuprius, jis vėl uždegė ugnį, sukalbėjo pašnibždomis kokią mal- 
delę, ir uola vėl užsidarė. | 

Tada mes pasidalinome kupriais, kiekvienas gavom po keturiasdešimt 
ir, pajudėję iš to siauro slėnio, netrukus pasiekėme platų kelią. Čia mes 
širdingai atsisveikinome, palinkėję kits kitam ilgų dienų ir visokios lai- 
mės, ir patraukėme kiekvienas savo keliu — dervišas į Basrą, o aš į 
Bagdadą. 

Pajojau truputį savo keliu, ir mano širdį apėmė pavydas, kaip kokia 
pikta dvasia, ir aš ėmiau gailėtis perleistų dervišui kuprių, ne tiek kup- 
rių, kiek ant jų sukrauto turto. Aš galvojau, kad dervišui toks turtas 
nereikalingas, kad jam nėra kur jo dėti, ir panorėjau apkrautus kuprius 
nuo jo atgauti. 

Aš jam surikau iš visos gerklės sustoti, duodamas suprasti, kad turiu 
ką svarbaus pasakyti, ir jis tuoj sustojo. Prijojęs tariau jam: 

— Broli, tik persiskyrus mums, man į galvą atėjo vienas daiktas, apie 
kurį nepamanėm pirma nei tu, nei aš. Tu esi atsiskyręs nuo žmonių 
vienuolis, trokšti tik ramybės, paniekinęs visus šio pasaulio rūpesčius 
ir atsidėjęs tarnauti tik vienam dievui. Gal nežinai, koks yra vargas 
šerti ir prižiūrėti tiek kuprių. Atiduok man dešimtį kuprių, tau užteks 
trijų dešimčių, ir tai turėsi užtektinai darbo su jų prižiūrėjimu. Paklau- 
syk mano patarimo, aš čia didelį turiu patyrimą. 

Dervišas rodėsi išsigandęs mano kalbos ir liepė man atsiskirti dešimtį 
iš jo keturių dešimčių. Aš tuoj atsiskyriau ir nusivariau prie savo ke- 
turių dešimčių. Aš stebėjausi, kad jis taip lengvai atidavė, ir mano go- 
dumas dar daugiau padidėjo. Aš tariau jam: 

— Broli, prižiūrėti trisdešimt kuprių bus didelis vargas, jei tu anks- 
čiau nedirbai to darbo, todėl pamažink savo rūpesčius dar dešimčia 
kuprių. 

Tų mano žodžių dervišas vėl paklausė ir be jokio prieštaravimo ati- 
davė kitą dešimtį kuprių. Tokiu būdu jam bebuvo likę dvidešimt, o aš 
turėjau šešiasdešimt ir buvau turtingesnis už didžiausią karalių. Kiek- 
vienas būtų galvojęs, kad jam to turto jau per akis gana, o aš dariausi 
vis godesnis ir norėiau išgauti dar likusius dvidešimt. 

Aš dar įkyriau ėmiau prašyti dervišo man atiduoti dešimtį iš tos dvi- 
dešimties, ir jis be ilgų kalbų padarė man tą malonę. Padrąsintas jo ge- 
rumu, aš užsigeidžiau vėl daugiau, apkabinęs glosčiau jį, bučiavau jo 
kojas, maldaudamas padaryti mane amžinu jo kaltininku, atidavus pas- 
kutinius dešimtį kuprių, ir jis galop man juos atidavė. Bet man ir to ne- 
ganėjo. Gal velnio pagundintas, aš ėmiau galvoti, kad ta maža dėžutė 
su tepalu, kur man rodė dervišas, gali būti brangesnė už visą mano 
įgytą didelį turtą, todėl panorėjau ją išvilioti ir tariau: | 

— Ką tu veiksi su ta dėžute ir su tuo tepalu? Tokio mažmožio never- 
ta neštis. Padovanok geriau man. Toks daiktas niekur negali prasiversti 
dervišui, atsisakiusiam nuo šio pasaulio tuštybių. 

Kokia būtų mano laimė, jei dangus būtų jam įkvėpęs neduoti man 
tos dėžutės! Bet jei jis būtų nepaklausęs, aš būčiau prievarta iš jo at- 
ėmes, aš buvau stipresnis už jį. Mano buvo šėtoniškas troškimas, kad 
jam netektų nei mažiausia dalelytė turto. 

Mano pakalbintas, dervišas nieko nesakydamas ištraukė dėžutę iš ki-- 
šenės, padavė man į rankas ir tar2: 

— Imk, broli, ir džiaukis. Jei turėčiau ką daugiau, mielai atiduočiau, 
tau reikėtų tik paprašyti. 

Gavęs dėžutę, aš atvožiau ją ir, žiūrėdamas į vidų, klausiau: 

— Jei buvai toks geras, gal malonėsi man paaiškinti, kam reikalingas 
tas tepalas. 

— Jis turi nuostabią galybę, — atsakė dervišas: — jei su juo patepsi 
kairę akį, tai tuojau galėsi regėti visus turtus, paslėptus žemėj, bet jei 
patepsi dešinę akį, tai bematant apaksi. 

Mano paprašytas, dervišas patepė man kairę akį, ir pasirodė, kad jis. 
sakė tikrą tiesą. Aš paregėjau baisybę turtų, ir norėjau juos visus su- 
imti. Bet galvojau, kad dervišas nori ką paslėpti dar nuo manęs, gąsdin- 
damas, kad aš, patepęs dešinę akį, turėsiu apakti, ir prašiau nors truputį 
patrinti aplink kitą akį. 

— Gerai atsimink, — tarė dervišas,— kad patrynus tu tuojau apaksi. 

O aš vis tiek maniau, kad dervišas man taip sako tyčia ir nutyli ko-- 
kį svarbų daiktą. 

— Broli,— aš atsakiau šypsodamas,— visai aišku, kad tu mane klaidi- 
ni. Negalimas daiktas, kad tas pats tepalas vienai akiai duotų nuostabų. 
regėjimą, o kitai amžiną tamsybę. 

— Bet vis dėlto taip yra,— tvirtino dervišas. 

Tikrą tiesą sakė tas garbingas Alacho tarnas, o mane vis neėmė ti- 
kėjimas. Mano beprotiškas troškimas aprėpti viso pasaulio turtus buvo 
toks didelis, jog aš nenorėjau klausyti jokių išmintingų perspėjimų. 

— Padaryk man tą paskutinę malonę, — aš melste meldžiau— Tegu 
kažkas būtų, aš tavęs nekaltinsiu, visą atsakymą imu pats sau. 

Dervišas visaip atkalbinėjo ir kiek įmanydamas priešinosi, bet, maty- 
damas, kad aš galiu verste jį priversti tai padaryti, jis paėmė truputėlį 
to pražūtingo tepalo ir patepė mano dešinę akį. Bet o dangau! Kai aš 
ją atmerkiau, nieko neberegėjau nei su dešine, nei su kaire akim ir ta- 
pau visai aklas, kaip mane dabar matai. Be galo išsigandęs, aš ėmiau 
šaukti: 

— Mano mielas dervišai, ką tu sakei, sakei tikriausią tiesą! Tas pra- 
keiktas mano smalsumas ir nepasotinamas troškimas turtų amžinai pra- 
žudė mane! Bet tau žinomi visokie paslaptingi dalykai, pasigailėk ma- 
nęs ir grąžink man sveikatą, aš tau atiduosiu tuos keturiasdešimt ir vi- 
sus aštuoniasdešimt apkrautų kuprių! 

— Niekingas žmogeli! — atsiliepė dervišas.— Jei tu būtum paklausęs 
mano patarimų, būtum išvengęs tos tavo užtarnautos nelaimės. Proto ap- 
akimas buvo akių tamsybės priežastis. Dabar melsk didžiojo Alacho pa- 
galbos, jis vienas tegali tau padėti. Jis buvo davęs tau turtus, kurių tu 
nebuvai vertas, paskui vėl atėmė ir per mano rankas atiduos tiems, ku- 
rie mokės būti jam dėkingi. 

Po tų dervišo žodžių aš jaučiausi labai nelaimingas. Jis sustatė mano 
kuprius ir apgręžė joti keliu į Basrą. 

Girdėdamas jį nutrinkant tolyn, aš balsu šaukiau nepalikti manęs vie- 
no tokioj nelaimėj. Bet jis lyg kurčias negirdėjo mano maldavimo. Ne- 
tekęs akių ir viso savo turto, aš būčiau mires badu, jei kitą dieną ka- 
ravanas, grįždamas iš Basros, nebūtų manęs pasigailėjęs ir parnešęs ma- 
ne į Bagdadą. Paskui, nieko nebeturėdamas, aš pradėjau elgetauti. Bet, 
norėdamas išpirkti savo nuodėmę, aš užsidėjau sau bausmę iš kiekvie- 
no, kur duoda man išmaldą, prašyti šerti man per veidą. 

Taip baigė Baba Abdala savo istoriją. Išklausęs ją, kalifas tarė: 

— Baba Abdala, tavo nuodėmė didelė, tegu Alachas tavęs pasigaili. 
Tą istoriją pasakok kitiems žmonėms, kad niekas nesielgtų kaip tu. 
Savo duona tau nereikės toliau rūpintis. Iš mano iždo tu gausi tiek, kiek 
kasdien pragyvensi. 

Išgirdęs tuos žodžius, Baba Abdala puolė veidu prieš kalifo sostą, la- 
bai dėkojo ir linkėjo jam sveikatos ir visokios laimės. 

ISTORIJA APIE SAIDĄ NUMANĄ 


Toliau kalifas liepė jaunam vyrui apsakyti, kodėl jis jodamas taip ne- 
žmoniškai mušė savo kumelę. Tas papasakojo tokią istoriją. 

— Viešpatie, aš vadinuosi Saidas Numanas, ir mano istorija tikrai 
nepaprasta. Aš vedžiau gražią moterį, vardu Aminą, jos keistas būdas 
padarė mane nelaimingą. 

Yra mūsų paprotys vesti nemačius tos, kurią vedam, todėl. vyras turi 
džiaugtis, jei jam išrinkta pati nėra baisiai biauri ir jei jos protas ir 
elgimasis išlygina menkus kūno trūkumus. 

Kai pirmą kartą pamačiau savo pačią be veido apdangalo, ji man 
labai patiko, ir mes abudu lygiai viens kitu gėrėjomės. Mano pati nieko 
daugiau nevalgė, tik truputį ryžių, rijo juos mesdama į burną po vieną 
grūdą su sidabrine yla. Žinodamas, kad to maisto toli gražu neužtenka 
gyvam būti, aš nradėjau ją įtarti ir sekti. Naktį aš gulėjau, bet nemiego- 
jau, tikėdamasis išaiškinti tą paslaptį, ir galop man pasisekė. 

Vieną naktį, galvodama, kad aš kietai miegu, ji patylomis atsikėlė iš 
lovos, atsargiai apsivilko ir negirdint išslinko iš kambario. Kai ji išėjo, 
aš tuoj pašokęs užsimečiau apsiaustą ant pečių ir ėmiau sekti iš paskos. 
Netrukus pamačiau ją įeinant į kapus, buvusius netoli nuo mūsų namų. 
Ten ji susitiko su vampiru ir prisidėjo prie biaurios puotos. Paėmė ma- 
ne toks baisumas, sugrįžau namo ir virtau į savo lovą kaip apsvaigęs. 
Po kiek laiko ji parėjo taip atsargiai, kaip išėjo. Man pasidarė biauru su 
ja būti po vienu stogu. 

Kitą dieną anksti išėjau iš namų ir grįžau tik vakare. Kai padavė pie- 
tus, ji valgė tik ryžius savo paprastu būdu su yla. Negalėdamas ilgiau 
kęsti, aš jai tariau: | 

— Ar mano valgymai ne tokie gardūs kaip vampirų? 

Išgirdusi, ką pasakiau, Amina visa užsidegė ir lyg pasiutusi sušuko: 

— Niekšai, tu už savo smalsumą turi būti nubaustas ir paverstas į 
šunį! | 

Tik ištarė ji tuos žodžius, aš tuojau pavirtau į šunį. Mano pati paga- 
vo lazdą ir negailestingai pradėjo mane daužyti. Pridaužiusi, kiek jai 
ganėjo, ji atidarė duris, ir aš pasileidau bėgti gatve. Visas pulkas šunų 
mane vijo iš užpakalio ir baisiai kando. Norėdamas ištrūkti nuo jų, 
įlėkiau į kažkokią krautuvę ir ten pralindėjau, kol jie išbėgiojo. Paskui 
iš bado turėjau meilintis prie kitų šunų, kad gaučiau kaip misti. Vieną 

kartą įsmukau į kepyklos krautuvę, kur šeimininkas ne tik nevijo ma- 
nęs laukan, bet dar pamalonėjo ir leido pas jį likti. 

Man bebūnant pas tą kepėją, kartą atėjo į krautuvę pirkti duonos vie- 
na moteris ir davė šeimininkui su kitais pinigais vieną netikrą. Šeimi- 
ninkas prašė tą pinigą pakeisti kitu. Moteris atsisakė keisti, tvirtindama, 
kad jis geras. Kepėjas kalbėjo priešingai ir, besiginčydamas su moterim, 
pasakė, kad pinigo netikrumas taip aiškus, jog net jo šuva galėtų atskir- 
ti. Pašaukęs mane, jis tarė: 

— Žiūrėk ir man pasakyk, kuris iš tų pinigų netikras! 

Aš pažiūrėjau į visus tuos pinigus, uždėjau koją ant to, kuris buvo 
netikęs, atskyriau jį nuo kitų pinigų, ir pažvelgiau šeimininkui į akis, 
lyg rodyte jį rodydamas. 

Kepėjas labai stebėjosi mano gudrumu, ir garsas apie mane taip grei- 
tai toli paplito, jog jo krautuvė visados buvo pilna pirkėjų. Vieną die- 
ną atėjo į krautuvę tokia moteris ir, išsiklausinėjusi apie mano gudru- 
mą, pašaukė mane sekti paskui ją namo. Aš supratau jos norą ir ėmiau 
kartu bėgti. Prie savo namų ji liepė man eiti į vidų ir nuvedė pas savo 
dukterį, o ta buvo burtininkė. 

— Dukrele,— tarė ji, — čia yra tas garsus šuva, aš manau, jis bus pa- 
verstas iš žmogaus. Ar aš teisingai manau? 

— Visai teisingai, — atsakė duktė, — ir aš bematant pašalinsiu kerus. 

Duktė atsistojo nuo suolo, panėrė ranką į tokį indą su vandeniu, ir, 
šlakstydama mane tuo vandeniu, kalbėjo: 

— Jei tu gimęs šuniu, tai ir lik šuniu, o jei tu gimęs žmogum, tai to 
vandens galybe vėl atvirsk į žmogų. 

Sulig tais žodžiais mano kerai išnyko, ir aš vėl tapau, koks buvau 
pirma. 

Aš gražiai padėkojau savo išvaduotojai ir norėjau jau eiti, tik ji su- 
laikė mane ir tarė: 

— Pasiimk to vandens, sugrįžęs namo, apliek savo žiauriąją pačią, 
sakydamas: „„Atsiimk savo atpildą už savo prakeiktą darbą!" 

Aš padariau, kaip ji liepė, ir Amina pavirto į kumelę — tą pačią, kur aš jo- 
jau vakar. Taip aš ją baudžiau už jos nedorybę. Štai ir visa mano istorija. 

Baigus Saidui savo istoriją, kalifas pagalvojo ir tarė: 

— Tavo pati tikrai verta tos bausmės, bet aš norėčiau, kad tu susitai- 
kintum su ja. Ji jau užtektinai gavo, aš tikiu, ji pames savo piktą kelią. 

Taręs tuos žodžius, kalifas liepė apsakyti savo istoriją Hasanui. Tas 
pradėjo ir apsakė šią gražią istoriją. 

ISTORIJA APIE HASANĄ VIRVININKĄ 


— Viešpatie, mano vardas yra Hasanas, o savo kaimynų esu paprastai 
vadinamas Virvininku, nes aš veju virves ir iš to gyvenu. Mane turtin- 
gą padarė mano du bičiuliai. Saadas ir Saadis. Ir aš noriu apsakyti, kaip 
tai atsitiko. 

Saadas ir Saadis niekados negalėjo susitarti, kas daro žmogų laimin- 
gą. Saadis, pats būdamas labai turtingas, visados gynė tą nuomonę, kad 
žmogus be didelio turto negali būti savarankiškas ir laimingas šiame pa- 
saulyje. Saadas buvo priešingos nuomonės. Jis tvirtino, kad žmogų daro 
laimingą dorybės, kad jis neturi trokšti turėti daugiau, kaip reikia žmo- 
niškai gyventi ir galėti kitiems padėti. Nors jų nuomonės skyrėsi, bet 
su viens kitu draugavo. 

Vieną kartą, kaip aš sužinojau, jie vėl ginčijosi dėl to pačio dalyko, 
ir Saadis tarė: 

— Norėdamas tave įtikinti dėl turtų svarbumo, aš padarysiu bandy- 
mą, duosiu kokiam amatninkui pinigų. 


Pasitaikė, kad jie tuo laiku ėjo pro mano krautuvę ir matė mane ve- 
jant virves. Rodydamas į mane, Saadas sakė: 

— Štai žmogus, jis veja virves daug metų ir gyvena vargingai. Gali 
daryti su juo bandymą, jis tikrai vertas tavo dosnumo. 

Abudu draugai užėjo pas mane ir pasakė savo apsilankymo tikslą. 
Saadis ištraukė iš kišenės maišelį, ir, duodamas man, tarė: 

— Štai čia du šimtai auksinių. Tegu Alachas laimina ir suteikia savo 
malonę tuos pinigus suvartoti naudingai, kaip aš noriu. Mes abudu su 
savo draugu Saadu turėsim didelį džiaugsmą, jei jie tave pakels ir pa- 
darys laimingesnį, kaip dabar esi. 

Aš padėkojau jiems, kaip pridera, ir kai jie, palinkėję man geros klo- 
ties, išėjo iš mano namų, aš grįžau prie savo darbo, džiaugdamasis ma- 
ne ištikusia netikėta laime. Kartu pradėjau sukti galvą, ką veikti su tais 
pinigais ir kur juos laikyti, nes savo namuose neturėjau rakinamos skry- 
nios ar kito daikto, kur galėčiau taip paslėpti, kad niekas nerastų. 

Kiek pagalvojęs, pasiėmiau dešimtį auksinių savo gyviems reikalams, 
o kitus visus užsiuvau į turbaną. Už paimtus pinigus prisipirkau kana- 
pių virvėms ir dar paėmiau pietums mėsos, kurios mano šeima seniai 
nebuvo ragavusi. 

Nešantis nupirktą mėsą namo, mane užpuolė išbadėjęs peslys ir būtų 
ję ištraukęs iš rankos, jei nebūčiau tvirtai laikęs. Bet ginantis nuo pes- 
lio, nukrito man turbanas žemėn. 

Peslys bematant paleido mėsą, griebė su nagais už turbano ir pakilo 
aukštyn. Aš taip ėmiau rėkti, jog išgirdo kaimynai. Vyrai, moterys ir 
vaikai sujudę prisidėjo prie mano rėkimo, visi šaukė leliodami, bet pes- 
lys nieko neklausė ir nusinešė mano turbaną su pinigais. Aš dar mėgi- 
nau vytis į tą pusę, bet grobuonis greit išnyko iš akių. 

Sugrįžau namo baisiai nusiminęs. Iš likusių nuo kanapių pinigų turė- 
jau dar nusipirkti naują turbaną. Beturėjau tiek mažai, jog nei svajoti 
negalėjau kiek su jais prasikurti. 

Kol dar buvo truputis pinigų, mano šeima mito geriau, negu papras- 
tai, bet netrukus užgulė mus tas pats vargas. Bet aš niekados nedejavau 
ir nesiskundžiau. Tik man sopėjo širdį, kai kaimynai netikėjo ir juokėsi 
iš mano žodžių, kad peslys man nunešė šimtą devyniasdešimt auksinių. 

Maždaug po pusės metų abudu draugai vėl užėjo į mano krautuvę ir 
klausė, kaip aš apsiverčiau su duotais pinigais. Man buvo didelė gėda 
pasakoti, kaip jie žuvo. Saadis tarė: 


— Tu dumi tik akis, norėdamas, prieš mus išsimeluoti. Kam reikalin- 
gas pesliui tavo turbanas? Duok jam ką pasprogti, jei skrenda alkanas! 

— Tai gali parodyti mano kaimynai, — atsakiau aš nedrąsiai. 

Bet aš atgavau kiek dvasią, išgirdęs Saadą laikant mano pusę. Jis pa- 
pasakojo keletą visai panašių ir tikrų istorijų su pesliais, tada Saadis iš- 
sitraukė maišelį pinigų, atskaitė du šimtus auksinių ir padavė man, lin- 
kėdamas daugiau naudos iš jų gauti. Neturėdamas maišelio, aš susidėjau 
juos į kišenę ir pažadėjau geriau saugoti tą kilnią dovaną, už kurią la- 
bai žemai tariau dėkui. Atsisveikinę abudu draugai išėjo iš mano krau- 
tuvės. 

Kai jie išėjo, aš tuojau mečiau darbą ir grįžau namo. Neradęs namie 
nei pačios, nei vaikų, išsiėmiau pinigus, dešimtį auksinių atsiskyriau, 0 
kitus sudėjau į sėlenų puodą, stovėjusį kampe. Pati grįžo vėliau, bet jai 
nieko nesakiau apie pinigus ir išėjau į turgų pirkti kanapių. 

Man išėjus iš namų, kaip tyčia pasitaikė tokia nelaimė, kad atvyko 
koks prekininkas ir pardavinėjo muilą, reikalingą moterims. Ir mano pati 
norėjo nusipirkti, bet neturėjo pinigų. Ji pagalvojo, kad tas puodas su 
sėlenomis riogso kampe be naudos, gal sutiks mainyti į muilą. Prekinin- 
kas sutiko ir už muilą išsinešė puodą. 

Sugrįžęs iš turgaus, pirmiausia norėjau pažiūrėti pinigų. Aš dirstelėjau 
į tą kampą ir neberadau puodo, kur buvau paslėpęs auksą. Trūksta žo- 
džių išreikšti jausmui, apėmusiam tuokart mano širdį. Tuojau paklau- 
siau pačios, kur pasidėjo sėlenų puodas. Pati atsakė, kad. puodą išmai- 
niusi į kąsnelį muilo. Aš kaip beprotis sušukau: 

— O tu, neregėta kvaiša! Tu pražudei mane ir savo vaikus! Tu su 
puodu atidavei krūvą auksinių pinigų! 

Ir jai papasakojau, iš ko buvau gavęs pinigus ir kur juos paslėpęs. 
nę ir plaukus rauti nuo galvos. 

— O, aš nelaiminga! — vaitojo ji — Nebėr man gyvenimo! Kur aš 
berasiu tą prekininką mieste tarp daugybės žmonių? Anksčiau jo nie- 
kados nebuvau mačiusi! Bet kodėl tu, vyreli mielas, nieko nesakei man 
apie tokį svarbų daiktą? 

— Nusiramink, daugiau nebekelk riksmo! — pradėjau ją tildyti.— Iš- 
girdę, kas atsitiko, kaimynai vietoj užjautos tik juoksis iš mūsų! 

Po tokios nelaimės menkas buvo džiaugsmas sulaukti tų dviejų bičiu- 
lių apsilankymo. Tikrai, kai jie atėjo, aš nedrįsau tiesiai pažvelgti jiems 
į akis, tik nuleidęs galvą ir su dideliu širdies skausmu nupasakojau, kas 
man vėl atsitiko. Viską jie išklausė tylėdami. Savo liūdną istoriją aš pa- 
baigiau šiais žodžiais: 

— Matyti, tokia yra nesuprantama viešpaties valia ir noras, kad aš 
nepraturtėčiau iš jūsų dosnumo, bet likčiau visą laiką toks vargšas. Bet 
aš jaučiuosi vienodai kaltas, lyg iš to būčiau tikrai prasikūręs. 

Po tų žodžių aš nutilau. Kreipdamasis į savo draugą, Saadis tarė: 

— Dabar tu, Saadai, bandyk ir parodyk, kad be pinigų davimo yra 
kitas būdas padaryti vargšą turtingą. Tegu Hasanas būna tas vargšas. 
Mano nuomone, ką tu jam duotum, jis nebus turtingesnis, negu pasida- 
rė su keturiais šimtais auksinių. 

Saadas turėjo rankoj gabalą švino ir atsakė draugui: 

— Štai, Saadi, gabalas švino, mano rastas žemėj. Aš tą šviną duosiu 
Hasanui, ir tu pamatysi, ko jis bus vertas! 

Saadis pasileido juoktis, paskui tarė: 

— Tas kąsnelis švino nevertas pusės skatiko! Pagaliau, ką gi Hasanas 
su juo veiks? 

Saadas padavė jį man ir pasakė: 

— Imk jį, tegu Saadis juokiasi sau sveikas. Kada nors tu pasakysi, ko- 
" kią jis atneš tau laimę. 

Aš maniau, kad Saadas tik juokuoja, norėdamas kitus pasmaginti. Ta- 
čiau aš paėmiau šviną ir pasakiau jam dėkui. Abudu draugai nuėjo sa- 
vo keliu, 0 aš vėl stojau prie darbo. 

Vieną vakarą, man velkantis prieš gulant, iškrito iš kišenės tas švino 
gabalas, kurį buvau pamiršęs nuo to laiko, kaip gavau. Aš pakėliau jį ir 
padėjau paitogesnėj vietoj arčiau savęs. Tą patį vakarą atsitiko, kad 
vienas žvejys, mano kaimynas, taisydamas tinklą, pasigedo vieno gaba- 
lo švino; buvo jau vėlyvas metas, krautuvės jau buvo uždarytos, niekur 
pirkti jis negalėjo, todėl liepė savo pačiai pasiteirauti, ar neturės kar- 
tais kuris kaimynas. Ji apėjo visą gatvę iš abiejų pusių, klausdama prie 
kiekvienų durų, bet niekas neturėjo, ir ji sugrįžusi pranešė vyrui niekur 
negavusi švino. Tada vyras ėmė klausinėti, ar ji nepraleido kieno namų 
ir ar buvo pas mane. 

— Ne,— atsakė pati, — tenai nebuvau, jo namai labai toli. Antra ver- 
tus, ar nuėjusi būčiau ką gavus? Aš žinau, jie niekados neturi, ko 
mums reikia. 

— Nesvarbu,— tarė Žvejys, — vis tiek reikėjo nueiti. Nors šimtą kartų 
anksčiau nieko nebūtum gavusi, bet niekados nebus pro šalį dar kartą 
paklausti, kas mums dabar reikalinga. 

Žvejo pati išėjo bambėdama, pabeldė į mano duris ir iškėlė mane iš 
miego. 

— Hasanai,— tarė ji, — mano vyrui reikia gabalo švino prie tinklo; jei 
turėtum, nepagailėk jam duoti. 

Atsiminęs gabalą, gautą iš Saado, aš atsakiau kaimynei, kad turiu, tik 
prašiau jos lukterėti, kol mano pati jai išneš. Kaip ir aš, pati atbudo 
nuo beldimo, atsikėlė, pagrabinėjo patamsy toj vietoj, kur aš sakiau, ra- 
do šviną, pradarė duris ir atidavė žvejo pačiai. Ta labai apsidžiaugė ir 
pažadėjo už padarytą malonę jai ir jos vyrui atnešti visą žuvį, sugautą 
pirmą kartą užmetus tinklą. 

Žvejys labai nudžiugo gavęs šviną iš ten, kur mažai tesitikėjo gauti, 
be žodžio patvirtino pačios pažadą ir pagyrė ją už jos sumatumą. Jis 
pabaigė taisyti tinklą ir išėjo žvejoti dvi valandas prieš dieną, kaip 
buvo įprasta. Pirmą kartą užmetęs tinklą, jis pagavo tik vieną žuvį apie 
jardą ilgumo ir atsakančiai drūtą. Nors jam visą laiką sekėsi gaudyti, 
bet nei viena paskiau sugauta žuvis nebuvo tokia didelė kaip pirmu- 
tinė. 

Kitą rytą, pagal savo pačios pažadą, jis atėjo pas mane, laikydamas 
rankoj puikią žuvį, ir tarė: 

— Bičiuli, mano pati pažadėjo praeitą vakarą už tavo padarytą ma- 
lonę atnešti visą žuvį, sugautą pirmą kartą užmetus tinklą. Alacho spren- 
dimu iš pirmo metimo sugavau tą vieną žuvį ir ją tau atiduodu. Žinoma, 
man būtų kur kas didesnis malonumas, jei būčiau sugavęs daugiau žu- 
vies. 

— Kaimyne,— atsiliepiau aš, — tas kąsnelis švino, kur aš tau perlei- 
dau, yra mažmožis, nevertas minėti: kaimynai turi kuo galėdami viens 
kitą šelpti. Aš padariau tau ne daugiau, kaip pats laukčiau iš tavo pusės 
padarant, jei atsitiktų panašus reikalas. Todėl aš atsisakyčiau nuo tos 
dovanos, jei nemanyčiau, kad tu duodi iš geros širdies ir savo atsisa- 
kymu įžeisčiau tave. Kaip tu nori, aš priimu žuvį, ir visas atsilyginimas 
už ją bus tik mano širdinga padėka. 


Jis atėjo pas mane, laikydamas rankoj puikią žuvį 


Po tų žodžių aš paėmiau žuvį ir parnešiau namo pačiai. Ta pasakė, kad 
ji negalinti išvirti vienu kartu visos dėl neturėjimo užtektinai didelio 
indo. 

— Daryk, kaip tau geriau, — aš atsakiau jai. 

Skrosdama žuvį, ji rado didelį kristalą, palaikė jį stiklo gabalėliu ir 
padavė mažiausiam vaikui pažaisti. Jis gražiai žibėjo, patiko ir kitiems 
vaikams, jo broliukams ir sesutėms, ir kiekvienas norėjo jį paimti. 

Vakare, uždegus lempą, vaikai dar žaidė su tuo kristalu, ir jie paste- 
bėjo, kad jis leidžia šviesą, kai motina, duodanti jiems vakarienę, atsi- 
stojo tarp jų ir lempos. Vaikai pradėjo tarp savęs rietis, kam jis turi 
tekti, ir aš paklausiau vyresniojo, dėl ko jie kelia tokį triukšmą. Jis man 
atsakė, kad dėl stiklo gabalo, šviečiančio patamsy. Norėdamas patikrin- 
ti, ar taip yra, kaip sako, aš užgesinau lempą ir pamačiau, kad jis sakė 
tiesą. 

— Žiūrėk,— tariau aš,— čia dar kita nauda iš to Saado švino gaba- 
lo: dabar mums nebereikės daugiau leisti pinigų žibalui. 

Pamatę vietoj užpūstos lempos šviečiant tą kąsnelį stiklo, vaikai ėmė 
tiek šaukti ir kelti tokį triukšmą iš nustebimo, jog išbudino iš miego 
mūsų kaimyną, gyvenantį kitapus tvoros. Tas kaimynas buvo labai tur- 
tingas pirklys, prekiavęs brangiaisiais akmenimis. Kitą dieną atėjo jo 
pati pasiskųsti, kad jie visą naktį negalėję užmigti dėl triukšmo, ėjusio 
iš mūsų namų. 

— Miela kaimyne,— tarė mano pati, — labai atsiprašau už tą nemalo- 
numą, padarytą mano vaikų. Juk žinomas daiktas, kad jie tuoj ima 
juoktis ir šaukti dėl kokio menkniekio. Prašom į vidų, aš parodysiu stik- 
lo gabalą, dėl kurio jie vakar vakare visiems nedavė ramybės. 

Paėmus į rankas, kaimynė tuojau pažino, kad čia deimantas, ir dar 
labai nepaprastas, nes ji gerai nusimanė apie brangiuosius akmenis. Ati- 
duodama pačiai, ji pasakė: 

— Tikrai čia toks stiklas. Bet jis gražesnis už paprastą stiklą, o kaip 
as turiu kitą tokį namie, galėčiau jį atpirkti, jei parduotumėt. 

Vaikai, išgirdę kalbant apie jų žaisliuko pardavimą, visi sujudo šaukti 
ir prašyti motinos neparduoti. Norėdama juos nuraminti, motina priža- 
dėjo niekam neduoti jų daikto. 

Taip sutrukdyta vaikų gerai nupirkti deimantą, kaimynė išėjo, bet 
šnipštelėjo palydėjusiai mano pačiai niekam kitam jo nerodyti ir jai 
pranešti, jeigu kartais sugalvotumėm parduoti. 

Sužinojęs apie tai, jos vyras tuojau atsiuntė ją vėl atgal, liepdamas 
kaip nors nupirkti tą stiklą. Kaimynė iš karto davė už jį dvidešimt auk- 
sinių. Bet mano pati atsisakė parduoti, nepasitarusi su manim. Kaip tik 
pasitaikė man tuo laiku sugrįžti namo ir išgirsti apie duodamą kainą už 
stiklą. Aš tylėjau ir galvojau, atsiminęs Saado žodžius, kad tas švino 
gabalas padarys mane turtingą, o kaimynė manė, kad aš nieko nesakau 
dėl kainos mažumo, todėl ji tarė: 

— Jei kaimynas nesutinki, aš duosiu penkiasdešimt auksinių. 

Matydamas ją staiga pakėlus kainą nuo dvidešimties iki penkių de- 
šimčių auksinių, aš atsakiau, kad norėčiau kur kas daugiau. 

— (Gerai, — tarė ji. — aš tau duosiu šimtą auksinių, bet čia yra tokie 
dideli pinigai, kad nežinau, ar sutiks mano vyras. 

Iš to naujo kainos pakėlimo aš supratau, kad mano žibantis stiklas yra 
tikras deimantas, o deimantas yra baisiai brangus daiktas, todėl, kiek 
pasvarstęs, griežtai pasakiau: 

— Be šimto tūkstančių auksinių neatiduosiu. Jis vertas dar daugiau, 
bet kaip kaimynams atiduodu už tiek. Kad nenorit, aš parduosiu kam ki- 
tam ir gausiu dar nemaža viršaus. 

Kaimynės užsispyrimas būtinai paimti tą deimantą padrąsino mane ne- 
nusileisti nuo savo pasakytos kainos. Aš nenusileidau ir tada, kai ji, nuo- 
lat keldama, priėjo prie penkiasdešimt tūkstančių auksinių. 

— Aš nebegaliu daugiau duoti, — pasakė ji, — be pasitarimo su savo 
vyru. Jis sugrįš namo vakare, prašom tuomet su juo tartis. 

Kai vakare atėjo pats pirklys, aš taip pat nenusileidau. Nors jis la- 
bai derėjosi, aš netikau atiduoti už mažiau. Galop jis sutiko mokėti, kiek 
aš reikalavau. Dėl tikrumo tuojau paliko du maišelius pinigų po tūkstan- 
tį auksinių, žadėdamas visus sumokėti kitą dieną. Kitą dieną jis tikrai 
sumokėjo viską pagal sutartį, ir aš deimantą jam atidaviau. 

Gavęs tiek pinigų, nusprendžiau neleisti jų kokiems niekniekiams. 
Pirmiausia aprūpinau pačią ir vaikus drabužiais ir kitais reikalingiausiais 
daiktais. Paskui nusipirkau namus ir gerai juos įrengiau. Savo darbo ne 
tik nemečiau, bet kiek galėdamas jį didinau. Šelpiau kitus virvininkus, 
kad jie daugiau gamintų ir imtų geriau gyventi, neišparduotus jų ga- 
minius supirkinėjau ir brangiai už juos mokėjau. Palengva kiekvienoj 
Bagdado dalyje pristeigiau virvių pardavyklų ir turėjau nemažą pelną. 
Iš to pelno pasistačiau didelius ir puikius rūmus, kuriuos jūsų didybė 
teikėsi pastebėti. Didesnė tų rūmų pusė pavesta pramonės reikalams, 
o kitam gale įsitaisiau patogų kampelį sau su šeima gyventi. 

Po kiek laiko Saadas ir Saadis atkeliavo pažiūrėti, kaip man einasi, 
ir turėjo nemaža nustebti, išgirdę, kad aš tapau dideliu verslininku ir. 
pasistačiau 'geriausioj gatvėj rūmus kaip kokį palocių. Iš širdies jie ma- 
ne sveikino ir labai džiaugėsi mano pasisekimais. Aš kaip mokėdamas 
jiems dėkojau už visą gerą, jų padarytą man. Kai mes su svečiais susė- 
dome mano namuose, Saadis paklausė: 

— Hasanai, pasakyk man, kaip tu pasidarei su tais keturiais šimtais 
auksinių, kuriuos aš tau daviau, toks didelis pramonininkas? 

Saadas atsiliepė, prabildamas: 

— Ar tu dar netiki mūsų draugu? Tegu jis pats pasako, kieno dėka 
jis įgijo tuos turtus. 

Po tos abiejų draugų kalbos aš apsakiau jiems, nieko nepraleisdamas, 
visą savo pralobimo istoriją, kurią jūsų didybė jau girdėjai. 

Mano žodžiai buvo per silpni įtikinti Saadį, jis vis laikėsi tos nuomo- 
nės, kad aš pasidariau turtingas tik iš jo geros rankos. Pasibaigus šne- 
koms, jau buvo vėlu, ir svečiai ruošėsi išeiti. Bet aš sulaikiau juos, sa- 
kydamas: 

— Bičiuliai, aš prašyčiau jūsų padaryti man garbę nepaniekinti ma- 
no kvietimo šiandien pavakarieniauti kartu su manim ir pergulėti mano 
namuose, o rytoj nuvykti į nedidelį mano vasarnamį, pastatytą gražioj 
vietoj, kur galėsime pakvėpuoti grynu laukų oru. Keliausim į ten su 
laiveliu, grįšim važiuoti su ratais tą pačią dieną, turiu gerus arklius. 

Jie mielai sutiko. Taisant vakarienę, aš aprodžiau jiems visus savo 
namus ir daržą. Svečiai gyrė viską, ką matė, bet labiausiai gėrėjosi, at- 
ėję į valgomąjį kambarį, kur nieko nebuvo pamiršta padaryti dėl jų 
malonumo. 

Kitą rytą, kaip buvom sutarę anksčiausiai ištrūkti į gryną orą, mes 
nukeliavome prie upės dar saulei tekant ir susėdom į puikų laivelį, iš- 
klotą patiesalais. Per pusantros valandos su šešiais gerais yrėjais pa- 
vandeniui mes priplaukėm mano vasarnamį. 

Aš aprodžiau svečiams tuos namus, paskui nusivedžiau juos į daržą, 
kurio gale buvo miškelis gražių medžių. 

Mums susėdus pavėsy, mano du berniukai ėmė lakstyti po tą miškelį, 
tarp vieno aukšto medžio šakų pastebėjo kokio paukščio susineštą liz- 
dą ir paprašė vergo jiems išimti. Prilipęs prie lizdo, vergas nustebo, kad 
jis buvo susuktas iš vieno turbano. Nučiaužęs žemėn, jis liepė berniu- 
kams nunešti jį man. 

Gerai jį apžiūrėjęs, nustebintas aš tariau svečiams: 

— Bičiuliai, ar jūs neatsimenate turbano, kuriuo aš ryšėjau tą dieną, 
kada jūs padarėte man garbę, pirmą kartą prašnekinę mane. 

— Aš nemanau, — atsiliepė Saadas, — kad mano draugas ar aš būtu- 
mėm atkreipę akis į jį, bet jei rasime ten šimtą devyniasdešimt auksi- 
nių, tai negalėsim abejoti, kad ne tas pats. 

— Galvą guldau, kad tame turbane yra auksas, — tariau aš, — nes labai 
sunkus. Bet prieš išardant prašom užmesti akį, kaip jis pasikeitęs nuo 
oro; tai rodo, kad jis čia ilgą laiką buvo. 

Aš išdrėskiau drobę, įsiūtą į turbano vidurį, ir ištraukiau maišelį, kurį 
Saadis tuojau pažino, kad tas pats jo duotas man. Aš išbėriau prieš juos 
ant patiesalo auksinius ir tariau: 

— Štai, bičiuliai, tie pinigai, prašom suskaityti, kiek yra. 

Pasirodė, kad buvo lygiai šimtas devyniasdešimt auksinių. Saadis ne- 
begalėjo prieštarauti prieš tokią aiškią tiesą, bet man tarė: 

— Aš sutinku, Hasanai, kad tie pinigai negalėjo tau padėti pralobti, 
bet galėjo tai padaryti kiti šimtas devyniasdešimt auksinių, kuriuos tu 
sakaisi buvęs paslėpęs į sėlenų puodą. 

Aš atsakiau, kad taip nebuvo, bet toliau apie tai nieko nebekalbėjo- 
me. Paskui sugrįžom į vasarnamį ir papietavome. Vakare išvažiavome 
su arkliais į Bagdadą. Oras atvėso, švietė mėnesiena, keliauti buvo 
smagu. 

Atsitiko, kad dėl tarnų apsileidimo mes pristigom arkliams grūdų, o 
javų sandėliai visur buvo jau uždaryti. Vienas mano vergas, ieškodamas 
kaimynystėj pašaro, užėjo vienoj krautuvėlėj puodą sėlenų. Nupirkęs sė- 
lenas neturėjo kur jų išpilti, atsinešė jas su visu puodu, pažadėjęs savi- 
ninkui jį grąžinti kitą dieną. Vergas išbėrė sėlenas ir, dalindamas jas 
arkliams su ranka, užčiupo sunkų daiktą, sumegztą į drobę. Jis atnešė 
tą sumegztą daiktą, nežiūrėdamas, kas ten yra, ir padavė man. 

Aš tuojau pažinau jį ir nubėgęs sakau savo svečiams: 

— Žiūrėkite, čia kitas šimtas ir devyniasdešimt auksinių! 

Atėjusi mano pati taip pat patvirtino, kad čia tas pats puodas, kadai- 
se jos išmainytas į muilą. Tokios tiesos akivaizdoj Saadis nebegalėjo 
daugiau priešintis ir tarė savo draugui: 

— Aš tau nusileidžiu ir pripažįstu, kad pinigas ne visados gali žmo- 
gų padaryti turtingą. 

Jis nei girdėti nenorėjo apie grąžinimą jam pinigų, todėl mes nu- 
sprendėm juos paaukoti labdarybės reikalams. Kai kitą dieną abu drau- 
gai Saadis ir Saadas. turėjo atsisveikinti, mes, pasidavę rankas, prisiekė- 
me tvirtai laikytis tarpusavy draugystės, kuri tebetrunka lig šiolei. 

Kalifas pagyrė jų istorijas ir pasakė, kad tas brangus deimantas dabar 
esantis jo ižde, ir leido jiems atsivesti savo draugus pažiūrėti jo. 

Po tų žodžių valdovas padėkojo Hasanui, Saidui ir Babai Abdalai už 
apsilankymą ir širdingai su jais atsisveikino. 

Bagdado pirklys 


Kalifo Haruno al Rašido viešpatavimo metu gyveno Bagdade gana pa- 
siturintis pirklys, vardu Alis Kodža. Jis gyveno tėvo paliktuose namuo- 
se ir, daug nesivaikydamas, tenkinosi pelnu, gaunamu iš savo verslo. 
Kartą per tris naktis pagrečiai jis matė keistą sapną. Rimto veido seny- 
vas vyras smarkiai jį barė neatlikus kelionės į Meką. Jis žinojo, kad 
jo tikėjimas reikalauja aplankyti tą šventą miestą, o po to sapno bijojo 
ilgiau atidėlioti tos priedermės atlikimą. Jis pardavė didumą savo pre- 
kių, pasiliko tik tas, už kurias tikėjosi daugiau pelnyti Mekoje. 

Išpardavęs viską, ką galėjo parduoti, jis surinko tūkstantį auksinių, 
supylė juos į ąsotį, uždėjo iš viršaus alyvomis ir nunešęs paprašė vie- 
no savo draugo pasaugoti, kol jis griš iš kelionės. Tas paėmė saugoti 
ąsotį, nežinodamas, kas paslėpta po alyvomis. Paskui tas pirklys išnuo- 
mojo savo namus ir su karavanu iškeliavo į šventąją vietą. 

Alis Kodža pasiekė Meką laimingai, aplankė šventas mečetes ir pas- 
kui nugabeno savo atsivežtas prekes į turgų parduoti. 

Du pirkliai, eidami pro šalį, susidomėjo Alio Kodžos prekėmis ir su- 
stojo geriau pasižiūrėti. Nueidamas tolyn, vienas iš jų tarė kitam: 

— Jei tas pirklys žinotų, kiek jis gautų už tas prekes Kaire, tai ne-- 
parduotų jų čia, o keliautų į Egiptą. 

Tuos žodžius išgirdo Alis Kodža. Dažnai jis girdėdavo kalbant apie 
Egipto gražybes ir pagalvojo, kad dabar atsiradusi gera proga nuke- 
liauti ir pamatyti tą kraštą. Nieko nelaukdamas, jis vėl susidėjo savo 
prekes ir vietoj Bagdado pasuko keliu į Kairą, kur bematant išpardavė 
savo prekes su dideliu pelnu. Už tuos pinigus prisipirko kitų prekių, nu- 
taręs jas vežti į Damaską. Lig karavanui išeinant į tą miestą buvo likę 
kiek laiko. Tuo tarpu jis apžiūrėjo gražias vietas aplink Kairą ir pagal 
Nilą. Keliaudamas į Damaską, pakelyje aplankė Jeruzalę. 

Damaskas pirkliui labai patiko, jis pasirodė jam gražesnis, negu bu- 
vo prirašyta keliautojų knygose. Miestas buvo apsuptas žaliomis pie- 
vomis ir medžiais, per vidurį smagiai gurgėjo upelis. Jis čia pagyveno 
ilgesnį laiką. Taip praslinko septyneri metai, kol jis, keliaudamas iš vie- 
tos į vietą, sugrįžo į Bagdadą. 

Jo draugas, kuriam buvo palikęs ąsotį su alyvomis, užmiršo jį ir jo 
alyvas. Bet vieną kartą, valgant vakarienę, jo pati pasakė, kad seniai 
ji nevalgiusi alyvų, norėtų nors kiek paragauti. 

— Paminėjus alyvas,— tarė pirklys — man atėjo į galvą ąsotis, kurį 
čia paliko prieš septynerius metus, keliaudamas į Meką, Alis Kodža. Ne- 
žinia, kur jis dingo. Sugrįžęs iš Mekos karavanas, su kuriuo jis buvo 
išvykęs, sakė, kad jis nukeliavęs į Egiptą. Jei jis negrįžo per tiek laiko, 
reikia manyti, kad jo nebėra gyvo, todėl mes galime valgyti jo alyvas, 
jeigu jos nepagedo. Duokit man lėkštę ir žvakę, nuėjęs atnešiu pamė- 
ginti. 

Pati šoko jį drausti neliesti svetimo daikto, bet jis neklausė ir išėjo 
į sandėlį, kur buvo padėtos alyvos. 

Nuėjęs atvožė ąsotį, alyvos buvo jau supelijusios. Norėdamas įsiti- 
kinti, ar giliau nebus geresnės, kiek nuo viršaus iškratė į lėkštę. Kartu 
su alyvomis iškrito vienas auksinis ir suskambėjo. 

Pamatęs auksą, pirklys ėmė toliau žiūrėti, kas yra tam ąsotyje. Pasi- 
rodė, kad iš viršaus buvo uždėta alyvų, o apačioj gulėjo vieni auksiniai 
pinigai. Jis tuojau sumetė alyvas atgal į ąsotį, užvožė ir sugrįžo iš san- 
dėlio. 

— Tikrai, — tarė jis pačiai, — alyvos supelijo, nebetinka valgyti. Paju- 
dinęs ąsotį aš vėl užvožiau ir palikau taip, kaip jį ten pastatė Alis Kodža. 
Jei jis kartais sugrįš, nepastebės nieko, kad kas būtų liesta. 

— Reikėjo geriau paklausyti mano žodžių — atsakė pati — ir nekišti 
nagų prie svetimo daikto. Tegu viešpats mus saugoja nuo visokių ne- 
laimių! 

Bet pirklys buvo labai godus, nieko nepaisė, ką jam sakė pati. Visą 
naktį jis suko galvą, kur nuslėpti rastus pinigus ir gudriai išsimeluoti, 
jei grįžęs Alis Kodža pareikalautų atiduoti jam ąsotį. Kitą rytą nuėjęs 
pripirko jis alyvų tų pačių metų derliaus, iškratė senas su visu auksu, 
pridėjo pilną ąsotį naujų ir pastatė toj vietoj; kur buvo palikęs jo 
draugas. 

Maždaug po mėnesio sugrįžo į Bagdadą Alis Kodža. Prieš kelionę sa- 
vo namus buvo jis išnuomojęs kitam, todėl sustojo viešbutyje, many- 
damas ten pagyventi, Kol nuomininkas sau susiras naują pastogę. 

Kitą rytą nuėjo Alis Kodža aplankyti savo draugą, kuriam buvo pali- 
kęs ąsotį su alyvomis. Tas pasitiko jį, rodydamas savo džiaugsmą su- 
grįžus po tiek metų, ir sakėsi jau nebesitikėjęs jį kada nors vėl pare- 
gėti. Po pasisveikinimo ir trumpos šnekos tarp jų Alis Kodža paprašė 
atiduoti jam tą ąsotį su alyvomis, labai atsiprašinėdamas draugo už ne- 
reikalingą rūpestį, padarytą jam palikus saugoti svetimą daiktą. 

— Mielas drauge,— tarė pirklys, — čia visai nereikia atsiprašinėti. Ta- 
vo indas man nieko nekliuvo. Te raktą nuo mano sandėlio, eik ir pasi- 
imk savo daiktą. Rasi jį toj pačioj vietoj, kur palikai. 

Alis Kodža nuėjo į pirklio sandėlį, pasiėmė savo ąsotį, paskui atidavė 
raktą ir, gražiai padėkojęs už jam padarytą malonę, sugrįžo į viešbutį, 
kur buvo apsistojes. Bet atvožęs ąsotį ir įkišęs ranką giliau, baisiai nu- 
stebo, neradęs ten nei vieno auksinio pinigo. Iš to nustebimo kurį laiką 
stovėjo jis kaip nudiegtas. Paskui, pakėlęs rankas ir akis į dangų, su- 
šuko jis: 

— Argi galimas daiktas, kad žmogus, kurį aš laikiau savo bičiuliu, 
pasielgtų kaip didžiausias niekšas! 

Jis bematant sugrįžo pas tą pirklį ir tarė: 

— Mielas drauge, nesistebėk, kad aš taip greitai vėl čia ateinu. Aš 
parsinešiau tą patį ąsotį, kur buvau palikęs tavo sandėlyje, bet po aly- 
vomis neberadau mano padėtų tūkstančio auksinių. Gal tau buvo pri- 
reikę tų pinigų, ir tu juos paėmei savo apyvartai. Jei taip, tu gali juos. 
dabar vartoti, kol bus patogesnis laikas man grąžinti. Aš tik noriu, tu. 
man paaiškink, kur jie dingo, o su atidavimu galėsime pasilaukti. 

Pirklys žinojo, kad jis atlėks klausti pinigų, ir turėjo apgalvojęs jam. 
atsakymą. 

— Bičiuli,— tarė jis,— tu sakaisi palikęs ąsotį su alyvomis ir paskui jį 
vėl atsiėmęs, o dabar ateini ir klausi manęs tūkstančio auksinių! Ar tu 
man kada sakei, kad ąsoty buvo tokia suma? Aš net nežinojau, kad ten 
alyvos buvo, tu man niekados jų nerodei. Aš tik stebiuosi, kodėl tu ne- 
klausi manęs deimantų ir perlų vietoj aukso! Geriau eik ir žiūrėk savo 
darbo, o nekelk riksmo prie mano krautuvės, aure jau renkasi čia žiop- 
liai! 

Tie žodžiai buvo pasakyti taip garsiai, jog ne tik dar daugiau prisirin- 
ko žmonių prie jo durų paklausyti, kas čia darosi, bet ir kiti pirkliai 

išlindo iš savo krautuvių sužinoti, dėl ko su tokiu smarkumu ginčijasi 
Alis Kodža su savo geru draugu, ir mėginti juos sutaikinti. Išgirdę iš 
Alio Kodžos apie jo nelaimę, jie klausė paėmusio pinigus pirklio, ką jis 
turėtų pasakyti. | 

Pirklys patvirtino, kad jis buvęs paėmęs laikyti savo sandėly Alio 
Kodžos ąsotį, bet kaip įmanydamas gynėsi niekados jo nelietęs. Jis sa- 
kėsi sužinojęs apie alyvų buvimą ten iš jo paties lūpų ir prašė jų visų 
teisme parodyti, kaip jis nekaltai buvo įžeistas. | 

— Alachas didysis mato, kas kaltas, — tarė Alis Kodža.— Pažiūrėsim, 
ar tu išdrįsi tvirtinti, ką sakai, teisėjo akyse! 

— Viską patvirtinsiu.— atšovė pirklys, — tada žinosime, katras iš mū- 
sų kaltas! 

Abudu stojo prieš teismą. Alis Kodža skundė draugą, kad tas pasisa- 
vinęs jam pavestus laikyti tūkstantį auksinių. Teisėjas paklausė, ar jis 
turi žmonių, kurie galėtų tai parodyti. Skundėjas atsakė, kad jis nema- 
tes reikalo tuo pasirūpinti iš anksto, nes jį laikęs savo geru draugu ir 
teisingu žmogum. Pirklys prisiekė nieko apie tuos pinigus nežinojęs ir 
ių neėmąs, ir teisėjas jį išteisino. 

Alis Kodža labai nusiminė, kad turi netekti per daug metų sudėto tur- 
to, protestavo prieš tokį teisėjo sprendimą ir žadėjo ieškoti teisybės pas 
pati kalifą. 

Pirklys sugrįžo namo, džiaugdamasis lengvai suvystęs Alį Kodžą, o 
tas ėmė ir surašė skundą. Kitą dieną jis atsistojo gatvėj, kuria grįžta ka- 
litas po vidudienio pamaldų. Tam tyčia skirtas valdininkas, einantis prie- 
šais kalifą, pastebėjo jį stovint su prašymu rankoj, priėjo artyn ir pa- 
ėmė iš jo raštą įteikti valdovui. 

Žinodamas kalifo paprotį skaityti prašymus sugrįžus į savo palocių, 
Alis Kodža nuėjo į jo kiemą ir laukė, kol valdininkas, kur buvo pa- 
ėmęs iš jo skundą, išėjo iš kalifo namų ir pranešė jam, jog valdovas 
išklausyti jo bylai paskyrė valandą kitą dieną, ir paklausė, kur gyvena 
tas pirklys, kad galėtų duoti jam žinią pasirodyti tuo pačiu metu. 

Tą patį vakarą kalifas, lydimas didžiojo vizirio Džafaro ir sargybos 
viršininko Mesruro, savo papročiu, ėjo persivilkę per miesto gatves, 
norėdami pamatyti, kas ką veikia. Einant viena gatve, kalifas išgirdo 
nepaprastą klegesį, prisiartino prie tos vietos ir pro vartus pamatė kie- 
me žaidžiant mėnesienoj nuo dešimties lig dvylikos vaikų. 

Susidomėjęs, ką tie vaikai žaidžia, kalifas atsisėdo netolumais ant ak- 
meninio suolo ir išgirdo vieną vaiką šaukiant: 

Pastebėjo jį stovint su prašymu rankoj 


— Dabar darykim teismą. Aš būsiu teisėjas. Atveskit man Alį Kodžą 
ir tą pirklį, kuris jam nudžiovė tūkstantį auksinių. 

Alio Kodžos ir pirklio ginčas buvo pasklidęs po visą miestą, net vai- 
kai apie tai kalbėjo, todėl visi greit sutiko žaisti teismą ir pasiskirstė, 
ką kuris turės atlikti. Vienas iš jų atsisėdo į teisėjo vietą ir laikėsi labai 
rimtai, kitas buvo teismo antstolis, tas atvedė prieš jį du berniukus, vie- 
nas buvo Alis Kodža, o kitas pinigų vagis. 

Tas, kur dėjosi teisėju, paklausė vaidinančio Alį Kodžą berniuko, kuo 
jis kaltina pirklį. Alis Kodža žemai nusilenkė prieš jauną teisėją, išpa- 
sakojo smulkiai tą visą atsitikimą ir maldavo priversti pirklį grąžinti 
jam pinigus. Teisėjas paklausė pirklio, kodėl jis negrąžino pinigų, pa- 
imtų iš Alio Kodžos. Vaidinantis pirklį vaikas atkartojo tuos pačius žo- 
džius, kuriais gynėsi prieš teisėją tikrasis pirklys, ir žadėjo prisiekti, kad 
jis sako tiesą. 

— Su siekimu dar palauk,— atsiliepė teisėjas, — aš norėčiau pats pa- 
matyti tą ąsotį su alyvomis. Ar tu kartais jo neatsinešeit — paklausė ber- 
niuko, vaidinusio Alį Kodžą. 

— Ne, neatsinešiau,— tas atsakė. 

— Tai bėk ir bematant man atnešk! — tarė teisėjas. 

Tas pasišalino, netrukus grįžo su ąsočiu ir pastatė jį prieš teisėją, sa- 
kydamas, kad tas ąsotis yra tas pats, Kur buvo palikęs kaltinamajam ir 
paskui vėl iš jo gavęs. Norėdamas išlaikyti visus teismo formalumus, 
teisėjas paklausė pirklio, ar jis pripažįsta, kad ąsotis tas pats. Tas gal- 
vos linktelėjimu parodė savo neprieštaravimą. Tada berniukas teisėjas 
liepė Aliui Kodžai atvožti ąsotį, ir jis pažvelgė į vidų. 

— Alyvos puikios, — tarė jis — paragaukim! 

Kelias prarijęs, jis vėl tarė: 

— Jos visai gardžios. Aš nemanau, kad po septynerių metų jos būtų 
tokios geros. Pakvieskit man alyvų pirklius, tegu jie pasako savo nuo- 
monę. 

Du berniukai, vaidinantys alyvų pirklius, atsistojo prieš teisėją. 

— Ar jūs alyvų pirkliai? — paklausė teisėjas. — Tai pasakykit, kiek 
metų gali stovėti alyvos nepagedę ir tinka valgyti. 

— Ir geriausiai laikomos, jos nebetinka valgyti jau trečiaisiais me- 
tais, — atsakė abudu pirkliai, — tada jos nebeturi nei skonio, nei spalvos. 

— Jei taip, — tarė teisėjas, — pažiūrėkit į ąsotį ir pasakykit, kiek laiko 
čia yra buvusios tos alyvos. 

Abudu pirkliai apžiūrėjo tas alyvas, paragavo ir pasakė, kad jos visai 
neseniai raškytos ir geros. 

— Jūs klystate, — atsakė teisėjas.— Alis Kodža sakosi jas padėjęs prieš 
septynerius metus. 

— Viešpatie, — pasakė pirkliai, — jos yra šių metų derliaus. Nerasi vi- 
same Bagdade tokio alyvų pardavėjo, kad nepatvirtintų mūsų nuomonės! 

Kaltinamasis mėgino priešintis ir suniekinti alyvų pirklių nuomonę, 
bet teisėjas nedavė jam daug kalbėti. 

— Nutilk,— sušuko jis,— tu esi apgavikas! Imkit jį ir pakarkit! 

Vaikai pabaigė savo žaidimą, plodami iš džiaugsmo rankomis, nutvė- 
rė kaltininką ir išvedė jį nubausti pagal teisėjo paskelbtą sprendimą. 

Sunku apsakyti žodžiais, kaip stebėjosi Harunas al Rašidas berniuko 
teisingu sprendimu ir mokėjimu svarstyti bylą, kurią kitą dieną jis pats 
turės spręsti. Keldamasis nuo suolo, jis paklausė didžiojo vizirio, girdė- 
jusio tos bylos svarstymą, ką jis gali pasakyti apie tai. 

— Iš tiesų, tikratikių valdove,— atsakė viziris— negaliu atsistebėti 
tokiu jauno berniuko sumanumu. 

— Bet žinok,— atsiliepė kalifas,— kad rytoj aš turėsiu svarstyti tokią 
bylą iš tikrųjų. Tikrasis Alis Kodža įteikė šiandien man savo skundą, ir 
kaip tu manai, ar mano sprendimas bus geresnis? 

Dabar kiekvienas pasakykit 
savo bylą tam vaikui 


— Aš galvoju, kad ne,— atsakė viziris,— jei byla tokia, kaip ją pa- 
rodė vaikai. 

— Įsidėmėk tuos namus, — paliepė kalifas,— ir atvesk rytoj tą vaiką, 
tegu jis svarsto bylą mano akyse. Taip pat įsakyk ateiti teisėjui, kuris 
išteisino pirklį, pasimokyti savo darbo iš vaiko. Toliau pasirūpink pra- 
nešti Aliui Kodžai ateinant pasiimti su savim tą ąsotį su alyvomis ir pa- 
kviesti du alyvų pirklius. 

Kitą dieną nuėjo viziris į namus, kur kalifas matė žaidžiant vaikus. 
Seimininko nerado namie, svečią pasitiko jo pati. Viziris paklausė jos, 
ar ji turi vaikų. Ji atsakė turinti tris vaikus ir pašaukė juos. 

— Puikūs berniukai,— pagyrė viziris— o kuris iš jūsų buvo teisėju 
žaidžiant vakar vakare? 

Vyresnysis atsakė, kad jis buvęs, bet paraudo, nežinodamas, kam 
klausia. 

— Dabar eik su manim, bernaiti,— tarė didysis viziris, — tikratikių val- 
dovas nori tave pamatyti. 

Motina labai išsigando, išgirdusi, kad didysis viziris atėjo išsivest jos 
vaiko, ir paklausė, kam kalifui reikalingas jos sūnus. Viziris ją nura- 
mino, pasakęs, kad vaikas už kokios valandos galės grįžti namo. 

— Jei tikrai taip, — atsiliepė motina,— tai prašom leisti man jį pirma 
geriau aptaisyti, kad labiau tiktų pasirodyti prieš tikratikių valdovą. 

Padoriai aptaisytą vaiką viziris paėmė ir išsivedė pas kalifą. 

Kai jie prisiartino prie palociaus, vaikas labai baiminosi, bet netru- 
kus malonūs kalifo žodžiai išblaškė jo baimę. Paskui valdovas liepė pa- 
šaukti pirklius. Tie įėję puolė prieš sostą, žemai lenkdami galvas, net jų 
kaktos siekė patiesalą, paklotą ties valdovo kojomis. Kalifas jiems tarė: 

— Dabar kiekvienas pasakykit savo bylą tam vaikui, jis jus išklausys 
ir nuteis. Jei jis turėtų kokių sunkumų, aš jam padėsiu. 

Alis Kodža ir pirklys vienas paskui kitą išdėstė savo reikalą. Kai pirk- 
lys pasakė, kad jis galėtų savo žodžių teisingumą patvirtinti priesaika, 
vaikas sudraudė: 

— Su priesaika paspėsim. Pirma ištirkim ąsotį su alyvomis! 

Alis Kodža tuojau pastatė ąsotį prie kalifo kojų ir atvožė. Kalifas pa- 
žiūrėjo į alyvas, vieną paėmė ir pats paragavo, kitą davė vaikui. Tada 
buvo pakviesti vaisių pirkliai, jie apžiūrėjo alyvas ir pasakė, kad jos 
geros valgyti, raškytos tais pačiais metais. Vaikas atkreipė jų akis į Alio 
Kodžos tvirtinimą, kad jis tas alyvas į ąsotį sudėjęs prieš septynerius 
metus, o pirkliai tą dalyką išaiškino taip, kaip anie Vaikai praeitos die- 
nos vakare. 

Kalifas visai įsitikino, koks niekšas tas pirklys, ir pavedė teisingumo 
ministrui jį nubausti. Prieš sprendimo įvykdymą jis prisipažino, kur bu- 
vo padėjęs tą tūkstantį auksinių, ir jie buvo tuojau grąžinti Aliui Ko- 
džai. Tas didžiai teisingas ir bešališkas valdovas liepė jo akivaizdoj sto- 
vėjusiam teisėjui pasimokyti iš vaiko geriau atlikinėti savo priedermes. 
Paskui apkabinęs pabučiavo vaiką ir pasiuntė namo, dovanojęs šimtą 
auksinių už jo tokį nepaprastą sumanumą. 

Istorija apie Adžibą vienakį 


Didžiojo kalifo Haruno al Rašido laikais Bagdado gatvėmis vaikščio- 
jo vienakis elgeta, vardu Adžibas. Paklaustas jis papasakojo tokią sa- 
vo gyvenimo istoriją. 

— Žinokit, kad aš esu karaliaus sūnus ir karalius. Po savo tėvo Kasi- 
bo mirties aš ėmiau valdyti kraštą ir valdžiau, žiūrėdamas teisybės. Bet 
mano širdis nerimo, troškau keliauti ir regėti svetimus kraštus. Kartą 
sutaisiau dešimtį laivų ir išplaukiau su jais, norėdamas aplankyti vie- 
ną salą, priderėjusią mano viešpatystei. 

Pradžioj Kelionė sekėsi. Bet po kelių dienų atsisuko priešingas vėjas 
ir nuvarė mus į svetimą ir nepažistamą jūrą. Nulipęs nuo stiebo žemyn, 
sargybinis pranešė kapitonui: 

— Jūroj toli matyti kas blizguojant, kartais juodai, o kartais šviesiai 
kaip sidabras. 

Išgirdęs tuos žodžius, kapitonas trenkė žemėn savo turbaną ir, rauda- 
mas sau barzdą, sušuko: 

— Nebėr mūsų, turim visi žūti! 

Ir pradėjo jis raudoti, su juo raudojo visi laivo žmonės. Aš priėjau 
prie jo ir tariau: 

— Prašom, kapitone, pasakyti, ką gi tas sargybinis matė! 

— Priešingi vėjai, — atsakė jis — nuvarė mus į tolimą jūrą. Mus paga- 
vo galinga srovė ir neša su nepaprastu greitumu į statų juodą kalną. 
Nunešusi kiekvieną laivą ji sviedžia į uolą ir suskaldo į šipulius. Jau 
tūkstančiai laivų taip yra žuvę. Ant to kalno joja raitelis su variniu ark- 
liu, rankoj laiko jis varinę ietį, o priešais ant krūtinės lentą su išpiau- 
tais vardais ir užkeikimais. Tų užkeikimų galybė daužo laivus, ir nėra 
išsigelbėjimo, kol tas raitelis nebus nuo arklio nuverstas. 

Po tos kapitono kalbos mes griaudžiai visi verkėm ir tikros mirties 
akivaizdoj vieni kitiems sakėm sudieu. Srovė nešė mus vis artyn prie 
baisiojo kalno, ir kai sutemo naktis, mūsų laivai ištiško, susitrenkę į uo- 
lą, ir mes visi sukritom į jūrą. Kiti turėjo prigerti, o aš įsikabinau į len- 
tą, didelė banga užbloškė mane ant kranto, ten aš radau iškapotas aukš- 
tyn pakopas ir užlipau ant kalno viršaus. Karštai padėkojau Alachui už 
išgelbėjimą, iš nuovargio kritau žemėn kaip negyvas ir užmigau. Per 
miegą išgirdau balsą: 

— Kasibo sūnau, kai tu atbusi, atsikelk ir pasikask žemę po tavo ko- 
jų. Ten rasi varinį lanką ir tris švino strėles, kur bus įrėžti užkeikimai. 
Paimk lanką ir strėles, šauk į raitelį ir išvaduok žmones nuo tos baisin- 
gos rykštės. Jei pataikysi į raitelį, jis nuvirs į jūrą, ir lankas iškris tau 
iš rankos. Tada paimk ir įkask lanką į seną vietą. Jūra patvins lig kalno 
viršūnės, paskui atplauks laivelis, ir jame sėdės geležinis žmogus. Su 
juo plauk, bet saugokis ištarti dievo vardą. Dešimtį dienų jis plauks, kol 
tave iškels į sausumą. Ten rasi žmonių, jie tau parodys kelią namo. Bet 
įsidėk į galvą, ta kelionė tau pasiseks, jei nepaminėsi dievo vardo! 

Atsikėlęs padariau viską taip, kaip liepė geroji dvasia. Šoviau į raite- 
lį ir jį nuverčiau į jūrą. Lankas man iškrito iš rankų, ir aš užkasiau jį 
į žemę. Jūra pradėjo banguoti ir kilti, ir netrukus ji pasiekė kalno vir- 
šūnę. Palaukęs gal kokią valandą, aš pamačiau atplaukiant į mane lai- 
velį. Laively sėdėjo varinis žmogus, turintis ant krūtinės švino lentą su 
įrėžtais vardais ir užkeikimais. Neprataręs nei žodžio, aš įlipau į laivelį, 
plaukėm dieną su juo kartu ir antrą, plaukėm trečią dieną ir tik dešimtą 
dieną išvydom tolumoje Ramybės Salas. Iš to didelio džiaugsmo aš su- 
šukau: 

— Yra tik vienas didis ir tikras dievas! 

Tik aš ištariau dievo vardą, varinis žmogus išmetė mane iš laivelio 
į jūrą ir pats pasinėrė į vandenį. 

Labai vėjas pūtė, bet aš mokėjau plaukti ir neskendau, o didelė banga 
kaip kalnas pagavusi užmetė mane ant kranto. Paėjęs toliau nuo jūros, 
išgręžiau savo šlapius drabužius ir per naktį išsidžiovinau. Rytą vėl apsi- 
vilkau jais ir ėmiau dairytis po apylinkę. Visi augalai vešliai žaliavo, 
bet čia buvo maža negyvenama sala, sulaukti pagalbos iš niekur nesi- 
tikėjau ir labai nusiminiau. Bet netrukus išgirdau kokius balsus ir pa- 
regėjau laivą plaukiant prie kranto. Aš tuojau įlipau į medį ir pasislė- 
piau tarp lapų. Ten tupėdamas pamačiau dešimtį vergų išlipus su kastu- 
vais. Paėję jie sustojo netoli nuo mano medžio ir pradėjo kasti žemę. 

Netrukus pasirodė pakeliamos durys. Tas duris atidarę, jie sugrįžo į lai- 
vą, paskui vėl atėjo su duona, sviestu, medum, vaisiais ir kitais daik- 
tais, reikalingais žmogaus maistui, viską sugabeno pro praviras duris po 
žemėmis. Galop atnešė iš laivo patiesalų ir puikių drabužių, kartu atėjo 
senas rimtas vyras, vesdamasis tokio gražumo jaunikaitį, jog kito pana- 
šaus nebuvau niekados regėjęs. Visi jie nusileido pro skylę žemyn ir 
ten išbuvo per dvi valandas. Paskui jie išėjo visi atgal, vergai ir tas se- 
nas vyras, tačiau be jaunikaičio, uždarė duris, apipylė žemėmis, sulipo 
į laivą ir, pakėlę inkarą, nuplaukė. 

Išnykus jiems iš akių, aš išlipau iš medžio, nukasiau žemę nuo durų, 
pakėliau jas ir pamačiau laiptus. Leisdamasis tais laiptais žemyn, priėjau 
šviesų, malonų kambarį, išklotą brangiais patiesalais. Čia sėdėjo, atsi- 
šliejęs į pagalvį, jaunikaitis, apstatytas gėlėmis ir vaisiais. Pamatęs ma- 
ne, jis išsigando, net pabalo. Aš jį pasveikinau ir tariau: 

— Nebijok, aš taip pat esu žmogus ir karaliaus sūnus. Likimas atsiun- 
tė mane į tą salą tau draugystę padaryti. Bet sakyk man, dėl ko čia 
būni po žemėmis? 

Kai jaunikaitis pamatė, kad aš esu toks pat žmogus, kaip jis, atsigavo 
iš baimės, nusišypsojo ir liepė sėstis greta saves, sakydamas: 

— O broli, nepaprastas ir keistas mano likimas. Mano tėvas yra labai 
turtingas pirklys, juvelyras, turi daug žemės ir vergų, varo prekybą su 
karaliais. Ilgai jis neturėjo vaikų. Kartą pasapnavo, kad gims jam sū- 
nus, bet gyvens trumpai. Aš tikrai gimiau. Atsiminęs sapną, tėvas klau- 
sė nuomonės žvaigždininkų. Pažiūrėję į žvaigždes, tie pasakė: ,„Tavo sū- 
nus tegyvens penkiolika metų. Tuo laiku vienas Žmogus nuvers į jūrą 
varinį raitelį ir po keturiasdešimt dienų nužudys tavo sūnų. Tas žmogus 
vadinasi Adžibas, karaliaus Kasibo sūnus.“ Tas žvaigždininkų pranašavi- 
mas visą laiką nedavė tėvui ramybės. Prieš dešimtį dienų jis išgirdo, 
kad tas Adžibas nuvertęs varinį raitelį į jūrą. Baisiai išsigandęs, jis pa- 
slėpė mane čia, kur turiu pagyventi, kol praeis tos keturiasdešimt pa- 
vojaus dienų. 

Išgirdęs tai, aš pagalvojau: „Koks keistas pranašavimas! Kam aš, Adži- 
bas, turėčiau žudyti tą jaunikaitį?" Paskui jam tariau: 

— Tegu mirtis ir visokios nelaimės neliečia tavęs! Nebijok nieko! Aš 
tas Keturiasdešimt dienų būsiu su tavim drauge. Praslinkus tam laikui, 
mes parkeliausim namo, tu į savo ir aš į savo kraštą. 

Kad aš esu tas pats Adžibas, jam nesisakiau, bijodamas jį nugąsdinti. 
Padrąsintas mano žodžių, jis pralinksmėjo, mės susėdom šalimais ir šne- 
kėjomės kaip geri bičiuliai. Vakare paėmiau visokių gardumynų, juos 
ragavom ir gražiai šnekėjomės lig vidunakčio. Tada aš jį gerai apklojau, 
ir mes sugulėm. Rytą aš atsikėliau, pašildžiau jam vandens nusimaudyti 
ir pataisiau visko valgyti. Gardžiai pavalgę, mes žaidėm ir linksmai juo- 
kavom, lig atėjo vakaras. 

Taip mes išgyvenom draugiškai ir linksmai trisdešimt devynias die- 
nas. Visas baimes mes pamiršom ir nebegalvojom daugiau apie tai, kas 
buvo pranašauta jaunikaičiui. Keturiasdešimtą dieną tarė man draugas: 

— Broluži, jau atėjo keturiasdešimta diena. Garbė Alachui, išgelbė- 
jusiam mane nuo mirties ir atsiuntusiam draugą! Šiandien atvyks mano 
tėvas parsivežti mane. Be abejo, jis atlygins už tavo gerą darbą. Dabar 
pataisyk man šilto vandens, noriu apsimazgoti ir šventadieniškai apsi- 
vilkti. 

Aš padariau, ką jis sakė. Išsimaudęs jis prigulė pailsėti. Patogiai atsi- 
šliejęs į pagalvį, man pasakė: 

— Bičiuli, perpiauk kokį gražesnį melioną, ir suvalgysim apsibarstę 
su cukrum. 

Atsistojęs aš atnešiau puikų melioną su padėklu ir paklausiau, kur 
paimti peilį piauti. Jis atsakė: 

— Aure padėtas ant atbrailos ties mano galva. 

Aš pasistojau ant kėdės ir pasiekęs nutvėriau už koto. Lipdamas že- 
myn, aš paslydau ir virtau taip nelaimingai ant vargšo jaunikaičio, jog 
pataikiau peiliu tiesiai jam į širdį, ir jis tuojau mirė. 

Pasimatęs tapęs Žžmogžudžiu, iš skausmo aš perplėšiau savo drabu- 
žius ir sušukau: 

— Taip keturiasdešimtą dieną įvyko, kas buvo prilikta prieš mano 
valią, ir aš nužudžiau tą, kurį norėjau gelbėti! 

Baisiai nusiminęs, aš išlipau į viršų, užvožiau duris ir apipyliau Že- 
mėmis. Pažvelgęs toliau į jūrą, išvydau laivą tiesiai plaukiant į salą. 
Tada pagalvojau sau: „Jie priplauks prie salos, ras berniuką negyvą ir 
keršys man už nužudymą.“ Išsigandęs įlipau į medį ir pasislėpiau tarp 
lapų. 

Laivui sustojus prie kranto, išlipo iš jo su savo vergais nužudytojo 
berniuko tėvas. Jie nukasė žemę, pakėlė duris ir nusileido į apačią. Rado 
berniuką nebegyvą, gulintį su įsmeigtu peiliu į širdį. Baisų pakėlė tada 

jie riksmą, verkė raudojo ir griaudžiai aimanavo. Galop išnešė kūną, su- 
vyniotą į drobę, nugabeno į laivą, pakėlė inkarą ir nuplaukė tolyn. 

Aš palikau saloj vienas. Dieną ieškojau vaisių ir jais mitau, naktį gu- 
lėjau įlindęs į tą po žemėmis kambarį. Taip išgyvenau kokį mėnesį. Vie- 
ną dieną, vaikščiodamas po krantą, pastebėjau iš vakarų pusės nykstant 
jūrą ir toj vietoj rodantis iškilus žemę, kuria galėjau pabėgti nuo salos. 
Nieko nelaukdamas, pradėjau eiti pasidariusia sausuma ir beeidamas iš- 
vydau tolumoje didelę ugnį. Prisiartinęs prie tos vietos, pamačiau, kad 
tai ne ugnis, o saulės spinduliuose tvieskianti kaip liepsna varinė pilis. 

Nustebęs aš žiūrėjau į pilį. Man taip bežiūrint, iš pilies išėjo senas 
vyras su dešimčia gražiai apsidariusių jaunikaičių. Kai jie priėjo ar- 
čiau, aš pastebėjau, kad jiems visiems trūko kairės akies. Jie mane ma- 
loniai pasveikino ir paklausė, kas aš toks. Aš apsakiau jiems viską, kas 
man atsitiko. Jie klausėsi labai susidomėję. Paskui jie pakvietė mane 
į pilį. Jie nusivedė mane į tokią salę, apgobtą gedulo spalvomis. Kai su- 
ėjom į salę, jaunikaičiai tarė man: 

— Bičiuli, neklausk, kaip mes netekom vienos akies. 

Ten mes visi susėdom ant tamsių pagalvių. Senasis vyras atnešė mums 
visokių užkandžių, mes gėrėm valgėm ir šnekučiavom. Jie vis prašė ma- 
nęs apsakinėti mano gyvenimo istorijos, kurios jie klausėsi labai atsi- 
dėję. Taip aš pasakojau lig vidunakčio. Tada jaunikaičiai tarė senajam 
Vyrui: 

— Atnešk kas mums reikalinga, jau vėlus laikas, metas gulti. 

Tas atsistojo ir išėjo iš salės. Netrukus jis vėl sugrįžo su dešimčia 
į tamsias skepetas suvyniotų puodelių ir pastatė prieš kiekvieną po puo- 
delį. Tada jis uždegė dešimtį žvakių, ir jaunikaičiai nudangstė savo puo- 
delius. Jie buvo pilni suodžių. Jaunikaičiai išsipaišino veidus su suo- 
džiais, draskė savo drabužius, mušėsi į krūtinę ir šaukė: 

— Mes buvome tokie laimingi, bet mūsų smalsumas pražudė mus! 

Taip jie darė lig išauštant. Tada jie nusimazgojo su šiltu vandeniu 
paišus ir apsivilko puikiais drabužiais. 

Žiūrėdamas į tai, aš labai stebėjausi ir paklausiau jaunikaičių: 

— Meldžiamieji, sakykit man, ką tas viskas reiškia? 

— Bičiuli, neklausk to, jei nenori pražūti! — atsakė jie, perspėdami 
mane. 

Paskui mes valgėm ir gėrėm, aš vėl pasakojau visą dieną lig vėlumos. 
Kaip praeitą naktį, jie vėl išsipaišino veidus su suodžiais ir dejavo, kad 
smalsumas juos pražudes. 

Taip mes gyvenome apie mėnesį laiko. Bet aš buvau vis nesmagus ir 
nebeiškentęs vėl paklausiau jų: 

— Aš ilgiau negaliu rimti, ar negalėtumėt man pasakyti, kam jūs 
kasnakt suodinatės veidus ir vis taip dejuojate? Jei jūs nesakysit, aš 
toliau čia nebebūsiu ir eisiu savo keliu. 

Jie atsakė: 

— Mes tai slėpėme nuo tavęs iš baimės, kad neatsitiktų tau tokia ne- 
laimė kaip mums ir netektum akies. 

— Bet aš noriu žinoti! — kalbėjau savo. 

— Jei tau atsitiks tas pats, kaip mums, — atsiliepė jie — mes daugiau 
nebelaikysime čia taves, tu turėsi išeiti iš mūsų. 

Bet aš neklausiau jų perspėjimo. Tada jie išvedė mane iš pilies, pa- 
gavo aviną, nulupo jo kailį, ir tarė: 

— Imk peilį ir gulkis į tą kailį. Mes tave apsiūsim ir paliksim vieną. 
Neilgai trukus atskris toks didelis paukštis rokas, pakels tave į orą ir 
nuneš ant didelio kalno. Tada prasipiauk su tuo peiliu kailį ir išlįsk. Pa- 
mates tave, paukštis nuskris. Atsikėlęs eik pusę dienos ir prieisi aukštą 
pilį su auksiniu stogu ir išpuoštą brangiaisiais akmenimis. Įėjęs į tą pilį, 
rasi, ko troškai. Ir mes ten buvome, todėl netekome akių ir suodinamės 
savo veidus. 

Paskui įsiuvo jie mane į avino kailį ir paliko vieną gulėti. Atskrido 
tas paukštis, nutvėrė mane su nagais, iškilo lig debesių ir galop nusilei- 
do su manim žemėn. Aš prapioviau kailį, išlindau ir nubaidžiau paukštį. 
Paskui keliavau, kol priėjau pilį, kaip jaunikaičiai buvo sakę. Pilis bu- 
vo tikrai didelė ir puiki. Ji turėjo šimtą kambarių, tų kambarių durys 
buvo padarytos iš kvepiančio brangaus sandalo medžio su paauksavi- 
mais. Kieme stovėjo keturiasdešimt mergaičių, apsirengusių brangiais 
drabužiais ir tokių gražių, jog negalėjai atsigėrėti. Pamačiusios mane, 
jos šokdamos ir dainuodamos ėmė kviesti į pilį: 

— Sveikas atvykęs! Jau daug mėnesių mes tavęs laukėm. Garbė die- 
vui, atsiuntusiam čia tave! 

Įsivedusios į vidų, jos pasodino mane minkštai, prinešė visokių gar- 
džių daiktų ir gėrimų, valgėm ir šnekučiavom lig išnaktų. Tada jos pra- 
dėjo vėl vienos šokti, kitos dainuoti, trečios skambinti kanklėmis, visi 
linksminomės, kaip galėjom, iš tos linksmybės aš pamiršau visus šio 
pąsaulio rūpesčius. Prisilinksminęs aš atsiguliau ir išmiegojau lig saulės 
tekėjimo. Tada jos mane pakėlė, davė gražiai apsivilkti ir vaišino gar- 
džiausiais valgiais. Vėl praėjo smagiai diena. 

Taip aš išgyvenau ten apskritus metus. Vieną rytą atėjo verkdamos 
mergaitės atsisveikinti su manim. Paklaustos, kas atsitiko, jos aimanuo- 
damos tarė: 

— Atėjo persiskyrimo valanda. Mes esam karalaitės, mums leista čia 
gerai gyventi. Tik keturiasdešimt dienų metuose likimas verčia mus iš 
čia pasišalinti. Tas laikas dabar atėjo, ir mes turim tave palikti. Tuo tar- 
pu tu būsi tos pilies vienas valdovas. Valgyk, gerk ir daryk, kas patin- 
ka. Į devyniasdešimt devynis kambarius gali eiti ir naudotis viskuo, ką 
ten rasi, tik į šimtąjį kambarį, kurio duris atidaro šitas aukso raktelis, 
uždrausta tau įžengti. O jei atidarysi uždraustas duris, niekados mes ne- 
besimatysim. 

Sulig tais žodžiais jos padavė man aukso raktelį, ašarodamos pratarė 
sudieu ir kažkur dingo. 

Aš likau vienas pilyje. Vaikščiojau pro visas man leistas duris ir visur 
galėjau rasti puikiausių ir brangiausių daiktų. Daržuose lūžo vaisiais me- 
džiai ir krūmai, valgiau skaniausius obuolius, slyvas ir vynuoges. Me- 
džių šakose giedojo gražiausiais balsais visoki paukščiai, smagiai čiur- 
leno upeliai, aplink žydėjo ir skleidė gardų kvapą įvairiausi žolynai. Iž- 
do kambarys buvo priverstas aukso ir sidabro, perlų, smaragdų ir ru- 
binų, ir aš sau galvojau: „Viso pasaulio karaliai neturi tiek turto!" 

Taip aš išgyvenau trisdešimt devynias dienas. Beliko viena diena pa- 
laukti. Bet baisiai parūpo man atrakinti šimtąsias duris. Gal nelabasis su- 
suko galvą ir pražudė mane. Neiškentęs aš atidariau duris ir įžengiau 
į vidų. Toks malonus mane pagavo kvapas, jog aš apsvaigau ir virtau 
žemėn. Atsipeikėjęs ėjau toliau. Vienam kambary, išbarstytame kvepian- 
čiomis žolėmis, viduryje stovėjo juodas arklys su aukso balnu ir ėdė se- 
samo grūdus iš kristalinių ėdžių. Tur būt, kipšo pagundytas, aš priėjau 
prie to arklio, paėmiau už kamanų, išvedžiau į kiemą ir sėdau į balną. 
Suragintas jis nekrutėjo nei iš vietos, tada aš paspaudžiau jį pentinais. 
Kai nepadėjo ir pentinai, aš pagriebęs ėmiau čaižyti su rimbu. Tada jis 
sužvengė garsiai lyg griaustinis, iškėtė du sparnus ir pakilo su manim 
į orą. Paskui nusileido ant svetimos pilies stogo, nupurtė mane nuo nu- 
garos ir taip tėkštelėjo su uodega į akį, jog ta iškrito, ir aš likau vien- 
akis. 

Iš skausmo aš surikau: 

— Kaip tie jaunikaičiai ir aš netekau akies! 

Paskui nulipau nuo pilies stogo, įėjau pro duris į vidų ir pasimačiau 
atsidūręs tų dešimties vienakių jaunikaičių kambaryje. Pamatę mane, jie 
sušuko: 

— Šalin nuo mūsų, tu grižti nebesveikas! 

Aš jiems atsakiau: 

— Neturėjau ramybės, kol nesužinojau, kam jūs paišinotės veidus. 
Dabar aš tapau toks, kaip jūs. 

— Mes gyvenome pirma linksmai,— kalbėjo jie,— gėrėme iš kristali- 
nių taurių ir miegojom šilkuose, bet prakeiktas smalsumas nedavė mums 
ramumo, kol netekome akių. 

— Bet priglauskit manė, — maldavau aš jų,— kad galėčiau kartu su 
jumis suodinti savo veidą! | 

Ir aš gailiai verkiau, bet jie be pasigailėjimo atšovė: 

— Negalim tavęs priglausti. Keliauk sveikas į Bagdadą, ten tu, eida- 
mas per gatves, prašinėsi duonos. 

Taip jų atstumtas, aš atvykau į Bagdadą, kur, sunkiai vargdamas, trum- 
pinu savo amžiaus dienas. 

Gaidžio pamokslas 


Vienas arabas turėjo jautį ir asilą. Tas arabas suprato gyvulių kal- 
bą, tik niekam kitam negalėjo sakyti, ką girdėjo juos kalbant: pasakęs, 
pats turėjo tuoj mirti. 

Jautis buvo pririštas su asilu tvarte prie vieno lovio. Kartą šeiminin- 
kas girdi jautį sakant asilui: 

— Koks tu laimingas! Stovi dykas, mažai kada tave ima prie darbo. 
Žmogus nuolat vaikščioja aplink tave, šeria grynais miežiais ir girdo ty- 
ru vandeniu. Didžiausias tavo darbas, jeigu šeimininką kartais paneši 
ant savęs, ir tai netoli. O mano gyvenimas labai sunkus: kiek tu tingi- 
niauji, tiek aš turiu dirbti. Kaip tik išaušta, deda ant sprando jungą, 
velku arklą išsiręžęs per kiaurą dieną ir taip išvargstu, jog vakare vos 
laikausi ant kojų. Dar artojas mane vis kapoja su rimbu. Kada po dar- 
bo sugrįžtu namo, gaunu užėsti žemėtų žirnių virkščių ir atsigerti kokių 
dvokiančių sutrų. Tikrai pavydžiu, kaip tu gerai gyveni! 

Asilas kantriai išklausė, ką jautis sakė, paskui tarė jam: 

— Argi ne kvailas esi, kad, būdamas toks stiprus, duodiesi Žmogui 
save valdyti? Tavo vietoj, kai ateitų mane jungti, aš atstatyčiau ragus, 
imčiau baisiai mauroti ir spirčiau koja kiekvieną, kas tik prisiartintų. 
Tave dievas apdovanojo visokiais ginklais, o tu per savo kvailumą ne- 
moki jų vartoti. Jei paklausysi tų mano žodžių, pats pamatysi, kaip pa- 
gerės tavo gyvenimas, ir tu man už tai visada dėkosi. 

Jautis labai apsidžiaugė, išgirdęs tokį asilo pamokymą, ir tarė: 

— Mielas bičiuli, viską taip darysiu, kaip tu man sakai! 

Tą visą jų kalbą girdėjo šeimininkas. 

Kitą dieną jis anksti pasijungė jautį ir nusivarė į lauką arti. Jautis 
visą laiką dėjosi piktas, maurojo, nenoromis ėjo vaga, o vakare rišamas 
prie sieto ragus atstatęs purtė galvą, lyg manydamas šeimininką pulti, 

ir padėto pašaro neėdė. Rytą gulėjo išsitiesęs, baisiai kriokė, tartum bū- 
tų jam atėjusi paskutinė valanda. 

„Palauk, aš pamokysiu asilą už jaučio kurstymą“, — tarė sau šeiminin- 
kas ir, uždėjęs jungą ant sprando, išėjo su juo į lauką. 

Asilas, nepratęs prie to darbo, stenėdamas traukė arklą ir per dieną 
taip susivarė, jog vakare vos kojas vilko. 

O jautis visą dieną buvo dykas, ėdė nieko negalvodamas ir džiaugėsi 
paklausęs asilo patarimo. Pamatęs jį grįžtant iš lauko, linksmas sutiko 
draugą ir gražiai dėkojo už jo gerus žodžius. Asilas buvo labai nuvar- 
ges, nieko neatsakė ir vienas sau galvojo: ,„Aš pats kaltas, kad mane 
laip prikamavo. Ko man daugiau reikėjo: buvau visko pilnas ir gyve- 
nau puikiai. Jei neišsisuksiu iš tos bėdos, tai turėsiu žūti.“ Vos po tų 
žodžių priėjo prie lovio, krito iš nuovargio žemėn ir gulėjo kaip ne- 
gyvas. 

Šeimininkas norėjo išgirsti, ką dabar jie kalbės, ir nuėjęs atsisėdo ant 
tvarto slenksčio paklausyti. Su juo buvo kartu jo pati. Ir asilas klausia 
jaučio: 

— Ką manai, mielas kaimyne, daryti rytoj, kai šeimininkas atneš tau 
ėsti? 

— O ką? Darysiu, kaip tu mane mokei. Atkišiu ragus, pradėsiu tąsy- 
tis, lyg būčiau arti dvėsimo. 

— Oi saugokis taip daryti, — atsiliepė asilas, — kitaip tau galas. Šian- 
dien, sugrįžęs iš lauko, girdėjau šeimininką sakant tokį daiktą, jog mane 
visą šiurpas nukratė. 

— Ką gi tokį girdėjai, neslėpk, mano bičiuli! 

— Šeimininkas sakė: „Mūsų jautis apsirgo, rytoj reikės piauti. Mėsą 

gas, man labai gaila tavęs. Kai rytoj atneš tau ėsti, tu pulk ir visa bur- 
na žliaubk. Šeimininkas manys, kad vėl tu sveikas, ir nebepiaus. 

Šitie asilo žodžiai jautį labai išgąsdino, ir jis gailiai subaubė. 

Išgirdęs tą jų kalbą, šeimininkas ėmė balsu juoktis, o pati tuojau pri- 
sikabino: 

— Pasakyk, ko tu taip juokiesi, ir aš norėčiau kartu su tavim juoktis. 

— Miela žmonele, to neklausk, palik tą juoką man vienam! 

— Ką? Gal nemyli manęs, kad nenori sakyti? 

— Nesikarščiuok labai, aš tik tiek tau galiu pasakyti, kad juokiausi 
iš asilo kalbos su jaučiu. 

— Tu juokus darai iš manęs, — tarė perpykusi pati: — tai nepanašu 
į tiesą! Jei tuojau nepasakysi, iš ko juokeisi, aš su tavim daugiau ne- 
gyvensiu! 

Tai pasakiusi, nuėjo į pirkią, atsisėdo vienam kampely ir žliumbė visą 
naktį. Atsikėlęs rytą ir matydamas ją vis verkiant, vyras tarė: 

— Turėk, žmonel, protą! Ką tu laimėsi, sužinojusi kokį nieknieki, o 
neteksi manęs? 

— Mirk, bet pasakyk, ko tu juokeisi! Aš vis tiek noriu žinoti! 

Matydamas, kad negalės pačios perkalbėti, vyras sutiko pasakyti, ko 
jis juokėsi, ir paskui jau mirti. Prieš mirdamas, norėjo atsisveikinti su 
artimaisiais, ir sukvietė savo ir pačios gimines. Susirinkusiems papasa- 
kojo apie pačios užsispyrimą, tie su ašaromis meldė jos liautis, bet ji vis 
kartojo savo, apie nusileidimą nenorėjo nei girdėti. Tada laukininkas 
norėjo atsisveikint ir su savo gyvuliais. Be jaučio ir asilo, jis dar turėjo 
šunį ir penkiasdešimt vištų. Šuniui jis numetė didelę riekę duonos, o viš- 
toms pabėrė rėtį miežių. Gaidys tuoj pribėgo prie miežių ir dziobt dziobt 
ėmė lesti, o šuva buvo labai nuliūdęs, stovėjo nuleidęs galvą, nenorėjo 
nei liesti jam pamestos duonos ir sako gaidžiui: 

— Tu visai gėdos neturi! Aure mūsų šeimininkas šiandien turi mirti, 
o tu ryji grūdus kaip niekur nieko! Jis labai myli pačią ir negali atsispir- 
ti prieš jos užsimetimą sužinoti, ko jis taip juokėsi. 

— Kad šeimininkas toks paikas, tegu sau miršta,— atsakė gaidys šu- 
niui: — aš turiu pusšimtį pačių ir visas suvaldau, o jis vienos negali su- 
valdyti! Tegu pasiklausia išminties, ir nereikės jam mirti! 

— O ką jis turi daryti? — klausia šuva. 

— Tegu paima kokį virvagalį ir pačiai išdirba gerai kailį, tada nebe- 
reikalaus daugiau sakyti, kas jai nedera žinoti. 

Išgirdęs, ką gaidys sako, arabas išsivedė iš pirkios pačią, čiupo pantį 
ir ėmė šventinti jai nugarą, o ta kadgi sukrus tuojau prašytis: 

— Jau gana, mano brangiausias, gana, daugiau nebenoriu žinoti, ko 
juokeisi! | 

Vyras numetė pantį, ir abu smagūs sugrįžo į pirkią. Visi susirinku- 
sieji džiaugėsi ir stebėjosi, kad vyras radęs gerą vaistą ir tuojau pagy- 
dęs pačios užsispyrimą. 

Skraidantis arklys 


Senais laikais gyveno Persijoj galingas karalius. Jis labai mėgo viso- 
kius nepaprastus daiktus. Dažnai jis darydavo pasilinksminimus ir į juos 
kviesdavo nebūtų daiktų pramanytojus ne tik iš savo karalystės, bet ir 
iš svetimų kraštų. Tuos, kurie parodydavo ką keistesnio, jis gausiai ap- 
dovanodavo. 

Vieną kartą, kai jau buvo susirinkusiems parodytos visos gudrybės, 
atsivedė prie karaliaus sosto atkeliavęs iš Indijos žmogutis dirbtinį ark- 
lį. Tas arklys turėjo užmautas kamanas ir uždėtą balną, atrodė visai 
kaip gyvas. 

Rodydamas savo arklį, indas tarė karaliui: 

— Nors aš atvykau čionai taip vėlai, bet drįstu tvirtinti, kad jūsų di- 
dybė niekados neregėjai tokio nuostabaus daikto, kaip tas mano ark- 
liukas. 

— Aš čia nematau nieko nuostabaus, — atsakė karalius,— tik jis turi 
didelį panašumą į tikrą arklį. Koks nagingas meistras padarys lygiai 
tokį arba dar geresnį. į 

— Nuostabi jo ne išvaizda, — atsiliepė indas, — bet nauda, kurią gali- 
ma turėti. Jei aš noriu pasiekti tolimiausią pasaulio vietą, tai jis mane 
ten nuneša per labai trumpą laiką. Bematant galėčiau parodyti tą jo 
ypatybę. 

Karaliui teko per savo amžių matyti pasaulyje daug įdomių daiktų, 
bet tokio stebuklo lig šiol nebuvo regėjęs nei girdėjęs. Niėko neatidė- 
liodamas, jis liepė indui parodyti, kaipgi skrenda oru jo arklys. 

Indas įkėlė koją į kilpą ir užšoko ant arklio. Atsisėdęs į balną, klausė 
karaliaus, į kurią pusę jis lieps jam joti. 

Per trejetą mylių nuo miesto buvo aukštas kalnas, matomas nuo ka- 
*raliaus palociaus durų. 

„— Ar tu matai tą kalną? — paklausė karalius, rodydamas jį.— Kelio 
čia nedaug, bet man užteks suprasti, ką tu sakai, iš to, kaip greitai su- 
jodinėsi ten ir atgal. Bet Žmogaus akis negali sekti tavęs taip toli, todėl 
man atnešk kaip ženklą, kad tu ten buvai, šakelę nuo palmės medžio, au- 
gančio to kalno viršūnėj. 

Indas paspaudė mygtuką iš dešinės arklio kaklo pusės, arklys ta pačia 
akimirka pakilo nuo žemės ir nušvilpė kaip žaibas oru. Jis iškilo taip 
aukštai, kad geriausios akys nebegalėjo jo matyti. 

Nepraėjo ketvirtis valandos, ir visi susirinkusieji pamatė indą grįžtant 
atgal su palmės šakele rankoj, bet prieš nusileidžiant jis dar apsuko oru 
tris ratus. Leidžiantis žemyn, minia baisiai šaukė ir plojo delnais. Jis nu- 
sileido žemėn lygiai į tą patį daiktą, iš kur buvo pakilęs, be mažiausio 
sutrenkimo. Nusileidęs nušoko nuo arklio, priėjo prie sosto ir padėjo 
palmės medžio šakelę prie karaliaus kojų. 

Karaliui labai patiko tas arklys, ir jis galvojo, kad nebus didelio sun- 
kumo įį įsigyti iš indo. 

— Sprendžiant iš arklio išvaizdos,— tarė karalius indui,— jis negali 
būti perdaug brangus, bet aš užmokėsiu, kiek tu reikalauji, jeigu man 
ji parduosi. 

— Aš nei kiek neabejoju,— atsakė indas,— kad jūsų didybė, pama- 
tęs dabar jo greitumą, duosi teisingą atlyginimą už mano darbą. Aš taip 
pat numačiau, kad karalius užsigeisi turėti tokį arklį, o iš kitos pusės, 
norėdamas jūsų didybei padaryti malonumą, aš pasiryžęs atsisveikinti 
su juo. Bet aš noriu prašyti tokio daikto, be kurio neperleisiu savo ark- 
lio, o karalius gal nenorėsi duoti. 

— Aš sutinku, — tarė karalius, — tau duoti mainais kokį tik nori daik- 
tą. Tu žinai, kad mano karalystė plati, turi daug didelių ir turtingų mies- 
tų; pasirink tą, kur tau labiau patinka, ir valdyk jį ligi savo amžiaus 
galo. 

— Labai žemai dėkui šviesiausiam karaliui už tą malonę ir parodytą 
man dosnumą, — atsiliepė indas.— Bet prašom nepykti už mano drąsą pa- 
sakyti, kad aš galėsiu atiduoti tą arklį, jei sutiksi išleisti už manęs savo 
dukterį. 

Išgirdę indo reikalavimą, visi kiemiškiai prapliupo juokais, o kara- 
liaus vyresnysis sūnus net labai pasipiktino. Tačiau pats karalius nebuvo 
priešingas leisti princesei tekėti už indo. 

Bijodamas, kad karalius nesutiktų išklausyti indo noro, princas pa- 
sakė: 

— Tikiuosi, jūsų didybė atleisi man už drąsumą priminti, kad nei kiek 
nesvyruodamas atmestum tą įžūlų indo reikalavimą. 

— Mano sūnau,— tarė karalius, — man patinka, kad tu taip karštai rū- 
piniesi mūsų giminės garbe, bet tu pamiršti didelę to arklio naudą. Jei 
aš atmesiu jo reikalavimą, jis gali perleisti savo arklį kam kitam. Aš. 
laikau tą arklį nuostabiausiu pasaulio daiktu, bet, prieš baigdamas de- 
rybas, norėčiau, kad tu geriau susipažintum su jo padarymu ir pasaky- 
tum geriau apgalvotą savo nuomonę dėl jo. 

Girdėdamas karalių taip kalbant, indas jau manė, kad jis nebus prie- 
šingas paimti arklį už tą kainą. Tuo jis labai džiaugėsi, padėjo princui 
atsisėsti ant arklio ir pamokė, kaip pradėti joti. 

Apžergęs arklį ir įsispyręs kojomis į balno kilpas, nelaukdamas dau- 
giau pamokymų, jis paspaudė indo parodytą mygtuką ir išlėkė į orą 
kaip strėlė iš lanko. Nei karalius, nei kiti žmonės jo daugiau nebematė. 

Taip staiga dingus iš akių princui ir arkliui, indas baisiai išsigando, 
puolė ant veido prieš karalių ir tarė: 

— Jūsų didybė matei, kad princas nelaukė daugiau pamokymų, kaip 
reikia valdyti mano arklį. Jis labai karščiavosi pasirodyti, ką jau moka, 
bet jis dar nežinojo, kaip tą arklį pasukti ir atgal grįžti. Todėl prašom, 
šviesiausias karaliau, nebausti manęs, jei kas negeras jam atsitiks. 

Iš tos indo kalbos karalius suprato, kad jo sūnui gali atsitikti didelė nelai- 
mė, ir paklausė, kodėl jis nesustabdė princo, pamatęs jį kylant aukštyn. 

— Jūsų didybė gerai matei pats kaip ir aš, kaip staigiai pakilo į orą 
arklys su princu,— atsakė indas.— Bematant jis buvo jau taip toli, jog 
nieko nebūtų girdėjęs, jei aš būčiau mėginęs šaukti. Jei ir būtų išgirdęs, 
būtų nemokėjęs atgręžti arklio atgal, nes jis nelaukė pasakant, kaip tai 
reikia padaryti. Bet aš turiu viltį, kad princas ras kitą mygtuką. Paspau- 
dus tą mygtuką, arklys nustos kilęs aukštyn ir duosis pasukti į tą vie- 
tą, kur norės raitelis. 

Karalius dar aiškiau suprato pavojų savo sūnui ir atsakė: 

— Aš abejoju, kad mano sūnus rastų kitą mygtuką ir mokėtų jį pa- 
vartoti. Antra vertus, arklys gali kristi kur ant uolos arba tykštelėti 
į jūrą su princu. 

— Jūsų didybe,— atsiliepė indas,— tas arklys be jokios baimės gali 
nerti per giliausius vandenis ir nunešti raitelį sveiką į tą vietą, kur jis 
galvoja. - 

— Jei mano sūnus negrįš sveikas,— tarė karalius, — tavo galva atsa- 
kys už jo gyvybę. 


Taręs tuos žodžius, karalius liepė indą suimti ir įmesti į kalinį. Paskui 
užsidarė nuliūdęs savo palociuje. 

Tuo tarpu princas kilo vis aukštyn, po valandos jis buvo jau taip 
aukštai, jog neberegėjo žemės. Tada jis pradėjo galvoti apie grįžimą, 
stipriau paspaudė mygtuką ir patraukė už pavadžių. Bet arklys vis kilo 
aukštyn su tuo pačiu greitumu, net pradėjo imti jį baimė. Jis visaip 
spaudė mygtuką ir tampė pavadžius, bet niekas nesidarė. Dabar jis la- 
bai gailėjosi gerai neišmokęs valdyti arklio prieš jojant. Jis suprato sa- 
vo pavojų, be nepametė proto. Jis atsidėjęs apgraibė arklio galvą ir 
kaklą ir rado prie dešinės ausies kitą, mažesnį, mygtuką. Jis paspaudė 
tą mygtuką ir su džiaugsmu pastebėjo, kad arklys pradėjo leistis že- 
myn, tik ne taip smarkiai. 

Kai jis prisiartino prie žemės, jau buvo ėmę temti. Netrukus visai su- 
temo, jis nebežinojo, kur sukti arklį, padėjo pavadžius ant jo kaklo ir 
kantriai laukė, kur jam teks nusileisti. Jis tik bijojo, kad nenusileistų 
į dykumą, upę arba jūrą. 

Pagaliau vidunakty arklys atsistojo ant kieto daikto, ir princas nu- 
Šoko nuo balno. Jis buvo alkanas, nes nuo pat ryto nieko nebuvo kan- 
dęs. Pirmutinis dalykas buvo išsiaiškinti, kur jis atsidūrė, ir pasirodė, 
kad jis patekęs ant vienų namų stogo. Pasigraibęs aplink toliau, jis ap- 
tiko laiptus, einančius žemyn. 

Niekas kitas nebūtų drįsęs leistis tais tamsiais laiptais, bet jis buvo 
priverstas išmėginti tą kelią. Jis sau galvojo: „,„Aš niekam nemanau ką 
piktą daryti, o jei kas ir patiktų mane, matys, kad aš einu be ginklo 
rankoj."“ Taip pagalvojęs, jis atsargiai pradėjo leistis žemyn, o kur jau 
baigėsi laiptai, rado duris, einančias į didelę apšviestą salę. 

Jis sustojo prie durų ir pasiklausė. Išgirdo tik kietai miegančių žmo- 
nių knarkimą. Įėjęs į vidų, pamatė, kad tai knarkė užmigę sargybiniai, 
jie turėjo nuogus kardus prie šonų. Iš to princas spėjo, kad čia yra ko- 
kios karalienės ar princesės sargybos kambarys. Pasirodė, kad jie sau- 
gojo vieną princesę. 

Dulksnojanti pro atviras duris silpna šviesa rodė, kad gretimam kam- 
bary buvo princesė. Pirštų galais praėjo princas pro atmetusią smakrus 
sargybą. Princesė miegojo ant sofos, jos tarnaitės gulėjo ant grindų. 

Princesė buvo graži ir labai patiko princui. Jis atsargiai pabudino ją 
is miego, ji atmerkė akis, bet neišsigando. Pamačiusi princą, ji tik pa- 
klausė, kaip čia jis atsiradęs. Nusilenkęs lig žemės, tas atsakė: 

— Maloninga princese, aš čia atsiradau negirdėtu pasauly keliu. Aš 
esu Persijos karaliaus sūnus ir vakar rytą buvau savo tėvo namuose. 
Dabar esu svetimam krašte ir galiu netekti galvos, jeigu jūsų malonė 
pasigailėjusi neapginsi manęs. 

Ji buvo Bengalijos karaliaus vyresnė duktė, jai tėvas buvo pastatęs. 
palocių netoli nuo miesto, kad galėtų būti arčiau gamtos ir džiaugtis jos. 
gražybėmis. Išgirdusi princo žodžius, ji prabilo: 

— Princai, jūs esate ne laukinių žmonių krašte. Bengalija yra ne ma- 
žiau vaišinga už Persijos karalystę. 

Neduodama jam atsakyti, princesė toliau kalbėjo: 

— Nors aš norėčiau žinoti, kokiu stebuklu jūs galėjote per tokį trum- 
pą laiką atvykti iš Persijos ir kokiu būdu patekote į ši palocių, bet aš 
atidedu išklausyti tą istoriją vėliau, o dabar liepsiu mano tarnaitėms 
parūpinti ką užkąsti. 

Princesės tarnaitės paėmė vaško žvakes, nuvedė svečią į puikų kam- 
barį ir atnešė visokių valgių. Kai jis pavalgė, jos nukraustė stalą ir iš- 
ėjo. Princas buvo pavargęs ir tuojau atsigulė ilsėtis. 

Princo mandagumas ir išmintis taip patiko princesei, jog ji negalėjo 
užmigti. Kai tarnaitės vėl sugrįžo į jos kambarį, ji klausė jų, ar jos vis- 
kuo aprūpino princą ir ką mano apie jį. Tarnaitės atsakė: 

— Mes nežinom, ką princesė galvoji apie jį, bet mes manom, kad 
princesė būtum laiminga, jei karalius leistų tekėti už tokio malonaus 
princo. Visoj Bengalijoj nerasi jam lygaus. 

Tas jo gyrimas princesei didžiai tiko, bet ji liepė joms tokių niekų 
nekalbėti. 

Kitą dieną princesė pasipuošė ir nusiuntė tarnaitę pasiteirauti, ar sve- 
čias jau atsikėlė ir ar galėtų jį aplankyti. 

Princas iš kelionės buvo jau atsilsėjęs ir, tarnaitės pasveikintas, at- 
sakė: 

— Aš mielai taikausi prie visų princesės pageidavimų. 

Supratusi, kad princas jos laukia, ji tuojau nuėjo. Nuėjusi palinkėjo 
jam labos dienos ir tarė: 

— Nekantraudama išgirsti, kaip čia jūs patekot, aš atėjau į šį kam- 
barį, kad niekas netrukdytų išklausyti visos tos istorijos. 

Princas pradžioj papasakojo apie jo tėvo mėgimą visokius nepapras- 
tus daiktus. Paskui iš eilės apsakė apie skraidantį arklį. Princesė pripaži- 
no, kad tas arklys yra tikrai nuostabiausias daiktas pasaulyje. “ 

Princas atsuko arklį į Persijos šalį 


Du ištisus mėnesius princas viešėjo pas princesę, lankydamas įvairius 
jos daromus pasilinksminimus jo garbei. Paskui paprašė jis leidimo grįž- 
ti pas tėvą, sakydamas: 

— Kad jūs neabejotumėt, kad tai tikra tiesa, ką aš sakau, gal nepanie- 
kintumėt mano kvietimo keliauti kartu su manim aplankyti mano tėvo. 

Princesė be ilgų atsikalbinėjimų davė savo sutikimą. Jos vienintelė 
buvo baimė, kad princas kartais nemokės valdyti arklio ir dėl to gali 
atsitikti kokia nelaimė. Bet princas ją greit nuramino, sakydamas, kad 
iš tos pusės jokio pavojaus nėra, kad po visų bandymų jis išmokęs jo- 
dinėti tuo arkliu ne prasčiau už patį indą. 

Kitą rytą auštant jie užlipo ant palociaus stogo. Princas atsuko arklį 
į Persijos šalį ir pastatė taip, kad princesei buvo lengva užlipti ant jo 
ir atsisėsti ant balno iš užpakalio. Atsisėdusi patogiai, ji apkabino ran- 
komis princo liemenį, tas paspaudė mygtuką, ir arklys pakilo į orą su 
jam paprastu greitumu. Po dviejų valandų jų akys išvydo Persijos sos- 
tinę. 

Princas nesileido į tą patį daiktą, iš kurio buvo andai pakilęs, bet pa- 
suko prie palociaus, buvusio nelabai toli nuo miesto. Jis nuvedė prin- 
cesę į gražų kambarį ir prašė jos truputį čia palaukti, kol jis nueis ir 
praneš tėvui apie jų atvykimą. Palociaus viršininkei įsakė aprūpinti prin- 
cesę viskuo, kas jai bus reikalinga. 

Kai jis ėjo gatvėmis, žmonės tuojau jį pažino ir džiaugsmingai svei- 
kino. Tėvą jis rado sėdint taryboj ir svarstant krašto reikalus. Apkabinęs 
sūnų su džiaugsmo ašaromis akyse, pirmiausia jis paklausė, kas nutiko 
su tuo indo arkliu. 

Tas klausimas davė princui progą išpasakoti tėvui, koks jam buvęs 
pavojus, iškilus į Nneapsakytas oro aukštybes, ir kaip su dideliu vargu 
nusileidęs ant Bengalijos princesės palociaus stogo. Jis papasakojo, kaip 
jis ten maloniai buvęs priglaustas, kaip jis sutaręs princesę vesti ir pri- 
kalbėjęs ją vykti kartu į Persiją. Savo pasakojimą baigė šiais žodžiais: 

— Viešpatie, aš esu pažadėjęs, kad jūs duosit savo sutikimą vesti, ir 
todėl atvežiau ją ant indo arklio į palocių, kur jūsų didybė dažnai bū- 
nat. Aš ją palikau ten, iki grįšiu, ir užtikrinau, kad mano pažadas ne- 
nueis niekais. 

Po tų žodžių princas puolė ant veido prieš karalių, maldaudamas jo 
sutikimo, o tėvas pakėlė jį, vėl apkabino ir tarė: 

— Sūnau mano, aš ne tik duodu savo sutikimą tau vesti princesę, bet 
pats tuojau vykstu jos pasveikinti ir iškelsiu jums vestuves šiandien 
pat. 

Karalius liepė savo kiemui rengti vestuves ir įsakė paleisti iš kalinio 
indą. Atvestam indui karalius tarė: 

— Tu turėjai atsakyti savo galva, jei būtų žuvęs mano sūnus, bet 
padėkok dangui, jis vėl atsirado gyvas. Dabar imkis savo arklį ir ke- 
liauk sveikas, tik daugiau nesirodyk man į akis! 

Indas nuo tų, kur jį vedė iš kalinio, jau buvo girdėjęs, kad princas 
grįžęs ir atsivežęs su savim ant jo arklio princesę, ir sužinojęs vietą, 
kur jis ją palikęs. 

Tik išėjęs iš karaliaus namų, jis nujojo tiesiai į tą palocių ir pasakė 
viršininkei, kad jis atvykęs nuo karaliaus ir nuo princo su įsakymu nu- 
gabenti Bengalijos princesę į miestą. 

Viršininkė pažino indą ir žinojo, kad jis buvo karaliaus uždarytas į ka- 
linį, todėl patikėjo, ką jis sakė, nes dabar buvo laisvas. Ji nuvedė įį 
pas princesę, o ta, išgirdus, kad siųstas princo, be žodžio sutiko keliauti 
su juo, 

Indas apsidžiaugė, kad ji patikėjo, apžergė savo arklį, princesę pasi- 
sodino užpakaly, paspaudė mygtuką ir bematant pakilo aukštyn. 

Tuo metu karalius su savo palydovais keliavo į palocių, kur buvo 
palikta princesė, o princas jojo priešais, kad galėtų kiek anksčiau pra- 
nešti jai apie tėvo atvykimą. Indas, keršydamas už savo kalinimą, per- 
skrido žemai per jų galvas su pagrobta nuotaka. 

Pamatęs jį, karalius sustojo. Jo apmaudas buvo tuo didesnis, kad ne- 
galėjo nubausti kaltininko. 

Indas maža paisė to apmaudo ir ramiai skrido tolyn. Karaliui nieko 
nebeliko daugiau. daryti, tik grįžti namo. 

Bet koks buvo princo sielvartas, matant indą nešantis jo mylimą prin- 
cesę! Jis jautėsi kaip perkūno nutrenktas. Nebesimanydamas, ką toliau 
veikti, jis nujojo į palocių, kur buvo palikęs princesę. 

Ten jis apsivilko dervišo drabužiais, pasiėmė dėžutę su brangiaisiais 
akmenimis, kuriuos buvo norėjęs dovanoti princesei, ir išvyko iš palo- 
ciaus. Jis nežinojo, kuriuo keliu eiti, tik pasiryžo tol negrįžti, kol neras 
princesės ir atgal parsiveš. 

Tuo tarpu indas lig vakaro prijojo mišką netoli nuo Kašmiro karalys- 
tės sostinės. Būdamas pats alkanas ir galvodamas, kad ir princesė bus 

išalkusi, jis nusileido vienoj to miško aikštėj ir paliko princesę prie ma- 
žo upelio su skaidriu vandeniu ir apžėlusiais minkšta žole krantais. 

Pasišalinus indui atnešti maisto, princesė galvojo tuojau bėgti nuo to 
niekšo, bet ilgai nevalgiusi ji buvo labai silpna, ir turėjo likti toj pa- 
čioj miško aikštėj. 

Būdama išbadėjusi, nuo atnešto maisto ji neatsisakė ir valgė kartu su 
juo. Valgant netikėtai juos užjojo pulkas raitelių, ir ji tuojau paprašė 
jų pagelbos. Pasirodė, kad čia grįžo iš medžioklės Kašmiro karalius su 
savo palydovais. 

Nežinodama, kas iš jų vyresnis, princesė kreipėsi į gražiausią raitelį 
ir pataikė karalių. Ji tarė jam: 

— Viešpatie, kas jūs būtumėt man dangaus atsiųsti, pasigailėkite ma- 
nęs nelaimingos ir išvaduokite iš to nedoro indo. Jis mane klastingai 
pagrobė iš Persijos ir atnešė čionai su savo skraidančiu arkliu. 

Karaliui užteko tų žodžių suprasti, kad ji sako tiesą. Pasipiktinęs to- 
kiu biauriu darbu, karalius liepė savo palydovams suimti indą ir nukirsti 
jam galvą. 

Išvaduota iš indo nagų, princesė pateko į kitą pavojų. Karalius paso- 
dino ją ant gražaus žirgo ir parsigabeno į savo palocių, kur jai pavedė 
puikiausiai įrengtą kambarį šalia savo kambario ir davė kelias verges 
jai tarnauti. Palikdamas ją vieną, jis tarė jai: 

— Žinodamas, kad princesė esi išvargus, aš atsisveikinu lig rytojaus 
dienos. Kai pasilsėsi, tada apsakysi savo nepaprastus nutikimus. 

Princesė labai džiaugėsi savo išvadavimu. Ji tikėjosi, kad Kašmiro ka- 
ralius, išgirdęs jos istoriją, parsiųs ją vėl į Persiją, Bet ji labai apsiriko, 
nes Kašmiro karalius nusprendė kitą dieną daryti su ja vestuves. Kitos 
dienos rytą būgnų ir trimitų garsais paskelbė visam miestui vestuvių 
iškilmes su visokiais pasilinksminimais. 

Tas triukšmas išbudino princesę iš miego. Atėjęs karalius paklausė 
jos sveikatos ir pranešė, kad tos iškilmės daromos jų vestuvių garbei. 
Išgirdusi tą žinią, princesė iš išgąsčio apalpo. 

Vergės tuoj puolė jos gelbėti, ir karalius viską darė, norėdamas ją at- 
gaivinti. Kai ji atsigavo, apsimetė beprote: tuo ji tikėjosi išsigelbėti, kad 
nereikėtų laužyti duoto princui prižado. 

Matydamas princesę sunkiai sergant, karalius pavedė ją slaugyti ver- 
gėms. Jis dažnai klausėsi apie jos sveikatą, bet gaudavo atsakymą, kad 
ji ne tik ne gerėja, bet Vis prastėja. Kai ateidavo naktis, ji sirgdavo 
labiau kaip dieną. 

Princesė kalbėjo visokius daiktus be nuomonės tuojau susirgus ir ki- 
tas dienas. Karalius siuntė visus savo kiemo gydytojus ir liepė rūpintis 
kaip nors ją pakelti iš ligos. 

Princesė labai bijojo, Kad gydytojai neimtų tikrinti jos pulso, tada jie 
suprastų, kad ji sveika ir jos liga apsimesta. Pamačiusi gydytojus, ji pra- 
dėdavo baisiai daužytis, ir rodėsi, kad ji išdraskys jiems akis, todėl nei 
vienas nedrįso prie jos artintis. 

Kai savo namų gydytojai nieko negalėjo padaryti, karalius pašaukė 
geriausius miesto gydytojus, bet tiems ne geriau pasiklojo. Paskui iš- 
kvietė garsiausius visos karalystės gydytojus, bet iš tų nebuvo daugiau 
naudos. Galop išsiuntė šauklius į svetimus kraštus ir pažadėjo didžiausią 
dovaną kiekvienam, kas išgydys princesę. 

Daugybė visokių daktarų mėgino ją gydyti, bet nei vienas negalėjo 
pagydyti, nes pasveikimas priderėjo ne nuo jų mokėjimo, bet nuo pa- 
čios princesės noro. 

Tuo tarpu princas, apsivilkęs dervišų, keliavo per visokius kraštus, 
nežinodamas, kur jo kelias nuves. Kur atėjęs, kiekvienoj vietoj klausi- 
nėjo, ar kas nežino ką apie princesę, kol galų gale išgirdo žmones kal- 
bant apie Bengalijos princesę, išėjusią iš galvos tą pačią dieną, kada 
turėjo būti jos vestuvės su Kašmiro karalium. Išgirdęs tą kalbą, jis tuo- 
jau pasuko į Kašmiro karalystę. Atvykęs į sostinę, jis apsistojo viena- 
me viešbuty, kur vėl išgirdo istoriją apie princesę ir apie nelaimingą 
indo galą. Princas tuojau suprato, kad čia bus taip ilgai ieškoma jo nuo- 
taka. 

Viską smulkiai išklausinėjęs, princas persivilko daktaro drabužiais 
ir nuėjo į karaliaus namus. Sutikęs karaliaus kiemo viršininką, jis pasi- 
gyrė esantis daktaras, atvykęs iš tolimo krašto, turintis gerų Vaistų nuo 
visokių ligų, ir galėtų pagydyti princesę, nors jokiam daktarui lig šiol 
nepasisekė. " 

Buvo jau daug laiko, kaip nesirodė joks daktaras, ir karalius nusto- 
jo vilties kada pamatyti princesę sveiką. Gavęs žinią, tuojau liepė viI- 
šininkui atvesti tą daktarą. 

Princas atėjo pas karalių apsivilkęs daktaru. Karalius jam pasakė, 
kad princesė negalinti pakęsti jokio gydytojo, tuoj pradedanti drasky- 
tis, todėl jis nuvedė jį į vieną gretimą kambarį, iš kurio pro langelį 
jis galėtų matyti ligonį, pats tuo laiku jos neregimas. 

Iš ten princas žiūrėjo su ašaromis akyse į savo mylimą princesę ir 
žinojo, kad jos liga tiktai apsimesta. Pažiūrėjęs pasakė karaliui, kad: 

jis apsiima princesę pagydyti, tik turėtų su ja pačia pakalbėti, ir ji pa- 
klausysianti jo patarimų. 

Karalius liepė atidaryti duris ir leisti princui įeiti pas ją. Ta palaikė 
ji gydytoju ir pradėjo lyg pamišusi daužytis. Jis prisiartinęs pakuždė- 
jo jai: 

— Brangioji, nebijok manęs, aš ne gydytojas, bet Persijos princas, aš 
atėjau tavęs išvaduoti. 

Princesė tuojau iš balso jį pažino, ir jos veidas pragiedrėjo. Kartu jos 
nustebimas užkando jai žadą ir davė princui laiko papasakoti jai, kaip 
sopėjo jam širdis, pamačius indą nusinešant ją, kaip jis prisiekė tol ne- 
grįžti namo, kol neras jos, ir galop apie tai, kaip jis išgirdo ir atrado ją 
čia, Kašmiro karaliaus rūmuose. 

Pagaliau prakalbėjo princesė ir apsakė, kaip ji buvo išgelbėta nuo in- 
do grįžtančio iš medžioklės karaliaus, kaip tas karalius norėjo ją vesti 
tą pačią dieną nei nesiklausęs jos sutikimo, kaip ji buvo pasivertusi be- 
prote ir tuo būdu atsigynusi nuo karaliaus. 

Toliau princas paklausė jos, ar ji kartais nežino, kur pasidėjo indo 
arklys po jo žuvimo. Ji atsakė, kad nieko apie tai negirdėjusi, bet ma- 
nanti, kad jis bus karaliaus žinioj. 

Princas apsidžiaugė, sužinojęs, kur yra arklys. Jis manė kaip nors iš- 
gauti jį iš karaliaus ir, sėdus abiem kartu su princese, parlėkti į Persiją. 
Apsvarstę pabėgimo būdą, jie sutarė, kad kitą dieną princesė maloniai 
priims karalių pas save, bet nieko nekalbės su juo. 

Karalius labai džiaugėsi, kada princas pranešė jam apie gerus pradėto 
gydymo vaisius. Kitą dieną priimtas princesės su ypatinga malone, jis 
palaikė princą didžiausiu gydytoju pasauly ir visai tikėjo, kad jis grąžins 
jai sveikatą. 

Kalbėdamas su karalium, princas paklausė jo, kaip princesė atkeliavo 
į Kašmiro karalystę iš taip tolo. 

Nenuvokdamas to klausimo tikslo, karalius atvirai papasakojo jos at- 
keliavimo su arkliu istoriją, jau girdėtą princo iš jos pačios lūpų. Savo 
pasakojimą karalius baigė šiais žodžiais: 

— Aš tą arklį laikau pas save su kitomis brangiomis retenybėmis, 
tik nemoku juo naudotis. Bijau, kad nebūtų kartais jis pakerėtas. 

— Jūsų didybės kalba, — atsakė princas,— rodo man tikrą būdą pagy- 
dyti princesę. Jei ji buvo atnešta čionai ant pakerėto arklio, tai ji pati 
gavo kerų, todėl dabar reikia tuos kerus vėl išvaryti į arklį. Jei jūsų 
didybė nori pamatyti labiausiai nepaprastą daiktą, tai prašom liepti at- 

gabenti tą arklį prieš palociaus duris, o visą kitą aš pats atliksiu. Aš 
prižadu per trumpą valandėlę padaryti Bengalijos princesę sveikų svei- 
kiausią. 

Kitą dieną nuo pat anksto pakerėtasis arklys jau buvo pastatytas prieš 
karaliaus rūmus. Po visą miestą pasklido žinia, kad čia bus rodomas 
nuostabiausias daiktas, ir minios žmonių suplaukė žiūrėti to stebuklo. 

Kašmiro karalius su visais savo ministrais susėdo ant tam tyčia pa- 
taisytos estrados. Būrys kiemo damų iškilmingai atlydėjo princesę ir už- 
kėlė ant arklio. Kai ji atsisėdo ant balno ir įsitvėrė už pavadžio, princas 
apdėjo arklį skardomis su žarijomis. Tada jis užbėrė kvepiančių žolių 
ant žarijų ir, sukryžiavęes rankas ant krūtinės, tris kartus apibėgo aplink 
arklį, kalbėdamas kažkokius žodžius. Nuo žarijų tuo metu pakilo de- 
besys tirštų dūmų, per juos nebuvo matyti nei princesės, nei arklio. 

Nieko nelaukdamas, princas užšoko ant arklio iš užpakalio princesei ir 
paspaudė mygtuką. Pakilus arkliui į orą, jis sušuko: 

— Kašmiro karaliau, jeigu nori vesti princesę, pirma gauk jos suti- 
kimą! 

Princas su princese tą pačią dieną laimingai atvyko į Persijos sostinę 
ir nusileido prie karaliaus namų. Tėvas neatidėliojo ilgai vestuvių, tuoj 
išleido pasiuntinį pas Bengalijos karalių su prašymu duoti sutikimą prin- 
cesei tekėti už jo sūnaus. Bengalijos karalius tai palaikė garbe ir mielai 
sutiko. Paskui buvo atšoktos linksmos vestuvės. 


KRANTO 


Apie apgautą pirklį, sukčių miestą 
ir išmintingą šeiką 


Ka kitąsyk gyvenęs turtingas pirklys, jis labai mėgęs keliauti ir iš- 
važinėjęs visus kraštus. Kartą jis norėjęs važiuoti į vieną miestą ir klau- 
sė iš ten atvykusių žmonių: 

— Už kokius daiktus jūsų mieste gerai moka? 

— Už sandalo medį duoda didelę kainą, — atsakė tie žmonės. 

Už visus pinigus jis prisipirko sandalo medžio ir iškeliavo į tą miestą. 

Miestą pasiekė jau vakare. Prie miesto vartų patiko seną moterį, ge- 
nančią namo avis. Ji paklausė pirklio: 

— Kas tu toks vienas? 

— Aš atkeliavęs iš kitur pirklys, — tas atsakė. 

— Saugokis šito miesto žmonių, — perspėjo jį moteris: — jie dideli 
sukčiai, gudriai moka išvilioti pinigus iš toliau atvykusių. Paklausyk ma- 
nęs, nesigailėsi. 

Kitą rytą ėjo jis per miestą, pasitiko tokį žmogų, tas pasveikino jį ir 
paklausė: 

— Bičiuli, iš kur atkeliavęs? 

— Iš Bagdado, — atsiliepė pirklys. 

— Kokių prekių atsivežei? — tas vėl klausė. 

— Sandalo medžio. Girdėjau, už jį didelius moka pinigus, — atsakė 
pirklys. 

-— Kas taip sako, tas Klysta,— tarė nepažįstamas.— Mes verdam pie- 
tus su tais medžiais, jie nėra brangesni už paprastas malkas. 

Girdėdamas tokią kalbą, pirklys nusiminė. Sugrįžęs į viešbutį, vaka- 
rienei virti po puodu padėjo deginti sandalo medį. Tuo metu atėjo pas 
jį tas nepažįstamas, su kuriuo buvo kalbėjęs mieste, ir sako: 


157 


— Nori parduoti man sandalo medį? Mokėsiu saiką, ko pareikalausi. 

Pirklys mielai sutiko, manydamas pareikalauti už savo prekę saiką 
aukso. Nepažįstamas liepė nugabenti visus medžius į savo namus. 

Kitą rytą eina tas pirklys vėl per miestą ir sutinka mėlynakį žmogų, 
bet be vienos akies. Tas pristojo prie jo ir šaukia: 

— Tu man išlupai akį, aš tavęs nebepaleisiu! 

Pirklys buvo irgi mėlynų akių, tai girdėdamas be galo nustebo ir 
tarė: 

— Kaip aš galėjau tau išlupti akį, kad tik vakar atvykau į jūsų 
miestą? 

Bet tas vienakis rėkia savo, aplink juos susirinko pulkas žmonių, ir 
pagaliau pirklys, norėdamas greičiau nuo jo nusikratyti, prižadėjo kitą 
dieną užmokėti jam už išluptą akį. 

Paskui jis ėjo toliau. Eidamas pastebėjo, kad jo kurpės prakiuro be- 
vaikščiojant, sustojo prie vienos kurpiaus dirbtuvės, padavė jam kur- 
pes ir tarė: 

— Sulopyk jas, rytoj ateisiu atsiimti, būsi patenkintas mano atlygi- 
nimu. 

Toliau eidamas užėjo vienoj gatvėj žmones valgant ir žaidžiant. Iš 
sielvarto prisėdo prie jų. Jie pakvietė jį kartu žaisti, jis sutiko, bet pra- 
laimėjo. Už pralaimėjimą tie žmonės reikalavo išgerti upės vandenį ar- 
ba atiduoti visus savo pinigus. Pirklys išprašė jų palaukti lig rytdienos 
ir nuėjo labai susirūpinęs, ką daryti. 

Susikrimtęs dėl nepasisekimų, jis atsisėdo prie vienos aikštės, ir štai 
eina pro šalį ta pati moteris, kuri jam liepė saugotis apgavikų. Pamačiusi 
nuliūdusį pirklį, ji tarė jam: 

— Tur būt, nekaip klojosi mūsų mieste, kad sėdi toks nelinksmas! 

Jis apsakė viską nuo pradžios iki galo, o ji atsiliepė: 

— Aš tau duosiu patarimą, kaip gali išsiristi iš tų pinklių. Prie miesto 
vartų sėdi senas aklas šeikas, labai prityręs ir išmintingas. Bėdos pri- 
spausti, daugelis žmonių ieško jo pagelbos. Naktį renkasi prie jo visoki 
sukčiai. Eik ten ir atsistok taip, kad jie tavęs nematytų, o tu viską gir- 
dėtum kalbant. Jie pasipasakos, kaip tave apgavo, o šeikas jiems aiškins, 
kaip tu galėtum išsigelbėti. 

Pirklys padėkojo jai, nuėjo į tą vietą, kur ji jam sakė, ir pasislėpė ne- 
toli šeiko. Netrukus atėjo visokių žmonių klausti jo patarimo, ir pirklys 

tarp jų pažino tuos keturis savo apgavikus. Ir jie pradėjo vienas po 
kito pasakoti, kas jiems tą dieną atsitiko, 

Pirmiausia prabilo tas, kur pirko sandalo medį, papasakojo šeikui visą 
istoriją ir pasigyrė, kad jis prižadėjęs pardavėjui užmokėti pilną saiką, 
ko jis tik panorės. Šeikas atsiliepė: 

— Tas pirklys gražiai tave nunėrė. 

— Kaip gali būti? — klausė apgavikas. 

Šeikas atsakė: 

— Jei jis tavęs paprašys pilną saiką aukso arba sidabro, ar tu duosi 
jam? | 

— Žinoma, duosiu,— tas atsakė: — tiek užmokėjęs aš turėsiu dar la- 
bai daug pelno. 

— Bet jei jis pareikalaus pilną saiką blusų, perpus patinėlių ir perpus 
paielių, ką tu tuokart pasakysi? 

Sukčius suprato, kad jis pats įlindo. 

Paskui kalbėjo vienakis. 

— O šeikai, šiandien aš sutikau mėlynakį žmogų, atkeliavusį į mūsų 
miestą iš kitur. Aš jį sulaikiau ir pasakiau, kad jis man išlupęs akį, ir 
tol jo nepaleidau, kol jis man prie žmonių prižadėjo rytoj ateiti ir man 
už akį atlyginti. 

Seikas atsiliepė: 

— Jei tas atvykęs Žmogus bus gudrus, tu prakiši. Jis tau gali pasaky- 
ti: „Išsilupk savo aki, aš išsilupsiu savo, paskui mes pasversim abi akis, 
ir jei mano akis svers tiek pat, kaip tavo, tai tu kalbi tiesą. Bet jei jos 
bus nevienodo sunkumo, tai turėsi man atlyginti už akį.“ Tada tu būsi 
visai aklas, o jis vis dėlto turės vieną akį. 

Vienakis sukčius pamatė, kad jis turės pralaimėti. 

Toliau kalbėjo kurpius: 

— O šeikai, šiandien ateina pas mane žmogus ir prašo sulopyti jam 
kurpes. Mano paklaustas, ką jis man už tai duos, jis atsakė: „Tik sulo- 
pyk, būsi patenkintas mano atlyginimu.“ Aš manau pareikalauti iš jo 
visų pinigų, kiek jis turi. 

Šeikas jam išaiškino taip, kas gali atsitikti: 

— Jei tas žmogus bus sumatus, tai iš jo nieko negausi. Jis tau sakys: 
„Sultono priešai sumušti ir bėga išsigandę. Ar tu tuo patenkintas, ar ne?" 
Jei tu pasakysi esantis patenkintas, tai tu būsi gavęs, ką norėjai, jis tik 
pasiims savo kurpes ir išeis. Bet jei tu pasakysi nepatenkintas, jis tėkš 
tau kurpes į akis ir apšauks tave sultono priešininku. 

Ir kurpius pamatė, kad jis bus pralaimėjęs. 

Galop prašneko tas, kuris su juo Žaidė: 

— O šeikai, šiandien aš žaidžiau su vienu nepažįstamu, jis pralaimė- 
jo, ir aš pareikalavau arba išgerti upę, arba atiduoti man visą savo 
turtą. 

Šeikas atsakė: 

—- Jei tas nepažįstamas norės, tu nieko negausi. Jis tau pasakys: 
„Duok man į rankas upę, aš ją išgersiu.“ Kadangi tu negali to padaryti, 
vadinas, būsi prakišęs. 

Žaidėjas pamatė, kad jis iš nepažįstamo nieko negalės pelnyti. 

Pirklys dabar žinojo, kaip su kiekvienu kalbėti, ir sugrįžo namo sma- 
gus. 

Kitą rytą pirmiausia atėjo pas jį žaidėjas ir pareikalavo išgerti upę 
arba mokėti pinigus. Pirklys tarė jam: 

— Paduok man su savo rankomis upės žiotis, tai aš išgersiu. 

Tas pamatė, kad jis pralaimėjo, išsipirkdamas gavo dar pats prikaisti 
šimtą auksinių. 

Jam išėjus, netrukus pasirodė kurpius ir pareikalavo atlyginimo, ku- 
riuo jis būtų patenkintas. Pirklys jam pasakė: 

— Sultonas sumušė savo priešus, ir jie išsigande pabėgo. Ar tu ne- 
patenkintas tuo? 

— Žinoma, patenkintas, — atsakė kurpius. 

Pirklys pasiėmė savo kurpes, nieko nemokėdamas. 

Netrukus atėjo vienakis ir pareikalavo atpildo už akį. Pirklys tarė: 

— Lupk savo akį, paskui aš išlupsiu savo, tada abi akis pasversim, 
ir jei abi akys svers vienodai, tai bus aišku, kad tu tiesą sakai, ir aš tau 
atlyginsiu. 

Vienakis apsigręžęs išdūmė namo, nei žodžio daugiau nesakydamas. 

Gale atvyko tas, kur buvo nupirkęs sandalo medžius, ir tarė jam: 

— Sakyk savo kainą. Sutarta vienas saikas. Nori aukso ar sidabro? 

Pirklys atšovė: 

— Aš noriu saiko blusų, perpus patinėlių ir perpus patelių! 

— To aš negaliu tau duoti, — atsakė tas, turėjo grąžinti visus sandalo 
medžius ir dar užmokėti šimtą auksinių atsimetimo. 

Pirklys pardavė sandalo medžius savo nuožiūra, pelnė gražaus pinigo 
lr iš sukčių miesto grįžo smagus. 

Kuprelio istorija 


Gyveno kartą siuvėjas, jis turėjo gražią pačią ir labai ją mylėjo. 
Vieną dieną prie siuvėjo dirbtuvės durų atsirado iš sultono kiemo toks 
kuprelis ir pradėjo dainuoti, mušdamas su tamburinu. Dainavimas siu- 
vėjui labai patiko. Jis pasikvietė jį į namus, kad jo gražių dainų galėtų 
išgirsti ir jo pati. 

Kai jis parėjo namo su svečiu, buvo vakarienės jau metas. Pati jiems 
pastatė didelį dubenį žuvies. Kuprelis buvo gerai išalkęs ir valgė ne- 
kramtydamas. Ryjant vieną kąsnį, žuvies kaulas atsistojo skersai gerk- 
lės, sulaikė kvėpavimą, ir jis tuoj išvirto negyvas. Siuvėjas ir jo pati 
baisiai persigando. 

— Žmogus mirė mūsų namuose, — tarė pati, — visi manys, kad mes jį 
nužudėm, ir mus suims. Reikia nematant išnešti jį kur toliau. 

Kaimynystėj gyveno gydytojas, ir jie susitarė nunešti negyvą kupre- 
li į jo namus. Siuvėjas paėmė jį už galvos, pati už kojų, ir abudu nu- 
vilko prie gydytojo durų. Vyras pabeldė į duris. Vergė atidarė ir pa- 
klausė, ko jiems reikia. 

— Būk tokia gera ir pasakyk daktarui,— atsiliepė siuvėjas, — kad mes 
atvedėm sunkų ligonį, reikalingą jo pagelbos. 

Siuvėjas įspaudė vergei į rankas sidabrinį pinigą, tardamas: 

— Duok daktarui už apžiūrėjimą. 

Nuėjus vergei, siuvėjas su pačia užbrazdino negyvėlį laiptais aukštyn 
ir pasodino, atšlieję į gydytojo duris. Paskui tekini parlėkė abudu namo. 

Vergė pasakė gydytojui, kad kažkoks vyras su moterim laukia jo že- 
mai prie durų. 

— Jie atvedė sunkiai sergantį ligonį ir prašo apžiūrėti, — pridūrė ji— 
Čia pinigai už apžiūrėjimą. 

Pamatęs žibantį pinigą, gydytojas tarė vergei: 

— Paimk šviesą ir sek paskui mane. 

Bet jis nelaukė, kol ateis vergė su šviesa, ir puolė patamsy pro du- 
ris. Iš smarkumo durys trenkė kuprelį, ir tas nubildėjo laiptais žemyn. 
Gydytojas pašaukė vergę greitai nešti žiburį. Nusileidęs į apačią, jis 
persigando, pamatęs, kad ligonis jau negyvas. 

— Kodėl aš nepalaukiau žiburio! — rėkė jis.— Kodėl aš ėjau patam- 
sy! Aš užmušiau žmogų! Aš pražuvau! Už tai mane suims. 

Paskui tarė vergei: 

— Padėk man numirėlį užnešti į viršų. 

Paėmę jį atnešė į gydytojo butą. Jo pati baisiai persigando, išvydusi 
negyvą kuprelį. 

— Mes žuvom, mes žuvom! — šaukė ji— Lig ryto turim kur paslėpti 
lavoną. Kaipgi tu jį užmušei? — klausė vyro. 

— Nesvarbu, kaip užmušiau,— atsakė vyras.— Tik reikia galvoti, kaip 
išsisukti iš bėdos! | 

Ilgai abudu svarstė, pagaliau tarė pati: 

— Aš jau sugalvojau. Užneškim lavoną ant tų namų stogo ir nuleis- 
kim pro kaminą į mūsų kaimyno, sultono virėjo, butą. 

Vyras pritarė pačios sumanymui. Jie paėmė kuprelį ir užvilko ant na- 
mų stogo. Paskui užrišo virvę per pažasčius ir nuleido pro kaminą į vį- 
rėjo butą. Nuleidę ištraukė virvę ir greičiausiai parbėgo namo. 

Netrukus sultono virėjas sugrįžo į namus. Buvo tamsu, ir jis nešėsi 
rankoj žibintą. Pasišvietęs su žibintu, jis pamatė savo bute stovint sve- 
timą žmogų. Jis palaikė jį vagim ir pagavęs lazdą drožė jam per galvą. 
Tas vitinkšt išvirto kniūpsčias žemėn. Pamatęs jį nebekrutant, virėjas 
baisiai išsigando, kad užmušė žmogų. 

— Ką aš padariau! — sušuko jis.— Aš užmušiau žmogų, aš pražuvau! 
Tuoj mane nelaimingą suims! 

Tokios baimės paimtas, jis nusprendė kur nors lavoną paslėpti. Jis 
užsimetė kuprelį ant pečių, išnešė į gatvę, pastatė prie vienos krautu- 
vės durų ir tekinas kaip tik gali parrūko namo. 

Kitą rytą eina pirklys atidaryti krautuvės. Nepastebėjęs Užiiujė už 
kuprelio lavono ir parvirto aukštielninkas žemėn. Pirklys pagalvojo, kad 
jį užpuolęs plėšikas. Atsikėlęs prišoko ir smogė kumščiu jam per gal- 
vą. Tas kebėkšt ir guli kniūpsčias žemėj. O pirklys dar muša ir spardo 
kojomis, rėkdamas: „Vagis, vagis!“ Sargybinis stovėjo netoli prie kam- 

po, išgirdo riksmą ir atbėgo žiūrėti, kas atsitiko. Pamatęs mušant kup- 
relį, jis paklausė: 

— Už ką tu jį muši? 

— Jis norėjo mane apvogti, — atsakė pirklys.— Jis vagis! 

— Paleisk jį, — tarė sargybinis ir, paėmęs su ranka, norėjo padėti jam 
atsikelti. Pamatęs, kad kuprelis nebegyvas, jis sušuko: 

— Tu užmušei žmogų, tu atsakysi už tai! 

Jis nuvedė pirklį į kalėjimą ir liepė uždarius jį laikyti, kol ateis tei- 
sėjas. 

Atėjęs teisėjas apžiūrėjo lavoną ir pradėjo tardyti pirklį. Pirklys pri- 
sipažino, kad jis užmušęs kuprelį, ir buvo nuteistas pakarti. 

Nuvedus jį prie kartuvių ir užnėrus virvę ant kaklo, pasigirdo sulto- 
no virėjo balsas: 

— Palaukit, palaukit! — šaukė jis.— Ne pirklys užmušė žmogų, o aš! 

Teisėjas apklausinėjo virėją, ir tas papasakojo viską, kaip užmušęs 
kuprelį. Savo pasakojimą baigė šiais žodžiais: 

— Aš buvau kuprelio mirties priežastis. Pirklys negalėjo užmušti 
žmogaus, kur buvo jau negyvas! 

Išgirdęs, kas tikrai nužudė, teisėjas liepė sargybai pirklį paleisti. 

— Tegu pirklys eina, kur nori, — tarė jis — ir vietoj jo pakarkite tą, 
kur pats prisipažino kaltę. 

Paleidus pirklį, budelis užnėrė virvę ant kaklo sultono virėjui ir norė- 
jo jau traukti aukštyn. Tuo pačiu metu išgirdo gydytoją šaukiant: 

— Palaukit, nekarkit virėjo! Toj vietoj karkit mane! Aš užmušiau tą 
žmogų! 

Ir jis išpasakojo visą istoriją, kaip buvo: 

— Praeitą naktį kažkoks vyras su moterim pasibeldė į mano duris. 
Jie atvedė sergantį Žmogų ir prašė mano pagelbos. Atidariusiai duris 
vergei davė sidabrinį pinigą, kad aš apžiūrėčiau ligonį. Kai ji, sugrįžus 
nuo durų, man tai sakė, jie užnešė laiptais ligonį aukštyn ir patys pasi- 
šalino. Skubindamasis aš ėjau be žiburio, smarkiai dariau duris, trink- 
telėjau į atneštą Žmogų, ir tas nuriedėjo laiptais į apačią. Atnešus vergei 
žiburį, aš pamačiau, kad žmogus buvo jau negyvas. Mano pati ir aš pa- 
ėmę užnešėm lavoną ant mūsų namų stogo ir pro kaminą su virve nulei- 
dom į sultono virėjo butą. Pamatęs kuprelį, sultono virėjas palaikė jį 
vagim, patiesė su lazda žemėn ir galvojo, kad jis jį užmušęs. Bet yra vi- 
sai kitaip. Jis negalėjo užmušti nebegyvo žmogaus. Paleiskit jį ir imkit 
mane, aš čia vienas esu kaltas. 

Išgirdęs, kad kuprelį nužudė gydytojas, teisėjas liepė pakarti jį. Už- 
nėrė virvę jam ant kaklo ir trauks jau į viršų, tik išgirdo šaukiant balsu 
siuvėją. Siuvėjas prasigrūdo pro minią, pribėgo uždusęs prie teisėjo 
ir tarė: 

— Prašom išklausyti mane, ir žinosi, kas nužudė žmogų. Vakar vaka- 
re, jau temstant, siuvu aš savo dirbtuvėj, prieina prie durų tas kuprelis, 
pradeda dainuoti ir mušti su tamburinu. Jo dainos man patiko, ir aš jį 
pasikviečiau į savo namus. Atėję mes susėdom prie stalo, pati atnešė 
žuvies. Valgant skersai gerklės jam atsistojo žuvies kaulas, ir jis tuojau 
mirė. Išsigande bėdos, mes numirėlį nunešėm prie daktaro durų. Aš pa- 
sibeldžiau ir paprašiau vergės pakviesti daktarą apžiūrėti sunkiai ser- 
gantį žmogų ir suteikti jam pagelbą. Aš daviau vergei sidabrinį pinigą 
nunešti daktarui. Kai tik ji nuėjo, mano pati ir aš užnešėm kuprelio kū- 
ną laiptais į viršų ir padėjom prie daktaro buto durų. Tai atlikę, mes 
skubiausiai parbėgom namo. Darydamas duris, daktaras davė smarkiai 
į lavoną, ir tas nubrazdėjo laiptais nuo viršaus į apačią. Daktaras pagal- 
vojo, kad jis užmušes su durimis kuprelį. Bet jis negalėjo užmušti jau 
nebegyvo žmogaus. Daktarą prašom paleisti ir jo vietoj karti mane. 

Teisėjas labai stebėjosi, kad kuprelis buvo nužudytas to siuvėjo. 

— Paleiskit gydytoją,— tarė jis— ir pakarkit siuvėją už nužudymą 
Zmogaus. 

Gydytojas buvo paleistas, ir virvė užnerta už kaklo siuvėjui. 

Atsitiko, kad sultonas norėjo tuo metu pamatyti kuprelį ir liepė tar- 
nams jį pašaukti. Vienas iš jų atsakė: 

— Vakar vakare jis išėjo pasivaikščioti po miestą, 0 šį rytą žmonės 
jį Tado negyvą. Jo nužudytoją teisėjas nusprendė pakarti. Rengiantis 
jį karti, atsirado kitas ir trečias, ir visi jie sakosi užmušeę kuprelį. Šiuo 
tarpu teisėjas tardo trečiąjį kaltininką. 

Išgirdęs tai, sultonas tuojau nusiuntė vieną savo tarną pas teisėją, 
įsakydamas: 

— Eik ir liepk teisėjui atvesti man visus tuos kaltininkus. Taip pat 
liepk atgabenti nelaimingojo kuprelio kūną, noriu dar kartą jį pamatyti. 

Tarnas atbėgo pas teisėją tuo metu, kada siuvėjas buvo bekeliamas su 
užnerta virve aukštyn. 

— Palaukit, palaukit! — sušuko jis balsu ir pasakė, ką buvo lieptas 
sultono. 

Gavęs įsakymą, teisėjas nuėjo į sultono palocių su siuvėju, gydytoju, 
virėju ir pirkliu. Keturi vyrai atnešė kuprelio kūną. 

Kai jie atėjo į palocių, teisėjas apsakė visą istoriją. Staiga sultono kir- 
pėjas, senas ir gudrus vyras, puolė valdovui prie kojų, sakydamas: 

— Viešpatie, prašom leisti man apžiūrėti kuprelio kūną. 

Atsisėdęs žemėj, pasidėjo kuprelio galvą ant savo kelių ir ėmė žiūrėti. 
Staiga pradėjo nežmoniškai juoktis, pasimiršęs esantis sultono aki- 
vaizdoj. 

— Niekas nemiršta be priežasties, — pratarė jis. 

Visi sužiuro į kirpėją, ir sultonas paklausė jo: 

— Sakyk, ko tu taip juokiesi? 

-— O viešpatie,— atsakė kirpėjas,— kuprelis nėra miręs! Aš tuojau 
parodysiu, kad jis dar gyvas! 

Jis atsivožė skrynutę ir išsiėmė pincetą. Tą pincetą įleido kupreliui 
į gerklę, ištraukė žuvies kaulą ir pakėlęs parodė visiems žmonėms. 

Bematant kuprelis atmerkė akis, atsistojo stačias ir ėmė rąžytis, lyg 
būtų tik atsibudęs iš miego. 

Pamatęs kuprelį vėl gyvą, sultonas negalėjo iš nustebimo tverti juo- 
kais ir liepė savo raštininkams surašyti, kas atsitiko, kad ir ateinančios 


tą istoriją žinotų kartos. 


Seserys pavydninkės 


S anovėj gyveno Persijoj karalius, vardu Kosras, išgarsėjęs savo ge- 
rumu ir teisingumu. Jis mėgo persivilkęs naktimis su savo ištikimu vizi- 
riu vaikščioti sostinės gatvėmis ir žiūrinėti, kur kas darosi. Vieną kartą 
jiems atsitiko eiti per tokią miesto dalį, kur gyveno vargingesni žmo- 
nės. Ėjo tamsia gatve, ir karalius išgirdo iš vienų namų garsiai kalbant 
moteris. Jis priėjo arčiau ir pro durų plyšį pamatė susėdusias ir links- 
mai šnekučiuojant tris gražias merginas. Pridėjęs ausį prie durų, jis pasi- 
klausė, ką jos kalbėjo. Vyresnioji tarė: 

— Jei aš ištekėčiau už karaliaus kepėjo, tai valgyčiau kasdien tokį 
baltą ragaišį, kad jūs iš pavydo mirtumėt. 

Antroji sakė: 

— Aš geriau norėčiau ištekėti už karaliaus virėjo, tada valgyčiau tuos 
pačius daiktus, kurie taisomi karaliui ir yra daug gardesni už tavo ra- 
gaišį. 

Trečioji, jauniausioji ir gražiausioji sesuo, juokais atsiliepė: 

— Mielos sesutės, jūsų ragaišiai ir visoki gardėsiai menkas tėra daik- 
tas. Aš norėčiau ištekėti už paties karaliaus ir jam pagimdyti sūnų su 
aukso plaukais, tokį gražų ir narsų, kokio dar niekas neregėjo. 

Girdėdamas tą kalbą, karalius nemažai stebėjosi, o kaip tos trys mer- 
ginos jam labai patiko, nusprendė išpildyti jų norus. Kitą rytą jis nu- 
siuntė vizirį atvesti tas seseris į savo palocių. Atėjusias merginas ka- 
ralius gražiai pasveikino ir liepė dar kartą pasakyti, ką jos praeitą va- 
karą kalbėjo. Seserys labai susigėdo ir nedrįso sakyti. Jauniausioji la- 
bai krito karaliui į širdį, ir jis meiliai tarė: 

— Pasisakykit savo norus, ir aš juos išpildysiu! 

Tada puolė seserys jam prie kojų, išpasakojo savo visą šneką ir pra- 
šė dovanoti už jų kvailus žodžius. Bet karalius tą pačią dieną sutuokė 

vyriausiąją seserį su savo kepėju, antrąją su savo virėju ir liepė viską 
surengti jo paties vestuvėms su jauniausiąja seseria. Tuojau buvo links- 
mai atšoktos trejos vestuvės. 

Bet vyresniosios seserys ėmė pavydėti jaunėlei laimės ir jos neap- 
kęsti. Paimtos pavydo ir neapykantos, jos susitarė abidvi visokiais bū- 
dais jai kenkti, Dieną naktį jos suko galvas, kaip geriau galėtų ją pra- 
žudyti. O ta sesuo karalienė visados maloniai su jomis kalbėjo, kvie- 
tėsi į savo rūmus, kaip įmanydama jas vaišino ir netroško nieko kito, 
tik padaryti jų gyvenimą kaip galima gražesnį. 

Tuo tarpu tą žemę užpuolė priešai, norėdami ją pavergti. Karalius iš- 
jojo tėvynės ginti. Išjodamas pavedė globoti karalienę jos seserims, gal- 
vodamas, kad savas žmogus mokės ją geriau prižiūrėti kaip svetimas. 

Tuo laiku karalienei gimė sūnus. Nedoros seserys suvyniojo vaiką 
į storą skudurą, paguldė į pintinę ir įmetė į upelį, bėgantį pro karaliaus 
palocių. Kai paskui karalius sugrįžo, jos pasakė, kad karalienė pagim- 
džiusi šuniuką. Iš pykčio karalius norėjo pačią nužudyti, tik didysis vi- 
ziris jį šiaip taip nuramino ir perkalbėjo pasigailėti nelaimingos mote- 
riškės. 

Tas upelis toliau tekėjo per karaliaus daržus. Pasitaikė, kad vyresny- 
sis daržininkas tuo laiku ėjo pagal upelį, pamatė plaukiant pintinę, pa- 
ėmęs ilgą kartį, ištraukė ant kranto ir rado ten mažą vaikelį. Daržinin- 
kas buvo bevaikis, labai apsidžiaugė netikėtai radęs tą vaiką ir parnešė 
namo pačiai. Pati dar labiau džiaugėsi gavusi tokį gražų berniuką ir ėmė 
auginti kaip savo tikrą sūnų. 

Praslinkus metams, karalius vėl turėjo joti į karą. Tuo laiku karalienei 
gimė kitas sūnus. Seserys pavydninkės vėl padarė kaip su pirmu vaiku. 
Jos įguldė kūdikį į pintinę ir įmetė į vandenį, o sugrįžusiam karaliui 
pasakė, kad karalienė pagimdžiusi kačiuką. Karalius dar labiau įtūžo, 
ir tik vos-ne-vos pavyko didžiajam viziriui išgelbėti motiną nuo mir- 
ties. Bet taip buvo duota, kad berniukas, panašiai kaip jo brolis, pateko 
į rankas tam pačiam daržininkui, o tas parnešė jį savo pačiai ir liepė 
auginti, 

Vėl po metų, kada palikęs namus karalius gynė savo kraštą nuo prie- 
šų, karalienė susilaukė dukters. Seserys vėl padarė kaip su anais ber- 
niukais. Jos paguldė mergytę pintinėj ir įmetė į vandenį, o daržininkas, 
kaip brolius, išgriebė ją iš upės ir atidavė savo pačiai. Kai sugrįžo val- 
dovas, tos nedorėlės pasakė, kad karalienė pagimdžiusi žiurkiuką. Išgir- 

dęs tokią naujieną, karalius baisiausiai įtūžo, pasišaukė didįjį vizirį ir 
tarė: 

— Ar aš galiu daugiau kęsti savo namuose moterį, gimdančią ne žmo- 
nes, o vis kokius gyvuliukus? 

Be ilgų kalbų jis liepė karalienę nužudyti, tik per vizirio ir jo arti- 
miausių žmonių didžius maldavimus karalius pagaliau sutiko mirties 
sprendimą pakeisti kalėjimu ligi gyvos galvos. Nelaiminga karalienė 
kantriai kentė tokį pažeminimą ir sunkius kalėjimo vargus. Daugelis, 
kam buvo žinomas jos nekaltumas, prašė aukštybių malonės išvaduoti 
ją iš tos gėdos. 

"Tuo tarpu daržininkas ir jo pati augino abudu princus ir princesę kaip 
savo tikrus vaikus. Vyresniajam princui buvo duotas vardas Bamanas, 
broliui — Parvis, o jų seseriai dėl jos gražumo ir mMeilumo — Perisada, 
tai yra fėjų duktė. Berniukams buvo pakviesti geriausi mokytojai, tie 
mokė juos visokio mokslo. Mokslas jiems labai sekėsi, bet nuo jų ne- 
liko nei sesuo, ji greitai išmoko gerai skaityti ir rašyti. Broliai mokėsi 
jodinėti ir medžioti, iš lanko šaudyti, ietį mėtyti ir su kalaviju kirsti, o 
sesuo mokėsi dainuoti ir muzikos. Abudu daržininkai be galo džiaugėsi, 
kad jų pasavinti vaikai rodė tiek gabumo kiekvienam mokslui ir me- 
nui. Daržininkai nebenorėjo toliau gyventi mažame namely arti palo- 
ciaus, nusipirko už miesto gabalą žemės su pievomis ir medžiais ir pa- 
sistatė gražius didelius namus. Aplink namus įtaisė puikų daržą, priso- 
dino obelių, kriaušių ir įvairių vaisinių krūmų. Po jų šakas skraidė ir 
giedojo paukščiai. Tada daržininkas paprašė karaliaus leidimo išsikelti 
iš miesto ir apsigyventi tarp laukų savo sklype. Gausiai apdovanojęs, 
karalius atleido savo seną tarną. Bet netrukus pasimirė daržininkui pa- 
ti, o po kelių mėnesių apsirgo jis pats ir mirė, nespėjęs pasakyti vaikams 
jų gimimo istorijos. Vaikai palaidojo jį gailėdami kaip savo tikro tėvo. 
Paskui jie gyveno ten kartu ir gražiai sutiko. 

Vieną kartą, kai princai buvo išjoję medžioti, užėjo kokia pakeleivin- 
ga sena moterėlė ir paprašė leisti vietos atkalbėti savo maldas. Perisada 
mielai sutiko, ir kai ta pabaigė melstis, išvedžiojo ją po savo namus 
ir daržą ir aprodė visas gražybes. Paskui viešniai atnešė pasistiprinti duo- 
nos, vaisių ir visokių gardumynų. Kai jos kiek perkando, princesė pa- 
klausė viešnios, kaip jai patinka šitų namų įtaisymas. Viešnia atsakė: 

— Reikia pasakyti tiesą, kad namai ir daržas ištaisyti puikiai, viskas 
rodo jų gyventojų gerą skonį. Tik trūksta trijų daiktų, kad juos turė- 
tumėt, šitie namai būtų gražiausias pasaulio kampelis. 

Paklausta, kokie būtų tie daiktai, viešnia vėl atsakė: 

— O maloninga viešpačia, pirmas daiktas yra kalbantis paukštis, va- 
dinamas tūkstančio istorijų lakštingala. Kai jis pradeda giedoti, suskren- 
da tūkstančiai paukščių iš visų pusių ir padeda traukti jo giesmes. Kitas 
daiktas yra giedantis medis, pajudinti vėjo jo lapai ima giedoti, tada ro- 
dosi, girdi daugybės giesmininkų gražiausius balsus. Trečias daiktas yra 
aukso šaltinis; jei jo vandens įvarvinsi bent vieną lašelį į kokį indą, tuo- 
jau tas indas prisipildys lig pačių kraštų, ir vanduo ims šokti į viršų lyg 
koks fontanas. Pradėjęs, tas vanduo visą laiką muš aukštyn, ir nei ma- 
žiausia dulkelė jo nenugaruos. 

Princesė paklausė, kur tuos daiktus galėtum gauti. Viešnia tarė: 

— Prie Indijos sienos, už dvidešimt dienų kelio į rytus. Kas tenai ke- 
liaus, tegu atsikėlęs po dvidešimtos nakvynės paklausia pirmo patikto 
vyro, jis tą vietą pasakys. 

Tarusi tuos žodžius, moteriškė palinkėjo princesei laimės ir nuėjo to- 
liau savo keliu. 

Pasilikusi viena, princesė ėmė galvoti apie tuos daiktus, ir kuo dau- 
giau galvojo, tuo labiau troško jų gauti. Apsvarsčiusi, kaip sunku juos 
rasti, ji labai nusiminė. Sugrįžę iš medžioklės broliai rado ją nesmagią 
ir klausė, kas jai atsitikę. Ji papasakojo, ką girdėjo iš anos pakelei- 
vingos moteriškės. Broliai šokosi tuojau vykti ir surasti jai tuos daiktus. 
Abudu ėmė ginčytis, katras pirmas turi leistis į kelionę. Vyresnysis prin- 
cas Bamanas nusprendė pats pirmiau keliauti, seserį globoti paliko jau- 
nesniajam broliui. Jis tuojau susiruošė į kelionę ir atsisveikino su pa- 
silikusiais namie. Skirdamasis jis ištraukė mažą medžioklinį peilį ir pada- 
vė seseriai, sakydamas: 

— Imk tą peilį. Jei norėsi žinoti ką apie mano likimą, trauk jį iš 
makšties. Jei plienas žibės, kaip žiba dabar, tai žinok, kad aš gyvas ir 
sveikas. O jei ant jo pamatysi kraujo dėmę, tai aš būsiu jau miręs, tada 
pasimelsk už mane, kaip reikalauja mūsų papročiai. 

Po tų griaudingų žodžių princas šoko ant arklio ir išjojo pro vartus. 
Dvidešimt dienų jis Keliavo tiesiai į Indiją ir, pajojęs kiek po dvide- 
šimtos nakvynės, pamatė seną baisų žmogų, sėdintį po medžiu prie ap- 
griuvusios šiaudinės lūšnelės. Jis buvo labai senas, barzdos ir galvos 
plaukai buvo balti kaip sniegas, burna visai apžėlusi, rankų ir kojų 
nagai išaugę ilgumo kaip kokio laukinio paukščio. Vietoj drabužių buvo 
šlaunis sūsisupęs nendrių pyne. Princas Bamanas tuojau spėjo, kad čia 
sėdi dervišas, apie kurį sakė ta pakeleivinga moteris, ir be baimės pri- 

ėjo prie jo. Jis gražiai pasveikino dervišą, o tas kažką taip neaiškiai at- 
sakė, jog princas nesuprato nei vieno žodžio. Matydamas dervišą per 


kirpo plaukus aplink burną. Dervišas padėkojo už tą malonų patarna- 
vimą ir klausė, kuo galėtų jam atsilyginti. Princas atsakė: 

— Šventasis žmogau, aš čia atkeliavau iš tolimo krašto rasti tris daik- 
tus: kalbantį paukštį, giedantį medį ir aukso šaltinį. Žinau, kad jie ne- 
tolimais čia turi būti, todėl prašyčiau parodyti kelią, kur jie yra. 

Išgirdęs jo norą, dervišas nuliūdo ir patylėjęs atsakė: 

— Tiesa, jaunikaiti, žinau, kur tie daiktai yra. Bet kelias į ten yra 
labai sunkus ir pavojingas. Daugelis į tą pusę keliavo, bet niekas atgal 
negrįžo. Jok namo, jei tu nori būti gyvas! 

Princas Bamanas nesvyruodamas atsakė: 

— Jokių priešų nebijau, kol turiu kalaviją prie šono! 

O dervišas atsiliepė: 

— Priešai, kur pastos tau kelią, yra nematomi. Kaip gali gintis nuo 
jų? 

Bet princas nenorėjo nieko klausyti, vis labiau prašė parodyti jam 
tą kelią. Galop dervišas išėmė iš šalia jo gulėjusio maišelio kamuoliu- 
ką, padavė princui ir tarė: 

— Žinokis, kad taip nori! Sėsk ant arklio, mesk tą kamuoliuką prieš 
save ir sek iš paskos, kol jis riedės. Vieno kalno papėdėj jis sustos. Nu- 
sėsk nuo arklio, užmesk pavadį jam ant kaklo ir palik taip vieną, kol 
tu grįši. Tada drąsiai lipk į kalną tylėdamas, pakely iš abiejų šonų gu- 
lės krūvos juodų akmenų. Lipdamas staiga išgirsi baisiausius balsus iš 
visų pusių staugiant. Tu jų neišsigąsk ir saugokis, kad neatsigręžtum 
atgal. Bet jei pritrūksi drąsos ir nors truputį žvilgterėsi atgal, beregint 
pavirsi į juodą akmenį. O jei laimingai pasieksi kalno viršūnę, ten rasi 
narvely kalbantį paukštį. Paklausk jo, jis tau parodys kelią į giedantį 
medį ir į aukso šaltinį. 

Princas gražiai padėkojo dervišui už patarimą, mandagiai atsisveiki- 
no, šoko ant arklio ir numetė prieš save kamuoliuką. Kamuoliukas ėmė 
greitai riedėti tolyn, princas vos spėjo lėkti paskui jį. Pririedėjęs kal- 
ną, apie kurį sakė dervišas, kamuoliukas sustojo. Princas nušoko že- 
mėn, pastatė arklį ir ėmė lipti aukštyn į kalną stačiu taku pro gulin- 
čius juodus akmenis. Kiek palipus, pakilo baisus triukšmas ir rėkimas 
visokiais balsais. Bet princas, nieko nežiūrėdamas, lipo toliau. Triukšmas 
vis didėjo. Girdėti buvo klaikūs balsai: „Iš kur tas kvailys? Neleiskit jo! 

Stabdykit tą pusgalvį!“ Kiti šaukė: „„Pulkit tą pakvaišėlį ir padarykit jam 
galą!" Kas valandėlė triukšmas darėsi baisesnis, staugė, švilpė, ūžė kaip 
tikros perkūnijos metu. Ir dar pasiutusiais balsais šaukė: ,„Nenaudėlis! 
Vagis! Galvažudys!“ Tie balsai vis artėjo prie jo. Pagaliau princas ne- 
beišlaikė, kojos pradėjo drebėti, paimtas baimės užmiršo dervišo per- 
spėjimą ir atsigręžęs Žvilgtelėjo atgal. Ir tuojau jis pavirto į juodą ak- 
menį, panašiai kaip daugelis kitų drąsuolių, ėjusių prieš jį tuo keliu. 

Princesė Perisada gautą iš brolio medžioklinį peilį vis nešiojo su sa- 
vim, nuolat išsitraukusi žiūrėjo ir visados rasdavo blizgant. Vieną vaka- 
rą tarė Parvis Perisadai: 

— Parodyk man peilį, kažin kaip sekasi mūsų broliui. 

Ji padavė peilį broliui, tas ištraukė iš makšties, žiūri — nuo jo varva 
kraujo lašai! Abudu ėmė balsu raudoti, Perisada iš gailesčio plaukus 
nuo galvos draskė, kad dėl jos kaltės žuvęs brolis Bamanas. Bet Parvis 
tarė: 

— Dabar aš turiu keliauti ir suieškoti mūsų nelaimingą brolį. 

Perisada su ašaromis maldavo nepalikti jos vienos. Bet princas Parvis 
nieko neklausė, susitaisė į kelionę ir atsisveikino su verkiančia seseria. 
Prieš išvykdamas, jis padavė jai suvertų ant siūlo šimtą perlų ir tarė: 

— Kol tie perlai palaidi ir kiekvienas skyrium ant siūlo smukinėja, 
tai žinok, kad aš sveikas. Bet jei jie sulips, tada žinok, kad manęs jau 
nebėra gyvo. 

Sulig tuo pasakymu jis iškeliavo, palikęs seserį namie vieną. 

Princas Parvis nujojo tuo pačiu keliu kaip jo brolis. Po dvidešimtos 
nakvynės jis prijojo tą dervišą, pasiklausė kelio, kur rasti kalbantį paukš- 
tį, ir gavo tokį pat atsakymą, koks buvo duotas jo broliui. Dervišas dar 
pasakė, kad jo brolis pavirtęs į juodą akmenį, ir liepė grįžti namo. Bet 
Parvis paėmė kamuolį, numetė ir sekė paskui jį ligi kalno. Kai jis pradėjo 
lipti aukštyn, atsitiko viskas, kaip buvo jo broliui. Jis išgirdo tuos pa- 
čius balsus, tuos pačius biaurius keiksmus. Įtūžęs griebė savo kalaviją 
ir atsigręžė atgal, norėdamas sukapoti jį apstojusias šmėklas. Bet vos 
grįžtelėjo, tuojau pats ir jo žirgas pavirto į akmenį. 

Princesė Perisada kiauras dienas nepaleido iš rankų perlų ir džiaugėsi, 
kad jie lengvai tarp pirštų Varstėsi. Bet tą pačią akimirką, kada Parvis 
pavirto į akmenį, perlai sulipo, ir nebegalėjai jų pasukti. Iš to suprato, 
kad žuvo ir jos brolis Parvis. Bet neilgai ji raudojo. Kitą rytą apsivilko 
vyriškais drabužiais, pasakė vergams, kad ji kokiais reikalais turinti iš- 
vykti iš namų, sėdo ant savo žirgo ir viena be palydovų patraukė tuo 

keliu, kuriuo jojo jos broliai. Dvidešimtą dieną rado prie lūšnos dervišą, 
gražiai pasveikino, atsisėdo šalia jo ir ėmė klausti, kaip rasti kalbantį 
paukštį, giedantį medį ir aukso šaltinį. Dervišas iš balso suprato, kad ji 
mergaitė, ir visokiais būdais atkalbinėjo ją nuo to sumanymo. Jis nu- 
pasakojo visus tos kelionės baisumus ir kaip žuvo jos broliai, nepaklau- 
sę jo perspėjimų. Bet Perisada buvo užsispyrusi ir atsakė: 

-— Nors aš esu moteris, bet užtektinai turiu drąsos įvykdyti savo no- 
rą. Kad lengviau pasiekčiau savo tikslą, aš užsikišiu ausis vata ir negir- 
dėsiu šmėklų gąsdinimų. 

— Mano viešpačia,— atsiliepė dervišas, — matau, tu gali laimėti daik- 
tus, kurių ieškai! 

Sulig tais žodžiais jis išėmė iš maišelio kamuoliuką ir padavė prin- 
cesei, 

Perisada šoko ant žirgo ir, kaip buvo pamokyta, numetė kamuolį 
prieš save. Tas ėmė greitai riedėti, ir ji turėjo smarkiai raginti arklį, 
kad neatsiliktų. Kai kamuolys sustojo pakalnėj, ji nušoko nuo balno, 
užsikimšo ausis vata ir pradėjo drąsiai lipti į kalną. Vos palipo keletą 
žingsnių, pakilo iš visų pusių baisus riksmas, staugimas, gąsdinimas, bet 
Perisada negirdėjo jokio garso, nesidairydama drožė vis aukštyn, kol 
pasiekė kalno viršūnę ir ten pamatė narvelį, kur gražiai giedojo kalban-- 
tis paukštis. 

Pamatęs princesę einant artyn, tas paukštis, nors buvo toks mažas, su- 
riko garsiai piktu balsu: 

— Kraustykis atgal, tu išgama iš vėplų karalystės! Nedrįsk žengti nei. 
vieno žingsnio arčiau! 

Bet Perisada negirdėjo jo rėkimo, užlipo ant kalno viršūnės, paėmė 
narvelį ir tarė: 

— Galop aš turiu tave, dabar man neištrūksi! 

Tada išsitraukė ji vatą iš ausų ir išgirdo paukštį šnekant maloniais. 
žodžiais: 

— Narsioji viešpačia, užmiršk visokią baimę, toliau nieko pikto tau 
neatsitiks! Tik pasakyk savo norą, ir aš jį tuojau išpildysiu! 

Labai nudžiugusi Perisada atsakė: 

— Daug daiktų aš noriu iš tavęs, pirmiausia pasakyk, kur galėčiau 
rasti aukso šaltinį. 

Paukštis parodė vietą. Perisada pasisėmė pilną sidabrinį indą bran- 
gaus vandens. Paskui paklausė: 

— Dabar parodyk, kur auga giedantis medis. 

Paukštis parodė kelią, ji rado medį, bet tas buvo labai didelis. Ji su- 
grįžo prie paukščio ir sako: 

— Tą medį radau, bet toks aukštas ir drūtas, kas gali išrauti? 

— Nusilaužk tik vieną šakelę nuo to medžio,— atsakė paukštis, — ir 
pasodink savo darže. Ji tuojau prigis, iš jos išaugs toks pat didelis me- 
dis, Kaip čia šitas. 

Perisada nusilaužė šakelę ir labai džiaugėsi gavusi visus tuos tris daik- 
tus, apie kuriuos sakė ta dievobaiminga moterėlė. Ji vėl sugrįžo prie 
paukščio ir tarė: 

— Dar trūksta mano laimei vieno daikto. Mano broliai guli aure ten 
pakely paversti į juodus akmenis. Pasakyk, kaip galima juos atgaivinti. 

— Tai labai lengva padaryti, — atsakė paukštis: — apšlakstyk tuos ak- 
menis aukso šaltinio vandeniu iš savo indo, ir jie visi atgis, tavo bro- 
liai ir kiti. 

Princesė pasiėmė visus laimėtus daiktus ir, leisdamasi nuo kalno, var- 
vino ant juodų akmenų po vieną lašelį iš savo sidabrinio indo, ir tuoj 
visi atsigavo, žmonės ir arkliai. Tarp jų buvo ir jos broliai, tie ją tuo- 
jau pažino. Ji apkabino juos ir su ašaromis tarė: 

— Mieli broliukai, ką jūs čia veikiate? 

— Mes kietai miegojome,— jie atsakė. 

— Kol jūs miegojote, aš radau daiktus, kur jūs ieškojote, kalbantį 
paukštį, giedantį medį ir aukso vandenį. Su tuo vandeniu atgaivinau 
jus ir kitus aplink čia stovinčius. Jie buvo paversti į juodus akmenis. 

Bamanas ir Parvis padėkojo seseriai už gyvybės sugrąžinimą, taip pat 
karštai dėkojo visi kiti už išvadavimą iš kerų galybės ir vienu balsu 
sakė: 

— Geroji viešpačia, kam nori vartok mūsų gyvybę, kurią mums do- 
vanojai! 

— Gelbėdama brolius ir jus išgelbėjau,— atsiliepė Perisada— Jūsų 
džiaugsmas geriausias Man atpildas. Dabar kiekvienas laimingai keliau- 
kit į savo tėvynę. 

Palinkėjusi jiems viso gero, princesė su savo broliais grįžo tuo pačiu 
daiktu, kuriuo buvo atkeliavę. Grįždami norėjo padėkoti dervišui už jo 
gerus patarimus, bet rado jau nebegyvą prie savo lūšnos, ir jie neži- 
nojo, ar jis mirė nuo senatvės, ar iš džiaugsmo, kad princesė gavo tuos 
tris daiktus, kuriuos saugoti jam buvo likimo pavesta. Atidavę paskuti- 
nę pagarbą šventajam vyrui, toliau jojo tiesiai į namus. 

Sugrįžus namo, Perisada pakabino narvelį medyje ties savo langu. Tik 
paukštelis pradėjo giedoti, suskrido pulkai lakštingalų, vieversių, karve- 
lių ir papūgų ir sutūpė aplink tarp šakų. Taip pat netoli savo langų 
pasodino šakelę nuo giedančio medžio, ta greitai išleido šaknis, prigijo 
ir netrukus užaugo didumo kaip tas medis, nuo kurio buvo nuskinta. 
Vėjo judinami, jo lapai skambėjo visokiais maloniausiais balsais. Toliau 
Perisada liepė iškalti iš balto marmuro didelę vazą, pastatė ją vidury 
daržo ir supylė parsineštą aukso vandenį. Tuoj vaza pasidarė sklidina 
tokio pat vandens, gal dvidešimties pėdų srovė kaip fontanas ėmė mušti 
aukštyn, bet nei vienas lašelis nekrito į šoną už vazos kraštų. Srovė 
mušė vis aukštyn be jokios pertraukos. Garsas apie tuos stebuklingus 
daiktus netrukus visur pasklido, žmonių būriai iš visų pusių ėmė plaukti 
jų Žiūrėti. O tie trys karaliaus vaikai gyveno gražiai ir sutikdami kaip 
anksčiau. 

Vieną kartą abudu princai išjojo medžioti. Atsitiko, kad ten medžiojo 
ir karalius Kosras. Nenorėdami jam užkliūti, princai apgręžė arklius na- 
mų link. Bet kaip tyčia ant vieno siauro tako užjojo karalius. Jie tuo- 
jau nušoko nuo arklių, priklaupė ir be kepurių atidavė valdovui garbę. 
Matydamas princų gražius drabužius ir puikius arklius, karalius palaikė 
juos vizirių palydovais ir liepė atsikelti. Bet jų skaistūs veidai krito jam 
į akį, ir jis paklausė, kas jie būtų tokie ir kur gyvena. Princas Ba- 
manas atsakė: 
miesto pastatė mums namus gyventi, kol mes paaugsim ir tiksim tar- 
nhauti tavo didybei. 

Karaliui patiko tas atsakymas, ir jis tarė: 

— Matyti, jūs mėgstate medžioti. Parodykit savo vikrumą, raskit ko- 
kį žvėrį ir nudėkit mano akivaizdoj. 

Abudu princai sušoko ant arklių ir nusekė paskui karalių į tankią gi- 
rią. Ten princas Bamanas užklupo tigrą, o Parvis rado lokį. Abudu mik- 
liai vartojo ietį, kiekvienas beregint patiesė savo užtiktą žvėrį ir paklo- 
jo prie karaliaus kojų. Toliau medžiojant Bamanas užmušė lokį, o Par- 
vis tigrą, ir abu savo grobinį taip pat atnešė karaliui. Toliau karalius 
liepė jiems liautis, sakydamas juokais: 

— Šiandien gana! Tokie medžiokliai gali išžudyti visus mano miško 
žvėris! Dabar kviečiu jus drauge joti į mano pilį. 

— Kitą kartą, — atsiliepė princas Bamanas,— toks malonus pakvieti- 
mas bus mums didelė laimė. Šiandien gal tavo didybė dovanos, jei mes 
atsisakysim. 

Paklaustas nustebusio karaliaus tokiu griežtu atsisakymu, Bamanas 
paaiškino: 

— Viešpatie, mes turime namie vieną seserį, be pasitarimo su ja mes 
nieko nedarome. 

Karaliui labai patiko tokia vaikų tarpusavio meilė, ir jis tarė: 

— Tai pasiklauskit savo sesers patarimo, ir rytoj, kai susitiksime me- 
džiodami, pasakysit man jos nuomonę. 

Ir jis persiskyrė su princais. 

Broliai apsakė princesei Perisadai, kas atsitiko medžioklėj, ir prašė 
jos patarimo. Perisada paklausė kalbančio paukščio, kaip broliai turi 
elgtis, o paukštis pasakė, kad jie darytų, ką karalius lieps, paskui iškel- 
tų pokylį ir pakviestų karalių ateiti. 

Rytojaus dieną abudu broliai vėl išjojo medžioti, vėl susitiko karalių 
ir pasakė, ką jiems patarė paukštis. Karalius mielai sutiko kitą dieną 
juos aplankyti, tik norėjo, kad tą dieną jie būtų jo pilies svečiais. Ka- 
ralius jojo per miestą su abiem princais iš šalių, ir žmonės, žiūrėdami 
į tuos puikius raitelius, kalbėjosi tarp savęs: 

— Kad taip dievas duotų karaliui tokius gražius ir narsius princus 
kaip tie, kur joja iš abiejų jo šonų. Kad mūsų nelaimingai karalienei, 
kuri dabar vargsta kalėjime, būtų gimę sūnūs, jie būtų galėję būti to 
amžiaus kaip tie jaunikaičiai. 

Kai raiteliai prijojo palocių, karalius nulipo nuo arklio ir nusivedė 
abu princus į savo kambarius. Ten jie susėdo prie visokiais valgiais ap- 
krauto stalo. Iš kalbos karaliui pasirodė abu princai tokie išmintingi, 
jog jis tikrai gailėjosi, kad aukštybių viešpats nedavė jam tokių sūnų. 
Po malonios šnekos jis atsisveikino su svečiais, žadėdamas kitą dieną 
apsilankyti jų namuose. 

Turėdama vaišinti karalių, kaip dera jo didybei, Perisada klausė 
paukščio, kokių valgių reiktų tokiam svečiui pataisyti. Paukštis atsakė: 

— Mano viešpačia, tu turi gudriausių virėjų. Liepk jiems privirti ir 
prikepti visokių gardumynų, bet svarbiausia, tegu pataiso perlų prikimš- 
tą žalią agurką. 

Princesė labai stebėjosi ir klausė, ką reikštų toks keistas valgis. Ant- 
ra, ji neturinti tiek perlų, kad ištektų bent vienam agurkui. Bet paukš- 
tis atsakė: 

— Klausyk manęs, ir bus gerai. O perlų, kiek tik reikia, rasi, paka- 
sus po pirmutiniu medžiu iš dešinės pusės. 

Pakasė ir rado po anuo medžiu dėžutę, pilną gražiausių perlų. Prince- 
sė padavė perlus savo virėjui ir liepė jais prikimšti žalią gražų agurką 
ir atnešti karaliui prie stalo. Virėjas padarė, kaip jis buvo lieptas. Lau- 
kiamo svečio garbei visi namai buvo puikiausiai išpuošti. 

Kitą dieną karalius atvyko, princesė su broliais pasitikę jį gražiai 
pasveikino. Karaliui labai patiko princesės gražumas ir meilumas, prašė 
jos aprodyti visus savo namus ir daržą. Jis be galo stebėjosi aukso van- 
deniu ir giedančiu medžiu. Sau jis sakė: „Tikrai, ši vieta pilna paslap- 
čių.“ Paskui princesė nuvedė karalių prie stalo, tarnai prinešė įvairiau- 
sių valgymų, visi susėdę gardžiai kando ir buvo smagūs. 

Bet kai karaliui buvo paduotas perlais iškimštas agurkas, jis kraipė 
galvą, klausė princesės ir jos brolių: 

— Koks keistas valgymas? Ką reiškia tie perlai agurke? 

Jie tylėjo, nežinodami, ką atsakyti. Bet vietoj jų atsiliepė paukštis ir 
tarė: 

— Karaliau, tu stebies, radęs perlus agurke? Bet kiek kartų keistesnis 
daiktas, kai tu nesistebėjai, išgirdęs, kad karalienė prieš dievo tvarką 
pagimdė šuniuką, kačiuką ir žiurkiuką! 

— Tavo tiesa,— kiek pagalvojęs, atsakė karalius.— Bet aš patikėjau, 
išgirdęs tai tvirtinant karalienės seseris. 

— (O karaliau,— vėl tarė paukštis,— tos seserys iš piktumo ir pavydo 
visą laiką šmeižė karalienę. Prispirk, ir jos prisipažins. O dabar žinok, 
tie narsieji broliai ir ta gražuolė princesė yra tikri tavo vaikai, pagim- 
dyti karalienės, — ir apsakė, kaip tie vaikai buvo išmesti į upę, kaip 
juos daržininkas išgelbėjo ir užaugino. 

— Mielas paukšteli— atsakė karalius — aš visai tikiu, kad taip yra. 
Kai aš išvydau tuos jaunikaičius, aš iš karto juos pamilau, lyg jie būtų 
savi vaikai. 

Susigraudinęs tada jis apkabino princus ir jų seserį, tegalėdamas iš- 
tarti: 

— Jūs mano vaikai, o aš jūsų tėvas. 

Neapsakytai nudžiugę jie puolė tėvui ant kaklo, o karalius jiems 
tarė: 

— Dabar aš turiu atsiskirti, bet rytoj vėl čia atvyksiu, kartu bus, 
tikiuosi, ir jūsų motina, 

Su tais žodžiais jis atsisveikino ir išjojo namo. Pašauktos seserys pa- 
vydninkės viską pasisakė, karalius už bausmę liepė jas iš palociaus pro 
duris išvyti kiaulių šukuoti. Paskui karalius su visais savo palydovais 
nuvyko į kalėjimą pas karalienę, apkabinęs atsiprašė už padarytą jai ne- 
teisybę ir iškilmingai parvežė į savo palocių. Visi miesto gyventojai 
labai džiaugėsi, kad išėjo tiesa aikštėn. Sugrįžęs karalius apsakė apie se- 
serų piktybes ir kaip su dangaus pagelba atsirado pražudyti vaikai. Pas- 
kui jis liepė karalienę aptaisyti gražiausiais drabužiais, nukeliavo kartu 
į vaikų namus, parodė jai princus Bamaną ir Parvį ir princesę Perisadą 
ir tarė: 

— Žiūrėk, čia tavo vaikai, tavo širdies kraujas. Apkabink juos su 
visa Motiniška meile. 

Puolė tada princai ir princesė motinai ant kaklo, vilgydami brangų 
jos veidą karštomis džiaugsmo ašaromis. Su didžiausia iškilme grįžo visi 
į karaliaus rūmus, paskui ten vienybėj ir didelėj meilėj ilgas jie gy- 


veno dienas. 


12. Tukstantis ir viena naktis 


VVVVVLVVVVVVVVVVVVLVVVVLLVVV 


Aladinas arba stebuklinga lempa 


Kinų žemėj viename mieste gyveno vargingas siuvėjas Mustafas, jis 
turėjo sūnų, vardu Aladinas. Kai tas sūnus kiek paaugo, tėvas norėjo 
pamokyti jį siūti, kad paskui turėtų iš ko duoną valgyti, bet niekaip 
negalėjo privaryti jo prie darbo. Kiauras dienas jis lakstė su kitais vai- 
kais po gatves ir žaidė. 

Tėvas iš susikrimtimo, kad sūnus toks tinginys, apsirgo ir mirė. Mo- 
tina parsidavė likusį turtelį, paskui dieną naktį verpė medvilnę, kad 
šiaip taip prasimaitintų su tuo vaiku. 

Vieną kartą, kada berniukas buvo jau penkiolikos metų, žaidė jis su 
savo draugais gatvėj. Pro šalį ėjo koks nepažįstamas, sustojo ir pažiū- 
rėjo į jį. Tas nepažįstamas buvo garsus Afrikos žynys, jam buvo reika- 
lingas tarnas. Iš pažiūrėjimo žynys matė, kad berniukas gali tikti jo rei- 
kalui. Jis išklausinėjo ten stovinčių žmonių, kuo Aladinas vardu ir kas 
j0 tėvai. 

Įsiterpęs į vaikų būrį, jis padėjo ranką Aladinui ant peties ir tarė: 

— Mielas bernaiti, ar tu nebūsi siuvėjo Mustafo sūnus? 

— Tiesa,— atsakė Aladinas, — bet mano tėvas jau seniai mirė, 


— Kokia negera naujiena! — sušuko žynys.— Juk aš esu tavo tėvo 
brolis. Aš buvau daug metų išvažiavęs svetur, dabar grįžtu į tėvynę, ti- 
kėjausi jį pamatyti, o tu sakai, kad jis miręs! 

Šluostydamasis ašaras, nepažįstamas išsitraukė piniginę, padavė du 
auksinius Aladinui ir tarė: 

— Še, vaike, truputis pinigų, parnešk savo motinai ir pasakyk, kad 
aš šiandien užeisiu pas ją vakarieniauti. 

Apsidžiaugęs pinigais, Aladinas tekinas parbėgo namo ir sako motinai: 

— Mamute, aš turiu dėdę! 

— Tu jokio dėdės neturi, — atsako motina. 

Tada Aladinas atidavė jai auksinius, sakydamas, kad vienas nepažįs- 
tamas liepęs tuos pinigus parnešti jai, kad jis vadinęsis jo tėvo broliu 
ir šiandien ateisiantis vakarieniauti pąs ją. Moterėlė labai stebėjosi jo 
kalba, bet nuėjo į turgų ir prisipirko visko, kas reikalinga vakarienei. 
Verdant tas žynys pasibeldė į duris. Jis atėjo su nešėju, apkrautu vai- 
siais ir visokiais kitais gardumynais. 

Atidavęs atneštus daiktus Aladinui, jis pasisveikino su jo motina ir 
paprašė parodyti suolą, kur jo brolis Mustafas sėdėdavo. Parodytą vie- 
tą keletą kartų jis pabučiavo, paskui ašarodamas tarė: 

— Vargšas mano brolis, kaip man skauda širdį, kad aš anksčiau nesu- 
grįžau ir negalėjau paskutinį kartą pasakyti jam sudieu. 

Atsisėdęs prie vakarienės, jis ėmė pasakoti Aladino motinai apie sa- 
vo keliones, sakėsi, kad jis išvykęs iš namų prieš keturiasdešimt metų 
ir keliavęs po visokius tolimus kraštus. Paskui paklausė Aladino, koks 
jo vardas. 

— Aš vadinuosi Aladinas, — atsakė berniukas. 

— Gerai, Aladinai,— pasakė žynys, — bet ką tu veiki? Kokį darbą 
moki? | 

Taip paklaustas Aladinas nuleido galvą ir iš gėdos tylėjo. Motina at- 
siliepė: 

— Aladinas nieko neveikia. Tėvas norėjo išmokyti savo amato, bet 
jis tingėjo mokytis. Po tėvo mirties jis nenusitveria kito darbo, tik 
trankosi po gatves. 

Sulig tais žodžiais motina pravirko, o žynys tarė Aladinui: 

— Tai negerai, mano vaikeli! Tu jau nebe toks mažas, turi pagal- 
voti, iš ko duoną valgysi. Negražu, kad tu nieko nedirbi ir motina turi 
tave mitinti. Nori, aš tau įtaisysiu gražią krautuvę? 

Aladinas labai apsidžiaugė, galvodamas, kad su krautuve nereiks sun- 
kiai dirbti, o turės daug pelno. Jis padėkojo dėdei, sakydamas, kad pre- 
kyba jam labiau tinkanti kaip kas kitas. 

— Aš apvilksiu tave gražiau už kitus pirklius, — sakė žynys, — ir tada 
mes atidarysime krautuvę. 

„Aladino motina baisiai dėkojo žyniui ir liepė sūnui elgtis gražiai, kad 
pasirodytų vertas laimės, pažadėtos gerojo dėdės. 

Kitą dieną nepažįstamas, kaip buvo žadėjęs, užėjo pas Aladiną ir nusi- 
vedė jį pas drabužių pirklį. Ten jis davė Aladinui išsirinkti gražiausią 
eilutę ir užmokėjo, kiek prašė. Tada vadinamasis dėdė nuėjo kartu su 

„Aladinu į turgų, kur prekiavo atvykę iš kitų kraštų pirkliai, o vakare 
„pavaišino jį gardžiais valgiais geriausioj valgykloj. 

Pamačiusi sūnų grįžtant puikiai apsitaisiusį ir išgirdusi, kur jis buvo 
ir ką matė, Aladino motina be galo džiaugėsi ir ėmė iš visos širdies 
„dėkoti žyniui: 

— Mielas dėde, aš nebemoku išreikšti savo padėkos už jūsų gerumą. 
Tegu Alachas duoda jums ilgą gyvenimą ir atlygina už viską. 

— Aladinas,— tarė jis— yra geras berniukas, ir aš neabejoju, kad 
mes daug abudu turėsime iš jo džiaugsmo. Gaila, kad krautuvės įtaisy- 
mas užtruks viena diena ilgiau, nes rytoj penktadienis, visi pirkliai šven- 
„čia, ir negalima jokių reikalų atlikti. Bet aš ateisiu rytoj, jam parodysiu 
gražius sultono sodus už miesto. 

Kitą rytą Aladinas atsikėlė anksti, apsitaisė ir ėmė laukti svečio, Ne- 
"trukus jis pamatė ateinant dėdę ir išbėgo pasitikti. Žynys gražiai pasi- 
„sveikino su juo ir tarė: 

— Einam, bičiuli, kartu, aš tau parodysiu, ko dar neregėjai. 

Jis vedė jį per gražius sodus, kur viduryje tarp medžių stovėjo daug 
didelių namų. Taip vedė vis tolyn ir tolyn nuo miesto. Galop Aladinas 
pavargo ir atsisėdo prie skaidraus tvenkinio pasilsėti. Žynys davė jam 
duonos ir vaisių užkąsti. 

Gražiai kalbindamas ir penėdamas gardumynais, žynys viliojo vaiką 
kaskart toliau į laukus. Pagaliau jie priėjo tokį siaurą slėnį, iš visų pu- 
sių apsuptą kalnais. Tai buvo ta vieta, kur žynys norėjo pasiekti. Ves- 
damas čia Aladiną, jis turėjo savo tikslą. 

— Toliau mes nebeisime,— tarė jis Aladinui— Aš tau parodysiu to- 
kį daiktą, kurio niekas daugiau kaip tu nematys. Aš tuojau sukursiu 
ugnį, tik tu paieškok sausų žabų ir lapų. 

Žabų pilna buvo aplink, ir Aladinas bematant jų pririnko daugiau, 
negu reikėjo. Žynys uždegė žabus, ir kai jie įsiliepsnojo, jis įmetė į ug- 
nį kokių kvepiančių žolių. Pakilo tiršti dūmai, ir žynys pasakė kažko- 
kius paslaptingus žodžius. Ta pačia akimirka sudrebėjo ir atsivėrė že- 
mė netoli tos vietos, kur jie stovėjo. Prasivėrusioj žemėj buvo matyti 
ketvirtainis akmuo apie pusantros pėdos skersai, o jo viduryje buvo 
pritaisytas žalvarinis žiedas. 

Išvydęs tuos neregėtus daiktus, Aladinas norėjo pabėgti, bet žynys 
davė jam per galvą ir parmušė žemėn. Vargšas Aladinas drebėjo iš 
baimės, atsikėlė nuo žemės ir verkdamas tarė: 

— Už ką, dėde, mane taip muši, kad aš nieko nepadariau? 

— Aš žinau, už ką mušu,— atsakė žynys.— Klausyk manęs, ir tu ne- 
sigailėsi to. Po tuo akmeniu yra lobis, jis gali tave padaryti turtingesnį. 
už daugelį karalių, jei tu darysi, kaip aš liepsiu. 

Tuo laiku Aladinas atsigavo iš baimės ir tarė: 

— Ką gi aš turiu daryti? Prašom sakyti. Aš viską klausysiu! 

— Gerai,— atsakė žynys.— Dabar eik paimk už tos grandies ir iškelk 
akmenį. 

Aladinas paėmė ir lengvai iškėlė tą akmenį, iškėlęs pamatė trijų ar 
keturių pėdų duobę. Nuo jos apačios ėjo žemyn pakopos. 

— Dabar,— tarė žynys, — šok į tą duobę ir eik tomis pakopomis iki 
galo, tada pamatysi atviras duris į dideles sales. Tų salių bus trys. Kiek-- 
vienoje iš jų rasi stovint po keturis katilus, pilnus aukso ir sidabro, bet, 
žiūrėk, jų neliesk. Antra, saugokis savo drabužiais neprisiglausti kur 
prie tų salių sienos: jei nors truputį prisiglausi, tuoj krisi negyvas. Tre- 
čios salės gale rasi duris, einančias į sodą, tame sode medžiai bus nu- 
lipę gražiausiais vaisiais. Per sodą pamatysi taką, eik tiesiai tuo taku. 
penkiasdešimt žingsnių ir prieisi tokį namelį. Tame namely kabės pa- 
lubėj deganti lempa. Pagal sieną bus padėtos kopėtėlės. Tomis kopėtė- 
lėmis prilipk, nukabink, lempą, išpilk iš jos alyvą ir užsikišk ją už an- 
čio. Atnešęs atiduok tą lempą man. Grįždamas galėsi kiek nori prisiraš- 
kyti vaisių, tau niekas negins. 

Taip pamokęs, žynys nusimovė žiedą nuo savo piršto ir padavė Aladi- 
nui, sakydamas, kad jis saugos jį nuo viso pikto. | 

— Dabar eik, vaike, ir daryk, kaip aš sakiau,— tarė žynys.— Mes abu- 
du būsim turtingi visą mūsų gyvenimą. 

Aladinas įšoko į duobę ir pakopomis nusileido į apačią po žeme. Jis. 
tikrai rado tris sales su pinigų katilais, kaip buvo sakęs žynys. Jis ėjo 
per jas labai atsargiai, kad neprisiglaustų kur prie sienos ir nežūtų. Iš- 
ėjęs į sodą, pažengė nusakytu taku ir rado tą namelį. Nuo palubės nuka- 
bino lempą, išpylė alyvą žemėn ir užsikišo už ančio. 

Eidamas atgal, jis sustojo sode ir, iškėlęs galvą, ėmė žiūrėti į medžius. 
Visi medžiai buvo nulipę nuostabiausiais vaisiais. Visi tie vaisiai buvo: 
brangieji akmenys, ir kiekvienas medis turėjo vaisius tam tikros spal- 
vos ir pavidalo: buvo balti, raudoni, žali, mėlyni, visi jie tviskėjo skais- 
čiau už rytinės saulės spindulius. Tie akmenys buvo tokie dideli ir gra- 
žūs, kokių neturėjo nei galingiausias žemės karalius. 

Aladinas buvo dar per jaunas, kad suprastų jų vertę, ir galvojo, kad 
jie esantys tik spalvoti stiklo kąsneliai. Bet jų spalvos jam labai patiko, 

ir jis prisiraškė jų pilnas kišenes. Prisikrovęs tiek turto, Aladinas ėjo 
per tas tris sales, niekur nestoviniuodamas, kad žynys neturėtų ilgai jo 
laukti. Perėjęs jas taip pat atsargiai kaip pirma, jis pradėjo lipti pako- 
pomis. Bematant prilipo prie duobės krašto, kur jo laukė žynys, ir su- 
šuko: 

— Duok man savo ranką, dėde, ir padėk išlipti į viršų. 

— Vaikuti mano mielas, — atsakė žynys,— pirma duok man lempą, 
kad nekliūtų tau lipti. 

— Ji visai man nekliūva,— atsiliepė Aladinas,— atiduosiu išlipęs į 
viršų. 

Lempos gavimas vienintelis buvo žynio tikslas, todėl jis neatleisdamas 
spyrė Aladiną ją atiduoti, prieš išlipant iš duobės. Tas vis atsisakinėjo, 
nes lempa buvo labai uždėta brangiaisiais akmenimis, ją išimti galėjo 
tik išlipęs. Negalėdamas niekaip priversti Aladiną atiduoti lempą, Žy- 
nys įniršo lig pasiutimo, užbėrė į dar tebesikūrinančią ugnį žolių, pasa- 
kė savo užkeiktus žodžius, ir akmuo pakilęs pats užvožė duobės angą, 
o žemė vėl užsivėrė. Tada jis nuėjo savo keliu, palikęs Aladiną po že- 
mių, kad jis ten badu numirtų. Tą patį būtų padaręs, jei Aladinas ir bū- 
tų atidavęs lempą. Juk dėl tos lempos, kurią vienas Aladinas tegalėjo 
paimti, buvo jis iš Afrikos į Kinus atkeliavęs. Dėl tos pat priežasties jis 
buvo apsimetęs Aladino dėde. Nesitverdamas pykčiu, kad nieko nelai- 
mėjo, jis sugrįžo į Afriką. Vienintelė jo paguoda buvo, kad Aladinas po 
žemių gaus galą ir jam negalės nieko pikto padaryti. 

Aladinas nesitikėjo, kad jo tariamas dėdė, pasirodęs pirma toks malo- 
nus ir dosnus, pasielgtų kaip koks pikčiausias niekšas. Jo baimę negali 
žmogus žodžiais išsakyti. Pasijutęs gyvas palaidotas, jis šaukė dėdę, tūks- 
tantį kartų žadėdamas jam atiduoti tą lempą, kaip jis reikalavo, bet 
jo šauksmo niekas negirdėjo, aplink buvo visai tamsu, nors į akį durk. 

Galop nusišluostė ašaras ir pradėjo leistis pakopomis žemyn, many- 
damas išeiti į sodą, bet dabar vietoj angos, padarytos žynio kerais, bu- 
vo tvirta siena. Jis apgrabinėjo tą sieną iš dešinės ir kairės, bet nega- 
lėjo rasti mažiausios skylės išlįsti. Nusiminęs jis atsisėdo ant pakopų ir 
vėl ėmė griaudžiai verkti. 

Taip išbuvo Aladinas tokioj tamsybėj dvi dienas nevalgęs ir negė- 
Ięs. Trečią dieną, matydamas artinantis mirtį, sunėrė rankas, kaip buvo 
papratęs daryti meldžiantis, ir balsu tarė: 

— Niekas kitas, tik maloningas Alachas gali mane dabar išgelbėti. 

Iš žemės iškilo neregėto didumo baisi dvasia prieš jį 


Nerdamas rankas, jis brūkštelėjo žiedą, kurį jam buvo užmovęs ant 
piršto žynys. 

Tik jis brūkštelėjo tą žiedą, iš žemės iškilo neregėto didumo baisi 
dvasia prieš jį. 

— Ko tu reikalauji? — klausė ji Aladino.— Aš tavo vergas ir darau, 
ką tu liepi. Aš esu vergas to, kas turi užsimovęs tą žiedą ant savo piršto. 

Nustebintas jo kalba, Aladinas sušuko: 

— Vis tiek kas tu būsi, jei gali, gelbėk mane iš tos vietos! 

Tik jis ištarė tuos žodžius, tuoj atsirado viršum žemės prie duobės, 
kur jį paliko žynys. Jis atsikėlė drebėdamas ir nudūlino į miestą. Kol 
priėjo savo motinos duris, beveik alpo iš nuovargio ir bado. 

Jo motina buvo baisiai susirūpinusi, kad sūnus ilgai negrįžta, o su- 
laukusi labai apsidžiaugė, tuoj davė jam valgyt ir gerti. Jis apsakė mo- 
tinai viską, kas jam buvo atsitikę, parodė jai tą lempą, spalvotus vai- 
sius ir užburtą žiedą ant savo piršto. 

Motina labai piktinosi žynio nedorybe. Apie brangiuosius akmenis ji 
nedaug nusimanė ir nežinojo jų vertės. Aladinas paslėpė juos už suolo. 

Atbudęs kitą rytą, Aladinas labai norėjo valgyti. 

— Nebeturiu nei plutelės duonos, mano sūneli, — ėmė dejuoti moti- 
na. — Vakar vakare tu suvalgei paskutinius mano maisto trupinius. Bet 
aš turiu priverpusi kiek medvilninių siūlų, parduosiu juos ir prasima- 
nysim ką pietums. 

— Prašom palaikyti, motute, savo siūlus kitam kartui, — atsakė Ala- 
dinas,— dabar prašom duoti man tą lempą, kur vakar atsinešiau. Aš ją 
nuėjęs parduosiu ir už gautus pinigus pripirksiu maisto pusryčiui ir 
pietums. 

Aladino motina nuėmė lempą nuo lentynos, kur buvo padėjusi. 

— Še tavo lempą,— tarė motina,— bet ji labai apskretusi, aš ją tru- 
putį pašveisiu, gal daugiau gausi. 

Šveisti atsinešė ji smėlio. Bet vos ji brūkštelėjo lempą su smėliu, pa- 
vilgytu su vandeniu, vienu akimirksniu iš žemės iškilo baisi dvasia ir 
prabilo garsiu balsu, panašiu į griaustinį: 

— Ko tu reikalauji? Aš tavo vergas ir klausau, ką liepi daryti. Aš 
esu vergas to, kas turi tą lempą savo rankose! 

Aladino motina neteko iš išgąsčio žado, bet Aladinas, jau matęs tą 
dvasią, būdamas po žemių, paėmė lempą ir tarė tvirtu balsu: 

— Aš esu alkanas, atnešk man ką pavalgyti! 

Dvasia išnyko ir po trumpos valandėlės vėl sugrįžo. Ant galvos ji tu- 
rėjo užsidėjusi padėklą, o ant jo buvo dvylika auksinių lėkščių su gar- 
džiausiais valgiais, du sidabriniai puodeliai ir kelios bandelės balto ra- 
gaišio. Tuos visus valgius su brangiais indais dvasia gražiai padėjo ant 
stalo ir bematant išnyko iš akių. | 

Kai Aladino motina atsigavo iš baimės, jie abu susėdo ir stipriai pa- 
pusryčiavo. Niekados anksčiau jie nebuvo ragavę tokių gardžių valgių 
ir regėję tokių brangių indų. 

Atneštą maistą jie valgė keletą dienų, ir kai viską baigė, Aladinas 
pradėjo po truputį pardavinėti brangius indus ir pirkti sau valgymą. To- 
kiu būdu jie gyveno laimingai keletą metų. Aladinas dabar elgėsi labai 
padoriai. Jis vaikščiojo į turgų, išsipažino su turtingaisiais pirkliais ir 
išmoko suprasti kiekvieno daikto vertę. 

Vieną kartą, vaikščiodamas po miestą, Aladinas išgirdo sultono pa- 
liepimą visiems pirkliams uždaryti krautuves, eiti į savo namus ir ten 
laukti, kol pravažiuos keliu į pirtį sultono duktė princesė Badrulbadura. 

Aladinas su kitais žmonėmis įbėgo į vienus didelius namus ir pasislė- 
pė. Ten stovėdamas už durų, galėjo gerai matyti pravažiuojančią pro 
šalį princesę. 

Neilgai laukus, ji pasirodė su visu būriu savo palydovių. Važiuoda- 
ma pro šalį, ji atmetė į šoną savo šydą, ir Aladinas pamatė jos veidą. 
Kaip gyvas jis nebuvo regėjęs tokios gražios princesės ir iš karto ją 
labai pamilo. 

Kai Aladinas pasisakė motinai apie savo meilę, ta nusijuokusi tarė: 

— Ar tų, vaikeli, iš galvos kraustaisi, kad svajoji apie princesę“ 

— Motute,— atsakė Aladinas, — aš visai nesikraustau iš galvos, aš tu- 
riu sveikiausią protą. Aš žinojau, kad išgirdusi tai palaikysi mane be- 
pročiu. Prašom manyti, kaip patinka, bet niekas neatkalbės manęs nuo 
noro gauti sultono dukterį. 

— Tikrai, — atšovė motina,— koks čia man be protas, jei užmiršai, kad 
tavo tėvas tebuvo vargingas siuvėjas! Juk nerasi nieko, kas drįstų eiti 
pas sultoną ir kalbėti apie tail! 

— Jūs, motute, turite eiti — atsiliepė sūnus. 

— Aš? — sušuko baisiai nustebusi motina.— Sakai, aš turiu eiti pas 
sultoną? Ne, vaikeli, aš dar nesu tiek pakvaišus, kad mėginčiau tą da- 
ryti! Juk gerai žinai, kad niekas nedrįsta eiti prie sultono su prašymu 
be brangios dovanos, o kur mes, nuskurėliai, paimsim tokią dovaną? 

Tada Aladinas išdėstė motinai, kad jis, vaikščiodamas po krautuves 
ir bendraudamas su pirkliais, pažinęs jo turimų daiktų vertę, kad to 
miesto pirkliai neturintys nieko, kas galėtų lygintis su jo atsineštais 
brangiaisiais akmenimis iš užkeikto urvo. Motina atnešė jam juos iš 
tos vietos, kur buvo ilgą laiką paslėpti. Abudu jie sudėliojo gražiai juos 
į porceliano dubenį. Tų brangiųjų akmenų spindėjimas ir spalvų įvai- 
rumas apakino jiems net akis, iš to didelio nustebimo jie nebežinojo, ką 
sakyti. 

Aladino motina pagaliau įsitikino, kad jos sūnaus dovana negali ne- 
tikti sultonui, ir pažadėjo nueiti pas jį. Ji paėmė porceliano dubenį su 
brangenybėmis ir surišo su gražia plona drobe. Su ta dovana iškeliavo 
pas sultoną. Didysis viziris ir kiti viziriai jau buvo atvykę, kai ji prisi- 
artino prie sultono kiemo vartų. Ten jau stovėjo daug žmonių, turinčių 
reikalo prie sultono. Atidarius duris, ji su kitais įėjo į vidų. Įėjusi į vi- 
dų, ji atsistojo priešais, kur sėdėjo sultonas su savo viziriais. 

Išklausęs daugelio žmonių prašymus ir skundus, sultonas su savo vizi- 
riais pasišalino iš salės. Niekas iš jų net nepaklausė Aladino motinos, ko 
jai reikia. Kitą dieną ji vėl buvo pas sultoną, bet ir vėl grįžo namo nei 
žodžio nepratarusi savo reikalu. Tik po kelių dienų sultonas ją pastebė- 
jo nedrąsiai stovint, liepė pašaukti pas save ir paklausė, su kokiu rei- 
kalu ji čia atėjusi. 

Virpėdama išpasakojo Aladino motina sūnaus prašymą ir maldavo val- 
dovo pasigailėti jos už tokią drąsą. Išgirdęs jos kalbą, sultonas paklausė, 
ką ji ten turi taip rūpestingai surišta su balta drobe. Ji atrišo skarinį ir 
padėjo prieš jį visomis spalvomis tviskančius deimantus. Negalima žo- 
džiais išreikšti sultono nustebimą, kai jis pamatė tokią krūvą brangių 
daiktų. 

Jis ilgai žiūrėjo į juos netekęs žado, paskui paėmė deimantus iš Ala- 
dino motinos rankų ir prabilo: 

— Kas jų gražumas! Koks turtas! Aš leisiu savo dukterį už tavo sū- 
naus, jei jis man atsiųs keturiasdešimt auksinių padėklų, pilnų tokių pat 
brangiųjų akmenų, kokių dabar atnešei. Tuos akmenis turi atnešti ketu- 
riasdešimt juodų vergų, iš kurių kiekvienas tegu vedasi baltą vergą, 
ir reikia, kad jie visi būtų puikiai apsidarę. Dabar grįžk, moterėle, na- 
mo, aš lauksiu tavęs su jo atsakymu. 

Labai nusiminusi grįžo Aladino motina į namus ir apsakė sūnui sulto- 
no reikalavimą. Aladinas tiktai nusijuokė iš tokio reikalavimo, išėjus 
motinai, jis paėmė lempą ir patrynė. Tuo akimirksniu pasirodė baisus 

milžinas, ir Aladinas jam liepė negaištant atnešti sultono reikalaujamą 
dovaną. Milžinas išnyko ir tuojau vėl grįžo su keturiasdešimt juodų 
vergų, kiekvienas iš jų nešė ant galvos sunkų padėklą, pilną perlų, dei- 
mantų, rubinų ir smaragdų. Kiekvienas padėklas buvo apdengtas sidab- 
ro audeklu, išrašytu aukso gėlėmis. Visi tie vergai su aukso padėklais 
netilpo jų namuose, kiti sustojo kieme ir darže. 

Kiekvienas iš jų nešė ant galvos sunkų padėklą, pilną perlų, 
deimantų, rubinų ir smaragdų 


Pamačiusi tokią minią vergų, Aladino motina ko neapalpo, bet Aladi- 
nas liepė jai vesti tuos vergus į sultono kiemą ir įteikti jam dovaną. 

Vos pasirodė vergai kelyje su savo nešuliais, tuojau iš visų pusių 
subėgo didžiausia Minia žmonių, norinčių pažiopsoti į nepaprastą eiseną. 

Kai pirmas iš aštuonių dešimčių vergų priėjo prie sultono kiemo, sar- 
gai tuojau puolę atkėlė vartus. 

Gavęs žinią apie vergų atvykimą, sultonas tuojau liepė juos atvesti 
pas save. Tie įžengė pro duris, išsirikiavę į eilę paskui kits kitą, viena 
jų dalis atsistojo iš dešinės, o kita iš kairės pusės. Taip jie sudarė didelį 
pusratį aplink sultono sostą, paskui kiekvienas kėlė nuo savo galvos 

padėklą ir dėjo ant patiesalo prie valdovo kojų. Padėję jie puolė kniūps- 
ti ant aslos. Baltieji vergai darė tą pat. Atsikėlę nudangstė savo padėk- 
lus ir sustojo, laikydami rankas kryžmai ant krūtinės. Sunku suprasti 
sultono nustebimą, pamačius tiek turto. Žiūrėdamas į spindinčias krūvas 
brangiųjų akmenų, tarė jis Aladino motinai: 

— Eik, širdele, ir pasakyk savo sūnui, kad aš jo laukiu išskėtęs ran- 
kas! 

Ta žinia taip nudžiugino Aladiną, jog jis nebegalėjo tarti žodžio mo- 
tinai. Jis tuojau nubėgo į savo kambarį, užsidarė duris, iššaukė dvasią 
ir liepė greičiausiai jį nugabenti į pirtį, Ten nematomos rankos jį iš- 
maudė, ištrynė kvepalais ir aptaisė drabužiais, žibančiais kaip auksas. 
Dvasia taip pat atvedė puikų žirgą ir dvidešimt vergų jam lydėti iš 
abiejų pusių kelyje į sultono rūmus. Visi turėjo prisipylę krepšius auksi- 
nių pinigų ir jodami juos žąrstė saujomis visu pakeliu. Kas norėjo, tas 
juos rinko. 

Pamatęs Aladiną įeinant, sultonas nulipo nuo sosto ir gražiai jį pasvei- 
kino. Sultonas labai džiaugėsi, sulaukęs tokio svečio, ir pakėlė didelę 
puotą. Jis klausė, ar Aladinas norėtų tą pačią dieną daryti vestuves ir 
pasilikti jo rūmuose. 

— Prašom palaukti, — atsakė Aladinas,— kol aš pastatysiu rūmus, tin- 
kančius gyventi princesei. Prašom tik nurodyti man vietą rūmams kur 
netoliese nuo čia. 

— Mano sūnau,— tarė sultonas,— prieš mano rūmus yra didelis plo- 
tas tuščios žemės, pasirink daiktą, kur tau patinka. 

Aladinas atsisveikino su sultonu ir iškeliavo. Pargrįžęs namo, jis tuo- 
jau pašaukė dvasią ir liepė pastatyti gražius rūmus prieš sultono na- 
mus. 

Kitą rytą anksti atvyko dvasia ir pranešė: 

— Viešpatie, rūmai jau pastatyti, prašom eiti ir pažiūrėti, ar patiks. 

Aladinas apžiūrėjęs rado, kad jie daug gražesni, negu jis tikėjosi. Sun- 
ku žodžiais apsakyti, kaip sultonas ir jo artimieji stebėjosi, išvydę tuos 
puikius rūmus, tokį palocių. 

Aladino vestuvės su princese Badrulbadura buvo atšoktos tą pačią 
dieną su didele linksmybe. 

Keletą mėnesių jaunieji gyveno didelėj laimėj, bet netikėtai atėjo jų 
laimės galas. 

Aladinas kažkaip labai pamėgo medžioti, kiekvieną savaitę jis jojo 
į medžioklę, kartais gana toli nuo miesto. 

Sultonas nulipo nuo sosto ir gražiai jį pasveikino 


Tuo laiku jo priešas, tas Afrikos žynys, savo kerais sužinojo, kad Ala- 
dinas nežuvęs, kaip jis buvo manęs, bet tapęs sultono žentu ir palikęs 
labai turtingas. Sužinojęs jis labai įtūžo ir, nieko nelaukdamas, iškeliavo 
į Kinų žemę. Atvykęs jis užėjo pas vieną iš didžiausių pirklių ir pradėjo 
kalbą apie Aladiną ir jo stebuklingą palocių. Tokiu būdu jis išgirdo, kad 
Aladinas išjojęs Medžioti ir grįšiantis namo tik už kelių dienų. 

Žynys nusipirko tuziną žibančių naujų lempų, susidėjo į krepšį ir 
nuvyko prie Aladino palociaus. Atsistojęs netoli durų, jis ėmė šaukti: 

— Kas nori mainyti senas lempas į naujas? 

Jo šauksmas pritraukė daug žmonių, tie palaikė jį kvailiu, kad mainė 
senas lempas į naujas. | 

Kai jis paėjo po princesės langu, visos jos vergės, žiūrėdamos į gat- 
vę, ėmė juoktis iš jo. 

— Eikš,— sušuko viena vergė, — Mes pažiūrėsime, ar tas senas kvai- 
lys taip galvoja, kaip sako. Aure ant lentynos riogso sena apskretusi 
lempa, tegu jos vietoj mums duoda naują! 

mainyti senas lempas į naujas? 


Princesė davė sutikimą daryti mainus, ir viena vergė išbėgo su ta 
lempa laukan. Žynys už ją su džiaugsmu davė gražiausią iš savo atsi- 
neštų lempų. 

Sulaukęs nakties, žynys iššaukė lempos dvasią ir paliepė jai nukelti 
jį, palocių ir princesę į tolimiausią Afrikos užkampį. Paliepimas buvo 
bematant įvykdytas. 

Kas gali apsakyti sultono širdies skausmą, kai atsikėlęs kitą rytą jis 
pamatė kažkur dingus priešais stovėjusį žento palocių su jo dukteria! 
Jis tuojau išsiuntė kareivius ieškoti Aladino. 

Aladinas buvo rastas ir atvestas pas sultoną. Susirūstinęs sultonas no- 
rėjo tuojau nukirsti jam galvą, bet pabijojo erzinti žmonių, mylėjusių 
Aladiną už jo didelį dosnumą. 

— Eik sau, niekšai! — suriko sultonas.— Tuo tarpu paleidžiu tave gy- 
vą, bet, jei vėl pasirodysi man į akis negrąžinęs dukters, tuoj neteksi 
galvos! | 

Aladinas išėjo iš sultono namų, bet nežinojo, kur eiti ir kur ieškoti 
princesės. Beklaidžiodamas priėjo gražų upelį ir ėmė leistis nuo kranto 
žemyn prie vandens. Besileisdamas paslydo koją, o kad neišvirstų, grie- 
bėsi su viena ranka už kitos ir brūkštelėjo tebenešiojamą ant savo pirš- 
to gautą iš žynio žiedą. Žiedo dvasia lyg dygte išdygo iš žemės prieš jį 
ir tarė: 

— Ko reikalauji iš manes? 

— O galingoji dvasia,— sušuko Aladinas, — nunešk mane tenai, kur 
dabar stovi mano palocius! 

Viena akimirka Aladinas atsidūrė šalia savo palociaus, stovinčio vi- 
dury girios netoli kažkokio nepažįstamo miesto. Princesė vaikščiojo po 
kambarį ir liejo griaudžias ašaras. Netikėtai ji žvilgtelėjo pro langą ir 
pamatė Aladiną stovint po medžiu. Davusi ženklą tylėti, ji išsiuntė 
vieną vergę, kad atvestų jį pro šonines duris. Kai princesė su vyru, taip 
netikėtai vėl susitikę, atsibučiavo ir iš džiaugsmo abudu atsiverkė, Ala- 
dinas tarė: 

— Pasakyk, brangioji, kas atsitiko su sena lempa, kur aš buvau pali- 
kęs ant lentynos? 

Princesė papasakojo, kad jos vergė išmainiusi ją į kitą, naują. Ji taip 
pat pasakė, kad tironas, į kurio valdžią ji pateko, tą lempą visados ne- 
šiojantis užsikišęs už ančio. Aladinas tuojau suprato, kad tai yra jo | 
priešas žynys. 

Besikalbėdami jie sugalvojo būdą, kaip vėl atsiimti tą lempą. Aladinas 
nuėjo į miestą ir sumainė savo drabužius su laukininku. Paskui nusipir- 
ko miltelių; kas jų praryja, tuoj numiršta. Tada princesė pasikvietė žy- 
nį vakarieniauti kartu. Tas pakvietimas žynį labai nudžiugino, nes lig 
tolei jis negalėjo išgirsti malonesnio iš jos žodžio. Sėdint prie stalo, 
ji liepė vergei atnešti dvi taures jos sutaisyto vyno. Ji paėmė vieną 
taurę ir prinešė prie lūpų, dėdamasi truputį nugėrusi, paskui davė Žy- 
niui apsimainyti vynais, kaip reikalauja paprotys daryti iš mylinčiųsi 
Kinų krašte. Jis su džiaugsmu paėmė iš jos taurę, kur buvo įpilta nuo- 
dų, išgėrė ją ligi dugno ir beregint nuvirto žemėn be kvapo. 

Aladinas tuo melu laukė arti pasislėpęs, tuoj prilėkė, ištraukė lempą 
žyniui iš užančio, iššaukė dvasią, ir ta bežiūrint nunešė palocių į tą 
pačią vietą, iš kur buvo paimtas. | 

Negalėdamas iš rūpesčio miegoti, sultonas jau auštant buvo atsikėlęs, 
priėjo prie lango ir pažvelgė į tą daiktą, kur buvo palocius. Galima su- 
prasti jo džiaugsmą, kai jis išvydo Aladino palocių žibant prieš saulę. 
Norėdamas greičiausiai apkabinti dukterį, jis paėmė sargybą ir tuojau 
išsiskubino iš namų, Dėl Aladino grįžimo su princese ištisą savaitę visi 
gėrė ir valgė, be paliovos griežė muzika. 

Neilgai trukus mirė pats sultonas, ir jo sostas atiteko Aladinui su 
princese. 

NSS YNIS SNS 


Asimo ir dvasių karalienės istorija 


Haruno al Rašido laikais gyveno Bagdade jaunas auksakalys Asi- 
mas, iš savo rankų jis pats mito ir penėjo savo seną motiną. Kartą jis 
sėdėjo savo krautuvėlėj ir skaitė knygą, o pirkėjai nuolat varstė duris 
ir grožėjosi jo padirbtais daiktais. Kai popietės maldų metu krautuvėlė 
ištuštėjo, į vidų įėjo koks persas, apsižvalgė aplink ir paklausė, ką jis 
taip skaito. Asimas atsakė: 

— Iš knygų noriu geriau išmokti savo darbą. 

Persas tarė: 

— Ir aš moku tą darbą ir dar kitą, daug svarbesnį. Aš moku pada- 
ryti iš vario auksą! 

Asimas pakėlė į jį nustebusias akis. Persas toliau sakė: 

— Ar tau nebūtų geriau išmokus to mano darbo vietoj Visą amžių 
vargus su plaktuku, angliais ir ugnim? Aš neturiu sūnaus, neturiu kam 
palikti savo mokslą. Jei nori, aš paimsiu tave sūnaus vietoj ir išmoky- 
siu, ką pats moku. 

Paėmė Asimą godumas, su džiaugsmu jis sutiko, o persas tarė: 

— Rytoj ateinu pas tave ir tavo akyse padarau iš vario tikriausią 
auksą! 

Galvodamas apie lengvą pialobimą, grįžo Asimas į namus, kur jo 
laukė motina su vakariene. Valgė prie stalo, nieko nekalbėdamas ir su- 
simąstęs, ir motina paklausė, kas yra jam. Jis viską apsakė, o motina 
perspėdama tarė: 

— Neklausyk to valkatos. Jis yra apgavikas, su savo auksu nori tik 
pinigus iš tavęs ištraukti. 

— Motute,— atsakė Asimas,— jis rodosi teisingas šeikas, nereikia nie- 
kinti jo geros širdies, dievo palenktos į mano pusę! 

Motina nutilo, bet Asimas buvo neramus, visą naktį negalėjo už- 
migti. | 

Kitą rytą jis atsikėlė anksčiausiai ir išsiskubino į savo krautuvėlę. 
Persą rado jau belaukiantį. Abudu suėjo į vidų ir užsidarė duris. Persas 
tarė: 

— Sutaisyk tirpyklę ir pūsk su dumtuvėmis ugnį. 

Kai Asimas viską sutaisė, persas paklausė: 

— Ar turi vario? 

— Turiu sulankstytą dubenį. 

Tą dubenį supiaustė mažais gabalėliais, sumetė į tirpyklę ir ėmė ly- 
dyti. Kai varis ištirpo, persas išėmė iš turbano dėžutę ir iš jos įbėrė 
į tirpyklę truputį kokių miltelių. Dar kiek pakaitinus, davė sulydytam 
mišiniui ataušti. Paskui Asimas pamėgino su brūžu ir iš džiaugsmo ne- 
teko galvos — lydinys buvo tikras auksas! Persas tarė: 

— Dabar nešk auksą į turgų, parduok ir su pinigais tuojau grįžk 
namo. 

Asimas nuėjo pas mainininką, tas išmėgino atneštą lydinį ir užmo- 
kėjo jam tūkstantį auksinių. Asimas be dvasios parlėkė namo, parodė 
motinai pinigus ir tarė: 

— Dabar aš moku iš vario daryti auksą! 

O motina, numojus ranka, pasakė: 

— Niekas ne didesnis už galybių viešpatį! 

Persas buvo žadėjęs Asimui kitą dieną užsukti į jo namus ir galutinai 
išmokyti dirbti auksą. Kai jis atėjo, motina padavė jiems valgyti, o pati 
kažkur iš namų pasišalino. Kai jie pavalgė, persas liepė užkurti ugnį 
ir į tirpyklę įmesti varinį grūstuvą. Paskui jis pasakė, kiek ir kada pilti 
į mišinį miltelių, ir netrukus iš vario vėl pasidarė nemažas lydinys auk- 
so. Iš to didelio džiaugsmo, Asimas susėdo su persu gerti, bet geriant 
nepamatė, kaip svečias į jo vyną įvarvino migdomų lašų. Netrukus jis 
kietai užmigo. Tada persas pasakė: 

— Dabar pakliuvai man į nagus, tu arabų šunie! Daug metų ieško- 
jau, kol tave radau! 

Paskui jis miegantį surišo, įgrūdo į tokią skrynią, užvožė ją, pašaukė 
du vyrus ir liepė nešti į laivą, kur jau laukė jo vergai. Kapitonui tarė: 

— Važiuojam, mano reikalas atliktas! 

Kapitonas sušuko matrosams: 

— Kelkit inkarą ir traukit bures! 

Laivas pajudėjo ir bematant atsiskyrė nuo kranto. 


195 


Sugrįžusi Asimo motina neberado namuose nei sūnaus, nei svečio. 
Išsigandusi ji pradėio verkti ir klausinėti kaimynų, kur galėjo prapulti 
jos vaikas, bet niekas nieko nežinojo. 

Tuo tarpu laivas plaukė jūra vis tolyn. Tas persas buvo žynys, vardu 
Baramas, jis nekentė musulmonų ir be pasigailėjimo žudė kiekvieną pa- 
kliuvusį į jo rankas. Nužudytų arabų kraujas buvo jam reikalingas ke- 
rėjimams. Asimą priviliojo, norėdamas jį pavartoti piktam savo dar- 
bui. 

Po kelių kelionės dienų vandeniu liepė Baramas vergams atnešti skry- 
nią, atvožęs ištraukė iš jos Asimą, davė jam pauostyti tokių miltelių, 
ir tas atbudo. Pramerkeęs akis, Asimas pasimatė plaukiantis laivu toli nuo 
žemės ir suprato, kas jam atsitiko. Jis sukalbėjo maldelę ir švelniu bal- 
su tarė žyniui: 

— Bičiuli, ką tu padarei? Ar tai yra man žadėta laimė? 

O Baramas atsakė: 

— Tu šunie! Kas tau liepė manęs klausyti? Tūkstantį be vieno tokių 
jau nudėjau, tu būsi to apskrito skaičiaus paskutinis! 

Asimas nutilo, matydamas atėjus savo galą. 

Tada tas prakeiktas persas leido nuimti jam pančius ir duoti truputį 
vandens. Paskui jis ant skardos įkūrė ugnį ir tarė: 

— Ši ugnis yra šviesa ir gyvenimas; tai galybei aš tarnauju. Jei tų 
imsi kartu su manim ją garbinti, aš atiduosiu tau pusę savo turto. 

Bet Asimas atsiliepė: 

— Nelaimingas, kas nepažįsta tikro tikėjimo! Vietoj visagalio sutver- 
tojo tu garbini ugnį! Ų 

Žynys įtūžo ir sušuko: 

— Tai tu atsisakai garbinti ugnį, tu šunies išėda! 

Ir jis liepė savo vergams parversti Asimą žemėn, pats su rimbu, nu- 
pintu iš šikšnos atrėžų, tol čaižė jo nugarą, kol tas pradėjo šauktis pa- 
gelbos. Bet niekas jo negelbėjo. Tada tas prakeiktas žynys liepė už- 
daryti jį laivo apačioj, duoti kiek valgyti ir gerti, o pats kasdien ėjo ir 
kruvinai plakė jo kūną, bet Asimas nesiliovė garbinęs vieną savo aukš- 
tybių viešpatį. 

Taip praėio keletas mėnesių. Vieną kartą pakilo baisi vėtra, laivą 
mė:ė kaip skiedrelę jūroje. Išsigandę matrosai ir kapitonas sakė: 

— Ta vėtra yra dievo bausmė už jaunikaitį, kankinamą perso jau 
trys Mėnesiai! 

Jie sukilo prieš žynį ir ištaškė iš laivo visus jo tarnus. Drebėdamas dėl 
savo kailio, Baramas nubėgo pas Asimą, nuėmė jo pančius ir maldavo 
gelbėti. Asimas buvo geros širdies ir užsistojo už Baramą, kad neskan- 
dintų. Baramas jam sakė: 

— Sūnau mano, dovanok, kuo aš tau nusidėjau. Aš tave išmokysiu 
savo meno ir paskui parleisiu į tavo tėvynę. 

Vėtra netrukus nurimo, dangus pasidarė giedras, laivas plaukė toliau 
ramiai. Asimas klausė žynio: 

— Kur tu keliauji, persai? 

— Aš keliauju, — tas atsakė,— prie vieno kalno, kur galiu gauti elek- 
siro, reikalingo mano verslui. 

Jis liepė jaunikaičiui būti be baimės ir niekuo nesirūpinti. Asimas ap- 
siramino, buvo linksmas, gėrė valgė ir šnekėjosi su persu apie jo vers- 
lą. Dar po trijų kelionės mėnesių laivas pristojo prie nežinomo kranto. 
Persas tarė: 

— Lipk, Asimai, su manim į sausumą, mes jau pasiekėme savo tikslą. 

Liepęs kapitonui palaukti ligi grįžtant, jis nusivedė bernioką tolyn 
nuo kranto. 

Kiek paėjus, Baramas išsitraukė iš savo drabužių nedidelį būgnelį ir 
ėmė mušti. Staiga pakilo iš vieno šono dulkių debesys ir ėmė slinkti 
artyn. Kai jis prislinko, pasirodė trys kupriai. Ant vieno sėdo Baramas, 
ant kito Asimas, trečias buvo apkrautas visokiais valgymais. Jie jojo 
dykuma. Trečią dieną Asimas tolumoj pamatė pilį su aukso bokštu ir 
paklausė žynio, kas ten gyvena. Tas atsakė: 

— Tik nusispiaut, ten gyvena pikčiausias mano priešas. 

Ir jie nujojo toliau. Aštuntą dieną Baramas paklausė: 

— Ką tu matai? 

— Aš matau rūką ir didelį debesį tarp rytų ir vakarų, — atsakė Asimas. 

— Tai ne debesys, — atsiliepė Baramas,— bet aukštas kalnas. Tas kal- 
nas yra mūsų kelionės tikslas. Ten rasime mano darbui reikalingą au- 
galą. Jei man padėsi suieškoti tą augalą, išmokysiu tave visų savo gud- 
rybių. 

Girdėdamas tuos žodžius, Asimas labai išsigando, bet nieko nesakė, 
tik pavedė save apvaizdos globai. 

Prijoję kalno papėde, jie nulipo nuo kuprių, žynys apkabino Asimą, 
pabučiavo ir tarė: 

— Dovanok, kuo aš tau nusidėjau, ir daryk, ką aš dabar tau liepsiu. 
Ką mes laimėsim, aš pasidalinsiu su tavim. 

Jis pamušė mažiausią kuprį, nulupo odą ir sako Asimui: 

— Tu lįsk į tą odą, aš tave apsiūsiu. Tada atskris pesliai ir užneš ta- 
ve ant kalno. Imk šitą peilį ir, kai pesliai užneš, prapiauk odą, išlįsk ir 
nuvyk paukščius. Paskui pažiūrėk į apačią, kur aš būsiu ir tau pasaky- 
siu, ką toliau reiks daryti. 

Asimas padarė, kas jam buvo liepta. Apsiūtą į odą atskridę tie dideli 
paukščiai užnešė jį ant kalno viršaus, jis prapiovė odą, išlindo, ir išsi- 
gandę pesliai nuskrido tolyn. Jis priėjo prie uolos krašto, pažiūrėjo že- 
myn ir pamatė žynį apačioj iš džiaugsmo juokiantis ir šokant. Žynys iš 
apačios suriko: 

— Sakyk, ką tu ten matai! 

Asimas apsidairė ir suriko: 

— Čia guli daugybė žmonių kaulų ir krūvos malkų! 

Baramas atsiliepė: 

— Tai, kas man reikalinga! Paimk šešis ryšulius malkų ir mesk man 
žemyn! 

Asimas surišo šešis ryšulius malkų ir numetė žemyn. Žynys sukrovė 
malkas ant vieno kuprio, pats atsisėdo ant kito ir sušuko: 

— Mano reikalas baigtas. Tu, kvaily, gali ten aukštai iš bado dvėsti. 

Ir jis, nieko nelaukdamas, nudulkėjo. 

Matydamas jį tolinantis, Asimas tarė sau: „„Tas šuva mane apgavo.“ 
Iš nusiminimo ėmė graudžiai verkti ir melstis. Kiek apsiraminęs, jis ap- 
ėjo kalno viršūnę. Iš vienos pusės žemai kriokė banguojančios vilnys. 
Paprašęs dievo padėjimo, šoko jis į putojančią jūrą. Bet neprigėrė, pa- 
gavusi didelė banga sveiką išmetė jį ant kranto. Jis padėkojo dievui 
už stebuklingą išgelbėjimą, atsikėlė ir ėmė eiti tolyn, ar neras ką užval- 
gyti, ir atėjo į tą vietą, kur žynys buvo jį įsiuvęs į kuprio odą. Nuo 
čia vėl keliavo toliau į dykumą. 

Po dienos kelio jis iš tolo išvydo bokštą ir atsiminė, kad čia gali būti 
ta pilis, kur gyvena Baramo priešas. „Gal čia rasiu pagelbą“',— pagal- 
vojo Asimas ir pasuko į tą daiktą. Vartai buvo atviri, Asimas įžengė 
į priemenę ir ten rado prie marmuro stalo žaidžiant šachmatais dvi ne- 
matyto gražumo mergaites. Jam įėjus, viena pakėlė galvą ir tarė: 

— Ar jis nebus, sesute, tas pats, kur prajojo neseniai su žyniu Ba- 
ramu. 

— Tiesa,— atsiliepė Asimas,— aš esu tas pats. 

Abidvi pakilo nuo suolo ir pasveikino jį kaip brolį, sakydamos: 


| 

— Mes esam vieno galingo karaliaus dukterys, mūsų tėvas yra gerųjų 
dvasių valdovas, mums gyventi jis pastatė šią pilį. Lik pas mus, mes 
būsim tau lyg seserys. 

Jos apvilko jį puikiais drabužiais kaip kokį kunigaikštį ir atnešė gar- 
džiausių valgių, kad jis užmirštų savo vargus. 

Paskui gyveno jis prie tų seserų visko pertekęs. Valgė ir gėrė, ką no- 
rėjo, vaikščiojo po gražius sodus arba jojo medžioti į aplinkinius kal- 
nus. Seserys buvo su juo visados malonios, nieko daugiau jam netrūko. 

Taip praėjo keli mėnesiai. Kartą viena sesuo pašaukė jį prie lango 
ir parodė jojant pro šalį tris kuprius. 

— Tikrai čia jis, — sušuko Asimas,— ir su juo jaunikaitis, kurį, kaip 
mane, jis kankins ir paskui nužudys. Šokim vytis ir nudėti tą nenaudėlį! 

Mergaitės beregint užsileido ant veidų uždangalus, pasikabino kar- 
dus, sėdo su Asimu ant žirgų ir ėmė vytis žynį. Tą pavijo, kai jis jau 
buvo nulupęs vieno kuprio odą ir plakė jaunikaitį, kad jis lįstų į ją. Asi- 
mas prišoko prie jo ir suriko: 

— Liaukis, tu dievo ir musulmonų priešas! 

Baramas atsigręžė ir, išvydęs Asimą, pabalo kaip drobė. Asimas ištrau- 
kė kardą ir nukirto piktojo žynio galvą. Radęs jo kerų būgną, ėmė muš- 
ti, ir bežiūrint iš dulkių debesio pasirodė du pabalnoti ir naštomis ap- 
krauti kupriai. Jis atidavė tuos kuprius išgelbėtam jaunikaičiui, kad tu- 
rėtų kuo parkeliauti į savo tėvynę. Bet būgną pasiėmė su savim ir su 
tomis seserimis sugrįžo į pilį. 

Sugrįžęs vėl gyveno jis linksmai su tomis seserimis. Tiesa, kartais kil- 
davo visoje pily kažkoks sujudimas, vergai ir vergės visur lakstydavo, 
lyg būtų staiga uUžraginti pataisyti kambarius dideliems svečiams. Tada 
seserys liepdavo Asimui niekur neiti iš savo kambario, kol jo nepakvies. 
Tais atvejais jis išbūdavo uždarytas visą dieną ir net daugiau. Paskui 
seserys vėl išleisdavo jį, ir jis vėl gyvendavo kaip anksčiau. Kas būdavo 
tuo laiku, jam jos nesakė, o pats nedrįso klausti. 

Taip jis išgyveno visus metus. Kartą jam vėl buvo liepta niekur ne- 
išeiti iš savo kambario, kol jo nepašauks. Bet jis nebeiškentęs naktį 
išslinko iš savo kambario pažiūrėti, kas tuose namuose darosi. Iš vieno 
kambario buvo girdėti neapsakytai graži muzika, ir kai jis priėjo ar- 
čiau prie durų, pamatė gulint Žemėj nepaprastai dailius drabužius iš si- 
dabrinių paukščio plunksnų. Bet vos jis juos pakėlęs palietė, iš to kam- 
bario pasigirdo baisus riksmas. Pro duris išbėgo kaip be galvų abidvi 
seserys ir, pamačiusios Asimą laikant rankoj drabužius, sušuko: 

— Tu neklaužada, kam ėjai prieš mūsų draudimą? 

Jis išsigandęs paklausė, kas atsitiko ir ką reiškia tas baisus riksmas. 
Jos atsakė: 

— Pas mus atvyko dvasių karalystės princesė iš skraidančios salos, 
ir tai, ką laikai savo rankose, yra jos apdaras. Jei mirtingasis, nors kiek 
palies tą jos apdarą, ji tampa jo verge. Ji pajuto, kad tu palietei jos 
drabužį, todėl ji taip nežmoniškai suriko. Dabar ji čia guli ir rauda dėl 
prarastos laisvės. 

Asimas pravėrė duris ir įžengė į vidų. Pamatęs dangiško gražumo mer- 
gaitę liejant ašaras ir aimanuojant, tarė jis: 

— Ji turi būti ne mano vergė, bet mano viešpati ir žmona. 

Bet princesė nesiliovė verkusi. Abidvi seserys šoko ją raminti, saky- 
damos, kad nors ji neteko laisvės ir niekada nebegalės grįžti į savo 
kraštą, bet tegu atiduoda ranką tam jaunikaičiui ir tampa jo žmona. 
Matydama tokį jauną ir gražų vyrą ir girdėdama meilią jo kalbą, prin- 
cesė kiek apsiramino ir su ašaromis ištiesė jam savo ranką. Po kelių die- 
nų buvo pakeltos pily triukšmingos ir linksmos vestuvės. Paskui Asi- 
mas ir dvasių karalystės princesė gyveno ir toliau tų seserų namuose 
didelėj vienybėj ir laimėj. 

Praėjus dar metams, Asimas labai pasiilgo savo motinos ir gimtojo 
miesto. Tada jis paprašė seserų leidimo jam su pačia aplankyti savo 
kraštą. Matydamos, kad jo negalės užlaikyti, seserys ašarodamos davė 
sutikimą. Pabarškino Asimas būgną, tuojau atsirado prieš pilį karava- 
nas kuprių, apkrautų auksu, puikiais audimais ir visokiomis brangeny- 
bėmis. Jis susėdo su savo pačia ant vieno pabalnoto kuprio ir atsisvei- 
kindamas gražiai padėkojo seserims už viską. Jos padavė jam pačios 
plunksnų apdarą ir pasakė: 

— Saugok jį gerai, nes jei tavo pati jį ras ir bus labai pasiilgusi tė- 
vynės, ji išskris į savo salą ir tau amžinai dings. O mūsų nepamiršk, 
visada lankyk mus, mes tau buvom kaip seserys. 

Asimas dar kartą padėkojo ir prižadėjo jų nepamiršti. Ir karavanas 
iškeliavo. 

Tolimais kraštais ir dykumomis per dienos karščius ir vėsias naktis 
traukė be sustojimo ir po ilgos kelionės pasiekė Bagdadą. Ties savo mo- 
tinos namais sustabdė Asimas kuprius ir nulipo žemėn. Priėjęs prie du- 
rų, jis išgirdo motiną viduj silpnu balsu meldžiantis ir verkiant. Pravir- 
ko ir jis pats iš džiaugsmo, kad pasimatys su motina, ir pabeldė į duris. 
Kai motina jį pažino, baisiai apsidžiaugė, apkabinusi sūnų, iš didelės lai- 

mės verkė ir juokėsi ir bučiavo jį, o Asimo pati, stovėdama toliau, su- 
sigriaudinusi žiūrėjo į juos. Tuo tarpu vergai sunešė į namus krovinį, 
ir Asimas papasakojo motinai iš eilės viską, kas jam atsitiko, kaip išsi- 
gelbėjo ir kaip vedė tą gražią princesę. Motina meiliai pasveikino mar- 
čią ir džiaugdamasi apžiūrėjo sūnaus pargabentą gėrybę. 

Asimas pradėjo gyventi, kaip jam leido jo turtas. Jis įsigijo grazius 
namus, prisipirko brangių baldų ir pasisamdė žmonių, kiek buvo rei- 
kalinga jo paties, jo pačios ir motinos patarnavimui. Jis tapo turtingiau- 
siu Bagdado gyventoju. Bet jo laimė buvo su kaupu, kai susilaukė dve- 
jeto gražių berniukų. 

Taip jis praleido trejus metus. Tada atsiminė prižadėjęs anoms sese- 
rims aplankyti jas. Prieš kelionę jis prisipirko savo mieste dovanoms 
papuošalų, brangių audimų ir džiovintų vaisių, kokių jo bičiulės nieka- 
dos neregėjo, ir sutaisė karavaną. Motinai pasakė: 

— Aš turiu keliauti pas anas seseris, jos tiek daug gero man padarė, 
visa mano laimė gauta iš jų rankų. Duos dievas, vėl greitai sugrįšiu 
namo. 

— Keliauk su dievo padėjimu,— atsiliepė motina. 

Savo pačią jis pavedė motinos globai, sakydamas: 

— Žinok, ji yra galingiausio dvasių karaliaus duktė, ji gyvena su ma- 
nim tol, kol aš turiu jos plunksnų drabužius. Tuos drabužius dėžėj aš 
užkasiau į žemę darže. Neduok jai jų, kitaip tuoj išskris pas savuosius. 

Motina atsakė: 

— Dieve saugok, kad aš nepaklausyčiau tavo žodžių! To nebijok ir 
keliauk ramiai. 

Tada Asimas atsisveikino su savo mylima pačia, vaikais, motina ir 
iškeliavo. 

Dešimtį dienų ir naktų jis keliavo kalnais ir slėniais, derlingomis ly- 
gumomis ir akmenuotais laukais, kol vienuoliktą dieną pasiekė tų seserų 
pilį. Jos maloniai jį pasveikino, o jis atidavė joms atgabentas dovanas 
ir papasakojo, kaip su pačia ir vaikais gyvena Bagdade. Seserys džiau- 
gėsi jo laime ir linkėjo visko geriausio. Taip jis išgyveno tris mėnesius 
šnekučiuodamas, žaisdamas ir medžiodamas su seserimis. 

Tuo tarpu motina ir pati ramiai gyveno Bagdado mieste. Vieną kar- 
tą Marti paprašė motinos nueiti sykiu su ja į pirtį išsimaudyti. Anyta 
mielai sutiko, ir abidvi nuėjo į geriausią Bagdado pirtį. Tuo metu ten 
maudėsi kelios moterys iš sultonienės palydos. Pamačiusios Asimo pa- 
čią, tos Moterys negalėjo atsistebėti jos nepaprastu gražumu ir atitraukti 

nuo jos akių, kol buvo pirty. Kalifo palociuj moterys pripasakojo sulto- 
nienei tiek daug apie nuostabų jos gražumą, jog pagaliau ta įsigeidė 
pati gražuolę pamatyti. Per pasiuntinį tuojau liepė Asimo motinai atvesti 
į palocių savo marčią. Motina, nieko netrukdoma, nuėjo pas marčią ir 
sako: 

— Taisykis, martele, sultonienė Sobeida nori tave pamatyti savo pa- 
lociuj. 

Asimo pati bematant apsivilko gražiausiais savo drabužiais ir su abiem 
vaikais ir anyta iškeliavo į kalifo palocių. 

Nuvesta pas Sobeidą, ji puolė žemėn prieš ją iš pagarbos. Bet sulto- 
nienė liepė atsikelti ir atsidengti savo veidą. Jos veidas buvo toks gra- 
žus, jog nušvito visa salė. Pati Sobeida ir jos kiemo moterys buvo sta- 
čiai tokios gražybės sužavėtos. Sobeida meiliai paėmė viešnią už rankos 
ir pasisodino šalia savęs ant sosto. Girdėdama vis giriant savo gražu- 
mą, Asimo pati nedrąsiai atsiliepė: 

— Viešpačia, jei jūs teikiatės girti mano gražumą apsivilkus šiuo pa- 
prastu drabužiu, tai ką pasakytumėt, mane išvydusios su plunksnų ap- 
daru, pritaikintu mano veidui? 

— O kur tas apdaras? — paklausė sultonienė. 

Ji atsakė: 

— Tą apdarą turi savo žinioj mano anyta, ji gali duoti. 

Tada tarė Sobeida Asimo motinai: 

— Duok čia plunksnų apdarą, kad galėtumėm dar labiau pasigrožėti 
tavo mMarčia. 

Motina atsiminė Asimo uždraudimą ir atsakė: 

— Aš jokio plunksnų apdaro nežinau. 

Bet marti atsiliepė: 

— Tikrai ji žino. Jis užkastas dėžėj darže. 

Tada padavė sultonienė motinai brangius karolius, kokių nei viena 
karalienė nenešiojo, ir tarė: 

— Imk, motute, tą dovaną ir atnešk mums apdarą, kad galėtumėm 
juo pasigėrėti. Paskui galėsi jį vėl saugoti. 

Motinai nenorint laužyti duotąjį Žodį, sultonienė nusiuntė vieną savo 
kiemiškių iškasti iš žemės dėže, išimti ir atnešti drabužį. 

Tas nulėkė ir sugrįžo su tuo drabužiu. Sobeida apvartė nematytą ap- 
darą iš visų pusių, stebėdamasi darbo dailumu, paskui padavė jaunajai 
moteriai ir klausia: 

— Ar čia bus tas tavo plunksnų drabužis? 

— Tas pats, — atsakė ji. . 

Ji paėmė abudu savo vaikus ant rankų, užsisiautė drabužį ir pasidarė 
gražiausias paukštis. 

— Ar aš ne graži? — paklausė dar ji. 

— O, tu gražiausia iš gražiausių! Ką tu darai, vis tavo gražu! — buvo 
vienas atsakymas iš visų burnų. 

Tada ji vienu metu ūžt pasikėlė lyg paukštis aukštyn į orą ir iš viI- 
šaus sušuko: 

— Būk sveika, miela motute! Sugrįžusį ramink mano vyrą, sakyk, kad 
aš niekados nenustosiu jį mylėti. Labai pasiilgau saviškių ir palieku jį 
vieną. Bet jei jam vienam bus sunku gyventi, iš meilės neras vietos 
kur pasidėti, mane vėl galės rasti Vaako saloj. 

Po tų žodžių ji nuskrido su vaikais į savo kraštą. 

Pamačiusi, kas atsitiko, Asimo motina ėmė balsu raudoti. Išsigando ir 
sultonienė. 

— Dabar aš mMatau,— tarė ji, — kad marti tavo yra skraidanti dvasia. 
Kad būčiau žinojusi, niekados nebūčiau jai davusi to plunksnų drabužio. 
Aš labai kalta, dovanok man, motute! 

— Aš nepykstu, — atsakė senutė ir iš palociaus išdūlino ašarose pa- 
skendusi į savo namus. 

Tuo tarpu atėjo Asimui atsisveikinimo diena su pilies seserimis. Gau- 
siai apdovanotas, jis sugrįžo į Bagdadą. Įžengęs pro duris, rado motiną 
labai sunykusią nuo rūpesčių ir ašarų ir paklausė: 

— Kur mano pati? 

Motina negalėjo pratarti žodžio, tada jis apieškojo visus namus, bet 
niekur nerado nei pačios, nei vaikų. Paskui jis nulėkė į daržą ir rado 
dėžę iškastą iš žemės ir tuščią. Buvo aišku, kad pati pabėgusi. Daugiau 
motina ašarodama išdėstė, kaip viskas atsitiko ir ką pati liepė jam pa- 
sakyti. 

Labai nuliūdo Asimas. Per kiauras dienas jis vaikščiojo nusiminęs. 
Ilgiau netverdamas, jis nusprendė keliauti į Vaako salą. Namus saugoti 
pavedė motinai ir atsisveikino su ja. Pabarškinus būgną, pasirodė iš dul- 
kių debesio kupriai, jis sėdo ir iškeliavo į seserų pilį. 

Tos labai nustebo netikėtai greitai jį vėl pamačiusios ir ėmė klausti: 

— Kas atsitiko, kad vos mėnuo, kaip čia buvai, ir dabar vėl pasirodei? 

Asimas dūsaudamas joms papasakojo, kaip pati jam prapuolusi ir jis 
nusprendęs jos ieškoti Vaako saloj. Seserys liūdnai palingavo galvas 
ir tarė: 

„ — Atsižadėk, brolau, joks gyvas žmogus negali patekti į tą salą! Trys 
šimtai metų būtų per trumpas laikas ten nukeliauti! 

Bet Asimas nenorėjo atsižadėti, ką buvo sugalvojęs, ir sakė, kad jei 
jos negalinčios padėti, tai jis keliausiantis pats vienas. Matydamos jį ne- 
bijant jokių kelionės sunkumų, seserys vėl tarė: 

— Mes turime galingą dėdę, jis vadinasi Abdalkudas, jo prašysime 
tau padėti. 

Jos įkūrė ant tokios skardos ugnį, dūmai ėmė rūkti, ir į tuos dūmus 
ištarė dėdės vardą. Tuoj pakilo toli lygumoj dulkių debesys, jis vis ar- 
tėjo, galop raitas ant dramblio pasirodė šeikas su ilga balta barzda. Nu- 
lipęs žemėn, gražiai pasveikino seseris, sakydamas: 

— Aš užuodžiau jūsų ugnies dūmus ir atvykau. Koks jūsų pageida- 
vimas? 

— Dėde,— atsiliepė vyresnioji sesuo, — mes jums pasakojom apie Asi- 
mą iš Bagdado, jis nukovė žynį Baramą, vedė karaliaus dukterį iš skrai- 
dančios salos ir atsivedė ją į savo gimtąjį miestą. Dabar ji pabėgo nuo 
jo ir sugrįžo į Vaako salą su dviem savo sūnum. Asimas nori ten ke- 
liauti jos ieškoti. 

Palingavo liūdnai galvą Abdalkudas ir pasakė, kad jis mestų tą norą, 
kad joks gyvas Žmogus negali tos vietos pasiekti, kad trys šimtai metų 
būtų per trumpas laikas tenai nukeliauti. 

Tada Asimas prisiartino prie šeiko, iš pagarbos pabučiavo jam ran- 
ką ir prašė jo pagelbos. Abdalkudas tarė: 

— Brolyti, nuo tos salos mus skiria septynios dykumos, septynios 
marios ir septyni kalnai. Kaip gali tenai nukeliauti? 

— Tai aš vienas mėginsiu keliauti, kad niekas nepadeda,— pasakė 
Asimas ir apsigrežė į duris. 

Matydamas jo tokį pasiryžimą ir seserų ašaras, šeikas vėl tarė: 

— Tu turi tvirtą valią, gal aukštybių viešpats tau padės. Eikš su 
manim! 

Jie atsisveikino su seserimis, susėdo abudu ant dramblio ir tylėdami 
lėkė kaip žaibas tris dienas ir tris naktis, kol pasiekė didelį kalną, kur 
buvo urvas su geležiniais vartais. 

Ten jie nulipo nuo dramblio, paskui ėjo pėsti tuo urvu visą mylią ir 
išėjo į didelę lygumą vieno kalno papėdėj. Ten Abdalkudas atidarė du- 
ris ir išvedė eržilą, pažabotą ir greitą kaip vėjas. 

— Sėsk,— tarė jis Asimui. 

Asimas atsisėdo ant eržilo, ir šeikas išvedė jį į neaprėpiamą tyrumą. 
Jis davė jam laišką su keliais antspaudais ir pasakė: 

— Penkias dienas neš tave tas eržilas dykuma greitai kaip žaibas ir 
sustos prie tokio tamsaus urvo. Ten nusėsk. Iš urvo išeis juodas šeikas. 
Tai bus mano brolis Aburas, jis galingesnis už mane. Atiduok jam tą 
laišką. Jis tau parodys kelią į tą tolimą salą. 

Asimas padarė kaip buvo lieptas. Eržilas nešė jį penkias dienas ir pen- 
kias naktis ir sustojo prie vieno gilaus urvo. Asimas nusėdo ir palaukė. 
Išėjo juodas šeikas su juoda ilga barzda. Asimas puolė jam prie kojų. 
Šeikas paklausė: 

— Sūnau mano, ko reikalauji? 

Asimas padavė jam Abdalkudo laišką. Šeikas perskaitė. Tada jie pra- 
dėjo eiti urvu ir ėjo puse dienos, kol priėjo mėlyno plieno duris. Duris 
atidarė Aburas, ir jie įžengė į paauksuotą skliautinę priemenę, paėję 
toliau jie rado marmuru išklotą salę. Ten šeikas ant skardos padarė ug- 
nį, ir per mėlynus dūmus pasirodė baisi galinga dvasia su didžiausiais 
juodais sparnais. Aburas tarė: 

— Ši dvasia ant savo nugaros neš tave oru taip aukštai, jog tu girdėsi 
giedant dangaus angelus. Bet saugokis nekalbėti, kitaip tuoj tave numes 
žemyn. Tris dienas ji tave taip neš ir prineš prie Vaako salos krašto. 
Ten mano galybė baigiasi, pats turėsi galvoti, kaip pasiekti tikslą. Lik 
sveikas! 

Asimas užlipo ant dvasios nugaros, dvasia pašoko taip smarkiai aukš- 
tyn, jog iš dangaus buvo girdėti šventa muzika. Ta dvasia nešė jį tris 
dienas ir tris naktis ir nuleido prie Vaako salos kranto, o pati vėl iškilo 
ir dingo už debesių. 

Nuleistas žemėn, Asimas ėmė eiti lyguma be galo be krašto, tikėdamas 
kaip nors prieiti salos miestą. Taip jis ėjo dešimtį dienų. Savo kely jis 
sutiko du berniokus smarkiai ginčijantis tarp savęs. Pamatę jį, tie sakė: 

— Šis keleivis išspręs mūsų ginčą. 

Jie parodė jam odinę kepurę ir geležinę lazdelę su įrėžtu talismanu. 

— Ir dėl tokių niekų jūs pešatės? — paklausė Asimas. 

O jie atsakė: 

— Tu nežinai jų vertės. Tuos daiktus mums, paliko mirdamas tėvas, 
jų turėjimas daro mus stipriausius žmones visame pasauly. Jie branges- 
ni už visą Vaako salą su jos turtais. Kas užsideda tą kepurę, pasidaro 
nematomas, o kas suduoda su šia lazdele į žeme, tam šoka tarnauti vi- 
sos pasaulio dvasios. 


Asimas pagalvojo, kad tie daiktai jam labai padėtų rasti pačią. Ir jis 
tarė berniokams: 

— Tiesa, tie daiktai tikrai brangūs, ir aš gerai suprantu, kad jūs kiek- 
vienas norit gauti abudu daiktus. Žiūrėkit, kaip aš spręsiu jūsų ginčą. 
Aš mesiu akmenį kiek galėdamas toliau, o jūs jį vykite. Kas pirmas pa- 
griebs, gaus lazdelę, o kitas — kepurę. 

Abudu atsakė: 

— Mes sutinkam ir einam lenktynių. 

Asimas paėmė akmenį ir sviedė tolyn kiek tik gali, o tie berniokai 
vytis. Jiems nulėkus, Asimas paėmė lazdelę į rankas, užsidėjo kepurę 
ant galvos ir paėjo truputį į šalį, norėdamas išmėginti, ar tiesa, ką jie 
sako. Jaunesnis berniokas pirmas prilėkė ir pagriebė akmenį, ir abudu 
sugrįžo į tą daiktą, kur stovėjo Asimas, bet jo jau nebematė, nes buvo 
užsidėjęs su ta kepure. Vienas tarė: 

— Kur tas žmogus, kuris turėjo išspręsti mūsų ginčą? 

— Jo čia neberegėti,— atsiliepė kitas,— ir nėra žinios, ar jis pasikėlė 
į dangų, ar nusmego į pragarą. 

Supratę, kad jų daiktus paėmė tas nepažįstamas keleivis, jie pradėjo 
viens kitą kaltinti, sakydami: 

— Žuvo mūsų kepurė ir lazdelė, nei vienam neteko. Teisingai mums 
sakė tėvas, kad taip bus, bet mes netikėjom. 

Ir jie, nosis nuleidę, nuėjo sau. 

O Asimas taip nematomas ėjo toliau, kol galop tarp žydinčių pievų 
išvydo didelį Vaako salos miestą. Prisiartinęs prie miesto, jis nusiėmė 
kepurę. Tuo metu pro vartus išeinant sutiko seną moterį. Ta labai ste- 
bėjosi, pamačiusi šioj moteriškų dvasių saloj vyrą iš mirtingųjų šalies. 
Asimas gražiai ją pasveikino ir tuo patraukė jos širdį. Ji tarė: 

— Saugokis, kad niekas mieste tavęs nepastebėtų. Tave tuoj užmuš. 
Manęs gali nebijoti ir atvirai pasisakyti, kas čia tave atvarė. 

Padrąsintas tais žodžiais, Asimas apsakė viską, kaip čia atkeliavo, ieš- 
kodamas prapuolusios pačios. Apsakęs puolė jai po kojų, maldaudamas 
jam padėti. O ji atsakė: 

— Žinok, kad tavo pati yra čia mieste, bet jos sesuo, dvasių karalie- 
nė, laiko ją su vaikais uždarytą kalėjime, muša ir visaip kankina, kad 
buvo ištekėjusi už mirtingojo. Bet man gaila nelaimingos moteriškės, ir 
jei darysi, kaip aš sakysiu, gal mes ją išvaduosim iš kalėjimo. Eik su 
manim. 

"Tuo tarpu atėjo naktis, ta moterėlė per tamsą nusivedė Asimą į miestą 
-I savo namuose jį priglaudė, tik liepė niekam nesirodyti. Kitą rytą ji 
nuėjo į palocių, kur turėjo leidimą laisvai vaikščioti kaip buvusi karalie- 
nės ir jos sesers auklė. Ji priėjo prie karalienės ir paklausė, kas galvo- 
jama toliau daryti su kaline. Karalienė atsakė: 

— Mes nusprendėm ją negyvai nukankinti, tik taip gali būti nuplauta 
gėda, padaryta mūsų giminei, ištekėjus už mirtingojo. 

— Jos mirtis kris ant jūsų galvos, — atsiliepė auklė. 

Paskui ji nuėjo pas nelaimingąją kalinę, ta sėdėjo nuliūdusi ir ap- 
siverkusi, o jos vaikai smagūs žaidė aplink ją. Jai tarė lankytoja: 

— Nusiramink, dukrele, atvyko tavo vyras, šiąnakt jis pas tave bus 
ir išvaduos. 

— Garbė aukštybių viešpačiui! — ištarė priklaupusi kalinė ir palinks- 
mėjo. | 

Auklė sugrįžo namo ir pranešė Asimui, kad karalienė nusprendusi nu- 
kankinti savo seserį, kad su ja pačia kalbėjusi ir sakiusi apie jo atvy- 
kimą. Toliau ji sakė, kad dabar pats metas ją vaduoti, kad kitą rytą 
auštant ji būsianti nužudyta. Atėjus nakčiai, ji nuvedė Asimą prie bokš- 
to sienos, kur buvo uždaryta jo pati, davė jam reikalingų nurodymų, 
pavedė jį pranašo globai ir paliko vieną. Asimas per visą naktį meldėsi, 
pradėjus aušti, užsidėjo tą kepurę ant galvos ir pasidarė nematomas. 
Netrukus pasirodė karalienė su savo vergėmis ir prisiartino prie kalėji- 
mo durų. Asimas nepastebėtas įsispraudė į vergių tarpą ir su jomis įėjo 
į vidų. Smarkiai plakė jo širdis, paregėjus surakintą savo mylimą žmo- 
ną. Jis baisiai įtūžo, išgirdęs, su kokiais niekinamais žodžiais ją vadino 
jos tikra sesuo. Pagaliau ji liepė savo vergėms, nutvėrus už plaukų, ne- 
gyvai su rykštėmis užplakti. To Asimas nebegalėjo ilgiau kęsti ir balsu 
sušuko: 

— Liaukitės, jūs niekšai, bijokitės dangaus keršto! 

Karalienė ir jos vergės baisiai išsigando grasančio balso iš nemato- 
mos vietos ir trūkčiagalviais išbrazdėjo laukan. O princesė, pažinusi 
Asimo balsą, pasijuto neapsakomai laiminga. Asimas nusiėmė kepurę, 
abudu gražiai pasimatė ir iš didelio džiaugsmo puolė viens antram į glė- 
bį. Ir vaikai linksmi šokinėjo, sulaukę seniai beregėto tėvo. Princesė pra- 
šė vyro dovanoti už savo neapgalvotą pabėgimą, o Asimas paėmęs pri- 
spaudė ją prie savo širdies ir apsakė, kaip, jos ieškodamas, keliavo jis 
per visokias žemes ir marias. Taip jie išbuvo kalėjime visą dieną, nega- 
lėdami atsišnekėti ir atsidžiaugti savo grįžusios vienybės laime. 

Tik kai vėl sutemo naktis, jie paliko kalėjimą, kiekvienas su vaiku 
ant savo rankų. Per miestą išėjo visai nepastebėti: išgąsdinti nematomo 
balso, niekas nedrįso kelti kojos pro duris. Visą naktį jie keliavo ne- 
sustodami, saulei tekant, nuo miesto buvo jau toli. Bet kai daugiau pra- 
švito, jie iš užpakalio pamatė baisų dulkių debesį. Asimas išsigandęs 
suprato, kad tas dulkes kelia karalienės dvasių kariuomenė. Anksti rytą 
palociaus gyventojai sužinojo, kad princesė pabėgo, ir jos sesuo suragi- 
no kariuomenę pabėgėlius vytis. 

Dvasių kariuomenė vis artėjo. Jau buvo girdėti karo šauksmai, ma- 
tyti plevėsuojančios vėliavos ir prieš saulę blizgančios ietys. Tada Asi- 
mas atsiminė savo geležinę lazdelę su įrėžtu talismanu ir berniokų pasa- 
kytus žodžius apie jos galybę. Jis sudavė su ta lazdele į žemę, ir be- 
matant atsirado galinga ginkluotų dvasių kariuomenė jam tarnauti. 
Tą kariuomenę jis metė prieš karalienės dvasių pulkus, ir pakilo kru- 
vinas mūšis. Sėdėdami ant greitų žirgų, kariai vieni kitus įnirtę puolė, 
kapojosi su aštriais kalavijais, badėsi su smailiomis ietimis, tekėjo upės 
kraujo. Visą dieną šėlo baisi kova. Bet į vakarą Vaako salos kareivių 
drąsa palūžo, ir jie ėmė bėgti. Karalienė buvo paimta į nelaisvę, sukaus- 
tyta ir atvesta pas Asimą ir jo pačią. 

Pamačiusi sukaustytą seserį, princesė susigriaudinusi tarė: 

— Sesele, tavo pačios žemėj tu nugalėta ir suimta. 

— Tiesa, — atsakė karalienė,— tavo vyras Asimas sumušė mano ka- 
riuomenę ir apvaldė tą kraštą. 

— Dievas davė pergalę su stebuklinga kepure ir lazdele, — paaiškino 
princesė. 

Matydama nusiminusią savo seserį, tarė paskui vyrui: 

— Dovanok jai, kaip dovanoju aš, ir leisk grįžti į savo kraštą. 

Asimas nuėmė nuo karalienės pančius. Ta apkabino seserį, sakydama: 

— Dovanok, sesute, ką aš tau pikta padariau! 

Tr jie susitaikė ir išsiskyrė geruoju. Paskui Asimas pašaukė savo ga- 
lingiausias dvasias ir liepė iš tos vietos nunešti jį su pačia ir vaikais pas 
šeiką Aburą. 

Dvasios nešė juos oru tris dienas ir tris naktis ir prinešė prie šeiko 
Aburo durų. Šeikas su džiaugsmu juos pasitiko, įvedė į vidų ir gražiai 
vaišino. Asimas jam viską apsakė. Šeikas stebėjosi visais atsitikimais ir 
galop tarė: 

— Sūnau mano, be tos kepurės ir lazdelės nebūtum išvadavęs savo 
pačios ir vaikų. 


203 


— Visai tiesa, viešpatie,— patvirtino Asimas. 

Jiems taip besikalbant, kažkas pabeldė į duris. Aburas atsikėlęs išėjo 
pažiūrėti ir mato — Abdalkudas atvykęs ant savo dramblio. Tas šeikas, 
irgi labai džiaugdamasis, pasveikino Asimą ir jo pačią ir pagarbino die- 
vą už jų išvadavimą. Asimas ir jam išdėstė visą savo pačios vadavimo 
istoriją. Išklausęs Abdalkudas pasakė: 

— Su mano ir mano brolio pagelba tu nukeliavai į Vaako salą. Išva- 
davus pačią, tau daugiau nebereikalinga kepurė ir lazdelė. Tuos daik- 
tus atiduok mums, lazdelę man, o šeikui Aburui kepurę. 

Asimas pagalvojo, kiek daug abudu šeikai jam padėjo, ir su džiaugs- 
mu perleido jiems tuos nuostabius daiktus, Abdalkudui lazdelę ir Abu- 
rui kepurę. 

Tris dienas tenai paviešėjęs, susiruošė jis keliauti toliau, į tėvynę. 
Abudu šeikai gausiai apdovanojo jį visokiais turtais ir brangenybėmis. 
Su Aburu karštai atsisveikino. Abdalkudas pasišaukė savo dramblį, su- 
lipo ant jo visi ir pats šeikas, ir taip jojo jie dykuma penkias dienas ir 
penkias naktis. Tada pakėlė Asimas akis ir išvydo savo seserų pilies 
auksinį bokštą. Jie prijojo prie pilies, ir Abdalkudas pašaukė abidvi 
dukterėčias. Tos atėjo ir su didžiausiu džiaugsmu sveikino atvykusius. 
Asimas tarė: 

— Brangiosios sesutės, pirmiausia jūsų nuopelnas, kad aš atradau sa- 
vo žmoną. Garbė tebūnie viešpačiui! 

Ir jis joms apsakė viską, kas jam kelionėse atsitiko, apsakė, kaip jam 
padėjo abudu dėdės, Abdalkudas ir Aburas. 

Nepamatė, kaip dešimtį dienų jie prasilinksmino toj pily. Bet Asimas 
labai pasiilgo motinos ir savo gimtojo miesto. Jis pamušė būgną, bema- 
tant nuo lygumos pakilo dulkių debesys, ir karavanas kuprių sustojo 
prie pilies vartų. Atėjo atsisveikinimo valanda. Abdalkudas ir seserys 
su brangiausiomis dovanomis palydėjo Asimą ir jo pačią. Jie susėdo, at- 
siskirdami dar kartą mostelėjo ranka ir nutrinkėjo. 

Du mėnesius ir dešimtį dienų keliavo Asimas su pačia ir vaikais dy- 
kais kraštais, kol pasiekė Bagdadą, ramybės vietą. Nusėdo jie prie mo- 
tinos namų. Asimas atidarė duris ir prabilo: 


— Motute brangiausia, nuliūdimo dienos praėjo, dangus mus visus 
suvedė į krūvą! 

Ir jis privedė prie jos pačią ir vaikus. Su džiaugsmo ašaromis motina 
išbučiavo sūnų, marčią ir anūkus. Paskui pašaukė savo vergus sunešti 
sūnaus pargabentai gėrybei į namus. Svečius ji vaišino, kuo tik išmanė. 
Asimas išpasakojo motinai visus vargus, kurie jam atsitiko kelionėse be- 
ieškant pačios. Paskui jie gyveno kartu laimingai ligi savo dienų galo. 

Gyvačių karalienė 


Pries daugelį šimtų metų gyveno Graikijoj senas didžio mokslo vy- 
ras, vardu Danielius. Jis buvo labai išmintingas, išgirstus jo žodžius žmo- 
nės visur kartojo. Garsas apie jo išmintį ėjo toli už jo krašto sienų. Jis 
buvo žinomas ir Persijoj. Kartą gavo jis iš persų karaliaus kvietimą ap- 
sigyventi jo palociuj ir būti jam patarėju. 

Danielius sutiko. Jis surinko visus savo bibliotekos raštus ir sudėjo 
į dėžes. Paskui su savo pačia ir dėžėmis sėdo į laivą, plaukiantį Persi- 
jos link. 

Ta kelionė buvo nelaiminga. Plaukiant užpuolė jūros plėšikai, atėmė 
auksą ir sidabrą, keleivius padarė vergais, o laivą su visais daiktais su- 
degino. 

Tuščiai Danielius maldavo nenaikinti jo dėžių su raštais. Plėšikai tik 
juokėsi iš to maldavimo. Koks keistas žmogus! Jis labiau brangina žo- 
džius kaip auksą! Bet kapitonas pasigailėjo Danieliaus ir nakties glūdu- 
moj iškėlė jį su pačia ant Lidijos kranto. 

Susikrimtęs dėl raštų netekimo, Danielius sunkiai apsirgo. Jis prašė 
pačios paieškoti popieriaus, norėjo surašyti ir palikti savo išminties 
svarbiausius daiktus. Jam pavyko juos trumpai surašyti į penkis lapelius. 

Ten jo pati pagimdė berniuką, kuriam buvo duotas vardas Asibas. Su- 
laukęs sūnaus, Danielius nebeilgai gyveno. Prieš mirtį silpnu balsu tarė 
pačiai: 

— Aš palieku mūsų sūnui tik šiuos penkis lapelius. Atiduok jam su 
mano palaiminimu, sulaukus metų, kada jis galės juos suprasti. Dova- 
nok, mano brangioji, kad aš taip nuo tavęs skiriuosi; jaučiu, arti mano 
galas, esu senas ir daugiau jau nieko negaliu padaryti. 

Po tų jaudinančių žodžių jis apkabino pačią, ir abudu verkė. Bever- 
kiant ėmė svirti jo galva, ir jis liovėsi kvėpavęs. 

Likusi našlė, Danieliaus pati viena augino savo sūnų Asibą. Vaiko gi- 
mimo metu žvaigždė pranašavo, kad jis taps garsiausiu mokslo vyru, bet 
jaunystėj matys daug vargo. Motina tai žinojo ir saugojo sūnų kaip sa- 
vo akį. 

Iš mažų dienų Asibas nerodė išminties jokio ženklo. Jis nesirūpino 
mokytis, gerokai paaugęs vos galėjo skaityti ir rašyti. Motina pristatė 
jį su kitais vyrais kirsti mišką, kad išmoktų nors kokį darbą. Asibas bu- 
vo stiprus berniokas ir pasidarė geras kirtėjas. 

Vieną dieną, kertant medžius, užėjo baisi vėtra. Kirtėjai pasislėpė vie- 
noj arti buvusioj griovoj. Asibas turėjo prikirsti malkų ugniai kurti, ir 
jis atsitolino nuo savo draugų. 

Skeldamas pagalį, sudavė kirviu į žemę. Toj vietoj atsiliepė kažkoks 
keistas garsas. Susidomėjęs Asibas pakasė žemę, nužarstė su ranka ak- 
menėlius ir rado marmuro plokštę su įkabintu geležiniu žiedu. 

Įsispyręs kojomis, jaunikaitis apkabino abiem rankom žiedą, patraukė 
iš visų gyslų ir iškėlė plokštę. Apačioj buvo tamsus ir gilus šulnys. 

Tuo tarpų draugai pamatė jį ką dirbant ir priėjo arčiau. Jie uždegė 
žvakę ir metė į šulnį. Visus labai nustebino, kad šulnys buvo neregėtai 
gilus ir jo šonai iškloti koriais su medum. Atsigulęs kniūpsčias, Asibas 
prišliaužė, atsilaužė kąsnelį korio ir paragavo. Kaip gyvas nebuvo jis 
valgęs tokio gardaus medaus. 

Kiti kirtėjai taip pat laižė tą medų. Jie džiaugėsi, kad tas atradimas 
dabar padarys juos turtingus. Juk visai arti buvo šulnys, pilnas me- 
daus — tik imk ir pardavinėk, kiek nori. Daugiau nebereiks jiems vargti 
po miškus! 

Girdėdamas tokią jų kalbą, Asibas tik nedrąsiai atsiliepė: 

— Argi ne aš radau tą medaus šulnį? Pagal teisybę jis turi priderėti 
man, to nepamirškite! 

Kiti kirtėjai tarp savęs susižvalgė ir nieko neatsakė. Jie patyliais kaž- 
ką tarėsi. Paskui maloniu balsu jie sakė Asibui ištirti, kaip giliai nuo 
šulnio viršaus eina koriai su medum. | 

Asibas atsiklaupė ir pasilenkė žiūrėti gilyn. Staiga vienas kirtėjas pa- 
stūmė jį nuo krašto. Krisdamas į šulnį, Asibas neturėjo nei laiko surikti. 
Jis lėkė stačia galva ir, kaip jam rodėsi, be galo ilgai. Bet nukrito lai- 
mingai ant minkštų samanų krūvos. 

Iš ten nebegalėjo jis girdėti kalbant savo draugus, be abejo, dabar 
įkibusius draskyti korius su medum. Paskui išgirdo duslų trenksmą: tai 
užvertė sunkią plokštę ant šulnio, kur ji pirmiau buvo. Jis žinojo, kad 

tuščiai būtų šaukti pagelbos. Sėdėjo tarp samanų pritrenktas ne tiek 
kritimu, kiek savo draugų piktu padarymu. 

Tuo laiku jis pajuto ką krutant jam ant rankos. Akys jau buvo kiek 
apsipratusios su tamsa, žiūri — didelis voras. Nieko nelaukdamas, jis jį 
sutrynė ir sau pagalvojo: „Iš kur atsirado tas voras?" 

Žiūrėdamas toliau, jis pastebėjo vienam šulnio šone tokį plyšį tarp 
akmenų. Išsitraukęs peilį iš diržo, tą plyšį ėmė krapštyti. Iškrapštęs ke- 
letą akmenų, jis pasidarė angą, pro kurią pats išlindo. Išlindęs rado siau- 
rą ir žemą urvą. Ropom jis ėmė šliaužti tuo urvu ir prišliaužė geležines 
duris. Jos buvo užrakintos su aukso raktu. Pasuko tą raktą, ir durys at- 
sidarė. Asibas ko neapalpo iš nustebimo. 

Prieš jo akis atsivėrė didžiausia griova, pilna keistų judesių, bet tai 
nebuvo banguojantis vanduo. Šen ir ten stovėjo mažos auksinės kėdelės, 
ant kurių siūbavo gyvatės su smaragdo akimis. Šalia Asibo buvo sostas, 
padarytas iš aukso ir jaspio ir išdėtas brangiaisiais akmenimis. Asibas 
atsisėdo ant to sosto ir žiūrėjo išpūtęs akis į gyvates ant kėdžių. Jis da- 
bar matė, kad tas be paliovos judantis daiktas nėra banguojantis van- 
duo, tik baisi kupeta susipynusių tarp savęs gyvačių. 

Gyvatės aplink raitėsi ir šnypštė, Asibas išsigandęs visas drebėjo. 
Tuo metu pasirodė daug didesnė gyvatė, ant savo galvos ji laikė auk- 
sinį dubenį, kuriame rangėsi kita gyvatė. Ta gyvatė turėjo nepaprastai 
gražų moteriškės veidą su nuliūdusiomis akimis ir plonomis lūpomis. 
Žiūrint į ją, Asibui net išnyko baimė. 

— Nebijok, jaunikaiti, — meiliai prašneko gyvatė su moteriškės vei- 
du, — aš esu gyvačių karalienė ir žinojau, kad vieną dieną čia atvyksi. 

Asibas atsistojo, norėdamas jai užleisti sostą, bet karalienė jį sulaikė: 

— Sėdėk kaip sėdėjęs, — tarė ji, išsirangė iš savo auksinio dubens ir 
įsitaisė ant vienos kėdės. Tada paklausė Asibo, gal jis alkanas. 

— Tikrai išbadėjau per savo tą kelionę, — atsakė Asibas: — žarna žar- 
ną ryja. 

Karalienė liepė tuojau jam atnešti kuo pasistiprinti. Asibas valgė ir 
gėrė iš aukso ir sidabro taurių. Pasistiprinęs jis norėjo vėl išvysti dienos 
šviesą ir grįžti namo. 

— Dabar, kai tu nustūmei alkį — tarė karalienė savo švelniu balsu, — 
gal man papasakotum savo istoriją, kas tu esi ir kaip čia atkeliavai. 

Nors labai troško greičiausiai iš čia ištrūkti, Asibas gražiai apsakė 
viską karalienei. 

Kai jis pabaigė, karalienė tarė: 

— Dabar mano eilė tau apsakyti savo istoriją! 

Iš mandagumo Asibas nesijudino ir klausė karalienės. Bet jo troški- 
mas išsikraustyti iš čia buvo toks didelis, jog tik puse gal tegirdėjo iš 
to, ką ji jam sakė. Jos istorija buvo labai ilga, laikas nuo laiko ji turė- 
jo daryti pertrauką, kad Asibas galėtų užkąsti arba kiek nusnūsti. Kiek- 
vieną kartą ji varė toliau savo istoriją nuo tos vietos, kur buvo susto- 
jusi. 

Galop Asibas, visai iškankintas, puolė keliais prieš karaliene ir su- 
šuko: 

— O didybe, nelaikyk manęs čia ilgiau, aš labai skubu grįžti namo! 

— Žinau, žinau,— atsiliepė švelniu balsu karalienė: — laikydama ta- 
ve Čia prie savęs, aš noriu tiktai toliau nustumti savo mirties valandą. 

— Kaip čia mano iškeliavimas galėtų padaryti tau mirtį? — tarė labai 
sujaudintas Asibas, 

Karalienė atsiduso: 

— O mielas jaunikaiti, čia ne tavo kaltė, ir aš nenoriu ilgiau tave kan- 
kinti. Tu gali tuojau keliauti, tik prižadėk man vieną daiktą. 

— Padarysiu viską, ką tik galėsiu, — tarė Asibas. 

— Niekados neik į maudyklą, kur kiti maudosi, — atsakė karalienė. 

Asibui pasirodė tas jos noras labai keistas, bet jis prižadėjo. Apie tai 
neturėjo kada daug galvoti, karalienė nelaukdama jam parodė kelią iš- 
eiti. Ji ėjo priešais, vesdama visokiais tamsiais koridoriais su daugybe 
pasisukimų, kol pagaliau Asibas išvydo dienos šviesą. 

— Dabar keliauk sau sveikas, mielas bičiuli,— tarė karalienė,— i ir ne- 
užmiršk savo prižado. Bet labai nesirūpink, jei užmirši, nes parašyta, 
kad tu būsi mano mirties priežastis, o kas parašyta rašte, nuo to neiš- 
bėgsi. 

Asibas lydėjo akimis, kol ji išnyko požemio karalystėj, iš kurios jis 
tik išėjo. Apsižvalgęs aplinkui, jis jau žinojo, kurioj miško vietoj buvo. 

Netrukus jis sugrįžo į savo sodžių pas motiną. Ta sūnų apkabinusi 
bučiavo, verkė ir juokėsi kartu, lyg nežinodama, ką daro. Asibas geriau 
suprato motinos elgesį, išgirdęs, kad jau dveji metai, kaip nebuvo jo 
mačiusi! 

Gandas apie jo atsiradimą bemat plačiai pasklido, ir kirtėjai, kurie 
įstūmė jį į šulnį, toli gražu nebuvo paskutiniai jo lankytojai. Juos griau- 
žė sąžinė dėl pikto darbo, ir jie visą laiką rūpinosi, kad jo motinai nie- 
ko netrūktų. Jie pardavinėjo medų, rastą šulny, daug pelnė ir tapo tur- 
tingais pirkliais. Pusę savo pelno jie atidavė Asibui. 

Motina labai džiaugėsi, kad sūnus jos pasidarė gudresnis. Bet, pagal- 
vojusi apie savo vyro Danieliaus išmintį, ji gailėjosi, kad Asibas dar 
nebuvo priaugęs Skaityti tuos penkis lapelius, kuriuos jam paliko mir- 
damas tėvas. 

Asibas apie tai nieko nežinojo. Jis irgi tapo pirkliu, pasistatė gražius 
namus ir vedė. Jis turėjo daug draugų. Vienas iš jų kartą pakalbino nu- 
eiti kartu su juo į viešą maudyklą. 

— Eime, Asibai,— sakė tas,— tu dar nematei mūsų gražios maudyk- 
los iš juodo marmuro! | 

Pamiršęs, ką buvo prižadėjęs gyvačių karalienei, Asibas apsivilko ir 
išėjo. Linksmai dainuodami, abu draugai nudrožė maudytis. Vos pasinė- 
rė Asibas į vandenį, tuojau du nepažįstami vyrai jį pagriebė. 

— Čia tikrai tas! — šaukė jie.— Žiūrėkit, jo oda pasidarė juoda! 

Visi sužiuro į Asibą. Iš tiesų, šviesiame maudyklos vandeny jo oda 
visa pajuodijo. Jį beregint apvilko ir nuvedė į namus, kur jo laukė išsi- 
vyniojęs rankraštį persų karaliaus didysis viziris. 

Slėpdamas savo baimę, Asibas sušuko su pasipiktinimu: 

— Prašom tuojau mane paleisti! Niekas neturi teisės nekaltą žmogų 
atplėšti nuo jo draugų! 

O tie du vyrai, kurie atvedė jį, tarė didžiajam viziriui: 

— Čia tikrai tas, jo oda pasidarė juoda, vos tik įbrido į vandeni. 

Viziris šaltai apžvelgė akimis Asibą. 

— Atleisk man sveikas už trukdymą,— sakė jis, — Manau, lengvai su- 
prasi, dėl ko esi trukdomas. Persų karalius Kerezanas sunkiai serga. Jo 
gydytojai sako, kad jis mirs, jei nebus rasta vieta, kur esti gyvačių ka- 
ralienė. Niekas nežinojo, kur ją rasti, bet, verčiant senus dokumentus, 
užeitas šioks raštas. 

Ir jis padavė Asibui tą raštą, kur buvo pasakyta: „(Vienas žmogus iš- 
gyvens gyvačių karalystėj dvejus metus ir sugrįš gyvas namo. Galėsite 
jį pažinti, kai sykį jis ateis maudytis į viešąją maudyklą, ir visa jo kū- 
no oda pajuodys.“ 

— Tas žmogus esi sveikas, — tarė viziris.— Vesk dabar tuojau mane 
pas gyvačių karalienę! 

Tada atsiminė Asibas savo prižadą ir ėmė gailiai verkti. Kaip jis ga- 
lėjęs užmiršti ir būti tokio mielo sutvėrimo mirties priežastim? Iš pra- 
džios jis atsisakė rodyti, kur karalienė gyveno, bet jį šoko mušti už ne- 
klausymą ir mušė tol, kol jis sutiko vesti vizirį prie to daikto, kur jis 
rado medaus šulnį. 

Persai nusileido į šulnio dugną ir sugavo gyvačių karalienę. Jie užda- 
Naktį prieš parvykimą gyvačių karalienė gavo slapčia pakalbėti su 
Asibu: 

— Mus nugabens į vizirio namus, mano nelaimingas bičiuli,— sakė 
j,— ten lieps tau mane užmušti ir mano kūną sukapoti į tris gabalus. 
Tu atsisakyk. Tada pats viziris atliks tą darbą ir sudės kiekvieną gaba- 
ią į atskirą puodą. Užkaitus puodus, karalius pašauks jį pas save. Tada 
jis paves tau prižiūrėti virimą, kol pats grįš. Kai baigs virti, kiekvienam 
puode teliks truputis skystimo prie dugno. Išeidamas viziris sakys visus 
puodus išvirus supilstyti į butelius. Pirmojo puodo butelį lieps atiduoti 
jam, antrojo karaliui, o trečiojo tau. Bet neklausyk, tu išgerk skystimą iš 
pirmojo puodo, o jam palik trečiąjį. 

Kaip sakė gyvačių karalienė, taip viskas įvyko. 

Išgėręs pirmojo puodo skystimą, Asibas pasidarė visai kitoks žmogus; 
jis pradėjo į viską žiūrėti kitomis akimis, buvo visas perimtas tarsi 
kokios išminties dvasios. 

Kai viziris sugrįžo, Asibas jam padavė trečiąjį butelį. Nieko nelauk- 
damas, viziris vienu gurkšniu išmaukė visą butelį, išputo kaip kubilas 
ir sprogo. Jis buvo numatęs tą skystimą Asibui, kad galėtų atsikratyti 
nuo jo. 

Antrąjį butelį Asibas nunešė karaliui. Tas gėrė jį, kol pasveiko. Atsi- 
sėdęs žiūrėjo dėkingomis akimis į Asibą ir klausė: 

— Kaip vadiniesi ir iš kur atsiradai čia, mano jaunasis geradari? 

— Aš esu Asibas, garsiojo graikų mokslo vyro Danieliaus sūnus. Man 
gimus, jis tuojau mirė. 

Džiaugsmo spindulys žybtelėjo karaliaus veidu. 

— Prieš daugelį metų,— sakė jis,— dingo tavo tėvas, keliaudamas 
į mano karalystę. Matau, kad sūnus paveldėjo tėvo išmintį. Ar nesutik- 
tum atsikraustyti čia su visais saviškiais ir apsigyventi mano palociuj? 
Tu būsi man vadovas ir patarėjas visais karalystės reikalais. 

Asibas sutiko. Jis atsikvietė pačią, motiną ir kitus namiškius. Šį kartą 
nebuvo jūros plėšikų, ir visa Asibo šeima susirinko į krūvą. Motinai 
rodėsi, kad sūnus tikrai subrendo ir gali gauti jo tėvo rašytą palikimą. 

— Štai, — tarė ji — ką tavo tėvas mums paliko. Matau, kad galiu da- 
bar tą palikimą tau atiduoti be baimės. 

Tai buvo tiesa. Asibas tapo Persijos didžiuoju viziriu, ir per daugelį 
metų jo išmintingai vadovaujamas kraštas gyveno ramybėj ir laimėj. 

Vienos dienos kalifas 


V iešpataujant kalifui Harunui al Rašidui, gyveno Bagdade turtingas 
pirklys ir turėjo vieną sūnų, vardu Hasanas. Po jo mirties sūnus pavel- 
dėjo didelį turtą ir nusprendė kitaip gyventi, negu jo tėvas. Tėvas buvo 
taupus žmogus, pats neleido ir nedavė jam mėtyti pinigų visokiems niek- 
niekiams. Paliktus pinigus sūnus padalino į dvi lygias dalis: vieną dalį 
paskyrė namams ir žemei pirkti, kad iš to turėtų naudos, o kitą — vai- 
šėms ir linksmybėms su draugais. 

Hasanas susirado nemaža tų pačių metų draugų, su jais gėrė, valgė, 
ūžė, linksmai leido dienas. Bet tų pinigų jam užteko vos vieneriems me- 
tams. Prašvilpęs pinigus, dabar jis suprato negerai daręs. Nebeturėjo kuo 
vaišinti draugų, ir tie visi išlakstė, nebenorėjo net gatvėj susitikti. Jei 
kurį sutikęs mėgino šnekinti, tas tuojau teisinosi neturintis laiko ir ėjo 
tolyn savo keliu. 

Vieną dieną sėdėjo jis namie labai nuliūdęs. Motina klausė: 

— Kas tau, vaikeli, kad taip susirūpinęs? Atrodai kaip žemę parda- 
vęs. Gal nuo tų nuolatinių linksmybių? Pasakyk, kas gi tau atsitiko, kad 
sėdi taip nuleidęs galvą! 

Hasanas pradėjo verkti ir tarė: 

— Labai gailiuosi neklausęs motinos, draudusios mane taip neišmin- 
tingai elgtis. Aš dabar suprantu, kaip sunku gyventi nieko neturinčiam 
žmogui. Kol kišenėj skambėjo auksiniai, netrūko draugų, o kai ten iš- 
tuštėjo, beregint mane pametė. Jie mano, kad aš likau elgeta, bet aš 
antros tėvo palikimo dalies neliečiau, kaip buvau nutaręs, iš nupirktos 
žemės man užteks žmoniškai gyventi. Tik aš noriu pirma išbandyti drau- 
gus. Eisiu pas kiekvieną ir prašysiu mane gelbėti iš nelaimės. 

— Sūneli,— atsakė motina,— tai bus tuščias tavo darbas, nieko nepe- 
ši. Matau, nepažinai savo bičiulių, dabar juos pažinsi. 

Hasanas apėjo visus draugus. Kiekvienam aiškino savo bėdą, prašė 
paskolinti, žadėjo prasigyvenęs tuoj grąžinti ir niekam neprikišo, kad 
per juos jis pavargęs. Bet nei vienas nenorėjo jo BEBEt, buvo net to- 
kių, kurie sakėsi jo nepažįstantys. 

Sugrįžo jis tada namo labai nusiminęs ir sako: 

— Gerai sakei, motinėle! Nei vienas iš mano draugų, su kuriais links- 
minausi, neparodė man širdies. Nuo šios dienos nenoriu jų daugiau ma- 
tyti! 

Jis nusprendė nieko nebekviesti pas save į svečius iš Bagdado mies- 
to, vaišinti tik vieną kokį keleivį iš svetur, duoti jam nakvynę, rytą at- 
sisveikinti ir kitą kartą jau jo nebesutikti. Pinigus išlaidoms sau ir sve- 
čiui ėmė iš antrosios tėvo palikimo dalies. 

Kiekvieną dieną jis pirko tiek maisto, kiek reikėjo jo namams ir vie- 
nam pakeleivingam, pavakare eidavo į miesto galą, sėsdavo ant tilto 
ir, paregėjęs kokį svetimą keleivį, nuoširdžiai kviesdavo pas jį apsilan- 
kyti. Svečią vaišino paprastais, bet skaniais valgiais ir gėrimais. Šeimi- 
ninkas buvo linksmo būdo, savo pasakojimais mokėjo svečią trukinti 
lig vidunakčio. Kitą dieną, atsisveikindamas su svečiu, sakė: 

— Tegu Alachas tave saugoja nuo viso pikto. Kviesdamas vakar pas 
save, sakiau, kad priimu gulėti tik vieną naktį, todėl negali pykti, kad 
mes daugiau nebesimatysim. 

Taip gyveno Hasanas kurį laiką. Kartą, kada prieš saulės nusileidi- 
mą jis buvo vėl ant tilto, atėjo kalifas Harunas al Rašidas, bet jis buvo 
persivilkęs, ir jaunikaitis jo nepažino. 

Tas valdovas pats norėjo savo akimis matyti, kas darėsi jo krašte, ar 
kas ką neskriaudžia, ar jo pastatyti viršininkai viską daro pagal teisy- 
bę. Jis nuolat keisdavo savo apdarą ir taip slankiojo po visur niekieno 
nepažintas. Tą dieną jis buvo persivilkęs pirklio drabužiais, dabar grįžo 
iš užmiesčio lydimas tik vieno stipraus vergo Masuro. Kalifas buvo gra- 
žaus stoto vyras ir kiekvienam kėlė pagarbą. Hasanas palaikė jį pirkliu 
iš Musulo, gražiai jį pasveikino ir tarė: 

— Linkiu tau geros laimės, prašom padaryti man malonę užsukti pas 
mane, suvalgyti vakarienę ir pernakvoti mano namuose. 

Norėdamas labiau padrąsinti kalifą, jis papasakojo apie savo papra- 
"timą kasdien kviesti tik vieną pakeleivingą į savo namus, gerai pamy- 
lėti, o rytą su juo atsisveikinti ir daugiau jo nebematyti. Kalifas stebė- 
josi jo žodžiais ir panorėjo arčiau jį pažinti. Dėdamasis pirkliu iš tolo, 
jis išreiškė savo džiaugsmą ir liepė save vesti. 

Hasanas nemanė, kad vedasi pas save į svečius patį kalifą. Parsivedęs 
pasodino į patogų krėslą pirmoje vietoje. Vakarienė jau buvo petaisy- 
ta, ir Hasano motina padėjo ant stalo keptą gaidį, žalių ir džiovintų vai- 
sių ir visokių kitų skanių valgymų. Kalifui vaišės labai patiko. 

Hasanas sėdėjo priešais kalifą, ir abu gardžiai valgė, kas kiekvienam 
tiko. Kada pavalgė, vergas padėjo vandens nuplauti rankoms. Motina at- 
nešė kelis butelius vyno ir stiklus. Ji nepamiršo pavalgydinti ir kalifo 
vergą. 

Pripylęs stiklą, Hasanas tarė: 

— Labai džiaugiuosi, kad turiu toki puikų svečią savo namuose. Se- 
niai buvau toks linksmas, kaip šiandien. 

Kalifas nepažino jo ir liepė pasipasakoti, kas jis toks. Šeimininkas at- 
sakė: 

— Aš vadinuosi Hasanas. Tėvo jau nebeturiu, jis buvo pirklys ir gra- 
žiai gyveno. Mirdamas man paliko pusėtinai pinigų, kad man nereikė- 
tų skursti. 

Čia jis pasipasakojo viską, nieko neslėpdamas, o kalifas atsidėjęs 
klausė ir paskui tarė: 

— Esi vertas pagyrimo, kad pametei savo tuos draugus ir išsaugojai 
kitą pusę turto. Užtat dabar išgerkim! 

Ir abu išgėrė po kelis stiklus vyno. Jau buvo gana vėlu, kalifas dėjosi 
nuvargęs iš kelionės ir sakė Hasanui: 

— Metas ilsėtis. Prieš gulant, reikia pasakyti, kad rytoj manau atsi- 
kelti anksti, galimas daiktas, tuo laiku tu dar miegosi. Bijau sutrukdyti 
tavo miego, noriu šiandien padėkoti tau už tą vaišingumą ir palinkėti 
tau viso gero. Ir dar prašysiu, mielas Hasanai, padaryti man vieną ma- 
lonę, atvirai pasakyti, lig aš užmigsiu, gal turi kokį svarbų, bet sunkų 
tau atlikti reikalą. Neslėpk nieko nuo manęs, nes mano rąnka tame 
mieste daug reiškia. Pasakyk, ko tu norėtum, kad aš turėčiau garbę iš- 
pildyti tavo norą už tą gerumą, kurį man parodei šį vakarą. Duodu tik- 
rą žodį, aš pamilau tave už pagarbą svetimšaliui! 

Ir Hasanas jam atsakė: 

— O geras svety, dėkui už malonų žodį! Tikiu, kad tavo meilė eina iš 
širdies, bet aš nieko nepageidauju, man gana to, ką davė Alachas. Ne- 
noriu būti didesnis, koks dabar esu. Dėkoju, kad aplankei mane, nepa- 
niekinai mano menkų vaišių, kartu pasilinksminai su manim šį vakarą. 
Bet tu spiri mane pasakyti, kokį aš turėčiau norą. Nesiginu, turiu vieną 
daiktą, bet jį tik pats Alachas gali padaryti. Gerai žinai, kad Bagdadas 

yra didelis miestas su daugybe maldos namų, kur imamai turi melstis 
su žmonėmis paskirtose valandose. Šios apylinkės mečetės imamas yra 
be jokios doros žmogus, nesigailėdamas plėšia maldininkus, kelia nesan- 
taiką ir vaidus tarp kaimynų. Jis turi prie savęs keturis patarėjus, kurie 
padeda jam visokius piktus darbus daryti. Negaliu žiūrėti į tokius žmo- 
nes! 

— Ar tu norėtum tuos nenaudėlius pamokyti? — klausė kalifas. 

— Tu spėjai,— atsakė Hasanas: — kad galėčiau tapti kalifu nors vie- 
ną dieną! 

— O ką tada darytum? | 

— Liepčiau duoti po šimtą lazdų per padus patarėjams, o pačiam ima- 
mui keturis šimtus, kad pasitaisytų! 

Tas noras pasirodė kalifui juokingas, ir sugalvojo pats iškrėsti juoką. 

— Tavo noras man patinka, — tarė kalifas, — jis eina iš geros širdies. 
Manau, kalifas mielai sutiks pavesti savo valdžią vienai dienai. Nors 
esu pirklys iš svetimos žemės, bet mėginsiu kiek galėdamas tau padėti. 

— Tu manai, aš nesuprantu, kad juokiesi iš mano kvailos galvos. Jei 
apie tai sužinotų kalifas, tai vietoj jų man nugarą pakasytų. 

— Aš visai nesijuokiu, ypač iš tokio žmogaus, kurs mane taip puikiai 
vaišino. Jei kalifas išgirstų apie tuos nenaudėlius, pats juos nubaustų. 
Bet paliaukime, jau vėlu, metas ilsėtis. 

— Na tai užteks, — atsiliepė Hasanas,— nenoriu tavęs ilgiau varginti. 
Bet prieš gulant dar išgersime, paskui virsim į lovą. Tik aš prašysiu, 
kad išeidamas uždarytum duris. 

Kada Hasanas taip kalbėjo, kalifas pripylė du stiklus vyno, 0 į vieną 
stiklą įkrėtė miego miltelių ir padavė šeimininkui. Tas, norėdamas pa- 
rodyti, kad svečią myli, tuojau išgėrė. Vos pastatė stiklą ant stalo, be- 
regint pradėjo snausti, per trumpą laiką kietai užmigo, net jo galva ant 
kelių nudribo. Kalifą paėmė juokas, ir jis tarė kampe stovėjusiam ver- 
gui Masurui: 

— Imk tą žmogų ant pečių, tik gerai įsidėmėk gatvę ir namus, kad 
neapsiriktum atgal parnešti! 

Kalifas sekė kartu, bet išeidamas tyčia neuždarė durų, kaip Hasanas 
buvo prašęs. Kai atvyko į palocių, kalifas liepė tarnams paguldyti jį 
į lovą ir apvilkti tais drabužiais, kuriuos jis pats užsivelka, eidamas 
gulti. Paskui susirinkusiems tarnams jis tarė: 

— Aš noriu, kad tie, kur esti mane rytą keliant, būtų lygiai prie to 
žmogaus, kai jis kelsis, ir jam vienodai tarnautų, kaip man pačiam. Visi 

klausykit, ką jis jums lieps. Viską duokit, ką jis prašys, ir nieko ne- 
prieštaraukit. Su juo kalbėdami, vadinkit jį tikratikių valdovu. Vienu 
žodžiu, noriu, kad mane užmirštumėt, kai prie jo būsite. Atsiminkit, kas 
jums įsakyta! 

Visi nulenkė galvas ir prižadėjo taip daryti. Paskui kalifas pasišau- 
kė didįjį vizirį Džafarą ir jam tarė: 

— Tyčia tave pašaukiau, kad rytoj nenustebtum, kai ateisi į tarybą 
ir pamatysi sėdint ant mano sosto aure tą vyrą, kur dabar guli čia lo- 
voj. Pasveikink jį su ta pačia pagarba, kaip man pačiam. Jei reikalautų 
pinigų kokiam reikalui, tai duokit, nors visas iždas ištuštėtų. Neuž- 
miršk dar pasakyti emirams ir visiems, kur ateina į palocių, kalbėti su 
tokia pat pagarba, kaip ir su manim. 

Eidamas gulti, kalifas liepė Masurui save pabudint prieš Hasano ai- 
sikėlimą, nes viską pats norėjo matyti, kas darysis. 

Kalifas atsikėlęs apsirinko vietą kamputy, iš kurio galėjo viską regė- 
ti. Visi rūmų Žmonės ir vergai sustojo eilėmis aplink lovą, kur miegojo 
Hasanas, ir laukė jo pabundant. Tas netrukus pasirąžė lovoj, sučiaudėjo 
ir dar užsimerkęs nusikosėjo. 

Pasijudinęs atmerkė akis ir paregėjo daugybę Žmonių, stovinčių ap- 
link lovą. Akis išpūtęs ėmė dairytis į visas puses. Kambarys buvo ne- 
regėtai puikiai išpuoštas, viskas žėrėjo auksu ir sidabru. Pradėjo jam 
galva suktis. Visą tą gražybę palaikė sapnu, vėl užsimerkė ir sau vie- 
nas svarstė: „Keista, kad čia viskas taip, kaip kalifo namuose. Mat, ką 
vakar kalbėjau su Musulo pirklių, dabar sapnuoju. Reikia dar miegoti!" 

Bet vienas vergas prisiartino prie jo ir tarė: 

— Tikratikių valdove, jau metas keltis ir pasimelsti, jau saulė teka! 

Tie žodžiai labai nustebino Hasaną, jis rangydamasis galvojo, ar čia 
sapnas, ar gal jis kuoktelėjęs. O vergas vėl tarė: 

— Tikratikių valdove, prašom keltis, saulė teka, reikia melstis! 

— Kas gi čia dabar? — atsiliepė Hasanas: — Tai ne sapnas, juk gir- 
džiu į mane sakant! 

Vėl jis atsimerkė, žiūri — šviesu, saulė teka. 

Tada jaunos vergės, gražesnės už tekančią saulę, su kanklėmis rankose 
ėmė puikiai skambinti. Hasanas nežinojo, kas čia tikrai darosi. Vėl už- 
simerkė ir savęs klausė: „Kas čia galėtų būti? Kur aš esu, kas čia man 
atsitiko? Iš kur tie tarnai, tos gražios mergaitės ir ta maloni muzika? 
O gal susimaišė man protas?“ Vėl atmerkė akis, trina jas ir mato sau- 

lės šviesą, krintančią pro langus į kambarį, kur buvo jis pats ir tie 
tarnai. 

Tuo tarpu įėjo Masuras ir žemai nusilenkęs tarė: 

— Tikratikių valdove, leisk man pasakyti, kad šiandien labai vėlai 
keli ir pramiegojai rytmetines maldas. Jei viešpats esi sveikas, tai me- 
tas sėstis ant sosto, štai tarėjai jau renkasi! 

Tie Masuro žodžiai dar labiau įtikino Hasaną, kad jis nemiega ir ne- 
sapnuoja. Pažvelgęs į Masurą, paklausė: 

— Pasakyk, kuo tu mane laikai? 

Pamokytas kalifo, tas tuojau atsakė: 

— Šviesiausias viešpatie, tu iš mūsų visų juokus darai! O jeigu klau- 
si, kas esi, tai stačiai aš atsakau, kad esi galingiausias tikratikių valdo- 
vas. Tavo rankose kiekvieno iš mūsų gyvybė. Kas įgijo tavo malone, 
tas yra laimingiausias žmogus pasaulyje. Kaip rodos, viešpats turėjai šią 
naktį prastai miegoti! 

Išgirdęs tuos žodžius, Hasanas pradėjo balsu juoktis. Ir kalifas, iš savo 
kampelio žiūrėdamas, baisiai juokėsi. 

Prisijuokęs lig soties, Hasanas atsisėdo ant lovos krašto ir tarė mažam 
juodam vergui: 

— Ar girdi, sakyk, kas aš esu? 

— Šviesiausias viešpatie, esi tikratikių valdovas ir pranašo įpėdinis. 
Tavęs klauso visa žemė ir jūros vandenys! 

— Meluoji, prakeiktas kaili! Nors tu mažas, bet didelis melagis, juo- 
desnis už katilo apačią! — atsiliepė Hasanas. 

Vėl liepė prisiartinti vienai vergei, stovėjusiai netoliese, ir pasakė: 

— Eik šen, tu mano gražuole, ir kąsk į pirštą. Jei skaudės, tai žinosiu, 
kad nemiegu. 

Vergė, žinodama, kad kalifas pasislėpęs viską mato, irgi norėjo prisi- 
dėti prie to juoko. Prisiartino prie lovos ir kando į pirštą. Hasanas tuo- 
jau atitraukė pirštą ir sušuko: 

— Oi, skauda, tegu čia kažkas, aš nemiegu! Nežinau, kokiu stebuklu 
tapau kalifu. Nieko čia nesuprantu! 

Vėl klausė tos vergės: 

— Pasakyk gi man tikrai, gražuolių karaliene, kas aš esu, ir neme- 
luok! 

— Tu esi mūsų viešpats, tikratikių valdovas, dangaus vietininko įpė- 
dinis, visos žemės nuo rytų lig vakarų valdytojas. 

— Ir tu meluoji susirietus, aš geriau žinau, kas esu! 

— Visai tiesa, viešpatie! Tik mus stebina, kad iš mūsų darai sau 
juokus! 

Kai vergų viršininkas pamatė, kad Hasanas nori keltis iš patalo, pa- 
davė jam ranką ir padėjo išlipti iš lovos. Kaip tik atsistojo ant kojų, tuo- 
jau visi vienu balsu palinkėjo jam labo ryto. Paskui vergės numazgojo 
jam veidą ir apvilko kalifo drabužiais. 

Tai matydamas, Hasanas visai neteko galvos, nežinojo, kas čia aplink 
darėsi, pradėjo tikėti, kad jis išties kalifas, ir sušuko: 

— Kaip viskas greit pasikeitėi Tu dar vakar buvai Hasanas, o šian- 
dien tapai tikratikių valdovu, Alacho įpėdiniu! Tikras stebuklas, bet jau 
tokia Alacho valia, nieko nepaveiksi! 

Paskui tarnai sustojo į dvi eiles lig durų, kurios vedė į tarybų salę. 
Masuras iškilmingai ėjo priešais, o Hasanas sekė iš paskos. 

Įžengusį į salę pasodino jį ant kalifo sosto, o emirai dideliu balsu pa- 
linkėjo Hasanui geriausios kloties. Atsisėdes apsidairė jis aplinkui ir 
mato ten daugybę visokių aukštų valdininkų. Pasislėpusiam kalifui tai 
labai patiko. Netrukus prisiartino prie jo didysis viziris, žemai nusilen- 
kė ir tarė: 

— Tikratikių valdove, tegu Alachas apipilia tave visokiomis savo ma- 
lonėmis šiame gyvenime, o po mirties priima į savo rojų, o tavo prie- 
šininkus tegu nutremia į pragarą! 

Po tų visų girdėtų dalykų ir po vizirio žodžių Hasanas jau niekiek ne- 
abejojo, kad jis kalifas, ir pradėjo galvoti, kaip pasinaudoti savo val- 
džia. Paklausė didžiojo vizirio, ar neturi kokių naujienų, o tas atsakė: 

— Tikratikių valdove, visi valdininkai, viziriai ir emirai stovi prie du- 
rų ir laukia tavo paliepimų! 

Tuojau liepė visus juos įleisti, o tie, žemai nusilenkę, gražiai pasvei- 
kino Hasaną. Paskui visi susėdo pagal vyresnybę ir tylėdami laukė. Ta- 
da didysis viziris išsiėmė popierių, kur buvo surašyti visokie reikalai. 
Tie reikalai nebuvo svarbūs, ir Hasanas greitai išsprendė, kaip turi būti 
viskas padaryta. Net pats kalifas pasislėpęs stebėjosi tų sprendimų iš- 
mintingumu. Dar viziris nebuvo baigės skaityti visų reikalų, čia Hasa- 
nas pastebėjo iš tolo jam pažįstamą miesto apsaugos viršininką ir tarė 
viziriui: 

— Palauk truputį, aš turiu svarbų dalyką pasakyti apsaugos virši-- 
ninkui. 

Apsaugos viršininkas tuojau su savo vyrais prišoko prie Hasano, pa- 
bučiavo prieš jį Žemę, žemai jam nusilenkė, palinkėjo amžinos laimės 
ir tarė: 

— Liepk, tikratikių valdove, aš girdžiu ir klausau. 

O Hasanas jam davė tokį įsakymą: 

— Greičiausiai keliauk į pietinę miesto dalį, ten yra mečetė, kur rasi 
imamą su keturiais jo patarėjais, liepk juos atvesti į miesto aikštę, tiems 
keturiems duoti po šimtą lazdų per padus, o pačiam imamui keturis šim- 
tus lazdų. Paskui liepk pasodinti atbulus ant kuprių, įsitverti su ranko- 
mis už jų uodegos, vedžioti po visas gatves ir šaukti: „Štai bausmė už 
žmonių plėšimą, barnių kėlimą tarp kaimynų ir kitas nedorybes!“ Galop 
ištremk juos iš miesto, kad man nei kojos jų nebūtų čia. Padaryk ne- 
trunkant, ką sakau, ir man pranešk! Jei nepaklausysi, neteksi savo gal- 
vos! 

Apsaugos viršininkas žemai nusilenkė ir išėjo. 

Toks paliepimas buvo staigus, bet kalifas džiaugėsi, kad Hasanas grei- 
tai pasinaudojo savo valdžia ir nubaudė tuos nenaudėlius. 

Netrukus sugrįžo apsaugos viršininkas ir atidavęs garbę pranešė: 

— Viską padariau, kaip buvo liepta. 

Hasanas atsakė: 

— Džiaugiuosi, kad padarei, dabar eik ir sėsk į savo vietą. 

Toliau jis tarė viziriui Džaiarui: 

— Liepk iždininkui duoti tūkstantį raudonųjų ir nunešti tokio Hasano 
motinai, kuri gyvena toj miesto pusėj, kur buvo apsaugos viršininkas. 
Nesunku bus rasti, ten visi žino jo kiemą. 

Viziris tuoj nuėjo pas iždininką, ir tas davė maišelį pinigų. Paėmė 
vieną vergą ir nunešė Hasano motinai. Rado ją namie ir pasakė, kad tą 
dovaną jai siunčia kalifas. Moteriškė priėmė pinigus, stebėdamasi, iš 
kur jai tokia malonė, o nežinojo, kad tai siunčia sūnus. 

Kada viziris sugrįžo, Masuras paskelbė, kad tą dieną visi reikalai baig- 
ti. Hasanas buvo iškilmingai nuvestas į valgomąją salę, kur buvo stalai 
nukrauti visokiais valgymais ir gėrimais. Susėdus valgyti, pasigirdo pui- 
ki muzika, Hasanui muzika labai tiko, jis trynė akis ir sakė sau: „Čia ne 
sapnas, juk regiu ir girdžiu. Kaip yra, tegu taip būna, tokia jau Alacho 
valia. Visi lenkia galvas lig žemės prieš mane, aiškiai matau, esu tikra- 
tikių valdovas.“ 

Valgomoji salė visa žėrėjo auksu. Valgiai skleidė gardų kvapą. Sep- 
tynios gražios mergaitės švaistėsi pasipuošusios aplink stalą. Jis ne tiek 

valgė, kiek gražėjosi tomis mergaitėmis ir jautėsi kaip danguj. Paval- 
gius vergės atnešė vandens, ir tuojau mergaitė viena griebė praustuvę, 
kita mazgojo rankas, trečia muilino, ir taip kiekviena kuo galėdama tar- 
navo Hasanui. Paskui nuėjo į kitą salę, kur ant vieno stalo stovėjo viso- 
kie gėrimai, o ant kito skaniausi vaisiai. Maloni muzika ir čia linksmino 
kiekvieno širdį. Gražiosios mergaitės vienos vėdino, kitos aplink susė- 
dusios meiliai šnekino; gėrė jis, kiek širdis troško, gėrė ir jos. Kai jis 
gerai įkaito, viena prišokus išgėrė į jo sveikatą, paskui pripylė taurę, 
į kurią įkrėtė miego miltelių, ir meiliai tarė: 

— Tikratikių valdove, padaryk man malonę, priimk iš manęs tą vy- 
ną, bus gardžiau miegoti. Geriant aš tau dainuosiu. 

Hasanas ėmė gerti, o mergaitė gražiai dainuoti. Išgėręs jau nebegirdė- 
jo dainelės pabaigos, galva tuojau nusviro, ir būtų išmetęs iš nagų tau- 
Tę, jei nebūtų viena iš mergaičių greitai pagriebusi. Atėjęs kalifas vos 
nemirė iš juoko. Pirmiausia jis liepė nuvilkti nuo Hasano kalifo apdarą 
ir užvilkti jam jo paties drapanas, paskui pašaukė tą patį vergą Masu- 
rą, kuris atnešė jį, ir tarė: 

— Imk iį, parnešk į jo namus, paguldyk į lovą ir grįžk atgal neužda- 
Ięs durų. 

Vergas užsimetė Hasaną ant pečių, nunešė į jo namus, paguldė į 10- 
vą ir sugrįžo. Kalifas pats sau sakė: „Norėjo būti kalifu vieną dieną, kad 
nubaustų imamą ir jo draugus, dabar galės džiaugtis tai atlikęs.“ 

Vergo paguldytas Hasanas miegojo iki ryto kaip užmuštas. Atmerkęs 
akis, ėmė šaukti: 

— Ei mergos, kur jūs dingot? Kur tie emirai ir vergai? Eikite čion 
„pas mane! 

Hasanas šaukė iš visos gerklės. Išgirdusi motina atbėgo ir klausia: 

— Kas tau, sūneli? Kas tau pasidarė? Ką šauki? 

Hasanas pakėlė galvą, pažiūrėjo ir susiraukęs tarė: 

— Moterėle, ką tokį vadini savo sūnum? 

— Tave, — atsakė motina: — argi tu nesi Hasanas, mano sūnusė Būtų 
labai negražu išsižadėti savo motinos! 

— Tai tikra netiesa, kad aš būčiau tavo sūnus Hasanas! Aš esu tik- 
ratikių valdovas, Alacho vietininkas! 

— Tylėk, vaikeli, turėk protą! Gal tau nelabasis susuko galvą, kad 
ėmei taip piktažodžiauti! Jei kas išgirstų, pamanytų, kad išėjai iš galvos! 

— Tu pati išėjai, jei taip kalbi! Aš dar kartą tau sakau, esu tikratikių 
valdovas ir Alacho vietininkas žemėje! 


225 


— Oi mano sūneli, tokie tavo žodžiai aiškiai rodo, kad susimaišė ta- 
vo protas! Gal tave pikta dvasia apsėdo, jog drįsti taip kalbėti? Tegul 
Alachas tave saugoja ir gina nuo velnio žabangų! Tu esi mano sūnus 
Hasanas, 0 aš tavo motina! Juk pats matai, kad esi savo namuose, kur 
gyvenai nuo užgimimo, o ne palociuj! Pasvarstyk gerai, ką aš sakau, ir 
mesk iš galvos nebūtus daiktus! 

Hasanas klausė motinos žodžių nuleidęs akis ir pasirėmes ant rankos 
kaip žmogus, kada pradeda atbusti, galop atsiliepė: 

— Rodos, kalbi tiesą, kad aš esu Hasanas, o tu mano motina, ir dabar 
būnu savo namuose. Tik nesuprantu, iš kur tas pasiutimas man įlindo 
į galvą! | 

Motina buvo besidžiaugianti, kad sūnus išsiblaivė, norėjo jau juoktis 
ir paklausti, iš kur jam į galvą atėjo tas sapnas, tik jis vienu metu pa- 
kilo ir sušuko: 

— Ne, gana, tu pati nežinai, ką kalbi! Aš dar kartoju, kad nesu tavo 
sūnus, o tu man ne motina! Dar kartą sakau, kad esu tikratikių valdo- 
vas, dangaus ir žemės viešpaties vietininkas! 

— O vaikeli mano,— tarė motina, — tegu visagalis Alachas tave sau- 
goja, kad neprapultum už tokius žodžius. Mesk tą kalbą ir kelkis, ge- 
riau aš tau papasakosiu, kas vakar atsitiko. 

— Kas gi taip atsitiko? — paklausė Hasanas. 

Motina norėjo jam išmušti iš galvos tuos svaičiojimus ir atsakė: 

— Atvyko į mūsų miesto pusę apsaugos viršininkas, suėmė imamą su 
keturiais jo patarėjais, davė visiems lazdų per padus, pasodino juos 
kiekvieną ant kuprių, pajodino po gatves ir išvijo iš miesto. 

Motina negalvojo, kad čia buvo jos sūnaus darbas, o tas, išgirdęs 
apie tai, dar labiau įtūžo ir sušuko: 

— Tai matai, kad nesu Hasanas, tavo sūnus, bet tikratikių valdovas! 
Pats žinau tą dalyką, apie kurį man sakai. Juk aš liepiau nubausti tuos 
nedorėlius. Aš iš tiesų esu tikratikių valdovas, daugiau nešnekėk, kad 
čia mano sapnas. Duodamas tą paliepimą, aš nemiegojau, kaip nemie- 
gu ir dabar, kalbėdamas su tavim. Džiaugiuosi, girdėdamas, kad virši- 
ninkas įvykdė mano paliepimą. Tiktai norėčiau žinoti, kas čia mane at- 
nešė. 

Motina negalėjo suprasti, dėl ko sūnus taip tvirtino, kad jis esantis 
tikratikių valdovas, laikė jį pamišusiu ir vėl tarė: 

— Nieko daugiau man nebelieka, kaip maldauti Alacho, kad jis tau 
parodytų savo malonę. Liaukis, neburnok tokių niekų, kalbėk su manim 

žmoniškai. Ką pasakytų kiti, jei išgirstų tave taip šnekant? Žinok, jog 
ir sienos turi ausis! 

Nors motina gražiuoju kalbino, bet Hasanas vis nesiliovė tvirtinęs: 

— Aš esu kalifas, tikratikių valdovas, neprieštarauk man, ką tau 
sakau! 

Matydama, kad sūnus visai eina iš galvos, moteriškė pradėjo verkti 
ir dejuoti; jai labai sopėjo širdį dėl vaiką ištikusios nelaimės. 

Nežiūrėdamas motinos ašarų, Hasanas lyg pasiutęs šoko prie jos su 
lazda ir suriko: 

— Sakyk tuojau, kas aš esu? 

— Esi mano sūnus,— atsakė motina, tiesiai žiūrėdama jam į akis, — 
ir nemanau, kad tu keltum ranką prieš tą, kuri tave užaugino. Nemoku 
meluoti ir tau stačiai sakau, jog esi mano sūnus Hasanas. Labai klysti, 
norėdamas pasisavinti valdžią iš kalifo, kuris parodė mums savo didelę 
malonę. Žinok, jog vakar pats didysis viziris atnešė tūkstantį auksinių 
ir tarė: 

— Melskis už tikratikių valdovą, jis siunčia tau šią dovaną. 

Išgirdęs tuos žodžius, Hasanas tiesiog pasiuto. Juk jis pats liepė vizi- 
riui nunešti pinigus, ir sušuko: 

— Ką, gal ir dabar sakysi, kad ne aš siunčiau tuos pinigus per didįjį 
vizirį? Su savo tvirtinimu, jog aš esu tavo sūnus, visai varai mane iš 
kantrybės. Aš nebegaliu suvaldyti savo pykčio! 

Tai pasakęs, puolė ir pradėjo savo motinai su lazda duoti. 

Vargšė motina niekados nemanė, kad jos sūnus taip pasielgtų, iš skaus- 
mo ėmė rėkti pagelbos. Išgirdę subėgo kaimynai, o jis šaukė: 

— O ką? Ar aš ne tikratikių valdovas Harunas al Rašidas? 

Tas kaimynas, kurs pirmas įpuolė, ištraukė lazdą iš jo rankų ir ėmė 
barti: 

— Ką tu, Hasanai, darai? Ar pasiutai? Kur girdėtas daiktas, kad vai- 
kas keltų ranką prieš savo motiną? Argi visai gėdos nebeturi? 

— Kaip jūs drįstate vadinti Hasanu mane, tikratikių valdovą? Aš Ala- 
cho vietininkas, aš jus, apakėliai, tuojau pamokysiu, tada žinosite! 

Tie žodžiai labai nustebino kaimynus. Bet vienas įsidrąsinęs atsiliepė: 

— Argi tu koks būtum beprotis, kad nepripažintum savo motinos? 

— Tai jūs visi bepročiai,— atkirto Hasanas,— jei nepripažįstate ma- 
nęs tikratikių valdovu! Paskui labai gailėsitės, kai pamatysite mano ga- 
lybę! 

Išgirdę taip kalbant, visi nusprendė, kad jis iš proto išėjęs. Bijodami, 
kad jų nepultų, kaip motiną, prišoko visi ir, nors jis smarkiai gynėsi, 
bet pasiritę tvirtai surišo, Paskui nubėgo į bepročių namus, iš ten atsi- 
vedė kelis stiprius vyrus su įnagiais. Pamatęs ateinant būrį žmonių, pra- 
dėjo Hasanas tąsytis, kiek galėjo, bet keletas rykščių per nugarą grei- 
tai jį nuramino. Paskui jam uždėjo geležinius pančius ant rankų ir ko- 
jų ir nugabeno į ligoninę. Ten ligoninės gydytojas liepė gerai išplakti, 
o jis vis rėkė: 

— Žmonės, susipraskit! Jūs mušate savo kalifą! Aš esu tikratikių val- 
dovas! 

Toliau liepė jam kasdien duoti po penkiasdešimt kirčių, kol pasveiks. 
Ir kiekvieną dieną jo klausė, kas jis toks, o jis vis atsakinėjo: 

— O žmonės, aš nesu koks pamišėlis! Kaip anksčiau, sakau ir dabar, 
aš Alacho vietininkas, tikratikių valdovas! 

Motina lankė jį kiekvieną dieną ir liejo griaudžias ašaras, matydama 
jį vis einant silpnyn. Visą užpakalį turėjo sumuštą, negalėjo nei sėdėti, 
nei gulėti iš sopulio. Kailis keletą kartų pasikeitė per tą laiką. Motina 
vis mėgino jam įkalbėti, kad jis jos sūnus, o ne kalifas, bet jos Žodžiai 
kaip nuo sienos atšokdavo, ir ji spūdindavo namo apsiašarojusi. 

Perbuvęs keletą savaičių bepročių namuose, jis aprimo ir vienas sau 
galvojo: „Jeigu aš būčiau kalifas ir tikratikių valdovas, tai kas mane 
būtų parnešęs namo ir apvilkęs mano drabužiais? Kur būtų dingęs di- 
dysis viziris, kur būtų pasidėję emirai ir kiti, kurie žemai lankstėsi prieš 
mane? Jeigu būčiau kalifas, tai kaip galėjau patekti į tuos pamišėlių 
namus? Viskas turi būti sapnas. Antra vertus, aš buvau įsakęs nubausti 
imamą su jo patarėjais ir motinai nusiųsti tūkstantį raudonųjų, ir tas 
mano įsakymas buvo įvykdytas. Kaip tai galėjo atsitikti? Matyti, yra 
daiktų, kurių Žmogaus protas negali suprasti. Gal taip davė pranašas, 
kuris geriau žino, ką daro. Prieš jo valią negali šiauštis!" 

Taip jam besvarstant, atėjo motina ir vėl labai verkė. Bet šį kartą 
jis kitaip šnekėjo su motina, ir ji tarė: 

— Kaip tau, sūneli, einasi? Ar jau nuo tavęs pikta dvasia atstojo? 

Hasanas pradėjo su ašaromis atsiprašinėti motinos už nedorą elgesį, 
sakydamas: 

— Prašom, motute, man dovanoti ir atleisti, kad aš taip dariau pa- 
kvaišęs. Matau ir suprantu, kad tai buvo sapnas, nors panašu į tiesą. Ir 
dabar, motin, kaip su tavim kalbu, man galvoj kas maišosi. Kas buvo, 
tas buvo, dabar aišku, kad čia buvo sapnas ir kerai. Tikiu, kad nebuvau 


228 


kalifas, tiktai esu Hasanas, tavo sūnus, o tu mano motina, kurios nie- 
kad nepaliausiu mylėti! 

Tai išgirdusi, motina apsiliejo džiaugsmo ašaromis ir tarė: 

— Mano sūnau, tu nežinai, kaip mano širdis džiaugiasi, kad Alachas 
sugrąžino tau protą. Turiu tau pasakyti vieną daiktą, kurio tu būsi ne- 
pastebėjęs. Tas svetimšalis, kurį tu vaišinai paskutinį kartą, išeidamas 
paliko neuždaręs duris, kaip tu buvai prašęs. Kaip aš galvoju, turėjo pro 
jas įeiti velnias ir prie tavęs prikibti. Užtat dabar padėkok Alachui, kad 
jis tave išvadavo iš jo žabangų. 

— Dabar, motin, matai, kas mane iš galvos išvarė! Aš tam pirkliui 
aiškiai sakiau išeinant uždaryti duris, o to jis nepadarė, kaip tu sakai. 
Pro tas duris bus velnias įslinkęs ir mane apipainiojęs. Tas pirklys, ma- 
tyti, nežinojo, kad velniai valkiojasi naktimis, nes, kad būtų žinojęs, 
būtų nepalikęs nedarytų durų. Prašom, motinėle, tik išvesti mane iš tų 
prakeiktų namų, kur man sutrumpintų gyvenimą, jei ilgiau pasilikčiau. 

Motina labai džiaugėsi, kad sūnus pradėjo visai blaiviai kalbėti, bemat 
nubėgo pas gydytoją prašyti jos vaiką išleisti, ir tas, pašnekėjęs su juo 
valandėlę ir viską iškvotęs, davė jam leidimą išeiti. 

Hasanas sugrįžo namo ir per kelias dienas niekur nesirodė gatvėj, gė- 
dindamasis kaimynų ir pažįstamų, o antra, norėjo kiek atsigauti, nes pa- 
mišėlių namuose nuo prasto valgymo buvo sudžiūvęs kaip šakalys. Kai 
atsigavo, pasidarė jam nuobodu vienam sėdėti namie, ypač valgyti vaka- 
rienę be svečio, todėl nusprendė vėl grįžti prie senoviško gyvenimo — 
vėl eiti ant tilto ir laukti kokio pakeleivingo. Buvo pirmutinė mėnesio 
diena, kada kalifas mėgdavo persivilkęs vaikščioti po miestą ir savo pa- 
pratimu žiūrinėti, kas kur darosi. 

Vos Hasanas atsisėdo tilto gale ant suolelio, tuojau pamatė ateinant ka- 
lifą, apsivilkusį pirklio drabužiais iš Musulo, ir su tuo savo vergu. Pama- 
tęs tarė sau piktai: „Juk čia tas pats raganius, kur mane apkerėjo“, ir 
nukreipė veidą į kitą pusę, kad neregėtų jo praeinant. | 

Kalifą paėmė noras padaryti Hasanui dar vieną pokštą. Jis žinojo, ką 
Hasanas darė pabudęs namie ir kaip pateko į bepročių namus. 

Kalifas buvo išmintingas valdovas, Hasaną jis labai pamėgo ir nuspren- 
dė priimti pas save. Bet kalifo prašnekintas, Hasanas šnairiai pažvelgė 
į jį ir nenorėjo kalbėti. O kalifas tarė: 

— Juk tu, brolau, esi Hasanas! Kaip sveikas, kaip gyvas? Duok pa- 
spausti savo ranką! 

— Tiesa, aš pats — atšovė Hasanas, nesigręždamas į kalifą, kurį jis 

laikė pirkliu iš Musulo,— bet nenoriu su tavim sveikintis, nei rankos 
duoti. Eik savo keliu! 

— Tai manęs nepažįsti? — klausė kalifas. — Ar jau užmiršai tą vaka- 
rą, kada pas tave viešėjau? 

— Ne, aš tavęs nepažįstu ir nežinau, ko tu prie manęs kabiniesi. Eik 
sau po velnių ir nelįsk man į akis! 

Neužpyko kalifas už Hasano šiurkščius žodžius. Žinojo, kad jis nepri- 
ima antrą kartą pakeleivingo į savo namus, bet apsimetė to nežinantis 
ir vėl tarė: 

— Aš netikiu, kad manęs nepažintum, juk dar taip neseniai mes ma- 
tėmės, negalėjai jau užmiršti. Gal tau kas atsitiko, kad nenori manęs 
pažinti? Andai buvau žadėjęs tau kuo padėti, dabar noriu tai padaryti. 

— Aš nieko iš tavęs nenoriu, — atsakė Hasanas, — ir tavo padėjimo jo- 
kio nereikalauju, nes per tave tik nepasiutau. Prašau tavęs gerumu, kad 
atsikabintum nuo manęs ir eitum, kur tau reikia. 

-— Mano broli Hasanai, aš nuo tavęs nenoriu skirtis piktuoju! Jei turė- 
jau laimę su tavim vėl susitikti, tai man turi padaryti malonę, ir dar kartą 
priimti į savo namus, kad galėčiau su tavim smagiai praleisti vakarą. 

Hasanas, kaip sakyta, buvo prisiekęs nepriimti į savo namus antrą 
kartą to, kas jau viešėjo pas jį, todėl tarė: 

— Aš su tavim nenoriu turėti jokio reikalo. Žinai priežodį: ,,„Nepra- 
šytas su lazda išvarytas.“ Nieko negaišdamas traukis, kol esi sveikas! 
Nelauk, kad aš pasielgčiau pagal tą priežodį. Gana man pridarei šuny- 
bių, naujų nebenoriu! 

— Mielas Hasanai, nekalbėk su manim taip stačiai, manyk apie mane 
geriau. Tik sakyk, kas tau pasidarė? Aš tau šimteriopai atsilyginsiu, jei 
ta nelaimė atsitiko dėl mano kaltės. . 

Hasanas negalėjo atsilaikyti prieš kalifo prašymus, liepė sėsti šalia sa- 
vęs ir pradėjo šneką: 

— Ką darysi, tavo įkyrumas pergalėjo mano kantrybę. Iš to visko, ką. 
išgirsi, suprasi, jog teisingai ant tavęs pykstu. 

Kalifas sėdo šalia Hasano, ir tas papasakojo jam visus atsitikimus, ku- 
Iiuos skaitytojas jau žino ir apie kuriuos gerai žinojo „pats kalifas. Pa- 
baigęs pasakoti, Hasanas dar pridūrė: 

— Ir ligšiol negaliu visko sau išaiškinti. Ar pameni, kad aš tavęs pra- 
šiau išeinant uždaryti duris? Tu to nepadarei, palikai atviras, o velnias, 
tuo naudodamasis, įslinko ir sumaišė mano galvą, laikiau save kalifu, ir 
čia yra priežastis, kad ant taves esu piktas. Per tave baisiai nusidėjau, 

prieš motiną pakėliau ranką, kad ji mane vadino savo sūnum Hiasanu, 
o ne tikratikių valdovu, ir įtūžęs vos jos neužmušiau. Kas tada būčiau 
buvęs? Motinos žudikas! Ir čia tu vienas esi kaltas! 

Klausydamas to griaudingo pasakojimo, kalifas net šyptelėjo, kad jam 
pasisekęs tas pokštas. Tai matydamas, Hasanas įniršęs drožė jam į akis: 

— Iš mano nelaimės tu juokies? Gal manai, kad aš meluoju? Kad čia 
tiesa, aš galiu tau parodyti. Žiūrėk, begėdi, į mano pečius! Tai ženklai, 
kaip aš nukentėjau! 

Kalifas negalėjo žiūrėti be susijaudinimo į suraižytą kūną pro atsegtus 
marškinius, gailestis jam širdį spaudė, ir pats ant savęs pyko, kad nerei- 
kalingai juokėsi iš nelaimingo Hasano. Priglaudęs prie krūtinės, tarė 
jam meiliai: 

— Kelkis, mano broli, vesk mane pas save, norėčiau šį vakarą pasi- 
džiaugti su tavim, o rytojaus sulaukus viskas apsivers į gerą. 

Nors Hasanas buvo užsižadėjęs nepriimti pas save to paties pakelei- 
vingo antrą kartą, tačiau negalėjo atsispirti prieš tai, ko prašė kalifas, 
kuri vis laikė pirkliu iš Musulo, ir galop atsakė: 

— Negaliu paniekinti tavo noro, bet prižadėk išeinant uždaryti duris, 
kad pikta dvasia vėl man nesusuktų galvos, kaip atsitiko po tavo pir- 
mo apsilankymo. 

Pirklys su viskuo sutiko. Pakilo abudu ir nukeliavo į miestą. Kalitas 
dar pakartojo, kad padarys viską, kaip jis nori, ir pagalvos apie atpil-. 
dą. Hasanas atsiliepė: 

— Jau tu liaukis su savo žadėjimais, aš nieko nuo tavęs nereikalauju, 
tiktai noriu, kad išeidamas duris uždarytum. 

— Tinku, padarysiu viską, ką prašai. 

— Na tai gerai, daugiau nuo tavęs nieko nenoriu. 

Kada atėjo į Hasano namus, jo motina tuojau uždegė žvakę. Jis paso- 
dino kalifą ant sofos ir pats atsisėdo šalia jo. Netrukus atnešė vakarie- 
ne. Kada pavalgė, pasirodė ant stalo vynas, ir tuojau abudu išgėrė po 
taurę, netrukus po antrą ir trečią. Kai kaktos jau gerai įkaito, kalifas 
prabilo: 

— Ar tu niekados negalvojai vesti moterį? 

— O mano broli, — atsakė Hasanas, laikydamas svečią sau lygiu, — aš 
dar negalvojau apie vedimą, moteris tai didelis jungas ant sprando. Kad 
rasčiau kur tokią mergaitę, kurią sapnavau tą naktį, kaip tu buvai duris 
palikęs atdaras, tai būtų kas kita. Pati graži, gražiai dainavo ir dar gra- 
ŽZiau žaidė, tokią aš iš visos širdies mylėčiau ir nieko daugiau pasauly 

netrokščiau. Bet kur tokią rasi? O kad prie kokios pikčiurnos prilipčiau, 
tai geriau gyventi pamišėlių namuose. 

Paskui kalifas paėmė butelį su vynu, pripylė taurę, įkratė miego mil- 
telių ir padavė Hasanui, sakydamas: 

— Broli mano Hasanai, imk, išgerk į sveikatą tai gražuolei, kurią tu 
regėjai per sapną ir pamilai. Tegu tau Alachas ją suteiks, ir tu su ja pra- 
gyvensi amžių smagiai ir laimingai! 

Hasanas paėmė vyną ir tarė: 

— Jei tu taip sakai, išgersiu už jos sveikatą, nes ji velnioniškai man pa- 
tiko. Dėl tavo tokio linkėjimo, mano mielas svety, išgersiu už jos meilę. 

Paskui Hasanas pakėlė taurę, išgėrė ligi dugno, nulenkė galvą ir už- 
migo. Kalifas liepė Masurui jį nešti į palocių, o pats pagal žadėjimą iš- 
eidamas uždarė duris. 

Nuneštą į vietą Hasaną paguldė tam pačiam kambary, kur jis išgėrė 
taurę su miego milteliais, kada buvo kalifu. Paskui valdovas liepė mie- 
gantį aptaisyti kalifo drabužiais, rytą visiems susirinkti į tą kambarį ir 
daryti viską taip, kaip reikėjo daryti jam pačiam. Tada kalifas nuėjo 
gulti, įsakęs save pakelti anksti rytą, kad viską galėtų matyti, kas bus. 

Rytą viziris prikėlė kalifą sakytu laiku. Kalifas apsitaisė ir nuėjo į tą 
kambarį, kur miegojo Hasanas ir žmonės jau laukė jo atbundant. Trum- 
pai paaiškinęs, kaip su juo elgtis, pats pasislėpė kampely žiūrėti, 

Stai Hasanas pradėjo judintis ir kosėti. Tuo metu pasigirdo graži mu- 
zika ir mergaičių dainavimas. Negali apsakyti, koks buvo Hasano nu- 
stebimas tai išgirdus. Pramerkė akis ir išvydo būrį gražių mergaičių, 
daugybę vergų ir vyresniųjų — viską taip, kaip matė užmigdytas pir- 
mą kartą. Tuojau paliovė muzika ir dainavimas, kad kalifas girdėtų, 
ką Hasanas kalbės. 

— (Oi,— sušuko Hasanas, kąsdamas sau pirštą, — kaip matau, vėl sap- 
nuoju tą patį sapną, kaip prieš mėnesį! Reikės vėl atsidurti bepročių 
namuose! Tas prakeiktas valkata, kurį vakar priėmiau į savo namus, 
bus visų mano nelaimių priežastis. O nematytas! Prižadėjo išeinani už- 
daryti duris, bet, tur būt, neuždarė, ir velnias įlindo, vėl man užleido 
tą sapną ir sumaišė galvą. O kad tave, žalty, Alachas prislėgtų sunkiu 
akmeniu, iš kur tu niekados neišlįstum! 

Ištaręs tuos žodžius, užsimerkė ir gulėjo, galvodamas, ką toliau dary- 
ti. Netrukus vėl atsimerkė, apsidairė ir sudejavo: 

— O galybių Alachai, atsiduodu į tavo globą! Saugok mane nuo pik- 
tojo žabangų! 

Paskui vėl užsimerkė ir sau tarė: „Žinau, ką darysiu — miegosiu tol, 
kol neatstos nuo manes velnias.“ 

Bet nedavė jam užmigti, kaip vargšas norėjo. Priėjo prie lovos viena 
graži mergytė ir-su didele pagarba tarė: 

— Tikratikių valdove, teikis man iš savo malonės dovanoti, kad ver- 
gė drįsta tau priminti atėjus metui keltis iš miego. 

— Traukis nuo manęs, pikta dvasia! — atsiliepė Hasanas, išgirdęs jos 
meilų žodį, ir dirstelėjęs paklausė: — Tai tu mane vadini tikratikių val- 
dovu? 

— Tave, viešpatie, o ne ką kitą — atsakė mergaitė: — tu esi tikrati- 
kių valdovas. Viešpats tik mus išjuoki, o gal ką tokį sapnavai. Teikis, 
viešpatie, atsimerkti, ir patirsi tikrą tiesą, kada išvysi savo ištikimus 
tarnus ir vizirį su emirais, savo rūpestingas verges, laukiančias tavo pa- 
liepimų. 

Ta gražuolė prikalbėjo jam tiek malonumų, jog jis pradėjo tikėti, kad 
čia tiesa, pagaliau atsisėdo ir pažino tas visas mergaites, kurias buvo 
matęs. Tada prisiartino prie jo visos drauge, o ta gražuolė vėl tarė: 

— Tikratikių valdove ir pranašo įpėdini žemėj, leisk pasakyti dar 
kartą, kad jau diena ir labai metas keltis! 

— Nesukit man galvos,— atsiliepė Hasanas, trindamas akis: — nesu 
aš joks valdovas, esu tik Hasanas, žinau tai gerai, o jūs man tokius nie- 
kus kalbate! 

— Mes čia nepažįstame jokio Hasano, kurį mini mums,—ir pažinti 
nenorime: tave vieną laikome mūsų valdovu, ir neprieštarauk mums! 

Hasanas žvalgėsi į visas puses, jam rodėsi, kad sapnuoja matydama- 
sis tam pačiam kambary, kuriam jau anksčiau buvo, laikė viską sapnu, 
"kaip ir pirmą kartą. 

— Alachai, pasigailėk manęs,— suriko jis, staiga keldamas rankas 
aukštyn lyg žmogus, nežinantis, kur jis yra ir kas jam darosi: — ir gel- 
bėk nuo viso pikto! Ką čia matau ir girdžiu, viskas eina nuo velnio; tas 
prakeiktas įslinko į mano namus, apipainiojo ir vilioja visokiomis pa- 
gundomis! 

Tai girdėdamas, kalifas negalėjo tverti juokais. 

Hasanas vėl atsigulė ir užsimerkė, o ta gražuolė vėl jį kalbino: 

— Jeigu viešpats nenori išklausyti mūsų žodžių, kad jau diena ir me- 
tas vykti į tarybų sale, tai turime sau leisti pasielgti, kaip reikalauja 
mūsų nustatyta tvarka. 

Tai pasakiusi, griebė Hasaną už peties, pasišaukė kitas mergaites, tos 

padėjo jį išvilkti iš lovos ir salės vidury pasodinti ant sofos. Paskui vi- 
sos apstojo ratu, susiėmė rankomis, sukosi aplink dainuodamos, o kitos 
skambino ir mušė būgnais ties jo galva užpakaly lig apkurtimo. 

Hasanas nežinojo, kur jis patekęs, ir galvojo, jog čia tikrai velniai 
susirinkę dūksta, ir a norėjo ką kg bet muzika ir dainos 
tarė: 

— Nemeluokit, gražuolės, tikrai sakykit, kas aš esu! 

— Tikratikių valdovas, — atsakė viena iš jų: — Taip klausdamas, nori 
iš mūsų pasityčioti, tartum nežinotum, kad esi tikratikių valdytojas ir 
pranašo įpėdinis žemėj, numires gyvensi rojuj didelėj linksmybėj tarp 
pulko mergaičių. Jei kitaip galvoji, tai dėl ilgo miego turėjai apsisap- 
nuoti. Kad nori, tau priminsiu viską, ką vakar kalbėjai. 

Papasakojo, kaip liepė nubausti imamą ir jo patarėjus, kaip per vizirį 
nusiuntė kažkokio Hasano motinai tūkstantį auksinių, ką veikė palo- 
ciuj ir kaip galop ant kėdės užmigo. Pabaigė sakyti šiais žodžiais: 

— Užtat šiąnakt taip sunkiai miegojai. Visi, kur čia yra, gali tą patį 
patvirtinti. Renkis pasimelsti, jau labai metas. 

— Gerai, jau gerai, — atsakė Hasanas, — jei neturėčiau savo galvos, 
tai įkalbėtumėt man nebūtus daiktus. Aš jums stačiai sakau, kad esate 
kvailos, nors gražios. Labai gaila, kad prie savo gražumo neturite pro- 
to. Jei norite žinoti, tai aš buvau ir pas save namie, tiktai tas nege- 
ai, kad nedorai pasielgiau su savo motina. Dėl to buvau nugabentas 
į bepročių namus, kur mane baisiai kankino, kasdien plakė nugarą. Jus 
visas reikia nugrūsti tenai. 

— Tikratikių valdove,— atsiliepė ta pati, — galime mes visos prisiek- 
ti, kad tai, ką tu čia sakai, buvo sapnas. Nuo vakar niekur nebuvai iš- 
ėjęs, miegojai visą naktį iki šio laiko. 

Girdėdamas tokią kalbą, Hasanas baisiai niršo ir nežinojo, ką daryti. 
Atsidusęs pagalvojo: „(O viešpatie! Kas aš tikrai esu, Hasanas ar tikra- 
tikių valdovas? Tegu galingasis Alachas padeda man tiesą surasti!“ 

Čia jis atsisegė savo krūtinę ir pečius su randais nuo kirčių ir tarė: 

— Žiūrėkite, nedorėlės, melagės, ar tokius ženklus gali kas gauti per 
sapną? Aš žinau, kad tai tikrai man atsitiko. Jeigu tuos ženklus būčiau 
gavęs per sapną, tai būtų didžiausias stebuklas! 

Nebeišmanydamas, ką daugiau daryti, prisišaukė vieną kalifo tarną, 
kur arčiau stovėjo, ir pasakė: 

— Eik šen ir kąsk man į ausį, kad žinočiau, ar aš miegu, ar ne! 

Tarnas pagriebė su dantimis 1ž ausies ir taip stipriai sukando, net Ha- 
sanas balsu suriko. 2 

Sulig tuo riksmu muzika gar:siai suskambėjo, visos vergės ir vergai 
dainuodami ėmė šokti aplink H'asaną, tas net apkvaišo. Pradėjo ir jis 
su visais dainuoti ir šokti, paskui taip įsilinksmino, jog kalifas, pakilęs 
iš savo kampelio, iškišo galvą ir juokdamasis sušuko: 

— Hasanai, mano mielas Hasanai, .nustok, greit iš juoko aš galą gau- 
siu! 

Išgirde kalifo balsą, visi nutilo, Hasafas ar sustojo su kitais, atsuko 
galvą į tą pusę, iš kur pasigirdo balsas, ir „pažino, kad pirklys iš Musulo 
ir kalifas yra tas pats žmogus. Bet nepametė „galvos, tuojau suprato, kad 
nemiega, kad viskas, ką patyrė, nebuvo sapiias. Dabar lengvai spėjo, 
kad čia kalifo tiktai toks pokštas padarytas. | 

— Aure,— sušuko jis be baimės, — tai tu esi tas pirklys iš Musulo! Tu 
sakai, kad galą gausi iš juoko, o aš dėl tavo priežasties vo“ neužmušiau 
savo tikros motinos ir kiek per tave nukentėjau beprocių namuose! 
Daug, labai daug nuo tavęs nukentėjau! , 

— Tiesą kalbi, Hasanai,— atsakė kalifas.— Norėdamas tave nuramin- 
ti ir atlyginti už visas tas padarytas skriaudas, prižadu tau "i1tsimokėti, 
kaip reikalausi pats. 

Kalifas liepė vergėms tuoj atnešti puikiausius drabužius ir aptaisyti 
Hasaną. Kai buvo aptaisytas, kalifas tarė, spausdamas prie savęs: 

— Būk dabar mano broliu, prašyk, ką nori, nieko tau neatsakysiu. 

— Tikratikių valdove,— atsiliepė Hasanas — meldžiu tavęs nužemin- 
tai, teikis man pasakyti, kokiu dalyku mane apkerėjai ir ką galvojai? 
Dabar tas daugiausia man rūpi. 

Kalifas neprieštaravo ir pradėjo pasakoti: 

— Pirmiausia žinok, jog dažnai mėgstu persivilkęs naktį pasidairyti 
po miestą, kas kur darosi, ar teisingai žmonės elgiasi. Kartą mėnesyje 
turiu apeiti Miestą. Kai vaikščiojau, tą vakarą tu mane pasikvietei į vai- 
šes. Mums šnekučiuojant, tu išsitarei, jog norėtum būti kalifu vieną die- 
ną, kad galėtum nubausti neteisingą imamą ir jo patarėjus. Sugalvojau 
tau padaryti tą malonumą. Turėjau su savimi miego miltelių. Aš nema- 
tant įkrėčiau į tavo taurę tų miltelių, ir tu išgėręs užmigai. Liepiau ver- 
gui tave nunešti į savo palocių, o duris palikau neuždaręs. Kaip tu čia 
elgeisi, to nepasakosiu, pats gerai žinai. Kada vakare su vergėmis gė- 
rei, tai viena iš jų vėl tau pataisė vyną su miego milteliais, tu išgėrei ir 
vėl užmigai, ir aš liepiau vergui tave parnešti namo. Už tą malonumą 

tu jau per daug nukentėjai, aš nesitikėjau, kad taip bus. Dabar sakyk, 
ką nori, ir tavo skriaudos šimteriopai bu.s atlygintos. Sakyk drąsiai, vis- 
ką padarysiu! . 

— Tikratikių valdove,— atsiliepė Ha sanas,— nors daug nukentėjau, 
bet gangreit viskas pasimiršo. Antra ve'rtus, ta nelaimė atsitiko iš mano pa- 
ties noro pabūti kalifu. Aš niekados nebuvau godus ir nieko kito dabar 
negeidžiu, kaip tik to, kad galėčiav, tave kasdien regėti ir tau tarnauti. 

Tie žodžiai labai patiko kalifui, įr jis tarė: 

— Tavo noras mane tikrai džiugina, galėsi mane regėti kiekvieną va- 
landą, kiekvienoj vietoj. 

Paskyrė tuojau jam vietą palociuj, davė kambarius, išklotus akso- 
mais ir šilkais, taip gražiai išpuoštus, kaip galima rasti tik kalifo namuo- 
se. O dėl pinigų 1slaidoms kalifas pasakė: 

— O Hasanai, aš turiu tau paskirti algą, bet nenoriu, kad tau mokė- 
tų iždininkas. Ne, atlyginimą tu gausi tiesiog iš mano rankų, kaip sū- 
nus iš tėvo. | 

Hasanas riražiai kalifui padėkojo, palinkėjo jam ilgų metų ir amži- 
nos garbės. ' Tada kalifas nuėjo į posėdį, o Hasanas, pasinaudojęs ta pro- 
+ ga, parlėk : pas savo motiną. Jis jai apsakė viską, kas atsitiko, ir išaiš- 
kino, kad iai buvo ne sapnas ir ne velnio padarymas, o tikras buvimas. 
Paskui atėjo pas jį kaimynai, tiems jis irgi viską papasakojo ir pabai- 
goi tarė:/ 

— Debar matote, kad aš tiesą sakiau, o jūs pavertėt mane bepročiu 
ir kanlinote. 

Gandas, kaip Hasanas buvo tapęs kalifu, kiek jis iškentėjo ir kaip val- 
dovo buvo išaukštintas, greitai pasklido po visą kraštą. 

Paskui Hasanas sugrįžo į palocių ir gyveno prie kalifo, o tas jį labai 
pamilo už/jo linksmą būdą ir mokėjimą prajukinti net akmenį. 

Kalifas papasakojo Hasano istoriją savo pačiai Zubeidai, ir ta labai 
juokėsi. Zubeida .taip pat, kaip kalifas, mėgo linksmą bernioką, dažnai 
klausė jo juokingų pasakų. 

Po kiek laiko Zubeida pastebėjo, kad jis negali atsižiūrėti į vieną jos 
vergę, vardu Nadžmatą, todėl nusprendė apie tai pasakyti kalifui. Ir 
vieną dieną tarė: 

— Tikratikių valdove, tu gal nematei, kad Hasanas, kada tik čion 
ateina, vis turi akis nukreiptas į Nadžmatą. Rodos, jie abu mylisi. Ar 
nereikėtų jiems iškelti vestuves? 

— Gerai, pačiut, kad man priminei, seniai aš turėjau tai padaryti. Ži- 

nau gerai Hasano skonį, bet kokios jis nežiūrės. Tik kažin ar ji jo no- 
Ii4 Bet jie abudu čia yra, reikia šiandien juos suvesti kartu. 

Išgirdęs apie tai, Hasanas puolė į kojas kalifui ir Zubeidai, dėkoda- 
mas už jų malonę, ir tarė: 

— Negaliu turėti didesnės laimės, kaip gauti iš jūsų rankų tokią pui- 
kią moterį! | 

Tai pasakęs, žiūrėjo į apkaitusią Nadžmatą, iš to galima buvo supras- 
ti, jog ir ji tinka. 

Tuojau iškėlė puikias vestuves, trukusias kelias dienas. Žubeida gau- 
siai apdovanojo savo vergę, o kalifas ne menkiau Hasaną. 

Po vestuvių svečiai su muzika nulydėjo jaunavedžius į jiems paskir- 
tus namus, paviešėjo ten smagiai gerą valandą, palinkėjo jaunai porai 
laimingo gyvenimo ir išsiskirstė. | 

Hasanas su jauna pačia labai tarp savęs mylėjosi ir džiaugėsi. Kada 
tiktai turėjo laiko, Hasanas sėdėjo prie kalifo, o jo pati prie kalitienės. 
Nadžmata buvo linksma moteris, mokėjo žaisti ir gražiai dainuoti, to- 
dėl visiems tiko. 

Jaunavedžiai smagiai leido dienas: valgė gėrė, darė pokylius ir ne- 
pamatė, kaip išleido pinigus, kaip įbrido į skolas. Norėdami apmalšinti 
skolininkus, parsidavė brangius daiktus. Toliau nebeturėjo ką parduoti, 
ir abu sėdėjo nosis nuleidę. 

Hasanas nedrįso kalifui užsiminti apie pinigus, o Nadžmata prašyti 
Zubeidos. Kartą begalvojant, kaip toliau jiems verstis, patylėjęs Hasa- 
nas prabilo: 

— Matau, kad ir tu rūpiniesi, kaip aš. Aš nedrįstu kalifui su prašy- 
mais lįsti į akis, o tu Zubeidai, nes tai būtų negražu, gavus iš jų tiek 
dovanų. Aš sugalvojau kitą daiktą, kuris kalifui padarys vieną malonu- 
mą, o mes galėsime kokį laiką vėl gražiai gyventi. 

— Ką taip sugalvojai? 

— Ogi numirkim abudu! 

— Ką? Numirti? — perkirto Nadžmata.— Ar tau galvoj negerai? Mirk 
sau, jeigu nori, 0 aš dar nemanau. Jeigu geresnio daikto neturi, tai Ži- 
nokis, aš neprisidedu! 

— Nebūk tokia staigi, duok man baigti. Turėk kantrybės, ir sužinosi, 
kaip galime drauge numirti. Aš tiktai noriu padaryti pokštą! 

— Jeigu taip, tai kas kita. Jeigu turi galvoj apsimestą mirimą, tai 
tinku. Pasakyk viską, tada žiūrėsiu, ką veiksiu. O jeigu tu manai tik- 
Tai numirti, tai geriau nekalbėk! 

— Na tai gerai, — atsakė Hasanas: — aš sugalvojau tokią mirtį. Aš 
pirmiau tyčia numirsiu, o tu, kaip dera, suvyniosi mane į paklodę ir 
pašarvosi. Kada tą viską padarysi, pradėsi verkti ir plaukus sau nuo 
galvos rauti, ir taip verkdama nueisi pas Zubeidą. Žinoma, ji paklaus, 
ko verki, o kada jai pasakysi, kad aš numiręs, pati gailėsis manęs la- 
bai ir duos laidotuvėms nemažai pinigų. Kai sugrįši su pinigais, tada tu 
atsigulsi mano vietoj, o aš nulėksiu pas kalifą, raudodamas, kad tu 
mirei, tada ir aš gausiu pinigų tavo laidotuvėms. 

— Na tai gerai —tarė Nadžmata: — aš nemanau, kad kalifas ir Zu- 
beida už tai pyktų; „priešingai, jie paskui turės iš to nemažai juoko. Tik 
greitai eikime prie darbo. Aš mokėsiu apsimesti, neturėsi gėdos dėl ma- 
nęs. Tik negaiškim laiko, gulk ant lentos, o aš paieškosiu paklodę. 

Hasanas atsigulė, išsitiesė, davėsi suvynioti į paklodę ir taip aptaisy- 
tas rodėsi tikrai negyvas. Tada Nadžmata susitaršė sau plaukus ir verk- 
dama nubėgo pas Zubeidą. Įleista pro duris, ji puolė Zubeidai į kojas 
ir, liedama gailias ašaras, tarė: 

— Šviesiausia viešpačia, tas, kurį man davei už vyrą, numirė! 

Nugąsdinta tos žinios, Zubeida sušuko: 

— Ką? Tavo gerasis Hasanas numirė? Toks sveikas ir linksmas bu- 
vo! Kas galėjo to tikėtis! 

Žubeida irgi pradėjo verkti. Tai išgirdusios ir matydamos savo viešpa- 
čią verkiant, visos vergės ar ėmė kartu verkti. Verkė kas tik buvo kam- 
bariuose tą valandą, o kai kiek apsiramino, tarė Zubeida Nadžmatai: 

— Tu turėjai būti jo mirties priežastis. Nemokėjai jo saugoti ir pa- 
čioj jaunystėj įstūmei vargšą į grabą! 

Tai išgirdusi, Nadžmata dar su didesniu gailesčiu pravirko: 

— Oi viešpačia, neteisingai man, vargšei našlei, prikaišinėji! Kuri mo- 
teris galėtų būti savo vyro mirties priežastis, o dar jei labai myli? Šir- 
dis man plyšta, girdint tokį priekaištą. Mylėjau iš tikros širdies, tik pik- 
toji giltinė atėmė nuo manęs. 

Zubeidai pagailo Nadžmatos, tuojau liepė iždininkui duoti tūkstantį 
auksinių laidotuvėms ir kas reikalinga kūnui aptaisyti. 

Paėmusi pinigus ir kitus daiktus, Nadžmata padėkojo ir, vos išėjo 
pro duris, tuojau nusišluostė ašaras ir grįžo į savo namus šokdama. 
Kaip paliko Hasaną gulintį, taip ir rado. 

— Na kelk,— tarė, — žiūrėk, ką parnešiau, dar nemirsime šiandien iš 
bado! 

Pašoko Hasanas, ir abudu džiaugėsi, skaitydami pinigus. 

— Aš laimėiau,— sakė Nadžmata,— dabar pažiūrėsiu, kaip tau seksis: 
su kalifu. 

— Nebijok, geriau apsimesiu kaip tu. Gulk tiktai, ir pamatysi! 

Nedžmata atsigulė, o Hasanas apvyniojo ją su paklode ir paguldė toj 
pačioj vietoj, kur pats gulėjo. Paskui visas pasišiaušęs ir balsu rėkda--. 
mas išbėgo pas kalifą, kuris tuo laiku kažką tarėsi su didžiuoju viziriu 
Džafaru. Kai Hasanas įpuolė į kambarį taip raudodamas ir draskyda- 
masis, labai nustebęs kalifas paklausė: 

— Hasanai, kas atsitiko? Sakyk man, kas tau yra? 

— O tikratikių valdove,— atsakė ašarodamas Hasanas,— koks daik- 
tas gali būti baisesnis, kas man atsitiko? Nėr žinios, nuo ko mano my-. 
lima Nadžmata pabaigė savo diėnas! 

Kalifas ir viziris Džafaras ėmė kartu jį raminti: 

— Liaukis, Hasanai, ką padės tavo verkimas ir ašaros? Kas mirė, to. 
nebeprikelsi. Matyti, buvo taip likta ir parašyta amžinose knygose, O. 
kas parašyta, nuo to neištrūksi. 

Bet Hasanas dar labiau verkė ir raudojo. 

— Gal tu padarei Nadžmatai ką negerą, kad ji taip staiga mirė? —- 
paklausė kalifas. 

— O tikratikių valdove,— atsakė Hasanas,— Nadžmata buvo tokia: 
graži ir išmintinga, kaip galėjau jai ką piktą daryti? Visi žino, aš ją 
saugojau labiau negu savo akį. 

Tardamas tuos žodžius, Hasanas vis verkė ir trynė akis. Kalifas jo“ 
pagailėjo ir liepė išduoti tūkstantį auksinių dinarų, kad galėtų iškilmin- 
gai palaidoti pačią. 

Hasanas Žemai padėkojo kalifui ir palinkėjo jam ilgiausių metų. Pa-. 
ėmė pinigus, smagus sugrįžo namo ir apsakė pačiai, kaip jam pasisekė: 
laimėti. Ir jie abu džiaugėsi. 

Išėjus Hasanui, kalifas tarė savo viziriui: 

— O Džafarai, Zubeida labai mylėjo savo vergę Nadžmatą, dabar bus 
ji sužinojusi apie jos mirtį ir verkia iš gailesčio. Todėl mums netrun- 
kant reikia eiti jos paguosti. Tu tarsi žodelį, aš taip pat tarsiu žodelį, 
ir ji gal nusiramins. 

Nuėjęs kalifas rado Zubeidą apsiašarojusią ir tarė: 

— Aš sužinojau apie tavo nuliūdimo priežastį ir atėjau su savo vi- 
ziriu Džafaru tavęs nuraminti ir paguosti. Man labai gaila tavęs, tu taip. 
mylėjai Nadžmatą, ji buvo geriausia tavo tarnaitė. Iš kitos pusės, aš 
labai užjaučiu Hasaną, netekusį savo mylimos gyvenimo draugės. Jis 

rauda. jos kaip mažas vaikas ir tiesiog iš galvos eina. Matydami jo 
sielvartą, mes su viziriu Džafaru net patys apsiverkėm. Galvojom, kad 
ir tau širdį sopa dėl jo. Bet nieko čia nepadarysi, visiems reikės mirti. 

Kalifo paguodos žodžiai labai nustebino Zubeidą, ir ji tarė: 

— O tikratikių valdove, tu kalbi apie mano vergę, lyg būtų ji miru- 
si, ir nori mane suraminti. Bet aš gailiuosi ne jos, o Hasano. Jis buvo 
toks linksmas vyras, dažnai savo pasakojimais linksmino ir jukino mus 
visus. Aš žinojau, kaip tu mėgai Hasaną, ir maniau, kad tu dabar dėl 
jo lieji griaudžias ašaras. Tik apsirinki, mirė ne mano vergė Nadžma- 
ta, o Hasanas. 

Išgirdęs tuos Zubeidos žodžius, kalifas, nors buvo nuliūdęs, pasileido 
balsu juoktis. 

— O tikratikių valdove,— atsiliepė Zubeida,— vadinas, tu atėjai tik 
iš manęs pasijuokti? Galiu tau prisiekti, mirė tai Hasanas! 

—- Džafarai, — pasakė kalifas,— argi tu nematei, kaip Hasanas buvo 
atėjęs su verksmais ir draskymais iš nusiminimo, kad mirė jo pati 
Nadžmata? | 

— Tiesa, — patvirtino Džafaras, ir kalifas toliau kalbėjo: 

— Tu klysti, Zubeida, mirė tavo tarnaitė, o ne Hasanas. Aš jam da- 
viau tūkstantį auksinių pačios laidotuvėms. Tau reikia verkti savo 
mirusios vergės, tu ją mylėjai ir auginai kaip tikrą dukterį. 

— O tikratikių valdove,— atsiliepė Zubeida,— tu vis juokiesi iš ma- 
nęs. Tikrai labai gailiuosi Hasano, jis nusipelnė, kad mes jo verktu- 
mėm, toks buvo linksmas, nuolat džiugino mūsų širdis visokiais savo 
pasakojimais. 

— O Zubeida,— tarė kalifas, — siekiu tavo gyvybe, ir tu žinai, kaip 
man brangi tavo gyvybė, mirė ne Hasanas. Aš nesijuokiu iš tavęs, sa- 
kau tikrą tiesą, kad mirė tavo vergė Nadžmata! 

Žubeida papykus tarė kalifui: 

— Siekiu galinguoju Alachu, mirė ne mano vergė Nadžmata. Prieš 
tavo atvykimą aš buvau norėjusi ką nors nusiųsti, kad tave paguostų 
dėl Hasano mirties. Žinojau, tu labai jį mėgai, aš irgi mėgau. Tai jis 
mirė, o ne mano tarnaitė, ji kaip tik neseniai buvo pas manė. Ji buvo 
labai susijaudinusi netekus Hasano, aš ir mano vergės iš gailesčio vi- 
sos apsiverkėm. Aš dar jai daviau tūkstantį auksinių vyro laidotuvėms. 

Tie Zubeidos žodžiai labai užpykdė kalifą, ir jis tarė: 

— Zubeida, tu niekados nekalbėjai su manim taip atšakiai, kaip šian- 
dien. Aš tau aiškiai sakau, kad Hasanas prieš valandėlę sveikas išėjo 

iš manęs, ir viziris Džafaras tuo laiku pas mane buvo, o tu užsispyrus 
tvirtini, kad miręs Hasanas! 

— Tegu tavo didybė negalvoja mane priversti tikėti, kad mirė Nadž- 
mata! — atsakė Zubeida.— Priešingai, ką nori gali sakyti, mirė Hasa- 
nas! Tegu Alachas laiko sveiką tą mano vergę! Kodėl ją taip nori iš- 
varyti iš šio pasaulio? 

Paskutiniai Zubeidos žodžiai tiesiog išvarė iš kantrybės kalifą, jis pa- 
sišaukė vergą Masurą ir įsakė: 

— Lėk tuojau į Hasano namus ir parnešk man žinią, kas iš jų mirė, 
Hasanas ar jo pati Nadžmata! Aš tikrai žinau, kad mirė vergė, bet te- 
gu Zubeida pamatys ir liausis pagaliau prieštarauti! 

— Bet aš dar tikriau žinau, kad mirė Hasanas,— atsikirto Zubeida, 
o kalifas vėl tarė: 


— Jei pasirodys tavo tiesa, aš atiduosiu tau viską, ką norėsi, kad ir 
pusę karalystės! Galiu derėtis su tavim, kad Hasanas yra sveikas ir gy- 
vas, o mirė tavo vergė Nadžmata! 


— Ir aš deru iš ko nori, kad mano tarnaitė Nadžmata sveikutėlė, o 
mirė Hasanas! — nemanė nusileisti Zubeida. 

Kai Hasanas pamatė ateinant vergą Masurą, nieko nelaukdamas, pa- 
guldė Nadžmatą vidury kambario, suvyniojo į paklodę ir ėmė kiek tik 
gali verkti. 

Radęs Hasaną taip verkiant savo pačios, ir jis kartu verkė, paskui 
tarė: 

— Nėra biauresnio daikto už moterų užsispyrimą! 

— O Masurai, kodėl taip kalbi? — paklausė Hasanas, ir Masuras at- 
šakė: 

— Zubeidai kažkas įlindo į galvą, įi ginčijasi su tikratikių valdovu, 
vis tvirtina, kad miręs tu, o ne Nadžmata, nors kalifas jai aiškiai sako, 
kad tu neseniai buvęs pas jį su verksmais dėl savo pačios netekimo. 
Norėdamas palaužti Zubeidos užsispyrimą, kalifas atsiuntė čia mane pa- 
tikrinti, kas iš iūsų mirė. . 

— O Masurai, kaip aš norėčiau kartu su ja dabar numirti! — atsiliepė 
Hasanas ir ėmė vėl raudoti, ir Masuras tarė: 

— Broli mano Hasanai, nusiramink, mes visi turime mirti, ir kas mi- 
rė, tas nebesikels! 

Paskui Masuras sugrįžo ir pranešė, ką ten matė: kad Nadžmata mi- 
rė, o Hasanas sėdi prie jos ir lieja gailias ašaras. 

Išgirdęs tą žinią, kalifas vos negriuvo iš juoko aukštielninkas ir 
tarė: 

— Garbė Alachui, mano tiesa, mirė Nadžmata, o ne Hasanas. Dabar 
jau niekas nebegali čia prieštarauti! 

— O tikratikių valdove, — atšovė Zubeida,— tu galvoji, kad tavo tie- 
sa! Kaip aš galiu tikėti, ką kalba tas prakeiktas vergas ir melagis! Tik 
prieš valandėlę mačiau savo vergę štai šitomis akimis! 

Ir Masuras sušuko: 

— Pasigailėk manęs, viešpačia! Siekiu tikratikių valdovo ir tavo 
brangiausia gyvybe, kad mirė Nadžmata, Hasanas sėdi prie jos galvū- 
galy ir baisiai rauda. 

— O begėdi, melagi nematytas, — suriko Zubeida,— vadinas, tu tei- 
singesnis už mane! Palauk, tu drimba, tuojau aš tave sugėdinsiu! 

Ji suplojo delnais, ir atbėgo visos vergės, buvusios tuo laiku, kaip 
atėjo verkianti Nadžmata ir pasakė, kad mirė jos vyras Hasanas. Pas- 
kui tarė joms: 

— Mano dukrelės, tikratikių valdovo ir savo pačios vardu maldauju 
jūsų, pasakykite, ką aš guodžiau ir kas mirė? 

Visos vergės vienu balsu atsakė: 

— Viešpačia, mes matėm, kaip buvo atėjusi tavo tarnaitė Nadžmata, 
ji labai verkė ir sakė, kad mirė jos vyras Hasanas, ir tu davei jai mai- 
šelį pinigų laidotuvėms. 

Tada Zubeida tarė Masurui: 

— Tu apakėli, nemoki skirti mirusį nuo gyvo! Girdi, kiek burmnų pa- 
tvirtino tavo melą? 

Matydamas Zubeidą pykstant ir niekinant jo vergą, kalifas nusijuo- 
kė iš jos ir tarė: 

— O Zubeida, tas vergas tik atėjo nuo Hasano ir matė, kad mirė 
Nadžmata. Jis prisiekė mano ir tavo gyvybe, o jis žino, kad už kreivą 
priesaiką aš jam nukirsčiau galvą. Bet vis dėlto tu dabar prieštarauji 
ir sakai, kad miręs Hasanas! 

— O tikratikių valdove,— sušuko Zubeida,— tu būsi susikalbėjęs su 
savo vergu ir priešiniesi, norėdamas mane dabar erzinti. Aš negaliu čia 
nusileisti ir negaliu patikėti, kad mirė Nadžmata, juk ji prieš pat tavo 
atėjimą buvo pas mane ir sakė, kad mirė Hasanas. Norėdama sugė- 
dinti tą prakeiktą melagį Masurą, nusiųsiu pažiūrėti kurią savo ištiki- 
mą tarnaite. 

Ji pasišaukė vieną savo vyriausią vergę ir tarė: 

— Eik į Hasano namus ir pažiūrėk, katras iš jų mirė, Nadžmata ar 
jos vyras, negaišdama grįžk ir man pasakyk. 

Tuo tarpu Hasanas žiūrėjo prie lango, pamatė ateinant seną vergę, 
tuojau apsimetė negyvų, o Nadžmata pradėjo verkti ir draskytis. Pa- 
mačiusi jos ašaras, senė vergė iš širdies jos pagailėjo ir ėmė guosti: 

— Neverk, dukrele, mes visi neišliksime nuo mirties. Bet tegu bū- 
Na prakeiktas tas Masuras! 

— Dėl ko? — paklausė Nadžmata. 

— Tas melagis buvo kalifo čia siųstas ir pranešė, kad tu mirusi, o 
Hasanas gyvas, bet Zubeida tvirtina priešingai, kad miręs Hasanas, o 
tu gyva, iš to pasidarė baisus ginčas tarp kalifo ir Zubeidos. Norėdami 
sužinoti tiesą, jie mane čia atsiuntė. 

— O kad aš būčiau mirusi vietoj mano mylimo Hasano! — sudejavo 
Nadžmata.— Tada nebūtum regėjusi mano ašarų! 

Apsidžiaugė senė, manydama sužinojusi tiesą, ir tuoj lėkė atgal pa- 
sakyti savo viešpačiai. Parlėkusi į palocių, šypsodama iš džiaugsmo, 
tarė: 

— Galiu prisiekti, viešpačia, aš mačiau, kad Hasanas guli negyvas, 0 
Nadžmata sėdi jo galvūgaly ir verkia. Kirskit man galvą, jei sakau ne- 
tiesą! 

Masuras tikėjosi, kad senoji tarnaitė patvirtins tai, ką pats matė, ir 
tokiu būdu galės pasiteisinti prieš Zubeidą. Bet tarnaitė parnešė prie- 
šingą žinią, kad mirė Hasanas, o gyva Nadžmata, tada Zubeida puolė 
Masurą: 

„— O prakeiktas, tu melavai, norėdamas įtikti savo viešpačiui! Dabar 
matai, iš gėdos neturi kur akių dėti! 

Masuras nebegalėjo pakęsti Žubeidos priekaištų ir įsikarščiavęs drožė: 

— Prašom, viešpačia, neklausyti, ką ta sena kvaiša plepa! Aš savo 
akimis mačiau, kaip ir matė mūsų maloningas valdovas, kad Hasanas 
gyvas, o Mirė Nadžmata. Už tiesos kraipymą tai nudvėsėlei reikėtų nu- 
skelti nosį. Ji nebeturi dantų duonai valgyti, iš kur jai imsis protas 
gyvą skirti nuo mirusio? 

Išgirdusi Masurą taip save niekinant, kad šoks tarnaitė žerti jam 
atgal: 

— O nelaimingas verge, tau reikia nupiauti liežuvį už tokią Netei- 
sybę! Matykit, tas juodnugaris drįsta prie visų taip burnoti! 

Kalifą ir Zubeidą net juokas paėmė, girdint tą jų barnį, ir kalifas tarė: 

— Ganės, nustokit piktažodžiauti! Kas čia dabar atsitiko? Mes vieni 

kitus vadiname melagiais. Belieka visiems kartu nueiti ir vietoj išaiš-- 
kinti, kaip iš tikrųjų yra. | 

— Gerai sugalvota! — atsiliepė Zubeida.— Einam pažiūrėti, kieno bus. 
tiesa! | 

Ir jie ištraukė pro vartus. Priešais visų žingsniavo Masuras, jis bai- 
siai nekantravo pirmas atidaryti duris ir pasakyti, kad jo pusėj tiesa. 

O Hasanas, žiūrėdamas už lango, pamatė ateinant būrį žmonių, kurių tar- 
pe buvo pats kalifas, Zubeida ir viziris Džafaras, ir suprato, ką tai reiškia.. 

Nadžmata iš baimės ėmė drebėti, šaukdama: 

— Dabar pražuvome! 

— Nebijok,— atsakė Hasanas,— tik klausyk ir daryk, ką tau liepsiu.. 

Bematant Hasanas apsimetė negyvu ir tarė pačiai: 

— Tu taip pat apsimesk negyva, gulk greta manęs ir toliau viską 
daryk taip, kaip aš darysiu. 

Ir jie abu pasimarino. Kai Masuras atidarė duris, kalifas su Zubeida 
įėjo į vidų ir pamatė, kad Hasanas ir Nadžmata guli negyvi pašarvoti.. 

Žiūrėdama į Nadžmatą, Zubeida apsiverkė ir tarė: 

— Jūs visą laiką kalbėjote, kad mirus mano tarnaitė Nadžmata, ir iš- 
kalbėjote jai mirtį! Vargšė, ji labai gailėjo savo vyro Hasano ir iš to 
gailesčio mirė! 

— Visai netiesa! — atsiliepė kalifas, — Hasanas mirė paskui iš gai- 
lesčio dėl savo pačios mirties! 

— Mato Alachas, tikratikių valdove,— atkirto Zubeida,—tu sakai 
tikrą neteisybę, nes pirma mirė Hasanas, o mano vargšė tarnaitė paskui 
is didžio sielvarto. | 

Tokiu būdu tarp kalifo ir Zubeidos kilo smarkus ginčas, kas pirmas 
mirė. Toks pat ginčas prasidėjo tarp Masuro ir senos vergės, ir jie bū- 
tų tikrai susipešę, tik vengė kalifo. 

Taip jie visi ginčijosi ir barėsi, bet niekaip negalėjo susitarti, katras 
pirmiau ir katras vėliau mirę. Pagaliau kalifą paėmė pyktis, ir jis tarė: 

— Duodu tikrą žodį, jei atsiras Žmogus, kuris man pasakys, kas iš jų 
mirė pirma, duosiu tam du tūkstančius auksinių! 

Vos išgirdęs tuos kalifo žodžius, Hasanas strykt atsistojo, numetė 
nuo savęs paklodę ir tarė: 

— Duok man, tikratikių valdove, du tūkstančius auksinių! Kaip ma- 
ne gyvą matai, aš pirmas miriau! 

Nadžmata taip pat pakilo, pribėgo prie Zubeidos ir apkabino jos ke- 
lius, o ta, pamačiusi savo tarnaitę gyvą, labai apsidžiaugė ir sušuko: 

— O nelaiminga, tu man padarei tiek gailesčio ir širdies skausmo! 
Bet garbė Alachui, kad tu nemirei! 

Išvydęs juos abudu gyvus ir sveikus, kalifas griuvo aukštielninkas iš 
juoko ir tarė Hasanui: 

— Tu su savo prasimanymais nori, kad aš besijuokdamas galą gau- 
„Čiau! Maža to, kad man tebesopa šonai nuo juoko tavo kaliiavimo me- 
tu, tu vėl sugalvojai čia pokštą! 

Zubeida irgi leipo juokais, išgirdusi Hasaną sakant kalifui: „„Aš pir- 
mas miriau.“ 

Paskui Hasanas tarė kalifui: 

— Tikratikių valdove, teikis man atleisti už tą juoką! Juk žinai, kad 
aš mėgstu pramogas ir linksmybes, o Nadžmata, kurią davei man už 
pačią, dar labiau. Mes, taip linksmai gyvendami, nepamatėm, kaip iš- 
taškėm visus pinigus, o be pinigų, kaip tavo didybė supranta, menkos 
pramogos. Todėl mes labai nuliūdome ir nežinojome, ką daryti. Aš klau- 
siau Nadžmatos: „„Ar tu gali prašyti pinigų iš savo viešpačios Zubei- 
dos?“ Ji atsakė: „Aš esu gavusi tiek daug, dabar man gėda daugiau 
prašyti.“ Jei aš būčiau iš tavęs, tikratikių valdove, prašęs truputį pini- 
gų, tu galėjai man atsakyti: „Klausyk, Hasanai, aš tavo vestuvėms da- 
viau tiek pinigų, o tu juos visus prašvilpei! Nebūk toks išlaidus!“ Aš 
bijojau tokio atsakymo ir sugalvojau iškrėsti tą juoką, tikėdamasis kar- 
tu prajukinti jūsų širdis ir gauti pinigų be prašymo. 

Išklausę tą Hasano pasakojimą, kalifas ir Zubeida baisiai juokėsi. Ka- 
liftas tuoj davė jam du tūkstančius auksinių, kaip buvo pažadėjęs „duoti 
tam, kas pasakys, katras iš jų pirmas mirė, ir dar paskyrė po tūkstantį 
auksinių kas mėnuo. 

Toliau Hasanas ir Nadžmata gyveno meilėį ir sutikime, kol jų ne- 
perskyrė viską griaunanti giltinė. 

Tukstantis ir viena naktis 


ČC ia leidžiamos arabų pasakos tėra gal dešimta dalis pasakų, žinomų 
vardu „Tūkstantis ir viena naktis“. Iš arabų kalbos į prancūzų kalbą 
pirmą kartą jas išvertė XVIII amžiuje prancūzas Galanas. Knyga turėjo 
baisų pasisekimą: leidimas ėjo po leidimo. Paskui jos buvo išverstos 
į anglų ir kitas kalbas. Tos pasakos yra kilusios ne iš vienos vietos ir 
ne vienu metu. Jų tėvynė yra ne tik Arabija, bet ir Indija, Persija, Me- 
sopotamija, Sirija, Egiptas ir kitos artimesnės šalys. Yra kai kas į jas 
patekę net iš Europos. Jų atsiradimo metas apima laiką nuo mūsų eros: 
pirmojo lig šešioliktojo amžiaus. 

Paskutinis tų pasakų rinkinys buvo išleistas Persijoje ir pavadintas: 
„Tūkstantis pasakų“. Tas rinkinys VIII amžiuje buvo išverstas į arabų. 
kalbą ir išleistas Bagdade antrašte „Tūkstantis naktų“. „Tūkstantis pa- 
sakų“ buvo pakeista pavadinimu „Tūkstantis naktų“ dėl rytų kraštų 
papročio pasakoti naktimis. Bet persiškas rinkinys ir jo arabiškas ver- 
timas nereiškia, kad ten būtų tikrai tūkstantis pasakų: jų kalboj Žodis: 
„tūkstantis“ reiškia tiktai didelį skaičių. Nuo XI amžiaus islamo Rytai. 
pateko į turkų įtaką, ir turkų kalbos būdu „tūkstantis“ buvo pakeistas: 
„tūkstantis ir vienas“, vadinas, labai didelis skaičius. Tada ir atsirado 
pavadinimas „Tūkstantis ir viena naktis“. Bet pasakų skaičius to pava- 
dinimo rinkiniuose buvo toli gražu ne vienodas ir ne lygus. Į arabų 
leidinį „Tūkstantis naktų“, išėjusį Bagdade X amžiuje, buvo pridėta jau 
nemaža naujų pasakų, nebuvusių persų rinkinyje ,„Tūkstantis pasakų“. 
Bagdado rinkinys buvo visai baigtas redaguoti XII amžiuje ir pavadini- 
mu „Tūkstantis ir viena naktis“ nukeliavo į Egiptą. Ten buvo pridėta 
vėl naujų pasakų, gautų iš įvairių šaltinių. Egipto rinkinys buvo ga- 
lutinai sudarytas XVI amžiuje, 


240 


Arabų pasakos tikra stebuklų karalystė: skaitytojas mato užburtus 
laivus, deimantų slėnius, puikiausius rūmus dykumoje, į gyvulius pa- 
verstus žmones, visas ligas gydančius obuolius ir daugybę kitų negir- 
dėtų neregėtų daiktų. Čia žmogus, patekęs į didžiausią pavojų, netikė- 
tai susilaukia pagelbos, per vieną valandą nukeliauja į tolimas šalis ir 
vėl srižta, vargšas tampa didžturčiu. Pasakų turinys taip gudriai su- 
mazgytas, jog skaitydamas niekados nežinosi, kas toliau atsitiks. 

